
Bevezető 


Miért érdemes történelmet tanulni? 


Kérdésünket talán egy kicsit tágabban is megfogalmazhatjuk: 

Miért érdemes tanulnunk? 

A tanulás egyik meghatározása az lehetne, hogy ismeretek szerzése a 
világról. Erre 

azonban rögtön azt mondhatnánk: de hiszen a megismerhető dolgok száma 
végtelen! Az ismeretek mennyisége tehát önmagában nem minden. Nagyon 


okos emberek vallják, hogy minél többet tudnak, annál inkább látják, hogy 
az , összes ismerethez" képest mily kicsiny a tudásuk. 

A legegyszerűbb válasz a korábban feltett kérdésre tulajdonképpen a 
következő: azért tanulunk, mert otthonosabban szeretnénk érezni magunkat 
a világban. Az ismeretlen dolgok ugyanis általában félelmetesek, 
barátságtalanok vagy egész egyszerűen érdektelenek számunkra, amiről 
pedig tudunk valamit — még ha rossz az a valami, akkor is —, az már nem 
idegen, tehát , barátságosabb". A legegyszerűbb példánk lehet erre egy 
ismeretlen ember megismerésének folyamata, vagy akár külföldi utunkon 
egy város feltérképezése. , Ha sokat tudok rólad, már a hatalmamban vagy" 
— mondhatnánk, és valóban igaznak érezzük hirtelen a mondást : A tudás 
hatalom. 

Ez a barátkozási folyamat érvényes lehet a történelem tanulására is. 
Vegyünk valami egyszerű példát: 

Mi látható a képen? (A Narmer-palettaJ 

Középen egy férfi áll , szoknyában", csúcsos , sapkával" a fején. Jobb 
kezében tart egy buzogányt, a bal kezével egy térdelő alak hajába markol. 
Testtartása furcsa; felső testét szemből, lábait és fejét oldalról látjuk. Tőle 
jobbra egy ragadozó madár olyan növényeken áll, amelyek egy emberfejű 
téglalapból nőnek ki. Az egyik lába emberi kéz formájú, ezzel egy 
kötőféket markol, amelynek vége az ember orrába van erősítve. A 
buzogányos alak bal oldalán egy nála jóval kisebb figurát figyelhetünk meg, 
kezében mintha , papucsot? tartana. Az ábra biztosan elbeszél valamit, 
számunkra azonban még idegen, értelmetlen. 

Mi lehet a megfejtés? 

Ha tudjuk, hogy ilyen testtartásban az ókori egyiptomiak ábrázolták az 
embereket, akkor a jelenet helyszíne Egyiptom. A , szoknya? az ottani 
emberek által viselt kötény, a , sapka? pedig királyi korona. További 
ismeretek birtokában már arra is fény derül, hogy ez a korona a 
FelsőEgyiptom feletti hatalmat jelképezi. Az alakok testtartása elárulja, 
hogy egy ellenfelét legyőző uralkodóról van szó. Hogy megtudjuk, ki a 
legyőzött ellenfél, hívjuk segítségül a madár ábrázolását. Ennek 
megértéséhez újabb ismeretekre van szükségünk. A madár egy sólyom, 
mely a királyi hatalmat jelképezte Felső-Egyiptomban. A növény 
mocsárvilágot jelenít meg, amely Alsó-Egyiptom vidékére utal. A sólyom 
kötőféken tartja a férfifejet, azaz AlsóEgyiptomot. Ebből következik, hogy 
mindkét jelenet ugyanarról szól, tehát a térdelő alak is Alsó-Egyiptomot 


jelenti. Egy dolog maradt hátra, a király mögött álló alak , megfejtése". Ha 
tudjuk, hogy a király körül szolgálatot tevők egyike a saruhordozó volt, 
akkor érthető a kezében tartott lábbeli. Alakja azért jóval kisebb, hogy a 
király hatalmát érzékeltesse. Az ábrázolás tehát Felső- és Alsó-Egyiptom 
küzdelmét és Felső-Egyiptom győzelmét jeleníti meg. 

Így válik egy ismeretlen és értelmetlen képből számunkra is érthető 
történelmi dokumentum. 

Az ismeretek megszerzése mellett természetesen otthonosságérzetünket 
növeli az is, ha ismereteinket csoportosítani, felhasználni is tudjuk. Ezzel 
talán már önmagunk helyét is meghatározhatjuk a világban, valamely 
nemzethez tartozónak érezhetjük magunkat, de csak akkor, ha tisztában 
vagyunk vele, hova és miért szeretnénk tartozni. Így saját hazánk is 
otthonosabbá válik: királyaival, csatáival, a régi korok embereivel s régi 
évszámainkkal együtt. 

Mi, szerzők, úgy érezzük, talán ezekért a dolgokért érdemes történelmet 
tanulni. 


A körülöttünk élő történelem 


A történelem forrásai 


Ebben az első fejezetben a történelem forrásaival, az őket őrző 
intézményekkel és a velük foglalkozó tudományokkal próbálunk 
megismerkedni. 

A források fogalma 

A források a történelmi múlt tanúi, némi leegyszerűsítéssel azt mondhatjuk, 
hogy minden olyan ránk maradt dolgot — legyen az szöveg, tárgyi emlék, 
mese vagy népszokás -, amely hozzásegít a múlt felidézéséhez, 
megismeréséhez, titkainak megfejtéséhez forrásnak tekinthetünk. 

A források csoportosítása 

Tárgyi emlékek 

A tárgyi emlékek rendkívül változatosak. Azért különösen fontosak, mert 
vannak hosszú időszakok (pl. őskor), amelyekről csak ilyen emlékeink 
vannak. Hogy ezeknek a titkait megfejthessük, sok esetben különlegesen 
felkészültnek kell lennünk. A történészeket különböző tudományok segítik 


ebben: például a régészet (archeológia), a tárgyi néprajz (etnográfia), a 
művészettörténet. 

Íratlan szellemi emlékek 

Az íratlan szellemi emlékek egy közösség (lehet nép vagy kisebb csoport, 
család is) szellemi örökségét jelentik. Ide sorolható a népmese, 
népköltészet, népzene, népi szokások stb. Nem szabad megfeledkeznünk 
arról sem, hogy mai környezetünkben is élnek az íratlan hagyományok. Pl. 
húsvéti locsolás, karácsonyfa, étkezési szokások, illemszabályok stb. 

Írott emlékek 

Az írott emlékek jelentik a történészek számára a források legfontosabb 
csoportját. Sok kutató ezeket az emlékeket annyira meghatározónak tartja, 
hogy megjelenésüktől beszél csak történelemről, az azt megelőző időszakot 
történelem előtti kornak nevezi. 


A források tudományai 


A segédtudományok fogalma 

A források megismeréséhez több olyan tudomány ad segítséget, amely a 
korábban egységes történettudományból fejlődött ki. Ezeket nevezzük 
segédtudományoknak. Az elnevezés ne adjon okot félreértésre, mert ezek 
semmivel sem alacsonyabb rendűek a történettudománynál, inkább azokat a 
módszereket adják, amelyekkel a történeti kutatás dolgozhat. 

Néhány segédtudományról 

A segédtudományok csoportosítása helyett csupán a legfontosabbak közül 
válogattunk ki néhányat. 

Az oklevéltan (diplomatika) az oklevelekkel foglalkozik. Minden középkori 
jogi iratot oklevélnek nevezhetünk, tehát a diplomatika az írásos anyagok 
legfőbb segédtudománya. Nemcsak az oklevelek formai vizsgálatát végzi, 
hanem kutatja létrejöttük körülményeit is. 

Az írások történetével a paleográfia foglalkozik. Annyiféle írástudomány 
van, ahányféle írás. 

A felirattan (epigráfia) az egyik legrégibb segédtudomány. Az ókori 
emlékeket már a reneszánsz is gyűjtötte. 

A kódexeket a kodikológia vizsgálja. A kódexek olyan kézzel írott 
könyvek, melyek anyagukban és tartalmukban is források. A formával 
(papír, textil, bőr, festék) a  kodikológia, az utóbbival már a 
történettudomány foglalkozik. 


Néhány segédtudományt tankönyvünk részletesen is szeretne bemutatni. 
Célunk az, hogy olvasónk ráébredjen — a kötelező tanulás mellett —, milyen 
sok helyen és formában találkozhat a történelemmel. 

Kronológia — az időszámítás tudománya 

Történeti földrajz — a történelmi helyszínek tudománya 

Heraldika — a címereket vizsgáló tudomány 

Vexillológia — a zászlókat kutató tudomány 

Inszigniológia — a méltóságjelvények tudománya (pl. korona) 


A forrásokat gyűjtő és őrző tudományos intézmények 


Általában a gyűjtésről 

A forrásokat a múzeumok, a könyvtárak és a levéltárak bocsátják a 
kutatók vagy az érdeklődők rendelkezésére. Nem minden korban gyűjtötték 
a múlt emlékeit. A reneszánsz idején kezdődött ez a folyamat, de ekkor még 
a gyűjteményekbe kerülés elsődleges szempontja nem a forrás történeti 
jelentősége, hanem a művészi értéke volt. A reneszánsz ember számára az 
ókor jelentette a tökéletesség példatárát, s ezért csak antik emlékek kerültek 
a gyűjteményekbe. 

A történeti szempontú gyűjtés viszonylag későn, a 18. század végén, a 19. 
század folyamán kezdődött. Ez Magyarországra is érvényes, ahol a 
közműveltség fejlesztése érdekében a magángyűjtemények egy részét is 
hozzáférhetővé tették a kutatók és érdeklődők számára. A mozgalom 
elindítója Széchenyi Ferenc volt. 

A múzeumokról 

Széchenyi Ferenc alapítványa (1802) adta meg a lehetőséget az első magyar 
közgyűjtemény létrehozására, melynek helye a Nemzeti Múzeum és 
Könyvtár volt. Kezdetben mindent ide gyűjtöttek, amit a nemzet 
szempontjából fontosnak véltek. Az első  adományozások után 
vásárlásokkal, gyűjtőmunkával bővítették a múzeum kincseit, és az anyagot 
különböző , tárakba? rendezték (pl. Éremtár, Természetiek tára, Régiségtár 
stb.). Ezek később kiváltak a Nemzeti Múzeumból, és külön múzeumokká 
szerveződtek. Így jött létre: a Szépművészeti Múzeum, az Iparművészeti 
Múzeum, a Néprajzi Múzeum, stb. A főváros után vidéken is sorra hozták 
létre a gyűjteményeket, s így ma Magyarországon több mint kétszáz 
múzeum működik. 


A múzeumok bármilyen emlékeket megőrizhetnek, az írott források 
gyűjtőhelyei azonban elsősorban a könyvtárak és a levéltárak. 

A könyvtárakról 

A könyvtárakat négy főbb típusba sorolhatjuk: 

A közművelődési könyvtárak — Budapesten a Szabó Ervin Könyvtár — 
tulajdonképpen a legszélesebb olvasóközönség igényeit elégítik ki, a 
legalapvetőbb könyvekhez és újságokhoz juttatják olvasóikat. 

Az iskolai könyvtárak (alsó-, közép-, felsőoktatás) a tanulóknak és a 
tanároknak igyekeznek biztosítani a szükséges anyagokat. A leghíresebbnek 
mondható felsőoktatási könyvtár az Egyetemi Könyvtár, mely már 1635 óta 
folyamatosan működik. 

Magyarország nemzeti könyvtára az Országos Széchényi Könyvtár 
(OSZK). A Nemzeti Múzeummal együtt, 1802-ben jött létre, önállóan 
csupán 1949 óta működik. Mit jelent az, hogy Nemzeti Könyvtár? Az 
intézmény legfontosabb feladata az ún. Hungarica anyag teljes körű 
gyűjtése. Ez annyit jelent, hogy beszerez minden Magyarországon 
megjelent kiadványt, és minden külföldön megjelenő magyar vonatkozású 
munkát. A hazai anyag gyűjtését biztosítja, hogy 1867 óta minden itthon 
nyomtatásban megjelent műből köteles példányokat kell beszolgáltatni a 
kiadónak. 

Az utolsó típus a szakkönyvtár. Ezek a könyvtárak a kutatókat, gyakorlati 
szakembereket segítik. A történelemmel foglalkozók számára három 
szakkönyvtárat érdemes megemlítenünk: 

A Magyar Tudományos Akadémia (MIA) Könyvtárát 1826-ban 
alapította Teleki József, aki a kezdéshez saját 30 000 kötetes gyűjteményét 
ajánlotta föl. A könyvtár különlegességei közé tartozik az ókori irodalom, a 
Kelet-gyűjtemény és az akadémikusok kéziratainak sokasága. 

A Fővárosi Szabó Ervin Könyvtár Központját 1904-ben alapította Szabó 
Ervin. 

Társadalommal, szociológiával foglalkozó, 19-20. századról szóló műveket 
érdemes itt keresnünk.  Különgyűjteménye Budapest történetének 
feldolgozásával foglalkozik. 

A harmadik, az 1860-ban alapított Országgyűlési Könyvtár az állam- és 
jogtudománnyal, a politikával, az országgyűlésekkel foglalkozók igényeit 
hivatott kielégíteni. 

A levéltárakról 


A levéltárak létrehozását a gyakorlati élet diktálta. Az írás megjelenése után 
kívánatos volt ugyanis, hogy bizonyos fontos kérdésekben született 
döntéseket, véleményeket maradandó formában a kortársak és az utókor 
számára is megőrizzenek. A közgyűjteménynek számító levéltár számára az 
anyagot az egyes intézményekben működő irattárak biztosítják, innen 
kerülnek át a fontos, történeti értékű források a levéltárakba. 

Az országos hatáskörű levéltárak közé tartozik a Magyar Országos 
Levéltár, mely 1756 óta működik, és az országos jelentőségű hivatalok, 
bíróságok, vállalatok, családok anyagát őrzi. Itt egészen 1945-ig találhatunk 
forrásokat, az ezt követő időszakkal az Új Magyar Központi Levéltár 
foglalkozik (alapítva 1970-ben). 


Befejezésképpen néhány gondolat a kutatásról 


A könyvtárakban egyszerűbb búvárkodni, keresgélni, ugyanis minden 
intézménynek van többek között betűrendes katalógusa könyveiről. A 
levéltári kutatómunka jóval nehezebb. Ezekben a gyűjtött források pontos 
és teljes feldolgozása hiányzik, és a források többsége idegen nyelven — 
túlnyomórészt latinul vagy németül — íródott. Ennek oka az, hogy 
Magyarországon csak 1844 óta hivatalos nyelv a magyar. Jó tanács, hogy 
csak az kezdje eredeti levéltári források kutatását, aki az adott kort már 
alaposan ismeri. 

A források kritikája 

Nagyon fontos, hogy a történész ne higgyen vakon a forrásoknak, mindig 
kételkedéssel fogadja őket, különösen akkor, ha középkoriak. Ebben a 
korban ugyanis előszeretettel hamisították az okleveleket. A valódiság 
eldöntésében sok minden segíthet. Írott forrás esetében meg kell vizsgálnia, 
hogy az anyag, amire írták, és az írás megfelel-e annak a kornak, amelyben 
keletkezett. Amennyiben a forrás eredetinek bizonyult, a kutató akkor sem 
hiheti el feltétel nélkül minden szavát, az írója ugyanis lehetett szubjektív, 
sőt néha szándékos félrevezetéssel is találkozhatunk. Minden forráskritika 
alapkérdése tehát: Kinek használ? Miért írták, kinek az érdekeit 
szolgálja? Ezt a kérdést nekünk is fel kell tennünk vizsgálódásaink során, és 
utána meg kel! keresni rá a sokoldalú választ. 


Kronológia 


Az időszámításról általánosan 


Már a természeti népeknél is megtalálhatjuk azt az igényt, hogy 
eseményeiket idő és tér szerint rögzítsék. A műveltség magasabb szintjén ez 
a törekvés még fokozottabb volt, s a kérdés megoldására egyre tökéletesedő 
módszereket találtak ki. Az időmérést és időszámítást a kultúrnépek lassan 
tudománnyá tették. Ennek a tudománynak a neve: kronológia. Eredete a 
görög kronosz -— idő szó. 

Mit jelent időt számítani? Feladatunk az, hogy a végtelen hosszúnak 
tekinthető időegyenest végessé, tehát mérhetővé tegyük. Ehhez két dolog 
szükséges: 

e ki kell jelölnünk az időegyenesen egy kezdőpontot, 

e meg kell határoznunk időszakaszokat, 

amelyeket azután mértékegységeknek tekinthetünk. 

A kezdőpont 

A kezdőpont meghatározása sok dologhoz kötődhet: 

e az ókori görögök az első lejegyzett olimpiai játékoktól számítják az időt: i. 
e. 776; 

e az ókori rómaiak Róma város alapítását tartják kezdőpontnak: i. e. 753; 

e vannak, akik a világ teremtésétől számolnak: 

o a zsidóság szerint i. e. 3761, 

o a bizánciak szerint i. e. 5494; 

e a keresztények Krisztus születését teszik meg kezdőpontnak; 

e a mohamedánok pedig nagy prófétájuk, Mohamed , futásával?" kezdik 
időszámításukat: i. sz. 622 

A mértékegységek 

A mértékegységek meghatározása legtöbbször csillagászati 
megfigyelésekhez igazodott. A legkorábbi időszakokban ez nem 
tudományos vizsgálódást jelentett, hanem a mezőgazdasági munkákhoz 
alkalmazkodott. A legrégibb római naptár például tíz darab, egyenként 16- 
36 napot tartalmazó hónapból állt, mert csak a mezőgazdaság számára 
hasznos időszakot osztották fel. A régi iráni népek is csupán hideg és meleg 
időszakokat különböztettek meg az éven belül. 

Később, mikor már közvetlenül a csillagászati megfigyelésekhez igazodtak, 
három csillagászati jelenség adta a mértékegységeket. 

A nap: a Föld saját tengelye körüli forgása, melynek látható jelei a nappalok 
és éjszakák. 


A hónap: a Hold Föld körüli keringése, melynek látható jele a Hold 
alakjának megváltozása (növekedés, fogyás). 

Az év: a Föld Nap körüli keringése, melynek látható jelei az évszakok 
folytonos változásai. 

Ebben a rendszerben csak az okozott problémát, hogy az együtt használt 
holdév és napév nem fedte egymást. A tizenkét holdhónap ugyanis csak 354 
napot tesz ki, míg a napév 365 napos. Két megoldás kínálkozott: tiszta 
holdév bevezetése, vagyis nem kell tekintettel lenni a Föld Nap körüli 
mozgására. Ezt nevezik lunáris évnek (Luna — Hold). Vagy tiszta napévet 
kell bevezetni, tehát nem kell figyelembe venni a Hold Föld körüli 
mozgását. Ezt nevezik szoláris évnek (Sol — Nap). 

Az európai rendszer 

Ez utóbbi rendszer az egyiptomiaktól származik, ezt Julius Caesar 
tökéletesíttette az i. e. 1. században. Ezt a Julián-naptárt — amelyet a mai 
napig is használunk — Szószigenész alexandriai csillagász hozta létre. A 
naptáron az utolsó módosítást — XIII. Gergely pápa hajtatta végre 1582-ben 
(gregoriánus naptár). Mai naptárunk olyan pontosan fedi a csillagászati 
évet, hogy a minimális eltérés csupán 3300 év elteltével tesz ki egy egész 
napot. 


A keresztény időszámítás 


A kezdőpont 

A keresztény időszámítás kezdete Krisztus születéséhez kapcsolódik. 
Természetesen ezt a dátumot csak jóval később határozták meg, mikor a 
kereszténység már szélesebb körben elterjedt. A keresztény időszámítás 
megalapítója Dionysius Exiguus római apát, aki az addigi időszámítást 
felhasználva számította ki Krisztus születésének időpontját. Mindez a 6. 
században történt. 

Kétféle jelöléssel találkozhatunk: az egyik a Kr. e. és Kr. u. jelölés (Krisztus 
előtt, Krisztus után), a másik az i. e. és i. sz. (időszámításunk előtt, 
időszámításunk szerint). 

A keresztény időszámítás a 9. századra terjedt el Nyugat-Európában és a 11. 
századra egész Európa területén. Ez alól csak azok az államok voltak 
kivételek, melyekben az iszlám vagy a bizánci (keleti) kereszténység terjedt 
el. Oroszországban például a 18. században váltottak, Nagy Péter cár ekkor 
rendelte el, hogy az addigi, világteremtést alapul vevő számítást (7208. év) 


december 31-e utántól megváltoztassák, s ezután 1700. január 1. 
következzen. 

A mértékegységek A kezdőpont után beszéljünk röviden az időszakok 
jelöléséről. 

Az év 

Az év nem mindig kezdődött január 1-jével. A középkori latin forrásokban 
az évkezdet több változatával találkozhatunk: 

A január 1. ókori pogány eredete miatt a középkorban nehezen nyert 
polgárjogot, csupán a 14. századtól kezdett elterjedni. 

A március 1. kezdőpontot főleg a frankok és a velenceiek használták, 
Magyarországon nem terjedt el. 

Március 25. A keresztény ünnepek között ez a nap az angyali üdvözletet 
jelenti, kilenc hónap múlva — Karácsonykor — születik meg ugyanis a 
Messiás.Ez az évkezdés egész Nyugat-Európában elterjedt. 

A húsvéttal kezdődő év sok problémát jelentett, hiszen a húsvét változó 
ünnep, ennek következtében az év is változó hosszúságú. Ez a rendszer 
elsősorban Franciaországban terjedt el, nálunk nem használták. 

Szeptember 1. használta. 

December 25. századig ezzel a nappal kezdték az évet. 

Mindezek mellett a középkori évszámítás még sok más kezdőpontot is 
használt, melyek nem Krisztus születéséhez igazodtak. Ilyen volt például a 
királyok uralkodásának kezdete szerinti keltezés. 

mint évkezdet Bizáncból terjedt el, s elsősorban a keleti kereszténység 

Ez a leginkább elterjedt Európában, Magyarországon egészen a 16. 

A hónap 

Az év tizenkét hónapra való felosztását, a hónapneveket és a hónapok 
egyenlőtlen hosszúságát a középkor, majd az újkor lényegében változatlan 
formában vette át az ókori rómaiaktól. 

Hónapnevek a rómaiaknál: 

Januarius: Februarius: Martius: 

Aprilis: 

Maius: 

Junius: 

Ouintilis: Sextilis: 

Janus isten, minden kezdet istene 

februa tisztító eszközöket jelent 

Mars isten eredetileg termékenységisten volt 


aperire megnyitást jelent (rügyfakadás) 

maius nagyobbat jelent (gabona növekedése) 

Juno istennő az egyik főisten Rómában 

eredetileg ötödiket jelent, később Julius Caesarról kapja a nevét eredetileg 
hatodikat jelent, később Augustusról kapja a nevét; mindkét 

kezdeti elnevezés arra utal, hogy a rómaiak a korai időkben Martius 
hónappal kezdték az évet. September: October: 

November: December: hetediket jelent nyolcadikat jelent kilencediket jelent 
tizediket jelent 

A latinos hónapnevek mellett sok nép saját anyanyelvén is elnevezte a 
hónapokat. Magyarországon a 16. századtól voltak használatosak a magyar 
hónapnevek, melyek mindegyike egyházi ünnepről kapta elnevezését. 
Január: 

Február: 

Március: 

Április: 

Május: 

Június: 

Július: 

Augusztus: Szeptember: Október: 

Boldogasszony hava Böjtelő hava 

Böjtmás hava 

Szent György hava Pünkösd hava 

Szent Iván hava 

Szent Jakab hava Kisasszony hava Szent Mihály hava Mindszent hava 
November: December: Szent András hava Karácsony hava 

A hét napjainak nevei 

A hét napból álló időegység elkülönítése és használata egyiptomi és zsidó 
eredetre nyúlik vissza. A rómaiak — az egyiptomiakhoz hasonlóan — a hét 
napjait az egyes bolygókról nevezték el: 

dies Lunae (Hold) — Hétfő 

dies Martis (Mars) -— Kedd 

dies Mercurii (Merkur) — Szerda 

dies Iovis (Jupiter) — Csütörtök 

dies Veneris (Vénusz) — Péntek 

dies Saturni (Szaturnusz) — Szombat 

A vasárnap — dies Dominica (Úr napja) — keresztény elnevezés. 


A magyar nyelvben a napok nevei a következő eredetre vezethetők vissza: 
hétfő — a hét feje, kezdete 

kedd — ketted, a második nap 

szerda — a szláv , közép" szóból ered, a középső nap 

csütörtök - szlávul a negyedik napot jelenti 

péntek - szlávul az ötödik nap 

szombat — sabbat, a heti pihenőnap (héber eredetű, még a rómaiak is 
használták) vasárnap — a vásár napja 

A napok megjelölései 

A dátumozásban a középkor idején az év mellett a nap volt a másik nagyon 
fontos elem. A napokat különböző módszerekkel tudták jelölni: 

Az egyik módszer a hónap nevezetes napjaihoz viszonyította az egyes 
napokat. Ezt a rómaiaktól vették át, s a megjelölendő napokat ezektől 
mindig visszafelé számolták. Ilyen nevezetes napok pl. a Kalendae (a hónap 
első napja) és az Idus (a hónap közepe, márc., máj., júl., okt. 15. napja, a 
többi hónapban a 13. nap). 

A másik módszer a keresztény ünnepekhez viszonyított. Ebben előre és 
hátra is számolhatunk, s mivel a középkorban rendkívül sok egyházi ünnep 
volt, nagyon gazdag variációs lehetőség nyílt a napok jelölésére. 

A mai gyakorlatban használatos napszámítás — a hónap napjait sorszámmal 
jelöljük — nagyobb mértékben csak a 14. századtól terjedt el. 

Az évszámok fontosságáról 

A történelemben az évszámok, az ídőfolyamat tagolása rendkívül fontos. 
, Miért?" — kérdezhetnénk, hiszen az évszámokat nagyon nehéz megtanulni, 
és vannak náluk sokkal érdekesebb dolgok is a történelemben. Amennyiben 
hasonlattal próbálunk élni, akkor a nyelvtanulásban a szavakhoz 
hasonlíthatnánk az évszámokat. Mint ahogy szavak nélkül nem tudjuk az 
idegen nyelvet használni, az évszámok nélkül is pusztán légüres térben 
mozgunk. Más példával élve, egy fizikai kísérletben sem mindegy, hogy mi 
következik mi után, hiszen a kísérlet végeredménye fog megváltozni. A 
történelem eseményeivel ugyanígy vagyunk, ezek is hatnak egymásra, nem 
mindegy, mi történt előbb, és mi később. Ráadásul , pechünkre? a 20. 
század az információ százada. Korábban lassabban terjedtek a hírek — s 
ezzel hatásaik is lassabban érvényesültek —, mára viszont nemhogy éveket 
nem szabad téveszteni, de napok, percek, másodpercek is alakíthatják 
történelmünket. A mi saját élettörténetünkben is fontos, hogy mi mikor 


történt; legalább ilyen fontos az egész emberiség sorsát tükröző 
történelemben is. 

A történelem korszakolása 

Az eddigi történelmi folyamatot hagyományosan több részre bontják fel. A 
szakaszok a következők: 

Őskor: Kezdetét az első emberfélék megjelenésétől (i. e. 14 millió év) vagy 
az ,ügyes ember" kialakulásától (i. e. 3 millió év) számítják. 
Befejeződésének is több dátuma van. Legkorábbi i. e. 4000, legkésőbbi i. e. 
1500. Legtöbben az i. e. 3000 körüli éveket tekintik zárásnak, ekkor 
jelentek meg ugyanis történelmünkben az első írásos emlékek. Ezek alapján 
szokták az őskort történelem előtti kornak is nevezni azok a kutatók, akik az 
írás megjelenését tartják az igazi történelem kezdetének. 

Ókor: Elnevezését a reneszánsz idején kapta. Hagyományosan az i. e. 
3000-től i. sz. 476-ig terjedő időszakot sorolják ide. Két nagyobb részt 
különítenek el ezen belül, melyek — mint majd a későbbiekből kiderül — 
különböző fejlődési vonalként is értelmezhetők. Az egyik az ókori keleti 
államok időszaka (Egyiptom, Mezopotámia stb.), a másik rész pedig az i. e. 
8. századtól induló antik társadalmak kora. Ez utóbbihoz tartozik a görög és 
római történelem, mely európai fejlődésünket döntően befolyásolta. 
Középkor: Az időszak a Nyugat-Római Birodalom bukásával (i. sz. 476) 
kezdődik, de befejeződése körül sok vita van. Sok kutató az itáliai 
reneszánsz megjelenéséhez köti (14. század közepe), ugyanis éppen a 
reneszánsz tudósok nevezték középső (átmeneti) korszaknak az ókori antik 
kultúra és annak újjászületése között. Ennek következtében kapta , sötét" 
jelzőjét, ami összességében semmiképpen sem állja meg a helyét. Más 
történészek Amerika felfedezéséhez (1492), a reformáció megindulásához 
(1517), Konstantinápoly török általi elfoglalásához (1453) vagy az angol 
polgári forradalom kezdetéhez (1640) kötik a középkor befejeződését. Az 
eltérések abból származnak, hogy a kapitalizmus (újkor időszaka) csak 
fokozatosan hódított teret Európában és a világban. 

Újkor: Az előzőekből kiderült, hogy az újkor meghatározása igen bonyolult 
feladat. A legtágabb értelemben vett újkor az 1500-as évektől a 20. századig 
tart, de hogy pontosan meddig, arról különböző álláspontok alakultak ki. 
(Pl. az októberi , szocialista forradalom" 1917, a II. világháború vége 1945 
stb.) A legutolsó történelmi kor megnevezésére a , legújabb kor", atomkor, 
napjaink története, modern kor stb. kifejezéseket használják. 


Történeti földrajz 


A történeti földrajz fontosságáról 


A történelemben való szabad mozgás másik alapfeltétele — az évszámok 
mellett — a földrajzi tájegységek, térségek ismerete. Ezek adják ugyanis a 
helyszíneket, ahol a történelmi események megtörténtek. A helyszínek 
egyben befolyásolhatják is az eseményeket, sőt egész országok történetét is 
meghatározhatják. A földrajzi adottságok figyelmen kívül hagyása 
bármelyik nép történetének kutatásánál oktalanság, számbavétele viszont 
sok fontos információt adhat a reális értékeléshez. Egy társadalom 
fejlődését gyorsíthatja vagy lassíthatja a természeti erőforrások megléte 
vagy hiánya. Hatással van a domborzat és a vízrajz, a terület fekvése, az 
éghajlat, a növény- és állatvilág, az ásványkincsek stb. 

A földrajzi környezet milyensége még ma is nagymértékben befolyásolja 
egy-egy vidék vagy ország fejlődését, de jóval inkább érvényesült ez a 
történelmi fejlődés korai szakaszában. Például egy terület elzártsága 
nemcsak védettséget adhatott, hanem a kölcsönhatások akadályozása miatt 
gátolhatta is annak fejlődését (pl. Kína). 


A tudomány forrásai 


A történeti földrajz forrásai megegyeznek a történelem általános írásbeli 
forrásaival, mégis ki kell emelnünk néhány elsőrendű fontosságút. 

Az oklevelek 

Egyik csoportjuk a birtokügyekkel foglalkozik, s ezekben gyakran 
megemlítik az eladományozott vagy eladott birtok határait, gazdasági és 
természeti jellemzőit. 

Az oklevelek másik fontos csoportja az országos vagy nagyobb területeket 
érintő összeírások. Ilyenek a középkori tizedlajstromok, a későbbiekben 
pedig az adóösszeírások, birtokösszeírások. 

A térképek 

Az első, egész Magyarországot ábrázoló térkép a 16. század elejéről 
származik. Nagyobb számban csak a 17. század végétől állnak 
rendelkezésünkre térképek. 1785 körül készült el az első egész 
Magyarország területét felölelő katonai felmérés. 


Természetesen mi ezzel a forráscsoporttal foglalkozunk elsősorban. 

A helynévtárak 

Fontos forrást jelentenek a helynevek. Magyarországon 1863 körül jelentek 
meg az első hivatalos helynévtárak. A mai magyar földrajzi nevek gyűjtése 
is sok haszonnal jár, hiszen az elnevezések nemritkán egykor létezett falvak 
nevét őrzik (pl. Gyulafehérvár), sőt gyakran a felszín változásairól is 
tájékoztatnak (pl. Hegyeshalom, Horpács — a horpadás szóból). 
Természetesen a földrajzi nevek hasznosításához nyelvészeti szakértelem is 
szükséges. 


Földrajzi egységekről általánosan 


A történeti-földrajzi teret felbonthatjuk különböző egységekre. 

A kontinens elsősorban földrajzi fogalom, de kulturális és politikai 
értelemben is használják. Egy részük, pl. Amerika és Ausztrália nagyon 
hosszú ideig önállóan fejlődött, ezzel szemben az , Óvilág? kultúrái 
folyamatos kölcsönhatásban voltak egymással. 

A régió olyan történeti földrajzi egység, amelynek fejlődése egy adott 
korban hasonló vonásokat mutat. Például az ókori Mediterráneum vagy 
Kelet-Közép-Európa, ahova Magyarország is tartozik. 

Az ország az a terület, amelyre egy adott politikai hatalom kiterjed. 

A helytörténet az országokon belül kialakult kisebb egységek történetét 
tanulmányozza. Ilyenek lehetnek például a városok vagy városrészek, 
falvak, jellegzetes tájegységek, de akár egy intézmény is. 


Heraldika 


A címerekről általánosan 


A címertan fogalma 

A címertan a nevéből adódóan címereket vizsgáló tudomány, nemzetközi 
elnevezése heraldika. A szó eredete az előkelő főurak környezetében 
segédkező heroldokra vezethető vissza, akik díszes öltözékükön uruk 
színeit viselték. A heroldok küldöncként vettek részt a középkori csatákban, 
s az ő feladatuk volt a harcban elesettek azonosítása is a címerek alapján. 


Emellett lovagi tornák rendezőiként működtek, s így e munkájukhoz 
nélkülözhetetlen volt a címerek alapos ismerete. 

A címer fogalma 

A sok eltérő meghatározás nehezíti dolgunkat, de néhány lényeges jegyet 
mindenképpen rögzíthetünk. A címer színes jelvény. Az ábrázolások a 
címereken mindig mértani formák vagy leegyszerűsített képek, a térbeli 
ábrázolás nem megengedett. A címer legfőbb hordozója a pajzs, sok 
heraldikus szerint pajzs nélkül nincs is címer. A címerek örökölhetők, tehát 
a családhoz vagy földbirtokhoz kötődnek. 

A magyar , címer" szó valószínűleg Franciaországból származik (cimier), 
ahol sisakdíszt jelentett. Nyelvünkbe a 13. században kerülhetett át. 


Címerek a történelemben 


A címerek eredete 

Erről a kérdésről nagyon sokat vitatkoznak a heraldikusok. Sokan az ókori 
görögökre (vázafestészet) vagy a rómaiak hadijelvényeire vezetik vissza a 
címerek elődeit. Mások szerint a muzulmánoktól vették át a keresztes 
lovagok a 13. században, de vannak, akik ősi vallási és totemisztikus 
eredetűnek tartják. 

A kutatók többsége abban azonban megegyezik, hogy a címerhasználat 
elterjedése mindenképpen katonai okokra vezethető vissza. Amikor a 
középkorban elterjedt a  nehézfegyverzet, megjelentek az arcot 
felismerhetetlenné tevő sisakok, akkor a lovagokat valami módon 
azonosíthatóvá kellett tenni a harcmezőn. Erre a célra a pajzs volt a 
legmegfelelőbb, amelynek nagy felületére jól látható ábrákat lehetett 
felvinni. Emellett az ábrák elterjedését még az is segítette, hogy az akkori 
társadalom nagy része írástudatlan volt. Mivel a pajzs nem volt minden 
oldalról látható, a címerek megjelentek a zászlókon (lásd vexillológia), 
sisakokon, nyeregtakarókon is. 

A címerek története 

A heraldikusok a címerek kialakulását a 12. század első felére teszik. 
Francia kutatók szerint a legkorábbi címer Raoul de Vermandois lovag 
személyéhez köthető. 

Megjelenésük után azonban rohamosan elterjedtek egész Európában. 
Magyarországon az első ábrázolással III. Béla királyunk pénzein 
találkozunk, 1190 táján. Ezeken az érméken már megjelent a kettős kereszt. 


Imre király idején (13. század eleje) címereink másik alapeleme — a 
vörössel és ezüsttel vágott pajzsmező — is kialakult. 

Kezdetben csak a királyoknak és a nagyon előkelő nemeseknek voltak 
címereik, de később mások is megjelentek a címerviselők sorában. A 
címerek használata lassan túlterjedt a harcok világán, és ennek 
köszönhetően a 16. században nem tűnt el a lovagvilág elmúltával, hanem a 
polgári világban élt tovább. Ezt az időszakot a kutatók már a kései 
(hanyatló) heraldika korának tartják, mert a címerek egyre inkább pusztán 
díszítőelemekké váltak. 

Szabályozták-e a címerviselést? 

A kezdeti időszakban címerjog nem létezett, mindössze arra kellett ügyelni, 
hogy már másvalaki ne használja ugyanazt a címert, aminek nyilvánvalóan 
gyakorlati (megkülönböztető) okai voltak. Később szigorúan szabályozták, 
hogy ki és milyen címert viselhet. 

A címerek általában kétféle módon öröklődtek. Egyik esetben apáról fiúra 
szálltak, a másikban a földterülethez kötődtek. Az utóbbinál a címert a 
hűbérúr annak jeleként viselte, hogy az illető terület az övé, vagy igényt tart 
rá. Ezért viselték például az angol királyok még évszázadokig a százéves 
háború (14-15. század) után a francia liliomokat címerükben, jelezve ezzel 
igényüket a francia trónra. 


A címerek leírása 


A pajzs 

A címer legfontosabb alkotóeleme a pajzs. A kezdeti heraldika korában a 
csatapajzsot és a tornapajzsot utánozta a címer. 

Legjellegzetesebb formái: 

nagy alakú normann pajzs (a legkorábban használt), 

kisebb alakú háromszögű pajzs (a normannból fejlődött ki), 

kerek talpú vagy doborpajzs (14. században terjedt el), 

tárcsapajzs, ezen a lándzsa megtámasztása céljából oldalt egy kis 
bemélyedést alakítottak ki. Ezt a szimmetria kedvéért sokszor mindkét 
oldalon bevágták. 

A pajzs leggyakrabban egyenesen áll, dőlt helyzetben csak összetett pajzsok 
esetében ábrázolják. A felfordított pajzs a család kihalását jelzi. Ha több 
pajzsot egymásra helyezve ábrázolnak, akkor az alsó, nagyobb felületű a 
nagypajzs (vagy öregpajzs), a kisebb a boglárpajzs. 


A pajzs díszítése 

Általános jellemzők 

A korai időszakban az ábrákat vászonból, prémből vagy szövetből 
alakították ki, csupán a későbbiekben festették be a pajzsot. A díszítésnél 
kizárólag a következő színeket lehetett használni: vörös, kék, zöld, fekete, 
arany, ezüst, bíbor. Árnyalatokat nem lehetett alkalmazni, sőt a 
legszigorúbb szabályok szerint fém mellé fém, szín mellé szín nem 
kerülhetett. 

A középkorban még rangsorolták is a színeket, a világosabbak előkelőbbek 
voltak a sötétebbeknél. Ennek alapján az arany állt a sor elején és a fekete 
pedig a legvégén. A színtelen ábrázolásokon a 17. századtól a színek 
jelölésére a vonalkázásos eljárás terjedt el. 

A képszerű ábrázolások csoportosítása 

1. Mesteralakok - azzal keletkeznek, hogy a pajzsot szabályos mértani 
vonalakkal felosztják (heroldalakoknak is nevezik őket). 

hasítás — a pajzs függőleges osztása 

vágás — a pajzs vízszintes osztása 

szelés — a pajzs haránt vonalú (ferde) osztása 

keresztek — András-kereszt, görög kereszt, latin kereszt, kettős kereszt, 
pápai kereszt, 

Szent Antal-kereszt 

2. Címerkép -— minden olyan, ami a pajzson található és nem mesteralak. A 
korai 

időszakra jellemző törekvés, hogy a címerképek minél távolabbról is jól 
felismerhetőek 

legyenek. Ezért sok a leegyszerűsítés, sőt torzítás. 

Osztályozásuk lehetetlen, csupán néhány fő motívumot sorolunk fel: 
emberalak; állatalak: oroszlán, sas; beszélő címerek: Kecskemét, Bern, 
Berlin, 

Kiskunhalas; növények: francia liliom; égitestek stb. 

A pajzs melletti díszítések A sisak: ábrázolása a korai időszakban legalább 
olyan fontos, mint a pajzsé. Fajtái: csuporsisak, csöbörsisak, csőrsisak, 
pántos sisak. 


A magyar címer 


Az Árpádok előtt 


Vizsgálódásaink során az első felmerülő kérdés az, hogy az Árpádoknak 
volt-e a honfoglalás előtt címerük. Kézai Simon krónikája szerint (13. 
század vége) Attila királytól eredően az időszak címerállata a turulmadár 
volt. 

A Képes Krónika (14. század) is ezt erősítette meg, turulos zászlókkal 
ábrázolva honfoglalás kori elődeinket. Bár a magyarok eredetmondájában a 
turulmadár fontos szereplő, valószínűleg címer formájában ekkor még 
nem használhatták, hiszen a címer 12. századi nyugati találmány. 

Az Árpád-háztól 1848-ig 

A kiscímer kialakulása 

Az Árpádok címere két fontos elemet tartalmazott. Az egyik, a kettős 
kereszt, mint a királyi hatalom szimbóluma csak III. Béla korában (12. 
század vége) jelent meg bizánci hatásra. Korábban az uralkodó jelképe az 
egyszerű kereszt, illetve Szent István idejében a lándzsa. A Bizáncban 
nevelkedett III. Béla hozta magával a kettős keresztet. 

Történeti címerünk másik alapeleme, a vágott pajzsmező Imre királyunk 
idejében (14. század eleje) jelentkezett, mégpedig először a pecséteken. E 
korai ábrázolásokon hétszer vagy kilencszer vágott mező látható, minden 
másodikban oroszlánnal. A történészek szerint ez az elem vagy 
spanyolföldről vagy az Árpádoktól származott. 

Az Árpád-ház kihalása egyben egy új hatalmi szervezet megjelenését is 
eredményezte. 1301 után már nem a király volt a legnagyobb földbirtokos 
az országban, tehát saját címere és az országé fokozatosan elkülönült 
egymástól. Az Árpádokat követő Anjou-uralkodók a saját liliomos 
címerükkel egyesítették a vágásos pajzsot, ezzel is utalva arra, hogy 
leányágon rokonai az Árpádoknak. A kettős kereszt ebben az időben a 
címer hátoldalára került, de megjelent a kereszt alatt a hármas lóhereív. Ez 
még nem hegyet jelentett, mint a későbbiekben, csupán a kor szokása 
szerint talapzatot adott. A 14. század végén bukkant fel a pajzs fölé 
helyezett korona. 

A középcímer kialakulása 

A 15. század vége változásokat hozott; a címerhez szimbolikus jelentés 
kezdett kapcsolódni. A vágásos rész négy ezüstsávja az ország négy 
legfontosabb folyóját jelképezte (Duna, Tisza, Dráva, Száva), s a későbbi 
időkben a kettős kereszt alatt levő lóherét hegyekkel azonosították (Tátra, 
Mátra, Fátra). 


A másik változás a középcímer kialakulása volt. Az uralkodó címébe eddig 
is belevette a meghódított vagy igényként számontartott területeket, de ez 
mostantól a címerben is megjelent. A területek a következők voltak: 

1. Horvátország : ötször öt vörös és ezüst négyzet alkotta sakkozott mező, 
2. Dalmácia: kék mezőben három koronás leopárdfej, 

3. Szlavónia: két ezüst pólya közt, csillag alatt futó nyest, 

4. Erdély: a terület címere önmagában is összetett. A vörös sávval vágott 
pajzs felső részén kék alapon aranycsőrű fekete sas, ami a magyarokat 
jelképezi. A madártól jobbra aranynap, balról hold, melyek a székelyek 
jelképei. Az alsó részbe hét vörös vár került, mely a szászok szimbóluma. 

A középcímerben szerepelt még Fiume és Bosznia címere is. 

A Kossuth-címer 

A címer 1849-ben változott meg a trónfosztás hatására. Ekkortól használták 
az ún. Kossuth-címert, mely a kiscímert jelentette, korona nélkül. A 
szabadságharc bukása után a korona ismét visszakerült a kiscímerre. 

20. századi címereink 

A következő jelentős változás címerünkben 1949-ben következett be. A 
címer teljesen a környező szocialista országok mintájára készült, főként 
hazánk szocialista jellegét hangsúlyozta. Magyar mivoltunkat csupán egy 
szalag jelezte, s amellett, hogy nem követte a történelmi hagyományokat, 
még a címertani szabályokat is súlyosan megsértette, ugyanis nem 
alkalmazott címerpajzsot. 

1956-ban rövid időre ismét a Kossuth-címert használták, de 1957-ben újat 
vezettek be. Ezen a címerünkön a búzakalász a parasztságot, a sisakdíszként 
szereplő ötágú vörös csillag a munkásságot, a búzakalászok egyik részét 
összefogó vörös szalag az internacionalizmust jelképezte. Már volt 
címerpajzs, amelyben a nemzeti színek láthatók. 

A ma érvényes címert 1990-től használjuk, s ez visszatérést jelent az 1848- 
as koronás kiscímerhez. 


Inszigniológia 
A fogalom meghatározása 


Jelvényeknek (inszignia) nevezzük azokat a tárgyi ismertetőjegyeket, 
amelyekkel valamilyen hatalmat, méltóságot, hivatalt jellemezhetünk. A 


hatalmak természetesen sokfélék lehetnek: államfői, egyházi, katonai, 
oktatásügyi stb. A jelvények már az ókorban megjelentek, majd használati 
körük a középkorban jelentősen kibővült. Fontossá vált a korona, a lovagok 
jelvényei lettek a pajzs, a sisak, sarkantyúk, és egyre több egyházi jelvény is 
kialakult. Ezek mellett az egyetemek rektorai is viseltek különböző 
jelvényeket, pl. aranyláncokat, jogart stb. 

Az inszigniológia nagyon tág keretet felölelő segédtudomány. Szorosan 
kapcsolható más tudományokhoz is, pl. címertan, zászlótan. A nagy 
anyagra való tekintettel az alábbiakban csupán az uralkodói jelvények 
bemutatására nyílik lehetőség. 


Koronák 


Történetük 

A korona, mint az uralkodás jelképe, nagyon régóta használatos. Az 
ókorban a sumerok uralkodói egyszerű, tarkón összekötött szalagot 
használtak, de ismerték a koronát Egyiptomban (lásd a későbbiekben), 
Asszíriában, Perzsiában is. A perzsák koronatípusát vette át Nagy Sándor 
(fehér, gyapjúból készült szalag, drágakövekkel), majd az ő tekintélye 
nyomán használata tovább terjedt. Rómában többféle korona is létezett, a 
kezdeti időkben általában a győztes hadvezérek viselték. A császárok 
idejében azonban egyre inkább csak a legfőbb hatalom és dicsőség 
jelképévé vált. 

Nagy Konstantin uralkodása alatt (306-337) alakult ki a sisakkorona 
(galea), melyet a birodalom bukása után a germán törzsi vezetők is átvettek. 
A sisakkorona lehetett , zárt", amennyiben két keresztpánt boltozatot 
alkotott a koronán, és , nyitott", abban az esetben, ha sima abroncs volt. A 
10. századig kialakult az a felfogás, hogy aki zárt koronát visel, afölött már 
nem áll más földi hatalom, míg a hűbériséget elismerők nyitott koronát 
használtak. 

Típusaik 

A koronák használatuk szerint két csoportra oszthatók. Voltak olyanok, 
melyeket csak egy alkalomra készítettek, s ezzel be is töltötték szerepüket 
(sokat csak egy uralkodó koronázására használtak, de voltak ún. halotti 
koronák is). Más koronák évszázadokon keresztül használatban maradtak, 
öröklődtek, gondosan őrizték őket. 


A magyar koronázási jelvények 


Bevezetés 

A magyar történelem során a különböző korszakokban némileg eltérő 
koronázási jelvényeket használtak. A legfontosabb mindig a korona, a 
jogar, az országalma és a kard volt, de a 11. században ide tartozott a 
lándzsa is, majd a későbbiekben a jelvények között található a kereszt, a 
gyűrű, karperec, lószerszámok és különböző ruhadarabok is. Ezekhez járult 
még a palást, amely az államalapító Szent István öröksége. 

A magyar koronázási jelvények a legépebben fennmaradt középkori 
emlékek közé tartoznak Európában. Mindez annak köszönhető, hogy a 
koronát már a 13. századtól szentként tisztelték és a többi jelvénnyel együtt 
megkülönböztetett figyelem övezte. A közvélemény csak akkor tekintette 
érvényesnek a koronázást, ha azt a hagyományosan használt jelvényekkel 
végezték. 

Történetük 

A hagyomány szerint az 1001. év első napján királlyá koronázták Istvánt 
Esztergomban. Rómából, II. Szilveszter pápától kapta a koronát, mely a 
többi jelvénnyel együtt a halálát követő zűrzavarban valószínűleg elveszett. 
A ma ismeretes korona kialakulását az 1180-as évek végére datálhatjuk, III. 
Béla uralkodásának idejére. A koronát Székesfehérvárott, Visegrádon, majd 
Budán őrizték, míg 1440-ben, Habsburg Albert halála után az özvegy 
királyné ki nem lopatta az országból. Mátyás király szerezte vissza hatalmas 
váltságdíj fejében 1464-ben. 1551-ben került ki ismét az országból a 
korona, mikor Izabella királyné átadta azt Habsburg Ferdinándnak. Újra egy 
Mátyás — II. (Habsburg) Mátyás — adta vissza a magyaroknak a koronát, és 
az országgyűlés 1619-től elrendelte, hogy a jelvényeket a pozsonyi várban 
őrizzék. 

A későbbi időkben sem volt sok nyugalmuk a jelvényeknek. Többször 
szállították őket Bécsbe, 1849-ben elásták őket Orsovánál, de a Habsburgok 
1853-ban megtalálták. Ferenc József csak megtekintésre kérette Bécsbe, 
majd egy nap múltán visszaküldte a jelvényeket Budára. 

A II. világháború idején Nyugatra menekítették őket, s 1945-ben az 
Amerikai Egyesült Államok fennhatósága alá kerültek. Csak 1978. január 
6-án hozta vissza Magyarországra a Cyrus Vance amerikai külügyminiszter 
vezette küldöttség. A jelvények ezután a Magyar Nemzeti Múzeumban 
kerültek kiállításra, ahol a mai napig megszemlélhetők. 


A korona 

A magyar korona — melyet Szent István koronájának tartanak — eredetét 
titok fedi, amit eddig nem sikerült megfejteni. A korszerű tudományos 
vizsgálatok a mai napig folynak, és a tudósok ma is újabb és újabb 
elméletekkel állnak elő. Vannak, akik egészen Attiláig vezetik vissza a 
koronát, melyet , Isten ostora" felsőbb, égi hatalmaktól kapott. Az már 
mindenesetre bizonyos, hogy a , Szentkorona" nem az első magyar királyé 
volt, sőt a kutatók többsége szerint Szent István idejében még egyik része 
sem létezett. A koronát ugyanis régi, használaton kívüli ékszerekből és 
templomi kegytárgyakból állították össze V. István számára 1270-ben. Egy 
másik feltevés szerint a koronát 1185-ben készítették III. Béla 
koronázásához. 

A korona két részből áll. Mindkettőt aranylemezek alkotják, melyeket 
zománcozott részek díszítenek. Az alsó részt görög koronának nevezik, ez 
tulajdonképpen egy homlokpánt (lásd korábban). Az  aranypántot 
drágakövek és színes zománcképek felváltva díszítik. A képek Szent 
Györgyöt, Szent Demetert, Szent Kozmát, Szent Damjánt ábrázolják, 
valamint Mihály és Gábriel arkangyalt, a bizánci herceget (Konsztantinosz 
Porphürogennétoszt) és I. Géza királyt. Az utóbbi volt az, aki 1075-ben 
megfosztotta trónjától Salamont. 

A pánt elülső részét nyolc oromdísz ékesíti, melyek felváltva félkör, illetve 
háromszög alakúak, tetejükön pedig szabálytalan drágakövek találhatók. Az 
elülső rész közepén félkör alakú aranylap, rajta az áldást osztó Krisztussal. 
A korona hátoldalán a bizánci császár látható. A kutatók szerint ezek a 
zománcképek a 11. század végén keletkezhettek, és eredetileg más 
ékszereket díszíthettek. Az alsó pánt körös-körül igazgyöngyökkel van 
kirakva, és kétoldalt aranyláncocskákon lóhere alakú drágakövek függnek. 
A korona felső részét — vagyis a keresztpántot — latin koronának nevezik. A 
pántok kereszteződésében szintén az áldást osztó Krisztus látható, s 
körülötte a pántokon nyolc apostol zománcképe: János, Bertalan, Fülöp, 
Pál, Tamás, Jakab, András, Péter. 

A pántok kereszteződésén található az aranykereszt, melynek ferdeségére 
máig sem tudnak meggyőző érveket felhozni. 

A palást 

Az egyedüli koronázási jelvény a palást, amelyet a kutatók kétségkívül 
Szent István uralkodásának idejéből származtatnak. Gazdagon hímzett, 
bíborselyem kelméből készült, s csodálatos módon kiállta az idők próbáját, 


a sok-sok viszontagság alig hagyott nyomot rajta. A csodálatos módon 
kiállta az idők próbáját, a sok-sok viszontagság alig hagyott nyomot rajta. A 
ben a székesfehérvári bazilikának. Ma a pannonhalmi bencések őrzik, csak 
kölcsönadták a Nemzeti Múzeumnak. 

A jogar 

A buzogány alakú magyar királyi jogar szokatlan formájúnak számít az 
európai koronázási jelvények között. A , nyele? fapálca, melyet aranyozott 
ezüstlemez borít. A pálcára szabálytalan gömb alakú hegyi kristály van 
erősítve. A gömb aranyfoglalatán aranyláncocskákon aranygolyók függnek. 
A kristáygömbbe három oroszlánt véstek, a foglalata valószínűleg keleti 
ötvös munkája, s a 10. században készülhetett. 

Az országalma 

Ez a legújabb királyi jelvény. Tömör, aranyozott rézgolyó, tetején az 
apostoli kettős kereszt (lásd címertan). Feltehetően az Anjou-házi Nagy 
Lajos készíttette a 14. század közepén, a golyóra felerősített két 
aranylemezen ugyanis az Anjou-család liliomos címere látható. 

A kard 

Az eredeti koronázási kard még a 16. század előtt eltűnt. A prágai Szent 
Vitus templom kincstárában őriznek egy gyönyörű viking kardot, 
csontdíszítéssel a markolatán, amit 1355-ben úgy írtak be Luxemburgi IV. 
Károly leltárába, mint Szent István kardját. A pengén titokzatos, a mai 
napig megfejtetlen felirat található: Ulfberht. Erről a kardról elképzelhető, 
hogy valóban Szent Istváné volt. 

A 16. század után használt koronázási kard valószínűleg Velencében 
készült. Ezzel a Szent Istvánnak tulajdonított karddal ütötték lovaggá a 
magyar királyok az aranysarkantyús rend tagjait az utolsó háromszáz év 
magyar történetében. 


Vexillológia 

Egyetemes zászlótörténet 

A zászlóról általában 

Zászlókat már az ókori népek is használtak, mindenekelőtt a hadviselésben 


volt fontos szerepük. A hadizászló dísze, jelvénye volt a harcolóknak, s 
emellett tájékozódásul is szolgált. A zászlótartónak mindig bátor szívűnek, 


hadban jártas embernek kellett lennie. Ostromnál, ütközetben ő járt legelöl, 
példát mutatva bátorságban a többieknek. A zászlós a zászló átvételekor 
megesküdött, hogy azt élete árán is védeni fogja, s ha a zászlót ellopták 
vagy elragadták, akkor a zászlós élete a katonák kényére-kedvére volt adva, 
akár büntetlenül meg is ölhették. Amennyiben az egység elvesztette 
zászlóját, ezt a súlyos csorbát csak jelentős hadisikerrel tudta kiküszöbölni. 
Az ókor zászlói 

A legismertebb ókori katonai írás, Vegetius: A hadügy vezérfonala című 
munkája (4. század vége) megemlékezik a római hadizászlókról is. Az 
ütközetekben nem lehetett mindig vezényszóval irányítani, sőt sokszor a 
kürtjellel sem boldogultak. Ekkor a zászlókkal adtak jelt az 
előrenyomulásra,  üldözésre, visszavonulásra vagy megállásra. Az 
akadályelhárításra kiképzett csapatok is zászlójelre léptek működésbe. 
Vegetius, mikor a római hadizászlókról megemlékezik, említi, hogy minden 
egységnek külön zászlója volt. A zászlórudakon jelvények is voltak; a 
légióké a sas, a kisebb egységeké (cohors) a sárkány. A századok zászlóira a 
csapat számát jegyezték fel, a katonák tehát a harc hevében is könnyen 
tájékozódhattak. A zászló neve a rómaiaknál: vexillum. Ebből a latin 
kifejezésből származik a vexillológia, vagyis a zászlók tudománya. 

A középkor zászlói 

A középkorban a királyi zászlórúd tetején szereplő jelvények szintén 
főleg állatalakok voltak. A német-római császárok a rómaiaktól átvett sast, 
az angol királyok sárkányt, a dánok pedig hollót tűztek zászlórúdjukra, 
emellett feltűnik a kereszt is, a kereszténység szimbóluma. 

A 10. századtól azonban a jelvény fokozatosan háttérbe szorult, és a 
hangsúly a lobogóra tevődött át, amelyet egyre finomabb anyagból szőttek. 
A 12. században a dánok kezdeményezésére a jelvény is a lobogóra került, 
s ezt átvették a franciák, angolok, majd a németek is. 

A 13. században a jelvények a pajzsra kerültek, és kialakultak belőlük a 
címerek. (Ezzel a címertan foglalkozik.) Később az egész címer került 
vissza a lobogóra, s ezzel a zászló neve is megváltozott: az olasz bandiera 
nevet kapta. A változással a zászló alakja is átformálódott; eddig a jelvény 
tengelye merőleges volt a rúdra, mostantól viszont azzal párhuzamos lett. A 
középkor országaiban a bandiera használata csak a legelőkelőbb urakat 
illette meg, a kisebb rangúak kis, háromszög alakú zászlóval vonultak 
hadba. 

Az újkor zászlói 


A lobogó a nemzeti hovatartozás megjelölésére a 16. században alakult ki. 
Az első modern értelemben vett zászlót a hollandok használták, ugyanis 
tengerhajózó nép lévén, szükségük volt hajóik megkülönböztetésére. 

A 18. századi francia forradalom óta terjedt el a nemzeti trikolor (három 
szín) használata, azóta az országok csupán nemzeti színeiket igyekeznek 
feltüntetni zászlóikon, minden egyéb díszítés nélkül. A zászlók a mai napig 
megtartották kiemelt szerepüket mint egy nép jelképei, illetve mint 
megbecsült katonai jelvények. 


Magyar zászlótörténet 


A kezdetek 

A korabeli külföldi források szerint az ősmagyarok (8-9. század) zászlója 
fekete volt, jelvényük pedig a zászlórúdon ülő turulmadár. Mivel a hun 
Attila katonái használtak turulos zászlókat, sok kutató szerint ezek nem is 
ősmagyarok voltak, hanem hunok. 

A Képes Krónikában zászlónk színe vörös, s rajta turul vagy karvaly 
szerepel. Mivel a 10. század Európájában a színeknek önálló jelentésük 
volt, honfoglalóink a vörös színt mint a büszkeség jelképét választották. 
Középkori zászlóink 

Az Árpád-házi királyok korának krónikáiból zászlóinkról sok minden 
kiderül. Szent István zászlója a turul helyett már a keresztet használta 
jelvényként. A 12. században már nemcsak a királyoknak, hanem egyes 
főuraknak is saját zászlajuk volt. A címeres zászló a 13. században jelent 
meg; III. Béla idejében már a kettős kereszt látható a lobogón (lásd 
címertan). Az Aranybullát kiadó II. András vörös-ezüst csíkozású zászlót 
használt, mivel az Árpádok címerében a vörös és ezüst szín is megtalálható. 
Ezeket a színeket 1301 után az Anjou-uralkodók is átvették, ezzel is 
akarván bizonyítani rokonságukat az Árpád-házzal. A Képes Krónikában a 
rúd mellett — tehát a zászló főhelyén — vannak a magyar színek, s a másik 
felében az aranyliliomok kék háttérben. 

A zászló osztásának hagyományát a 15. századi uralkodók is követték. 
Hunyadi Mátyás alatt különleges fontosságúak a jelképek, már a királyi 
trombitásoknak is volt hangszereikre erősített zászlójuk. 

A 16. század elejétől a llbogó nagyobb méretű lett, ismét egyszínű (vörös), 
a címer és az egyéb ábrák pedig már csak díszítésként kerültek rá. A 


mohácsi csata után a zászló elvesztette korábbi jelentőségét, csupán a 
koronázási aktusnál kapott szerepet. 

Újkori zászlóink 

A  Habsburg-korban (a 16. századtól)  elszakadván az eddigi 
hagyományoktól, zászlónk elnémetesedett, túlzottan sokszínűvé vált, a 
magyar címer pedig a sasos német császári címer egyik elemévé szürkült. 
Halódásának oka az önálló magyar hadügy visszaszorításában kereshető. 
Mindezek mellett a hagyományos magyar színekhez, a fehérhez és a 
vöröshöz a 17. század elejétől kezdett kapcsolódni a magyar címer 
harmadik színe, a hármashalom zöldje (lásd címertan). 1608-ban, II. 
Mátyás koronázásakor tűnt fel először együttesen a három szín. 

A Rákóczi-szabadságharc idején a zászló a fejedelem szívügye volt. Az ő 
nagy udvari zászlaja, melyet személye előtt hordtak, tiszta fehér selyemből 
készült, rajta a következő, aranyszállal felírt szöveg volt található: Cum 
Deo pro Patria et Libertate (Istennel a hazáért és a szabadságért). A 
szabadságharc alatt minden katonai egység külön zászlót használt. Az 
ezredek színe a fehér volt, a testőrség zászlóin azonban a fejedelem családi 
színei — a kék és vörös — volt látható. 

A francia forradalomban bevezetett trikolor mintájára Magyarországon is a 
18. század végétől kezdték rendszeresen használni a három színt. A 
reformkor idején egyre terjedt, és az 1847-es év országgyűlési választásain 
már általános volt a nemzeti színű magyar zászló. Az 1848-as 
törvényekben meghatározott nemzetiszínt és országcímert az uralkodó 
is szentesítette. Ekkortól háromszínű lobogókkal kellett a középületeket 
ünnepek alkalmával feldíszíteni, és ezt használták a magyar hajózásban is. 
Az 1848-49-es szabadságharc bukása után a fegyverletételek során a 
honvédség zászlóinak nagy része a cári, illetve az osztrák csapatok 
zsákmánya lett. Néhány zászlót azonban sikerült elrejteni, sok alakulat 
pedig feldarabolta zászlóját, és az egyes darabokat mindenki kegyelettel 
őrizte tovább. 

Hazánk nemzetiszínei a 19. század óta nem változtak, csupán a lobogónkon 
elhelyezkedő címer alakult át. Erről részletesebben a címertan részben 
írtunk. 


Őskor 


Kenyában, a festői Turkana-tó keleti partjának táborhelyén egy kezdetleges 
emberi lény vagy hárommillió évvel ezelőtt felemelt egy vízcsiszolta követ, 
és néhány ütéssel eszközzé alakította. Ami eddig a természet egy véletlen 
darabja volt, most készített eszközzé vált. Ebből az ősünkből hosszú idő 
alatt lett a mai ember, az a lény, amely egy Földön kívüli megfigyelő 
számára eléggé természetellenesnek tűnhet. Minden más állattól eltérően 
ugyanis mi háborúkat viselünk egymás ellen, tudatosan kimerítjük 
környezetünk korlátozott erőforrásait, és úgy tűnik, azt hisszük, hogy 
, kicsapongásaink?" vég nélkül folytathatók. Bizonyos értelemben ma az 
ember uralkodik a Föld felett: egyedülálló teremtő intelligenciánk lehetővé 
teszi számunkra, hogy többé-kevésbé bármit megtegyünk, amit csak 
akarunk. A Földön kívüli megfigyelő azonban eltűnődhet rajta, vajon nem 
tébolyodott-e meg egy kissé a bolygónk ura? 

Ha a földrajzi elterjedés a siker jele, akkor az ember sikeresnek mondható. 
Az afrikai , bölcsőnktől" kiindulva mára gyakorlatilag elfoglaltuk a 
földgolyó minden szegletét. Ahol csak élet lehetséges, ott ember is van. A 
fejlődésünk —— kulcsát jelentő  — rendkívüli  — alkalmazkodóképesség 
következtében egyetlen más faj sem népesít be a mienkhez hasonlóan 
sokféle környezetet. 

Vizsgálat alá kell azonban vennünk az ember rendkívüli hatalmát a Föld 
felett. Ha egyetlen ezeroldalas könyvben akarnánk rögzíteni a Föld 
történetét (a majd ötmilliárd évvel ezelőtti születésétől napjainkig), akkor a 
korábban említett kenyai lény az utolsó lap közepén jelenne meg, az utóbbi 
tízezer év történetét pedig az utolsó szóba kellene belesűrítenünk. 
Remélhetőleg ennek a rövidke emberi történelemnek, rég betemetett 
múltunknak a kutatása önmagunk jobb megismeréséhez segít majd hozzá, s 
talán némi betekintést nyerhetünk jövőnkbe is. 


A kezdetek 


Földünk története 


Ahogy az emberiség történelmét, Földünk történetét is több nagy szakaszra 
tagoljuk. Az ember fejlődése szempontjából a legutolsó, az ún. 
negyedidőszak a legfontosabb. A 4,6 milliárdból ez csupán 2,5 millió év. 


A negyedidőszakot is két korra bontjuk. Ezek közül az első a pleisztocén, 
amely 2,5 millió évvel ezelőtt kezdődött, és mintegy 10 ezer éve ért véget. 
Ezt a szakaszt jégkorszaknak is nevezik, ami félreértésre adhat okot, hiszen 
az eljegesedés valóban hatalmas mértékű, de a pleisztocén nem 
egyvégtében hideg klímájú. Az utóbbi 2,5 millió év alatt több ízben is 
bekövetkeztek egymást gyorsan követő klímaváltozások, ezért beszélhetünk 
hideg időszakokról (glaciálisok) és az őket elkülönítő , meleg?" 
időszakokról (interglaciálisok). Az utolsó hideg időszak mintegy 80 ezer 
évvel ezelőtt kezdődött és mintegy 10 ezer évvel ezelőtt ért véget. 
Manapság tehát egy interglaciális szakaszban vagyunk, amit majd sok 
tízezer év múlva ismét eljegesedés követ. 


Az állatok világa 


Földünkön valamivel több mint egymillió állatfaj él. Az állatvilágban — ha a 
fajok számát nézzük -— a gerincesek meglehetősen szerényen vannak 
képviselve. A negyedkor elején teljes létszámuk még mintegy 35 ezer volt, 
de ebből mára sok kipusztult. Az emlősöket mindössze négyezer faj 
képviseli, s ha a számok tükrében tovább vizsgáljuk a dolgokat, még 
meglepőbb eredményt kapunk. Az emberszabású majmokat mindössze 
négy nemzetség jelenti (orángután, gorilla, csimpánz, gibbon), az ember 
pedig egyetlen fajba tartozik. 

Ennek az egy fajnak az , uralma"? a többi felett nagyon sok feladattal jár. Az 
emberi faj alkalmazkodóképessége olyan civilizációt teremtett, mely sok 
tekintetben meghaladja biológiai fejlettségét. Ennek a rugalmasságától függ 
a jövőnk; kultúránk révén hatalmunkban áll igazságos és könyörületes jövőt 
teremteni, de szenvedéssel és kínnal teljeset is. 


Elképzelések az ember származásáról 


A világ és az ember eredetéről két eltérő nézet áll egymás mellett. Az egyik 
természetfölötti erők működését feltételezi. Például a zsidó-keresztény 
teremtéstörténet, amely kis híján kétezer évig egyeduralkodó volt a 
nyugati világban. A teremtés időpontját Kr. e. 4000 körülre tették, de a 18. 
századtól elfogadhatatlanná vált ez a kezdőpont, mert vitathatatlanul ma 
már nem létező, de ennél régebben élt állatok maradványait találták meg. 
Ekkor alakult ki az ún. diluviális (özönvíz-) elmélet, mely szerint a teremtés 


korábban történt, s az állatok a Noé idejében bekövetkezett vízözön 
idejében pusztultak ki. Később a továbbfejlesztett elmélet katasztrófák 
sorozatát feltételezte (kb. 30-at), melyek után mindig újabb teremtések 
következtek. Abban a kérdésben, hogy az ember felette áll-e az 
állatvilágnak, az elképzelés nem változott; a válasz mindig igen volt (lásd 
Biblia). 

A másik nézetet a darwinizmus hívei hirdetik. Charles Darwin 1859-ben A 
fajok eredete című művében mutatott rá arra, hogy az emberiség része a 
természetnek, azzal együtt ő is fejlődik (evolúciós elmélet). Szerinte sem és 
az elmélet továbbfejlesztői szerint sem a majmoktól származunk, de 
mindenképpen közös ősön osztozunk velük. Ezt a közös őst, a hiányzó 
láncszemet (missing link) azonban máig sem sikerült megtalálniuk a 
kutatóknak. 

A két eltérő megközelítésű nézet közötti döntés, véleményünk szerint, nem 
a történettudomány feladata. 


Emberelődök 


Bevezetés 

Az emberszerűek főcsaládja (hominoidák) 35 millió éve jelent meg a 
földön, s ezután két csoport vált külön egymástól. Az emberszabású 
majmok és az emberfélék fejlődése más-más utat járt be. 

Az emberfélék (hominidák) talán 20 millió évvel ezelőtt különülhettek el 
teljesen. Ezeket a lényeket — egészen 3 millió évvel ezelőttig — azért 
nevezzük csupán emberféléknek, mert nem tekinthetők még igazi 
elődeinknek. A majmokhoz való hasonlóságot jelzi nevükben a pithecus 
(majom) szó. 

Ramapithecusok 

Legősibb formának a körülbelül 12 millió esztendővel ezelőtt élt 
Ramapithecust tekintik, melynek maradványai először az indiai Siwalik 
hegységben kerültek elő. Hasonló leletre bukkantak Rudabányán 
(Rudapithecus hungaricus), amely kb. 10 millió éves. Szintén fontos lelet az 
említetteknél is idősebb, kb. 14 millió éves Kenyapithecus. Ezek a lények 
alkalomszerűen használtak eszközöket. 

Australopithecusok 

A  hominidák későbbi képviselői az  Australopithecusok, melyek 
maradványai szép számban kerültek elő Dél-és Kelet-Afrika különböző 


vidékeiről. A kutatók évtizedeken át azt hitték, hogy közvetlen őseink, mára 
viszont kiderült, hogy az emberré válás vonalán oldalágat képviseltek. A 
leletek kora 5 millió évtől 3 millió évig terjed. 

A legelőrehaladottabb fejlődést az Australopithecus africanus jelenti, 
melynek testmagassága mintegy 120 cm volt, súlya pedig 35-40 kg lehetett. 
Koponya-űrtartalmának átlaga 500 cmf-t tett ki, tehát nagyobb volt, mint a 
jelenkorban élő emberszabású majmoké. 

Leleteket találtak Kenyában, a Turkana-tó közelében és Etiópia keleti 
részén. Itt feltárták egy fiatal , hölgy" csaknem teljes csontvázát. Ő lett a 
híres Lucie, kinek életkora 18-21 év, magassága 110 cm volt egykoron. A 
másik híres lelet, a dél-afrikai Taung környékén talált agykoponya egy 5-6 
éves gyermeké lehetett. Ez volt a legelső Australopithecus lelet. 

Fontos ismételten megállapítanunk, hogy az ember semmi esetre sem 
származhat az Australopithecus nemzetségből, hanem csak a hozzájuk 
hasonló emberelődöktől. A két csoport természetesen kereszteződhetett, s 
ennek következtében hatást is gyakorolhattak egymásra. Ezek a lények 
mindenesetre már két lábon jártak és csoportokban éltek. Mindkét 
jellemzőről érdemes néhány szót szólnunk bővebben. 

Miért érdemes két lábon járni? 

Az előnyöket a következőkben foglalhatjuk össze. 

A ragadozók elleni védekezés hatékonysága megnő. Ha a fenyegetés — a 
kövek elhajítása, ágak lóbálása — felegyenesedett testtartással történik, a 
valóságos méreténél nagyobbnak mutatja a főemlőst. 

Az őrködés is olyan ragadozók elleni magatartás, melynél előny a 
felegyenesedett testtartás. Egy magas fűben élő állat esetében a felállás 
képessége, mely így a környezet jobb szemmel tartását teszi lehetővé, 
jelentős előnnyel jár. 

A harmadik, s talán legfontosabb, a kezek felszabadulása. Ez megnöveli a 
tárgyhordozó képességet. A kölykök hordozásánál is fontosak a kezek, 
hiszen a két lábon járás csökkenti a lábak fogó szerepét, s így az anyának 
nagy szüksége van rá, hogy kölykét kézzel is tudja tartani. 

Miért hasznos a csoportos életmód? 

Biztosan állíthatjuk, hogy a főemlősök nem volnának társas lények, 
amennyiben ez nem volna számukra fejlődéstanilag előnyös. Mik ezek az 
előnyök? 

A csoportos életmód lehetőséget nyújt a gyermekkorban a 
meghosszabbodott tanulásra. A főemlősök a többi állatnál sokkal több időt 


töltenek tanulással. A nagyobb tudás nagyobb túlélési lehetőséget biztosít, a 
fejlődésnek pedig épp ez a lényege. 

Megszervezhetővé válik a hatékony védekezés a ragadozókkal szemben. A 
hímek — mivel igen gyakran nagyobb termetűek a nőstényeknél — felelősek 
a csoport védelméért, vagy legalábbis azért, hogy mindaddig feltartóztassák 
a ragadozókat, míg a többiek elmenekülnek. 

A csoportos élet harmadik nagy előnye az, amit csoportbölcsességnek 
nevezhetünk. A közösség mindig sokkal nagyobb , össztudáskészlettel" 
rendelkezik, mint bármelyik egyed, és ez a tudás mindegyik tag számára 
hozzáférhető. 

Átvezetés az emberiség őskorába 

A kezdetek 2,5 millió évvel ezelőtt értek véget, s ekkortól már az ember 
őstörténetét számíthatjuk. Az őskor időszakát három korszakra bonthatjuk 
fel. Az első az őskőkor, mely nagyjából a földtörténeti pleisztocén 
korszaknak felel meg. A szakasz 10 ezer évvel ezelőtt ért véget, és 
következett a középső kőkor, melyet a kutatók átmeneti időszaknak 
tekintenek. Az újkőkor 8 ezer évvel ezelőtt kezdődött, és területenként 
változó időpontban átalakult fémkorszakká, mely egyben az ókor kezdetét 
is jelenti. Az elkövetkezendő oldalakon erről a három korszakról fogunk 
részletesebben beszélni. 


A paleolit korszak 


Általános jellemzők 


A 2,5 millió éve kezdődött paleolitikum i. e. 8 ezer körül ért véget. Alsó, 
középső és felső szakaszra osztották fel. A fogalom őskőkort vagy 
csiszolatlan (pattintott) kőkorszakot jelent. 

Az ősemberek életmódjának legjellemzőbb vonása ebben az időszakban a 
zsákmányolás. A gyűjtögetés, vadászat, halászat annyit jelentett, hogy a 
természettől pusztán elvette a szükséges élelmet, ő maga nem termelt. Ezzel 
az életmóddal az ember a természet szerves részének tekinthető. A 
zsákmányolás következménye a vándorló életmód, vagyis rövid ideig 
megtelepedve, az  élelmiszerforrásoknak megfelelően, folyamatosan 
változtatták helyüket őseink. A közösségek létszáma 20-25 fő volt. A nők 
által végzett gyűjtögetés jelentette az alapvető megélhetési forrást az 


időszak nagy részében, ezért matriarchális (anyajogú) társadalomról 
beszélhetünk. A zsákmányoló-vándorló életmód nem tette lehetővé a 
felhalmozást, az emberek közötti különbségek (pl. vagyoni) tehát nem 
voltak jelentősek. 

Ezek után tekintsük át először az ember fejlődésének lépcsőfokait, majd a 
paleolit néhány jellemzőjét részletesebben. 


Az ember fejlődése a paleolitban 


Az ügyes ember (Homo habilis) 

Általános jellemzők 

Nem kétséges, hogy az , ember kora?" legfeljebb mintegy 2,5 millió évvel 
ezelőttől számítható. Ilyen korúra becsülhetők az első Homo habilis 
maradványok: azé az ősemberé, aki már eszközöket készített, kezdetleges 
kőszerszámokat pattintott. 

Az ember életmódjában a rendkívül fontos változás az, hogy eddig 
alkalmazkodott a táplálékához, mostantól viszont rendszeres gyűjtögetővé 
és eszközkészítővé vált. Őseink a táplálékot elosztották egymás között 
(táplálékmegosztás!), és már ideiglenes táborhelyeket is kialakítottak 
maguknak. A legelső emberek még elsősorban növényekkel táplálkoztak, a 
, húsételek" ekkor túlnyomórészt elhullott állatok húsát jelentették. 

Az ember kialakulásának helyszíne 

Sok vita folyt arról, hogy hol is volt az emberiség bölcsője. E költői 
elnevezés azt a területet jelöli, ahol az ember legtávolabbi ősei kialakultak, 
ahol megkezdődött az ember fejlődése. 

Erre vonatkozólag különböző elképzelések voltak. Ma a legtöbb kutató az 
afrikai eredetünket tartja a valószínűnek. 

A leletek 

A régészek 2,5 milliótól 1 millió évvel ezelőttig tartó időszakból találtak 
, ügyes ember" maradványokat. 

Az egyik leghíresebb Homo habilis leletet szerencsés módon 1972 végén 
sikerült felfedezni a Turkana-tó keleti partvidékén. Ez a koponya, melyet 
általában egyszerűen — a Kenyai Nemzeti Múzeum leltári megjelölése 
alapján — 1470-esnek neveznek, sok korábbi feltevést megerősített. A 
leletben az volt a lenyűgöző, hogy ez az , ügyes ember" legalább kétmillió 
évvel ezelőtt élt. A példány sok apró darabban került elő a földből, 
összerakása csüggesztően nehéz feladatnak ígérkezett M. Leakey és B. 


Wood angol kutatók számára. Hat hét türelmet és ügyességet igényelt a 
munkák befejezése, de az eredmény bebizonyította, hogy az eddigi 
elképzeléseknél egymillió évvel régebbi láncszemet találtak. 

Ezekből a korai időszakokból a kutatóknak nem sikerült kiásniuk teljes 
csontvázat. Ennek valószínű okai a dögevő ragadozók lehetnek, melyek 
azonnal széthordták a temetetlen holttesteket. Ezek után természetes, hogy 
teljes csontvázak felfedezésére csak az első temetkezések időszakától (50 
000 év) számíthatunk. 

Elterjedés 

A gyűjtögetés mellett az idők folyamán a vadászat szerepe is fokozatosan 
növekedett. Ennek következtében a gyűjtögető-vadászó Homo habilisek 
életkörülményei javultak, így gyarapodott a népesség is. Mindez 
szükségessé és lehetővé tette, hogy a szakasz végén az ember 
kedvezőtlenebb, hidegebb éghajlatú tájakon is megtelepedjen. 

A felegyenesedett ember (Homo erectus) 

Általános jellemzők 

A Homo habilisek maradványai körül napjainkban is folyó embertani 
vitákat csak újabb leletanyagok birtokában lehet eldönteni, ám a Homo 
erectus már kétségkívül ember volt. Mivel a mai embertől sok tekintetben 
különbözött, előembernek is szokták nevezni. Előemberek már 2 millió 
esztendőnél régebben is voltak, és a legutolsók mintegy 100 ezer évvel 
ezelőtt még éltek. 

A törzs és végtagok felépítése nagyjából már megegyezett a mai emberével, 
ezért ebben az időszakban a változások a fejre koncentrálódtak. Az 
agykoponya boltozatosabbá vált, az agy térfogata megnőtt, az agy mérete 
700 és 1300 cmfközött változott. Ez annyit jelent, hogy voltak olyan 
egyedek, melyek agya nagyobb volt egyes ma élő emberekénél. 
Természetesen ez nem abszolút fontosságú, hiszen a nagyobb fejű emberek 
nem szükségszerűen okosabbak. 

Legalább ilyen fontos az agy olyan átrendeződése, ami több ismeret 
befogadására teszi képessé, de a leletek erről sajnos semmit nem árulhatnak 
el. Ebben az időszakban az eszközök köre is tovább bővült (szakóca, 
lándzsa), és a korábban alkalomszerű tűzhasználat mintegy 500 ezer évvel 
ezelőtt gyakoribbá vált (tüzet gyújtani még nem tudtak). 

A leletek 

Az első Homo erectus felfedezésének érdekes története van. A név ugyanis 
már megvolt, amikor a lelet még elő sem került. E. Haeckel német biológus 


felismerte, hogy az 1856-ban felfedezett Neander-völgyi ősember nem 
tekinthető a legősibb emberi maradványnak. Az volt a véleménye, hogy kell 
lennie egy korábbi lénynek, és ezt a feltételezett lényt el is nevezte: a 
felegyenesedett majomember (Pithecanthropus erectus) nevet adta neki. 
Szerinte ezt az ősibb embert Ázsia trópusi tájain kell keresni. A jóslat nagy 
hatással volt egy fiatal holland orvosra, E. Dubois-ra, aki elhatározta, hogy 
megkeresi ezt az ősmaradványt. Szumátrán kezdte a kutatást, majd két 
esztendei hiábavaló munka után áttette működése székhelyét Jáva szigetére 
Jáva szigetére ben valóban emberi maradványokat talált, melyek jóval 
idősebbek voltak az eddig ismert leleteknél. 

A Magyarországon, Vértesszőlősön talált lelet is nemzetközi hírű. 
Megtalálója, Vértes László a maradványokat Sámuelnek nevezte el. Korát 
több mint 400 ezer esztendőre becsülik, s a mellette található lábnyomok 
valóságos régészeti szenzációt jelentettek. A lágy mésziszapba benyomódva 
ugyanis nemcsak az itatóhoz vonuló állatok lábnyoma maradt fenn, hanem 
az itt benyomódva ugyanis nemcsak az itatóhoz vonuló állatok lábnyoma 
maradt fenn, hanem az itt ben), s így sikerült bemutatni a színhelyet is az 
érdeklődőknek. 

Elterjedés 

A Homo erectus nyomait már világszerte megtalálhatjuk Dél-Afrikától 
kezdve Németországig, Izraeltől Pekingig. Az ősi időkben a csoportok 
vándorlása lassú lehetett, a nemzedékek nem tehettek meg többet néhány 
tucat kilométernél. Ne feledkezzünk meg azonban arról, hogy ha csupán 10 
kilométert tettek meg nemzedékenként, akkor is 15 ezer év alatt Nairobitól 
(Kenya) Pekingig juthattak el, és ez történeti léptékben igencsak gyors 
utazás. 

Az ősember (Homo sapiens vagy Palaeanthropus) 

Általános jellemzők 

Az ősemberek mintegy 400 ezer évvel ezelőtt alakultak ki, és kb. 40 ezer 
évvel ezelőtt haltak ki. Ezt az időszakot már a vadászat — elsősorban 
nagyvadakra — jellemezte. A legfontosabb fegyver a döfőlándzsa, majd 
később a hajítódárda volt. Így már messziről is meg tudták sebezni vagy 
ölni a rájuk veszélyes vadakat. (Németországban találtak egy ébenfa 
lándzsát, mely egy erdei elefánt csontvázában volt. A lándzsát nyilván az 
ősember döfte az állatba, zsákmányához azonban nem jutott hozzá, mert a 
sebzett állat elmenekülve egy tóba süllyedhetett. ) 


Az időszak kőeszközei már finomabban megmunkáltak, sőt egyre terjedtek 
a csonteszközök is. Már olyan hajítódárdák is voltak, melyeken visszafele 
álló , szakáll? volt, hogy ne essenek ki a sebből. Ezek már 
csontszilánkokból készültek, és csiszolással gondosan lesimították őket. A 
mamutra, gyapjas orrszarvúra, barlangi medvére, lovakra, őstulkokra most 
már csapatban vadásztak. 

Leletek 

Sokáig úgy gondolták, hogy Európa volt az ősember kialakulásának helye, 
az első világszerte ismertté vált leletek ugyanis Franciaországból, 
Belgiumból, Németországból kerültek elő. A legismertebb európai lelet a 
Düsseldorf melletti Neander-völgyből származik, melyhez érdekes történet 
is fűződik. 1848-ban Gibraltáron egy sziklahasadékban jó állapotban maradt 
koponyát találtak. A koponya nyilvánvalóan igen régi volt s feltűnő alakú, 
felfedezője azonban — egy angol katonatiszt — kevés jelentőséget 
tulajdonított a leletnek. Egy idő múlva mégiscsak elküldte a British 
Múzeumba, ahol tíz esztendőn keresztül hevert a raktárban, senki nem 
ismerte föl jelentőségét. Erre az első leletre csak akkor figyeltek fel, mikor 
1856-ban a  Neander-völgyben feltárt  embercsontok körül heves 
tudományos vita kerekedett. Több kutató a gibraltári leletet egy jelenkori 
beteg vagy torz egyén csontjának ítélte, s csak több évtizeden át tartó 
vitában tisztázódott, hogy  elődünknek tekinthető. Fontos azonban 
megjegyeznünk, hogy nem közvetlen ősünk (csupán egy oldalág), ugyanis a 
mai kutatók többsége azon a véleményen van, hogy a Neander-völgyi típus 
leszármazottak nélkül pusztult ki. Valószínűleg kihalásában nem szükséges 
erőszakot feltételeznünk, hanem egyszerűen beleolvadtak a fejlettebb 


típusokba. 

Magyarországon ilyen leletek kerültek elő Tatán, Érden és a Bükkben, a 
Subalyukbarlangban. 

Elterjedés 


A csoportos vadászat révén az ősember egyre több zsákmányra tett szert, 
folyamatosan jutott húshoz. 50 000 évvel ezelőtt megtanult tüzet gyújtani, s 
ez a hidegebb vidékeken való megtelepedést is lehetővé tette. Az 
életviszonyok tovább javultak, a népsűrűség emelkedett. Az ember már 
Ázsia, Afrika és Európa nagy részét birtokába vette. 

A lélekszám növekedését a jobb életkörülmények mellett őseink közösségi 
viselkedése is segítette. Az őstársadalom emberét nem kell agresszív, 
vérszomjas lénynek elképzelnünk. Veszekedések nyilván voltak, de inkább 


a békés együttélés jellemezte őket. A csoport tagjai jól megvoltak 
egymással, sőt a csoportok között is érvényesült a kölcsönös támogatás. A 
közösségi szellemet jól példázza egy Irakban talált lelet. Itt valószínűleg 
sziklaomlás temetett be egy negyven év körüli férfit. Ennek az akkor 
idősnek számító embernek születésétől fogva a normálisnál lényegesen 
kisebbre fejlődött a jobb karja. Mivel ez bénán csügghetett, a társak 
ügyesen amputálták a könyök fölött. E félkarú ember a csoport 
gondoskodása nélkül biztosan nem tudta volna megállni a helyét, de a társai 
segítették hosszú időn keresztül, amit magas életkora bizonyít. 

Az értelmes vagy mai ember (Homo sapiens sapiens vagy Neanthropus) 
Általános jellemzők 

Mintegy 35 ezer évvel ezelőtt Földünkön már csak a mai emberek éltek. 
Gyakran az egyszerűség kedvéért csak úgy említik őket, mint cró-magnoni 
emberek, egy igen jelentős franciaországi lelőhely, Cró Magnon alapján. Az 
értelmes ember elődjétől, az ősembertől számos vonásban különbözött; 
termete (160-180 centiméter) magasabb volt, koponyaűrtartalma már a mai 
emberének felelt meg: átlagosan 1400 köbcentiméter. Az akkor élő ember 
már a művészetek megteremtőjének tekinthető. Az első igazán művészi 
sziklarajzokat ő készítette, szobrokat, domborműveket faragott. A 
megélhetés alapját még most is a vadászat, gyűjtögetés jelentette, de a 
korábbi barlanglakó már kunyhókat, sátrat épített, melyben több hetet, 
hónapot is eltöltött. 

Leletek 

A modern ember legtöbb jégkori maradványa Európából került elő, e 
tényből azonban nem szabad téves következtetéseket levonnunk, hiszen 
eddig Európát kutatták át a legalaposabban. A jelenleg ismert leletanyag 
alapján nem tudjuk pontosan megmondani, hol alakult ki s mekkora volt az 
elterjedési területe. 

Az egyik leghíresebb lelet is Európából származik, ez a cró-magnoni 
öregember néven világszerte ismertté vált csontmaradvány, melyet 1866- 
ban tártak fel. A csontváz szinte hiánytalanul megvan; egy 182 centiméter 
magas, kimondottan erőteljes, robosztus testalkatú férfi, fejének 
koponyaűrtartalma 1590 köbcentiméter. Mintegy 50 esztendős volt, amikor 
meghalt, ez pedig a jégkor idején szokatlanul idősnek számított. A lelet 
kora 30 ezer év, s feltehetően egy vadászcsapat köztiszteletben álló 
vezérének maradványa. 


Magyarországon ebbe a típusba tartozó leletek kerültek elő a Szeleta- 
barlangban és Istállóskőn. Lovas község mellett őskori festékbányát tártak 
fel. 

Elterjedés 

A mai emberek már nemcsak az ún. Óvilág hatalmas területeit hódították 
meg (Ázsia, Európa, Afrika), hanem eljutottak Észak- és Dél-Amerikába, 
sőt Ausztráliába is. Ebben az időszakban egymás mellett több különböző 
fejlettségű és eltérő életmódot folytató csoport létezett, melyek közül sok a 
mai napig is fennmaradt. Ilyen ma is élő vadászó vagy gyűjtögető csoport: 

e trópusi vadászó-gyűjtögetők: pl. pigmeusok, 

e sztyeppei vadászó-gyűjtögetők: pl. a busmanok, 

e mérsékelt égövi vadászó-halászók: pl. észak-amerikai indiánok, 

e helyhez kötött halászok: pl. mansik (orosz területek), 

e sarkvidéki vadászok: pl. eszkimók. 

Az emberfajták 

Az eltérő életmód és fejlettség ellenére nagyon fontos ismételten 
megállapítanunk, hogy minden ma élő ember ugyanahhoz a fajhoz 
tartozik. A fajon belül rasszokat (fajtákat) különböztethetünk meg. A 
rassz kifejezést eredetileg az állattanban használták, s az ugyanazon fajhoz 
tartozó, de földrajzilag elkülönült csoportokat nevezték így. Ez érvényes az 
emberre is, ugyanis az évezredek múlása során mi is fokozatosan 
alkalmazkodtunk a különböző környezeti feltételekhez. Afrika trópusi, 
Ázsia szubtrópusi vagy Európa mérsékelt égövi klímája más-más hatást 
gyakorolt az emberi szervezetre, s így az ott élő lakosság testi sajátosságai 
is eltérőek lettek egymástól. A rasszok közötti különbségek igen 
szembeötlők tehát, a jelentőségük azonban csekély. (A csecsemők például — 
tartozzanak bármely rasszhoz -  bőrszínben nagyon hasonlítanak 
egymáshoz. Eredetileg az egész emberiség bőrszíne azonos lehetett, s ez 
csak később változhatott meg.) Az emberi faj három nagyrasszra osztható: 
negridek, mongolidok és europidok (emellett a korai elszigetelődés miatt 
több kisrassz különült el, pl.: eszkimók, pápuák, ausztrálidok, indiánok 
stb.). 


Az életmód jellemzői 


A gyűjtögetés 


A gyűjtögetésben az idők folyamán fokozatos fejlődés következett be. 

A gyűjtögető életmód kezdetleges fokon annyit jelentett, hogy az egyedek 
letépték a termést, és azon nyomban elfogyasztották. Ez bizonyos 
szempontból önző táplálékszerzés volt, hiszen nem osztották meg egymás 
között a zsákmányt (ez még az emberszabású majmok élelemszerzéséhez 
hasonlított). 

A gyűjtögetés fejlettebb fokán ebben változás következett be. Az 
összegyűjtött táplálékot nem ették meg rögtön, hanem a táborhelyre 
szállították, és elosztották egymás között. Ez a látszólag egyszerű dolog 
hatalmas fejlődést jelentett az életmódban, hiszen egy fejlettebb közösségi 
lét alapjait alakította ki. A szállítás , feltalálása? és a táplálékmegosztás 
tehát kulcskérdés az emberré válás folyamatában. 

A vadászatról 

Az állatok leölése új táplálékszerzést jelentett őseink számára, de 
fontossága sokkal inkább abban nyilvánult meg, hogy a vadászatból és 
gyűjtögetésből álló kevert gazdaságot hozta létre. A kevert gazdaság az 
emberek közötti munkamegosztást tette szükségessé, ez pedig egyedül 
az emberi társadalomra jellemző. Mindez a következő változásokat 
eredményezte. 

A táborhely nagyon fontos társasági központtá vált. Itt gondoskodtak a 
gyerekekről, ide szállították a zsákmányt. Kialakult az a munkamegosztás, 
melynek során a férfiak vadásztak, a nők pedig az utódok gondozásáért és a 
növényi táplálék összegyűjtéséért voltak felelősek.  Kifejlődött az 
együttműködés és önmérséklet szükséglete. Ezáltal az egyedek sokkal 
inkább függtek egymás tevékenységétől és bizalmától, mint korábban 
bármikor. Mindezek pedig lehetővé tették azt, hogy az utódok tanulási ideje 
tovább növekedjen, és így megszerezzenek minden olyan ismeretet, ami a 
közösségi élethez szükséges. 

Nyugodtan mondhatjuk tehát, hogy a későbbi földművelést a szervezett 
vadászógyűjtögető életmód tette lehetővé. Az ember legalább egymillió éve 
vadászik, és csak 10 ezer éve foglalkozik földműveléssel. Ez alatt a pár ezer 
év alatt semmiféle jelentős biológiai változás nem történhetett az emberrel, 
ehhez ugyanis ennyi idő nem elég. Annak nagy része tehát, ami emberré 
tesz bennünket, abból származik, hogy a zsákmányoló életmódban 
kifejlesztettük a táplálék összegyűjtésének és elosztásának egyedülálló 
szokását. 


A vadászatra alapozott élet hallatlan sikerét bizonyítja az is, hogy őseink 
képesek voltak ezt a tevékenységüket Földünk szinte minden pontján 
művelni, gyakran a legnehezebb körülmények között is. A vadászat nagyon 
megnövelte, megkövetelte a gondolkodás képességét, ugyanis az ember 
nálánál erősebb, gyorsabb, kifinomultabb érzékszervekkel rendelkező 
állatokat ejtett el.  Hátrányait csak szellemi képességeivel tudta 
kiegyenlíteni. A mai vadászó-gyűjtögető népek kutatói is megfigyelték, 
hogy a vadászok tudásuk, ismereteik legjavát a kiválasztásba és a zsákmány 
megközelítésének módszerébe fektetik be, nem a hősies üldözésekbe vagy 
akár fegyvereik tökéletesítésébe. 

A csoportos vadászat fontos előnyökkel járt , de csak abban az esetben, 
ha a csoport tagjai valóban együttműködtek. A vadászat tehát fokozta a 
csoporton belüli közösségi szellemet. Nagyon fontos emellett 
megállapítanunk, hogy a vadászokban nincs semmiféle felhalmozódott düh, 
amelyet időnként fel kell szabadítani, más szóval a vadászatot nem szabad 
összetéveszteni az agresszivitással. Az őskori ember tisztelte az állatokat, az 
elejtett vad szellemét szinte mindig kiengesztelte. A vadászat soha nem vált 
öncélú szórakozássá. 

A vadászat megnövelte a férfiak szerepét a csoporton belül. Az, amit ma 
élő törzseknél is megfigyeltek, az valószínűleg érvényes lehetett őseinkre is. 
Minden bizonnyal akkor is sokkal nagyobb izgalom kísérte a férfiak 
tevékenységét, mint a nőkét, noha lényegében a nők által gyűjtögetett 
növényi táplálék tartott életben mindenkit (a legjobb esetben is csak 3096 
volt a hús az összes táplálékmennyiségben). A vadászat látványos 
vállalkozás, s annál inkább az, minél vadabb a zsákmány. Ráadásul a 
tevékenységben van valami titokzatos is, hiszen a férfiak más élőlényekkel 
mérik össze a tudásukat. A nők képességei, mellyel a növényi táplálékot 
föltérképezték vagy érettségüket megítélték, sokkalta csendesebbek, 
kevésbé látványosak. 

A tűz szerepe 

A vadászat mellett a társas élet fejlődését segítette a tűz megszelídítése is. A 
lángok megzabolázása néhány közvetlen és nagyon is hasznos előnyt 
biztosított. Őseink biztosan láttak erdőkön és bozótokon végigsöprő, 
véletlenül támadt tüzeket, és valószínűleg egy-egy ilyen tűzből kiragadott 
izzó parázsból lettek az első tábortüzek. A meleg és a fény lehettek a fő 
okai annak, hogy őseink megkísérelték uralmuk alá hajtani a tüzet. Még a 


trópusi Afrikában is vacogtatóak tudnak lenni az éjszakák, különösen a 
magas hegyek közt. 

A tábortűz következő előnye, hogy egyedülálló társasági központ lehet, 
mert meghosszabbítja a nappalokat, s ezáltal hosszabb ideig lehetséges a 
közösségi élet. A lángok, miközben távol tartották a ragadozókat, 
egyúttal közelebb hozták egymáshoz az embereket. Lehetőséget teremtettek 
történetek elbeszélésére, valamint olyan hétköznapi feladatok elvégzésére 
is, mint a másnapi tennivalók megtervezése. Mindez szükségszerűen 
növelte a beszélt nyelv szerepét is. 

Az sem kérdéses, hogy a tűzben van valami érzéki, sőt mágikus is. Alig 
van valaki manapság is, aki ellen tudna állni egy lobogó, pattogó tűz 
vonzásának. Biztosak lehetünk benne, hogy éppen ezért a tűz már a 
legkorábbi időkben is központi eleme volt a szertartásoknak, 
varázslásoknak. 

Az anyajogú társadalom 

Az asszonyoknak kiváltságos helyzetük volt az őskőkorban. Ennek oka 
több minden lehet. A gyűjtögetés, amit az asszonyok végeztek, a közösség 
biztos létfenntartását jelentette. A háztartási munkákat is ők látták el, s 
ugyanakkor gyermekeket szültek, felnevelték őket, tehát termékenységük a 
közösség fennmaradását biztosította. . Ráadásul a  csoportházasság 
(exogámia) miatt hangsúlyozottan érvényes volt, hogy csak az anya 
személye a biztos, ezért az egy anyától származókat tekintették 
összetartozóknak. Érthető tehát, hogy az asszonyt, az anyát kiváltságos 
tisztelet vette körül, s az anyaságnak nagy szerepe volt a kultikus életben és 
a mágiában is. 


A neolit korszak 


Átmenet a neolitba: a mezolit korszak 


A kőkor középső, átmeneti időszakát mezolitikumnak nevezzük. Az utolsó 
jégkorszak lezárultával jelentős éghajlatváltozások következtek be. A 
Ráktérítő övezete lassan szárazabbá vált, a visszahúzódó növényzettel 
együtt eltűntek a korábban itt élő nagyvadak is. Ennek következtében az itt 
élők vagy elvándorlásra, vagy életmódváltásra kényszerültek. A kényszer 
mellett a lehetőség is adott volt, nemesíthető növények és háziasítható 


(domesztikálható) állatok maradtak a térségben. Ennek a váltásnak — a 
zsákmányolásról a termelésre való áttérésnek — a feltételei a legkorábban az 
ún. termékeny félhold területén alakultak ki (lásd térképen). Ez azonban 
nem azonnal következett be, a mezolitikum emberei gyakran csupán 
learatták a vadon termő növényeket (árpa, rizs stb.). Őket nevezzük , arató 
népeknek". 


Általános jellemzők 


A neolit korszak i. e. 6000-3000-ig tartott. Az időhatárok csak 
megközelítőek, hiszen a világ legfejlettebb területein már i. e. 8000 körül, a 
fejletlenebbeken még i. e. 1500 körül is beszélhetünk neolit időszakról. A 
fogalom újkőkort vagy csiszolt kőkorszakot jelent. A kutatók a hatalmas 
változások miatt neolit forradalomról beszélnek. 

Az új életmód jellegzetességei lettek a földművelés, az állattenyésztés, a 
fazekasság valamint a  szövés-fonás. A termelés hatására a 
cserekereskedelem is sokkal intenzívebbé vált az egyes csoportok között. 
Mindezekkel a tevékenységekkel az ember már nem csupán 
alkalmazkodott a természethez, hanem átalakította azt. Ez a 
gondolkodásmódban is változást hozott, hiszen eddig azonnal megvolt a 
, munka? eredménye — elejtették a vadat, ezután pedig hónapokig kellett 
várni az aratásra. 

A termelés következménye a letelepedett életmód is, a népesség már 
falvakba tömörült, sőt ezzel párhuzamosan a fejlettebb területeken városok 
alakultak ki (pl. Jerikó). A társadalomban a férfiak szerepe megnőtt, ezért 
patriarchális (apajogú) társadalomnak nevezzük. A raktározás lehetővé 
tette a felhalmozást, a felhalmozott terményt pedig meg kellett védeni. 
Mindezek felbontották az eddigi formákat és növelték a különbségeket, 
problémákat a csoportok tagjai között. A neolit korszakban bekövetkező 
stermelés forradalma?  évezredekre meghatározta  emberiségünk 
fejlődését. 

Ezután vizsgáljuk meg egy kicsit alaposabban a neolit korszak egyes 
jellemzőit. 


Az életmód jellemzői 


A földművelés 


Az újkőkor embere már értett a földműveléshez, azt tervszerűen folytatta, 
nemesítette a vadon termő gabonát, és terméshozamát növelte. Talán túlzás 
nélkül állíthatjuk, hogy a földművelés bevezetése volt az emberiség 
történetének egyik legjelentősebb eseménye. 

A korábbi arató népek lakóhelyük közelében, a hegységek lankás lejtőin 
próbálták megtelepíteni kedvelt növényeiket, majd meg is művelték a 
földet, s ezzel teljessé vált helyhez kötöttségük. A talajművelés nagy 
fáradsággal járt. Az első szántóföldi gazdálkodók a laza talajt tartották a 
legjobbnak, amit kapával vagy hosszú, hegyes ásóbottal túrtak fel. Csak 
később, a folyamvölgyek kötöttebb termőföldjén kezdték el használni a 
faekét, melyet kezdetben nyilván maguk húztak, később azonban marhát 
vagy lovat fogtak elébe. 

A hozam kezdetben csekély lehetett, de lehetővé tette, hogy télire élelmet 
halmozzanak fel és félretehessék a következő évi vetőmagot. A földműves 
termelés kezdetlegessége ellenére is legalább tízszer termelékenyebb volt, 
mint a vadászat és gyűjtögetés. Régebben egy kóborló vadász saját számára 
mintegy húsz négyzetkilométeres területen talált elegendő élelmet, most 
viszont ugyanezen a területen 1000-2000 ember talált megélhetést. Ez volt 
az oka annak, hogy a neolitikumban oly rohamosan növekedett az 
emberiség lélekszáma. 

Állattenyésztés 

Az állatok háziasítása együtt történhetett a növénytermesztés 
megindulásával. Az ember ezt nyilván csak néhány kiválasztott fiatal 
példánnyal kezdte. Már 11 ezer évvel ezelőttről származó csontleletekből 
látható, hogy a legelső háziasított élőlény a kutya volt. A vadászat 
alkalmával felriasztotta a vadat, és a vadász felé hajtotta. Emellett 
védelmezte is az embert a ragadozókkal szemben, szembeszállt a települést 
kerülgető vadállatokkal. Az északi tájakon ráadásul — ahol szánt használtak 
— a kutyából igavonó állat lett. 

Elő-ázsiai leletek alapján arra következtethetünk, hogy a következő 
háziasított állat a juh lehetett, majd a kecske. A vad szarvasmarhát, 
vagyis az őstulkot a 7. évezredben szelidítették meg. A szárnyasok 
háziasítása meglehetősen könnyen ment, ennek ellenére az ember igen 
későn kezdett el baromfit tartani. Ennek oka az, hogy csak véglegesen 
letelepedett lakosság tud szárnyasokat nevelni. 

Igen érdekes jelenség, hogy fiatal medvéket is szelídítettek. A medvéket 
kultikus célok miatt tartották. A nagyon fiatalon fogságba került bocsokat 


kiválasztott asszonyok dajkálták. Ez a sajátos jelenség szinte napjainkig 
fennmaradt egyes helyeken (Szahalin-sziget). 

Fazekasság 

A felhalmozott termények raktározásához nélkülözhetetlenné vált az 
, ipar" kialakulása. A fazekasság minden bizonnyal az asszonyok 
találmánya volt. A korai újkőkorban természetesen a fazekaskorongot nem 
ismerték (valószínűleg csak i. e. 3000 körül találták fel), így különböző 
módszerekkel állították elő az első agyagedényeket. Kézzel és kővel 
egyengették az agyagformát, spirálszerűen feltekert agyaghurkákból 
készítették a tárgyakat. 

A fazekasság felfedezése több szempontból fontos. Az agyagedények igen 
széles körben elterjedtek, és az évezredek során az emberiség legfontosabb 
használati tárgyai közé tartoztak. A fazekasság emellett segít a 
régészeknek is, mivel az edények alakja és díszítése jellemző a 
népcsoportok kultúrájára. Így nyomon követhetők a különböző kultúrák 
közötti kapcsolatok, sőt a leletek korára is nagy biztonsággal lehet 
következtetni az agyagedények révén. A paleolit korszakban a kőeszközök 
megmunkálásának módja segít, a neolitban pedig az agyagedényeknek van 
ilyen szerepük, jelentőségük. 

A szövés-fonás 

Amennyiben a földművelés a fazekasságot hozta létre, akkor az 
állattenyésztés a szövésfonást fejlesztette tovább. 

Az egyik legősibb házimunka a kosárfonás volt. A neolit embere nemcsak 
kosarakat készített (nyírfakéregből, fűfélékből, háncsokból), hanem 
gyékényterítőt, szandált, zsákokat, edényeket, amikre a mindennapi életben 
szüksége volt. Egyes népcsoportoknál a kosárfonás napjainkig is művészi 
tevékenységnek számít; ilyenek például az észak-amerikai indiánok. 

A helyhez kötött életmód tette lehetővé a textilkészítés technikájának 
kialakítását is. Ezt a munkát minden háznál végezték, amit bizonyít, hogy a 
régészek által talált leletek között a leggyakoribbak közé tartozik az 
agyagból készült orsó és a rokka. 

Az apajogú társadalom 

A neolit korban a férfiak szerepe jelentősen megnőtt a társadalomban. A 
termelő munkák jelentős részét ők végezték, vagyis egyre inkább ők 
jelentették a csoport létfenntartásának alapját. A földművelés és 
állattenyésztés után a fémek megjelenésével a férfimunka fontossága még 
nagyobb lett. 


Mindezek hatására a társadalom is kezdett megváltozni. Az eddigi 
csoportházasságokat lassan felváltották a párkapcsolatok (monogámia). A 
férfiak központba kerülése jelentette a patriarchális társadalom kialakulását, 
azaz a családfő hatalma megnőtt a közösségen belül. A család később a 
vérségi köteléken túl az államszerveződés alapjává is vált. 

A letelepedés 

Az életmód megváltozása következtében az újkőkor egyik legfeltűnőbb 
jellemzője a házépítés lett. Sok helyen nagy, téglalap alakú házakat 
építettek, melyek alapterülete elérhette a 40 x 10 métert is. Ezekben 
valószínűleg több család, talán egy egész nemzetség élt. Más kultúrákban a 
kisebb fakunyhók terjedtek el, ezek falát gyakran agyaggal tapasztották be. 
A házak jellegét, nagyságát szükségszerűen a természeti viszonyok 
határozták meg. Így ahol bőven volt fa, ott hatalmas házakat emeltek fából, 
ahol pedig egyáltalában nem volt, ott égetetlen agyagból vagy kőből 
építkeztek. 

A letelepedés következtében a neolitikum falvai már 100-300 főt gyűjtöttek 
össze, de akadtak nagyobb települések, ahol a lakosságszám az 1000 főt is 
meghaladta. 


Chatal Hüyük 


A neolitban létrejött települések többsége szerény méretű, épületeik, 
berendezési tárgyaik nem hivalkodóak. Kivételt Jerikó jelentett és az 
anatóliai Chatal Hüyük. Ez utóbbi a legnagyobb az eddig ismert neolitikus 
települések sorában. Chatal Hüyüköt 1958-ban fedezték fel angol régészek. 
Az ásatások nemcsak azért fontosak, mert átértékelték az eddigi 
elképzeléseket a területről, hanem azért is, mert páratlanul jó állapotban 
maradtak fenn a leletek. 

A házakat fából és vályogtéglából építették. Az alaprajz szabványosított 
volt: a házak lakószobából és raktárhelyiségből álltak. Az épületek szorosan 
egymás mellett voltak, nem voltak utcák, sőt sikátorok sem. A házakba a 
tetőnyíláson lehetett bejutni, a lapos tetőkre pedig létrákon tudtak fölmenni. 
A város elfoglalása szinte lehetetlen feladatot jelentett, talán ezért nem 
találtak Chatal Hüyükben háborúra utaló nyomokat. 

A városban negyven szentélyt tártak fel, melyek hasonlítanak a 
lakóházakhoz, csak jóval díszesebbek. A szentélyekben a magas rangúak 
holttestét helyezték el. A leletek alapján arra következtetnek a régészek, 


hogy a tetemeket először kitették a háztetőkre, s addig kinn maradtak, míg a 
keselyűk le nem tisztították a csontokat. Ezután kelmébe csomagolták a 
maradványokat, és elhelyezték a szentély dobogója alatt, amit egyben 
oltárként is használtak. 

A kézművesség rendkívül magas színvonalon állt a városban. A kövek 
csiszolását például olyan tökélyre fejlesztették, hogy obszidiánból (vulkáni 
kőzet) tükröket is készítettek. Már ismerték a fémet, tudtak ólmot és rezet 
olvasztani. A díszítetlen kerámiák arra utalnak, hogy a városban kizárólag 
hétköznapi használatra készültek fazekastermékek. 

Ghatal Hüyük nagyon fontos kereskedelmi központ is volt az i. e. VI. 
évezredben. A kézműves mesterek többnyire külföldről behozott 
(importált) nyersanyagokat használtak. A kereskedelmi kapcsolatok 
eredményezték túlnyomórészt a város gazdagságát is. A város mérete arra 
enged következtetni, hogy ellenőrzése alatt tartotta a környező vidék 
jelentős részét is. 

Az egy évezreden keresztül virágzó város az i. e. VI. évezred végére 
teljesen elnéptelenedett, amire a kutatók a mai napig sem tudnak 
egyértelmű magyarázatot adni. A város megléte jelzi, hogy Kis-ázsiában az 
ún. városforradalom már az időszámításunk előtti VII. évezredben 
megkezdődhetett. 


Az őskor vége 


A neolitikumra jellemző, hogy a különböző területeken egyenlőtlen volt a 
társadalmi, kulturális fejlődés üteme. Európát nézve a legrégibb 
neolitikus kultúra emlékeit Görögországban tárták fel az i. e. 7. évezredből, 
Európa északi részén viszont csupán az i. e. 3. évezredben hódított tért az 
újkőkor. Ekkor már Dél-Európában ez a periódus jórészt véget is ért, és 
megkezdődött a fémkorszak. A fémek elterjedésével indultak igazán 
fejlődésnek azok a civilizációk, melyek már az ókort jelentik az i. e. 3. 
évezred környékén. A fémek felfedezése a maga nemében példátlan 
fejlődés lehetőségeit teremtette meg Egyiptomban, Mezopotámiában, 
Indiában és Kínában. Mindezekről a következő fejezetekben lesz szó. 


A kultúra az őskor időszakában 


Őskori elődeink kulturális szokásait a tárgyi leletek (pl. temetkezés, 
szobrok) segítenek megismerni, vannak azonban más , forrásaink" is. Mint 
már korábban említettük, a 20. században is élnek olyan népek, melyek 
megrekedtek az őskori ember fejlettségi szintjén. A néprajz tudománya 
kutatja ezeknek a természeti népeknek a szokásait, és ezekből 
benyomásokat szerezhetünk az egészen korai kultúrák jellegzetességeire is. 


, Iudomány és vallás? az őskorban 


Általánosan jellemző: a mágia 

A természeti népek világa a mágia világa. Hitvallásuk szerint létezik egy 
olyan láthatatlan erő, mely mindenütt jelen van, mindenütt érzékelhető. A 
primitív ember számára léte éppoly bizonyos, mint a kő keménysége vagy a 
víz nedvessége. Ez az erő nem természetfeletti — csak a modern ember 
tette azzá —, hanem teljesen valószerű és kézzelfogható. Minden nép saját 
nevet ad neki: az irokézeknél Orenda, a malájoknál Mana, az ausztráliai 
bennszülötteknél Kuranita stb. A természeti népek folyamatos törekvése, 
hogy ezt az erőt megismerjék, részt kapjanak belőle, s ha lehetséges, úrrá 
legyenek rajta. Ezért tehát világukban nincs véletlen, mindennek oka van és 
következménye; csak nem a mi, mai természettudományos logikánk szerint. 
Az ún. primitív ember számára az ok és okozat nem korlátozódik a látható 
világra, hanem a láthatatlan ereje és megnyilatkozásai szabják meg az 
összefüggéseket. Ezekre a mágikus erőkre irányulnak a természeti népek 
erőfeszítései a legkülönbözőbb formákban. 

A totemizmus kifejezés állattiszteletet jelent. A totem szó az észak- 
amerikai indiánoktól ered, és , rokon? értelemben használják. Az ősi 
vadásztársadalmak hittek abban, hogy közösségeik rokonságban állnak 
bizonyos állatokkal. Ezt az állatot — pl. medve — a csoport ősének 
tekintették, tőle származtatták magukat. A szertartások, melyeket a 
totemállat tiszteletére rendeztek, növelték a közösség összetartozásának 
tudatát. A totemállat elejtésének és elfogyasztásának tilalmát nevezzük 
tabunak. Az ősi közösségek életét még számtalan tabu szabályozta 
(vérrokonok közötti szexuális kapcsolat tilalma, bizonyos ételek 
fogyasztásának tilalma stb). 

A fetisizmus kifejezés tárgyak vallásos tiszteletét jelenti. A fétis szó a 
portugál , feticio?" szóból ered, ami ,,csinált"-at jelent. Az őskorban élő 
emberek a különböző fétisektől (állatfogakból álló nyakláncok, az indiánok 


orvosságoszacskója stb.) várták a sikert, védelmet. A ma élő természeti 
népeknek is vannak fétiseik, sőt modern korunkban is megtalálhatóak. 

A varázslás típusai 

A mágia legősibb formái az élelemszerzésre irányulnak. Nagyon fontos, 
hogy a mágikus szertartást nem egyvalaki, hanem az egész, vadászatra 
induló csoport végezte. A barlangok falára festett állatok képe ezeknek az 
embereknek az elképzelése szerint azonos volt magával az állattal, ha tehát 
dárdával átdöfték, már biztosították is a vadászat sikerét. Ezeket a 
szokásokat még ma élő ausztrál bennszülötteknél és indiánoknál is 
megfigyelték. 

Nemcsak a vadászatnál, hanem a gyűjtögetésnél is voltak szertartások, 
melyeknek biztosítania kellett a tápláléknövény védelmét és szaporaságát. 
A mai májusfaállítás is valami efféle varázslásból eredhet. 

A nagy természeti erők varázslása is igen elterjedt. Általában a tűz 
szerepel például a Nap erejének felszítójaként. Bizonyos törzsek a téli 
napforduló idején úgy vélik, hogy a Nap elfáradt, ezért hatalmas máglyák 
gyújtásával igyekeznek erejét újraéleszteni. Hasonlóan nagy jelentősége 
van az esővarázslás sokféle formájának. Az ünnepeken az esőt utánozzák: 
vizet csorgatnak a földre, sőt sok helyen a megnyitott érből folyó vér 
jelképezi az esőt. 

Az embervarázslások több esetben negatív módon szeretnék befolyásolni 
a kiszemelt , áldozatot". A  Maláj-félsziget lakói úgy hiszik, hogy 
varázslójuknak hatalmában áll az ellenséget távolról megölni, ha tőrt emel 
fel fenyegetően annak lakóhelye irányában. Ezeknél a varázslásoknál az a 
legcsodálatosabb, hogy az az ember, aki ilyen rontások áldozatának véli 
magát, gyakran valóban belehal, hiszen ő maga is éppoly erősen hisz a 
varázslat hatásosságában, mint azok, akik őt megrontották. 

A varázslások egyik csoportja az ún. analóg varázslás, mindig 
hasonlóságon alapszik. A lappok például azért nem kötnek soha csomót a 
ruhájukra, mert ezzel felszólítanák a démonokat, hogy az ő beleiket is 
, Összecsomózzák", vagyis betegséget hozzanak rájuk. Arábiában az a 
szokás, hogy a bűnösre analóg varázslással bizonyítják rá a tettet. A 
varázsló összehívja a falu egész lakosságát, és körben leülteti őket. Ezután 
beül a kör közepébe, és egy nagy szöget ver a földbe. A titkos varázsigék 
elmondása után felszólítja a többieket, hogy keljenek fel. Ezt mindannyian 
meg is teszik, kivéve, aki bűnösnek érzi magát, és azt hiszi, hogy tagjait a 
varázsló a földhöz szögezte. 


A képvarázslások is a mai napig érvényesek. Sok helyen úgy hiszik, hogy 
ha valakinek birtokában van egy másik ember képe, akkor hatalma is van 
fölötte. Algériában például az egyik törzsnél csak a varázslókat szabad 
lefényképezni, mert csupán ők elég erősek a fénykép hatalmával szemben. 
Sok népcsoport azt hiszi, hogy valamely élőlény árnyéka azonos magával 
az élőlénnyel vagy annak lelkével. A Salamon-szigeteken ezért azt a 
bennszülöttet, aki a király árnyékára lépett, halállal büntették. 

Az ember neve is oly varázslatos tulajdonságokkal rendelkezik, mint képi 
hasonmása. Egyes ausztrál törzseknél nem szólítják néven egymást (csupán 
apa, fivér), mert úgy hiszik, az ember gonosz varázslatnak van kitéve, 
mihelyt a neve kitudódik. Egyedül a csecsemőknek van nevük, mert nekik 
még nincsenek ellenségeik. A középkori Magyarországon hasonló okból 
adták az ún. rejtőneveket (pl. Nemvaló). 

Temetkezési szokások 

A primitív népek szemében az ember halála korántsem természetes 
jelenség, hanem valamilyen varázserő által előidézett szerencsétlenség. Az 
életerő, amely az eleven testben megvan, de a halál pillanatában elhagyja 
azt, nem egyéb, mint az ember , lelke". A lélek lakozhat a leheletben, 
testmelegben, szívben, vérben, májban, de mindig kapcsolatos a testtel. 
Nincs azonban eltéphetetlenül a testhez kötve, amit az ember álmai 
bizonyítanak. Ilyenkor a lélek megszökik és önállósítja magát. Hitük szerint 
a halál pillanatában nem történik semmi más, mint hogy a lélek örökre 
elhagyja a testet. 

Hova távozhat a lélek a halál után? 

Ma is sok törzsnél úgy gondolják, hogy árnyék formájában — néha csak 
megszabott ideig 

— a sír közelében tartózkodik. Másoknál konkrét helyre távozik, ha például 
valakit megöl a tigris, akkor lelke ebben az állatban él tovább. A lelkek 
birodalmát gyakran kapcsolják össze a Nap pályájával is. A Napisten vezeti 
át ugyanis az elhunytak lelkét új hazájukba, sőt egyes törzseknél éppen a 
Nap okozza az ember halálát. Ezek a Napot sugárhálót szövögető póknak 
képzelik, aki hálót vet az embereknek, hogy eleméssze őket. A halottak 
hidakon, csónakokon, de madarak segítségével is eljuthatnak új hazájukba. 
Az őskor embere is félt halottaitól, azok visszatérésétől. A paleolit jelentős 
részében őseink egyszerűen továbbvándoroltak, temetetlenül hagyva 
halottaikat. A neolit korszakban, a letelepedettség miatt a temetkezési 
szokások többsége a halottak sírhoz kötésére irányult. 


A halott szellemétől való rettegés miatt igyekeztek, hogy az elhunyt jól 
érezze magát a lelkek birodalmában. Ruháit, fegyvereit, ékszereit is a 
sírba rakták, sőt asszonyait is leölték, hogy megóvják a magányosságtól. 
Egy másik elővigyázatossági rendszabály szerint a halott nevét nem szabad 
kiejteni, mert említésével előidézhetjük a lény nem kívánt megjelenését. 
Azok a módszerek, melyekkel a halott testét arra kényszerítik, hogy 
sírjában maradjon, ma is rendkívüli változatosságot (megkötözés, 
deszkához szögelés) mutatnak. 

A félelem mellett ellentétes érzést is megfigyelhetünk, mégpedig az 
elhunytak lelkeit megpróbálták az élők szolgálatába állítani. A sokat 
emlegetett, de korántsem általános ősi kannibalizmus is ide vezethető 
vissza, vagyis a halott agyát azért fogyasztották el, hogy okosságát, 
bátorságát átvehessék. A letelepedett törzsek szobrocskák segítségével 
tartották közvetlen közelükben régi halottaikat. Ezekből az ún. 
lélekkövekből — melyeket a gyermek születése idején készítettek — alakultak 
ki később az ősök szobrai. Ezeket fétisként (szent tárgyként) tisztelték a 
későbbiekben. 


Művészet az őskorban 


Általános jellemzők 

A kései paleolitikumban már kibontakozott a művészet, és ma döbbenten 
csodáljuk a jégkorszaki ember meglepő szépségű alkotásait. Az őskőkori 
művészet két nagy csoportra bontható: az egyiket kisméretű tárgyak 
alkotják, a másik a barlangok falán látható. A művészet ebben az 
időszakban túlnyomórészt gyakorlati célokat szolgált. A szobrocskák és 
festmények a természeti erők befolyásolására készültek, tehát szorosan 
kötődtek a mágiához. 

A szobrászat 

A kisméretű tárgyak személyes jellegű, díszített darabok voltak, de közülük 
csak a kőből vagy csontból készítettek maradtak fenn. Hozzájuk sorolhatók 
még a kis mészkőlapokra karcolt vagy festett képek. 

A szobrászat legszebb alkotásai talán a kicsiny nőfigurák: a Vénusz- 
szobrok. Ezek részben szexuális, részben termékenységi jelképek, de 
valószínűleg az akkori szépségideált is tükrözik. A szobrok egyben az 
anyaság megtestesítői is, amit nagyon tág jelentéskörben értelmezhetünk. 
Jelenthetik az állatok anyját, a nemzetség anyját, vagyis a termékenység és 


vadászszerencse jelképei, amelyek az egész közösség jólétének forrását 
adják. Az asszonyi alakokat széles medencével, hatalmas keblekkel, igen 
gyakran az előrehaladott terhesség állapotában ábrázolták. A törzs — amely 
a termékenység szempontjából fontos — valósághűen van ábrázolva, a fejet, 
karokat, lábakat viszont elnagyolta a művész. A szobrocskák kicsinyek, 
mindössze tíz-tizenöt centiméter magasak, mamutagyarból, puha kőből 
készülhettek. Több mint hetven darabot találtak belőlük Európa és Ázsia 
területén. A leghíresebbek a franciaországi lespugne-i, valamint az Ausztria 
területén talált Willendorfi Vénusz. 

A , legművészibb" időszak, a franciaországi magdaléni kultúra (i. e. 
15000-9000-ig) idején már a használati tárgyakat is finom vésetekkel, 
díszítésekkel tették tetszetősebbé. 

A festészet 

A modern ember első festményei 35 000 évnél is idősebbek. Az első 
próbálkozások még nem igazi művészi alkotások, az ember az általa lakott 
barlang falára rányomta festékbe mártott kezét, ujjait és teljes 
összevisszaságban vonalakat karcolt. A fejlődés azonban rohamos volt, és i. 
e. 10000 körül megjelentek az állatábrázolások, később pedig már 
emberalakok is szerepeltek a barlangrajzokon. Az alkotások közül a 
spanyolországi Altamira barlang és a franciaországi lascaux-i barlang 
vált különösen híressé. Ezt az utóbbit gyakran emlegetik úgy, mint a 
jégkorszak emberének Sixtus-kápolnáját. Ezek a művek arról is 
tanúbizonyságot tesznek, hogy mintegy 13 000 évvel ezelőtt milyen 
hihetetlenül magas színvonalú képzőművészeti alkotásokat hoztak létre 
elődeink. 

A művészek a festéshez ásványi eredetű földfestékeket használtak: vörös 
és sárga okkert, mangánt és valószínűleg porrá tört faszenet a feketéhez. A 
festékekből ceruzaszerű kis rudacskákat formáltak, tégelyként pedig üreges 
csontokat használtak. A műalkotások nagy része a festés mellett egyben 
dombormű is, elkészítésükhöz tetemes mennyiségű sziklát kellett levésni a 
kemény falakról. Kalapácsokat használtak és a kristályos kőzetek felületét 
aprólékos munkával zúzták porrá. 

A nagy kérdés az, hogy miért készítették ezeket a műalkotásokat. 
Vannak kutatók, akik szerint csupán díszítésül szolgáltak. Mások szerint 
ezek a barlangok mindenekelőtt kultikus szertartások színhelyei voltak. A 
szertartásokon — titkos jellegűek lévén — rendszerint csak a felnőttek, 
elsősorban a vadászok vehettek részt. Mindezt bizonyítja az a tény is, hogy 


a festmények jelentős része a barlangok legnehezebben járható szakaszán 
található. A szertartásokon vagy a totemállatukat részesítették tiszteletben, 
amelytől a csoport származtatta magát, vagy a vadászatvarázslás volt a 
céljuk. Ez utóbbi lényege az volt, hogy ha a vadász indulás előtt lerajzolta 
az állatot, akkor hatalmat szerzett fölötte. Ezt a mágiát igazolják azok az 
ábrázolások, melyeken sebesült vagy lándzsával ledöfött állatok találhatók. 
A vadászatvarázslás ellenére feltételezhetjük, hogy őseink mélységesen 
tisztelték  zsákmányállataikat. Mint  vadászó-gyűjtögető életmódot 
folytatóknak, ugyanolyan közeli tudásuk lehetett az őket körülvevő 
élővilágról, mint bármelyik ma élő állatviselkedéstani kutatónak. Annak is 
tudatában voltak, milyen összetett és kifinomult az állatok élete. Ezért a 
festmények kifejezői lehettek annak a lelki konfliktusnak is, amelyet az élet 
elpusztítása okozott. Valószínűleg annak is van jelentősége, hogy a 
növények csak ritkán találhatók a képeken. Ialán nem válthatták ki az 
életnek azt a fajta érzetét, amire korai elődeink érzékenyek lehettek. 
Ezeknek a csodálatos alkotásoknak, őseink művészetének szakavatott 
vizsgálata a régészetnek az a területe, ahol mindig a legtöbb a 
megválaszolatlan kérdés, s talán éppen ezért a művészet tanulmányozása az 
őstörténészek legvonzóbb feladatainak egyike. 


Sumer és akkád civilizáció 
A táj... 


Délnyugat-Ázsia nem alkot természeti egységet. A térség változatos 
természeti körülményeket rejt magában. Találhatunk itt áradmányos 
folyóvölgyeket, fennsíkokat, hegyi legelőket, valamint száraz területeket, 
sőt hatalmas kő- és homoksivatagokat is. 

Az átjárható hegyvidékek csak részben különítik el a környező térségektől. 
Az itt kialakult civilizáció előtörténete összetett jellegű volt. A 
mezopotámiai civilizációt az egymást követő népcsoportok összeolvadása 
alakította ki. 

A két fő történeti egység, Babilónia és Asszíria nagyon termékeny talajú 
terület. A terméketlen arábiai szubkontinens, a Perzsa-öböl, a Zagrosz- 
hegység és a Földközi-tenger felé emelkedő Szír-táblás vidék határolja. Az 
északi és keleti peremhegyvidékek sohasem jelentettek szilárd határt, 


valójában inkább érintkezési vonalat alkottak Mezopotámia és az említett 
vidékek között, és többé-kevésbé hatékony összeköttetést teremtettek 
Belső-Ázsia síkságai felé. 

Mezopotámia (a szó görögül folyóközt jelent) életét mélységesen 
meghatározta két folyamának — a Tigrisnek és az Eufrátesznek az áradása. 
Mind a Tigris, mind az Eufrátesz az Örmény-hegyvidéken ered, számos 
hegyi folyó táplálja őket. A Tigris bővizűbb, gyorsabb — egykor közvetlenül 
ömlött az öbölbe. Az Eufrátesz sokkal lassúbb, sokkal magasabb szakaszáig 
hajózható. Mindkét folyamon a hegyvidék őszi (mediterrán) esőzései 
általános áradást okoznak télen és tavasszal, mígnem az Örmény-magasföld 
havának elolvadása után az árvíz tetőzik. A legmagasabb árhullám április- 
májusban kiszámíthatatlanul és hirtelen ér a síkságra, az Eufráteszé 
valamivel később, mint a Tigrisé. A víz júniusban apadni kezd és 
szeptemberoktóberben a legalacsonyabb a vízállás. — Ilyenformán 
Mezopotámiában az áradás időpontja a gabonatermesztés szempontjából 
kedvezőtlenebb, mint Egyiptomban, ahol a Nílus épp olyan időben árad, 
hogy a vetést már a víz levonulása után lehet elvégezni, amikor már 
lerakódott a termékenyítő iszap. Mezopotámiában árasztásos földművelés 
volt. Ennek lényege, hogy olyan csatornarendszert hoztak létre, amivel a 
vizet közvetlenül a földekre lehetett vezetni. A csatornákból a vizet 
rávezették a parcellákra úgy, hogy az ellepte, mintegy átáztatta azokat. A 
víz azután részint beszivárgott a földbe, részint elpárolgott. A nedves talajt 
beburkolt patájú ökrökkel járatták meg, majd kapával, boronával 
elsimították. Ugyancsak fontos tényező, hogy a késői áradás és a magas 
talajvízszint meggyorsította a talaj elszikesedését. A víz a fokozódó 
nyári hőségben hirtelen párolgott el, és a vízben lévő nátriumsók a talaj 
felső "— rétegében kicsapódtak, — fokozatosan — csökkentve annak 
termőképességét. Az Eufrátesz kései és heves áradásainak, valamint meszes 
iszapjának következménye, hogy a Mezopotámiai-alföld kevésbé volt 
termékeny, mint Egyiptom. A hordalék nem tudott maradéktalanul 
lerakódni a síkságon, s így elzárta a belső területek felé vizet szállító 
csatornákat. Ezért minduntalan kotorni kellett őket, vagy újat ásni 
helyettük. Ennek következtében a gazdasági és vele a politikai súlypont is 
áttevődött északra. Ebbe belejátszott az is, hogy a valamelyest később 
érkezett akkádok szinte teljesen elzárták a sumereket a külvilágtól. Így 
történhetett meg, hogy a sumerek csak az akkádokon keresztül 
kereskedhettek, és ez nagy hátrányt jelentett nekik. 


Mezopotámia központi része a mai Bagdadtól délre terült el, ahol a két 
folyam, az Eufrátesz és a Tigris oly közel kerül egymáshoz, hogy csupán 
egy kb. 30 kilométeres földsáv választja el őket. 

Asszíria magterülete — a Tigris középső folyásának vidéke — kevésbé 
határolható körül. Mivel természetes határai nem voltak, Asszíriát a 
terjeszkedés és a visszavonulás szüntelen folyamata foglalta le — állandó 
nyugtalanságban tartva egy évezreden át a Közel-Keletet. 


... és lakói 


Kik hozták létre azt az összetett civilizációt, amelyet manapság 
mezopotámiainak nevezünk? 

Mezopotámia 

Sok nép vonult át Mezopotámián, és közülük jó néhány hagyott hátra írásos 
emlékeket. A legjelentősebb letelepült népeket délen sumer, akkád, babilóni 
és káld néven ismerjük, északon és nyugaton pedig asszír, hurri és arámi 
néven. 

A peremhegyvidék 

A kapcsolat csak ritkán volt békés a peremhegyvidék lakóival. A hegyi 
törzsek szüntelen nyomást gyakoroltak a síkságok lakóira, akiknek 
ellenállása mindig a pillanatnyi gazdaságipolitikai helyzet függvénye volt. 
A hegyilakók némelykor mint munkások vagy zsoldosok kerültek a síkság 
országaiba. Máskor mint rablók nyomultak-szivárogtak be, esetleg 
tömegesen ereszkedtek alá, hogy meghódítsák a városokat és királyságokat, 
s uralkodjanak felettük. Azokról a jövevényekről, akiknek olykor-olykor 
sikerült berendezkedniük Mezopotámia valamely részén, írott forrásaink a 
szójegyzékektől a lenyűgöző és változatos irodalmi szövegekig terjednek. 

A két terület viszonya 

A perifériához való viszony két típusát különböztethetjük meg. Sumer és 
Akkád igyekezett civilizáló hatást kifejteni. Asszíria ellenben, hogy 
biztonságban legyen a lerohanások ellen, megfontoltan és kitartóan 
igyekezett leigázni azokat a vidékeket, amelyek ellene irányuló támadások 
kiindulópontjai lehettek. Így Mezopotámia peremén olyan civilizációk 
jöttek létre, amelyek átvették a mezopotámiai írásrendszert (ékírást 
agyagra), valamely mezopotámiai nyelvet és irodalmi hagyományt, vallási, 
kulturális és társadalmi fogalmakat. Ebben a kapcsolatban mindig 
Mezopotámia az adó fél. 


A legkorábbi ismert betelepülőktől kezdve, akik a fennsíkokról és a 
sivatagokból érkeztek az alföldre, a sémi népesség alkotta a lakosság 
túlnyomó többségét. 


Gazdasága 


Földművelés 

A mezopotámiai társadalom gazdasági alapja egész fejlődése során 
elsődlegesen a mezőgazdaság volt. 

A Pamírtól a Nílusig, a neolit forradalom falvaitól kezdve az ókori Közel- 
Kelet legkésőbbi korszakának nagyvárosaiig a letelepült életmód fő 
gazdasági alapja a gabonafélék termesztése volt (árpa, tönköly, búza és 
köles). 

Az árpából — ez Mezopotámia fő terménye — kovásztalan kenyér készült, 
valamint egyéb ételféleségek és malátasör, a búzából pedig kelesztett 
kenyér és különféle édes tészták. A szezámmag kisajtolásával erősen 
pikáns olajat nyertek. A leggyakrabban emlegetett zöldségek a különböző 
fajtájú vörös-, fok- és póréhagyma; ritkábban a fehérrépa. Valószínűleg 
fontosak voltak az ízesítő és fűszernövények, mint például a vízitorma 
(zsázsa), mustár, kömény és koriander. A sóval együtt ezeket használták az 
unalmas és egyhangú, gabonaételek ízesítésére. 

A legnépszerűbb édes táplálék és a népesség egyik legfontosabb 
kalóriaforrása a datolya volt. Változatos módon fogyasztották, még 
alkoholos italt is készítettek belőle. Szőlőművelés általában Észak- 
Mezopotámiában volt, de a mazsolát és a bort ismerték délen is. Ismerték, 
de nagyobb gazdasági jelentőség nélkül termesztették az almát, fügét, 
körtét, gránátalmát, szilvát. Ritka  édesítőszerként valószínűleg a 
vadméhektől gyűjtött mézet használták. A rostnövények közül lent 
termesztettek, amelynek magjából orvosságot készítettek. 

Állattenyésztés 

Az elsődleges célja a hús folyamatos biztosítása volt, ezt később 
kiegészítette a más célú hasznosítás is. Könnyen és korán háziasították a 
kecskét, a juhot és a sertést; a szarvassal és az antiloppal már nem volt 
sikerük. 

A szarvasmarhát elsősorban igaerejéért tartották, eke, ritkán kocsi vagy 
cséplőszán elé fogták. A teherhordó a szamár volt, melyet néha használtak 
hátasállatként. A ló az i. e. II. évezred elején jelent meg a belső-ázsiai 


nomádokkal, és még ugyanebben az évezredben félelmetes fegyverré 
fejlődtek a lóvontatta harci szekerek. Az i. e. 9. századtól az asszírok 
lovasságot szerveztek a hadseregükben. Ismerték a különböző keresztezésű 
öszvéreket is. A baktriai (kétpúpú) teve és a dromedár (egypúpú teve) 
általában mint külföldi zsákmány került be Mezopotámiába. A háziasított 
szárnyasok közül tartottak kacsát, libát, valamint egy fogolyfajtát és más, 
ma már a nevekből nem azonosítható madarakat. A folyami, mocsári, tavi 
és tengeri halakat csak az i. e. II. évezred közepéig fogyasztottak nagyobb 
mennyiségben, mégpedig szárított vagy sózott formában. Tartottak kutyát 
kedvtelésből, vadász-, illetve pásztortársként. Háziállatként előfordult még 
a macska és a nyesthez hasonló monguz, amelyet a kígyók pusztítására 
tartottak. . Az asszír királyok szívesen  ábrázoltatták magukat 
oroszlánvadászat közben, de vadásztak elefántokra, vadbikákra és 
struccokra is. 

A mesterségek 

A legősibb mesterek közé tartoztak az élelmiszerek készítői: a molnár, a 
pék, a mészáros és a sörfőző. A gabonát őrlőköveken zúzták szét — 
általában rabszolganők — kézi erővel. Rendszerint árpa-, olykor búzalisztből 
sokféle formájú és minőségű kenyeret sütöttek, úgy hogy a tésztát a 
kemence falához vagy egy felhevített kőre nyomták vagy forró hamuban 
megsütötték. Tartós kenyeret és kétszersültet is készítettek. Cukrászok 
sütötték a híres datolyás kalácsot. 

A sört pirított árpakenyérből és malátából főzték. Volt világos és barna, sőt 
vörös sör is, különböző erősségben. A sört az erjesztő edényből szívták le 
hosszú  szalmaszállal, nehogy  lenyeljék az  árpamagokat. Külön 
mesterségnek számított a szezámfű magjából az olajsajtolás. 

Az agyag a mezopotámiai embert egész életén át végigkísérte. Belőle 
készült a bölcső, az edény, a szerszámok egy része, agyagra írtak, és 
agyagból készült a gazdagok koporsója. Az agyagművességben igen közel 
szárított agyag- és vályogtégla volt, csak a mázas téglákat égették ki. A 
fazekasság is a legősibb mesterségek egyike volt. Nem egy fazekas nagyon 
szép mértani vagy figurális motívumokkal díszített edényeivel valóságos 
művész volt. 

A fában rendkívül szegény Mezopotámiában sok esetben kitűnően pótolta a 
nád és a gyékény a fát. Külön mesteremberek foglalkoztak a 
feldolgozásukkal. A fával dolgozóknak érteni kellett az ács- és 


asztalosmunkákhoz,  hajóépítéshez és  kocsikészítéshez is. Mivel 
magánemberek nehezen szerezhettek be fát Mezopotámiában, ezért az 
ácsok többnyire a templom vagy a palota szolgálatában álltak. 

A sumerek előtti időkbe nyúlik vissza a fonás, a szövés és a szabók 
mestersége is. A gyapjúszöveteket festették, vagy a különleges hatás 
kedvéért időnként aranyszálat is szőttek bele. A szobrok ruhaábrázolásaiból 
következtethetünk arra, hogy Mezopotámia diktálta a térség divatját. A 
templomok és paloták mellett működő fonókban és szövödékben 
rendszerint adósrabszolganők és rabnők dolgoztak. 

A kovácsok, fémöntők és fémművesek munkája is több volt puszta 
mesterségnél, hiszen a fémöntés és az ötvözetek készítése bizonyos elemi 
tudományos ismeretet és komoly technológiai tapasztalatokat igényelt. 
Gyakran születtek itt is művészi alkotások. Már az i. e. IV. évezredben 
feldolgozták a rezet, később a bronzot majd a II. évezred végétől terjedt el 
fokozatosan a vas. Aranyból és ezüstből ékszereket és dísztárgyakat 
készítettek. 

A kőfaragók termékei az egyszerű közszükségleti cikkektől (gabonaőrlők, 
mozsarak, tálak, buzogányfejek stb.) a művészi pecsétnyomók véséséig 
terjedtek. Az elefántcsont tárgyakat külön csontfaragó mesterek készítették, 
akik gyakran idegen, főként egyiptomi munkákat utánoztak. A kézműves 
szakmákat hosszú évek alatt sajátították el a tanulók egy-egy 
mesterembernél. Szinte valamennyi kézműves-mesterséget folytathatták a 
nők is. 

Kereskedelem 

A városok és a vidék közötti termékcsere jelentéktelen volt 
Mezopotámiában. A belső piacok csak nagyon későn alakultak ki a 
rendkívülivé növekedett városok ellátásának biztosítására. 

A folyamvölgyi civilizáció gabonatöbblete és a  peremhegyvidék 
nomádjainak állatfeleslege, valamint az ezen termékek iránti kölcsönös 
igény már igen korán élénk távolsági kereskedelem kialakulásához 
vezetett. Ennek zavara esetén az itt élő népek rendszeresen támadásokat 
indítottak a számukra létfontosságú javak megszerzéséért, az árucsere 
kikényszerítéséért. Mezopotámia egész távolsági kereskedelme a gabona 
kivitelén és a nyersanyagok behozatalán alapult, szinte egész kézműipara 
ettől függött. Számos szárazföldi és tengeri kereskedelmi útvonal tette 
lehetővé a Mezopotámia számára létfontosságú termékek (épületfa, 
fémek, új növények és állatok) és luxuscikkek (drágakövek, egzotikus 


fűszerek, illatszerek, piperecikkek, borok, ritka állatok) behozatalát. 
Szárazföldi útvonalak kötötték össze Mezopotámiát Egyiptommal, Kis- 
Ázsiával, KözépáÁzsiával. Tengeri hajóutak vezettek Ománba, de még a 
távoli indus-völgyi civilizációval is kimutatható a kapcsolat. 

Mezopotámia egész ismert történelme során túlnyomóan az ezüstöt 
használták értékmérőként. Az ezüstöt nem szabványszerű alakokban 
(érmékben) használták, hanem öntecsekben, így minden ügyletkor le kellett 
mérni. 

A mezopotámiai társadalom 

A mezopotámiai  várostársadalomban két lényeges elemet kell 
megkülönböztetnünk. Az egyik az egyenlő helyzetű személyek közössége, 
akiket az összetartozás tudata kapcsolt össze, s akik közösségi ügyeikben a 
népgyűlésen dönthettek. Ettől lényegesen eltért a másik típusú közösség, 
amelynek központja a templom vagy a palota, azaz az isten vagy a király 
háztartása volt. Az utóbbi kettő önmagában zárt szervezet volt, amelyben 
szigorú alá- és fölérendeltségi viszonyok voltak. Ezekben a szervezetekben 
a termelést és az elosztást központilag szervezték meg. 

A város 

A történelmi kor hajnalán Dél-Mezopotámiában jelentek meg először 
tömegesen a városok, amelyek gazdasági, politikai és katonai hatalmat 
gyakoroltak a vidék felett. A két folyam teljes hosszában nehezen, de egyes 
szakaszokon viszont kiválóan szabályozható. Ezt a feladatot a sumer 
városok (15-20 egymástól független városállam) oldották meg. 

A polgárok közössége (minden háztartással rendelkező polgár) a népgyűlés 
útján kormányozta a várost az elnöklő tisztviselő vezetésével. A 
népgyűléseket a befolyásosabb, gazdagabb és öregebb tagok irányították 
(oligarchikus vonás). A polgárok valószínűleg a kapuk előtti, a 
városfalakon belüli tereken tartották a népgyűléseket. 

Minden háztartás előállította a maga szükségletét, önellátó volt. Mivel 
sem a mezőgazdaság, sem a kézműipar nem termelt eladásra, emiatt a 
rabszolgák száma mindig is alacsony maradt. A rabszolgák elsősorban nők 
voltak — a hadifogoly férfiakat megölték -—, akik többnyire a háztartás 
munkáiban vettek részt. Ezt patriarchális rabszolgaságnak nevezzük. 

A tipikus sumer városállam négy részből állt. A fallal körülvett városból, 
amelyben a templomok, a palota, és a polgárok házai voltak. Az 
, alsóvárosból? vagy  ,külsővárosból", ahol a várost élelemmel, 
nyersanyaggal ellátó házcsoportok, gazdaságok, jószágkarámok, mezők és 


kertek terültek el. A kikötő körzetéből, amely a , nemzetközi" kereskedelem 
központja volt; itt éltek a külföldi kereskedők, itt álltak a raktáraik. A 
csatornázott termőföldekből, melyek a városhoz tartoztak. 

A városfalakat a királynak kellett karban tartatnia, illetve a meghódított 
városokéit leromboltatnia. A falak és kapuk méretei jól mutatták a város 
jelentőségét és erejét. A sikeres uralkodó hadizsákmánya, a leigázott 
városok adója, a megfélemlített szomszédok ajándékai mind-mind az 
uralkodó  raktárkészleteit növelték. De ezeket a hadseregben, a 
bürokráciában, a templomok között szétosztva növelte az általános jólétet. 
A városok típusai 

A mezopotámiai városoknak két típusát különböztetjük meg. Dél- 
Mezopotámiában világosan elkülönült egymástól — fallal körülvéve — a 
palota, a templom és a polgárok városnegyede. A templomnegyedből 
kiemelkedett a toronytemplom (zikkurát [zikkurratul). A polgámegyedet 
egy- vagy kétszintes, lapos tetejű, ablaktalan házak tömege jellemezte, 
amelyek között utcák és zsákutcák labirintusa húzódott. A városnegyedeket 
végtelennek tűnő tornyos téglafalak védelmezték. 

Észak-Mezopotámiában a , fellegvár típusú? városok voltak jellemzőek, 
amelyekben az egymáshoz csatlakozott templomot és palotát — 
melléképületeikkel, a kincstárral, a személyzet lakásaival — fal veszi körül 
és környezetéből kiemelkedik. A polgárok e falakon kívül telepedtek le, és 
alacsony házaikat rendszerint egy másik falrendszer védelmezte. A védelmi 
rendszer kiépítésében felhasználták a domborzat és a vízfolyások nyújtotta 
lehetőségeket is. A déli városokhoz hasonlóan itt is monumentális kapuk 
tagolták a tornyos városfalakat. 

A fallal körülvett templom és palotaegyüttes város volt a városban. Ez a 
belső vagy szent város sok helyen máig fennmaradt Eurázsiában, 
megtalálhatjuk a moszkvai Kremlben és a pekingi ,, Tiltott Város"-ban. Az 
uralkodó csak az alsóvároson keresztül juthatott be palotájába vagy 
hagyhatta el azt. 

A városok lakosságát átlagosan 40-50 ezer főre becsülik (a környező falusi 
térségükkel együtt 100 ezer főre), de egy-egy kiemelkedő nagyváros 
lakossága több százezer fő lehetett (pl. Ur 250-360 ezer). 

A különböző korokban különböző erősséggel, de végig élt a Közel-Keleten 
a város és az azt körülvevő vidék közötti feszültség. A városok nehéz 
gazdasági, politikai helyzetben rendszeresen kivetették magukból a 
fizetésképtelen adósokat, a városon belüli küzdelemben legyőzött hatalmi 


csoportokat és másokat. A mély válságok idején a , vidék" veszélyesen 
megerősödött, a hullámok elboríthatták a városokat, és — ha akadt egy 
energikus és hatásos politikai vagy katonai vezető — a város, sőt az egész 
ország kormányzása átcsúszhatott a kívülállók és a jövevények kezébe. 

A templom és a palota 

A polgárvároson kívüli két nagy szervezetnek, a templomnak és a palotának 
sok közös vonása volt. Mind a palota, mind a templom tulajdonképpen 
gazdasági szervezet, háztartás (oikosz) volt; a palota a királyé, a templom 
az istenségé. Mindkettő jövedelme túlnyomórészt mezőgazdasági 
birtokokról származott, vagy közvetlenül, vagy bérletek és adók behajtása 
révén; másodsorban abból, amit a szervezet műhelyei termeltek; 
harmadrészt abból, amit az istenség jámbor hívei adományoztak, illetve 
azokból az ajándékokból, amelyeket a király szövetségeseinek és 
adófizetőinek tisztelete és félelme juttatott a templomoknak és a 
palotáknak. A központi igazgatás kapott minden jövedelmet, ez 
rendelkezett vele, ez osztotta szét azt, amit nem raktároztak el. Mindkét 
szervezet élelem-fejadaggal, olajjal, ruházattal és számos más adománnyal 
látta el az ügyintéző személyzetét, amely irányította, nyilvántartotta és 
ellenőrizte a munkát, a szállításokat és kifizetéseket. A templom 
alkalmazottai, akik egyszerre voltak bérmunkások és kistermelők, a város 
lakosságának  30-5090-át tették ki. A rabszolgák a palotagazdaság 
személyzetének 10-1596-át jelentették. 

A király 

A királyságot, — mint a civilizált élet fő jellemzőjét, — isteni eredetűnek 
tekintették (,a királyság leszállt az égből"). Úgy tartották, hogy a sajátos 
kapcsolat, amely a király és annak istene között létezik, háború idején az 
uralkodó sikereiben ölt testet, béke idején az ország boldogulásában. 
Például az asszír király volt Assur isten főpapja. Mint ilyen, ő végezte az 
áldozatokat, és helyzetéből kifolyólag befolyásolhatta mind a templomot, 
mind a kultuszt. A babilóni királyt csak évente egyszer engedték be Marduk 
isten fülkéjébe, és akkor is csak azután, hogy letette királyi hatalmának 
szimbólumait. Az asszír király papi minőségben számos bonyolult 
szertartásban vett részt aktívan vagy annak tárgyaként. Személyét gondosan 
óvták a betegségtől és különösen a varázslás gonosz hatásától, mert jólétét 
fontosnak tekintették az ország boldogulása szempontjából. Ezért az asszír 
királyokat jövendőmondók és orvosok serege vette körül. Minden előjelet 
megfigyeltek, és abból a szempontból értelmeztek, hogy mi a jelentésük a 


király személyére vonatkozóan. Bonyolult szertartások léteztek a baljós 
jelek elhárítására. 

A mezopotámiai király háború esetén a hadsereg vezére volt. Béke idején a 
királynak főleg társadalmi kötelezettségei voltak; a történeti korban csupán 
az asszír királyra hárultak meghatározott kultikus kötelezettségek. 

Ami a mezopotámiai király társadalmi feladatait illeti: jogi védelmet 
kellett biztosítania az elnyomottaknak, és elvárták tőle, hogy ennek 
kihallgatások rendszeresítésével tegyen eleget. Hagyományosan ő hirdette 
ki a törvényeket és az árszabályozó rendeleteket, hogy a visszaéléseket 
ellensúlyozza és segítse a hátrányos helyzetűeket. Az óbabilóni kor után (i. 
e. 16. század) azonban megszűntek azok a kísérletek, hogy szociális 
reformokkal az uralkodó társadalmi jólétet teremtsen. 

Az utak karbantartását is a király kötelezettségének tekintették, és a 
szükséges közmunkát a közeli falvaktól követelték meg. Az utak, csatornák, 
középületek építése, karbantartása mintegy az év napjainak egyharmadára 
kiterjedő együttes munkát igényelt a közösség tagjaitól. 

Fontos kérdés volt Mezopotámiában a trónutódlás. Babilóni történelmi 
források csak ritkán említik, hogy trónbitorlás történt volna, de a 
jóslatgyűjtemények szerint a magas rangú tisztviselők és királyi hercegek 
lázadása nem számított kivételes dolognak. Asszíriában nagy nyomatékot 
kapott az uralkodó törvényes volta, és gyakran tűnnek fel a 
királyfeliratokban hosszú családtörténetek (genealógiák), jelezve, hogy a 
királyok büszkék királyi őseikre, bár némely asszír király feltűnően kerülte 
apái és ősei említését. Aki örökölte a trónt, annak tekintélye az istenek által 
védett családfájából fakadt, aki pedig , senkiből" lett király, úgy tartotta, 
hogy Asszíria istenei őt választották. 


Szellemi kultúra Mezopotámiában 


Mitológia 

A régészek lenyűgöző toronytemplomokat (zikkurratu) tártak fel, ismerjük 
ezek szerkezetét, kultikus tárgyaik tömegét csodálhatjuk meg. Tudjuk, hogy 
azért készítették ezeket, hogy hirdessék isteneik hatalmát és gazdagságát. A 
templomnegyedek szállást adtak a személyzetnek és a kincseknek, és 
oltalmazták őket. De a rendeltetésükre vonatkozó lényegi kérdéseket, 
amelyek a puszta látványnál, a nyilvánvaló szerepüknél többet árulnának el, 
nem tudjuk megválaszolni. Ezek egy elfeledett kultusz emlékei, egy olyan 
kultuszé, amelyet mindössze néhány írott forrásból ismerünk. 

Az ékírásos szövegek imáiból, mitológiai és szertartási szövegeiből olyan 
kép alakulhat ki bennünk, hogy a vallásnak az egyénre, valamint a 
közösségre gyakorolt befolyása jelentéktelen volt Mezopotámiában. A 
szövegekből nem derül ki, hogy a szertartási, vallási követelmények a 
legcsekélyebb mértékben is hatottak volna az emberek magatartására, 
megzavarták vagy megrendítették volna lelki nyugalmukat. Mezopotámia 
alapvetően ésszerű, kereskedelmen, iparon, pénzen és hitelakciókon nyugvó 
társadalmakat jelent, ahol , a barátság felbomlik — az üzlet örökre szól". A 
halált őszinte tárgyilagossággal fogadták. Az egyén részvétele az istenségek 
kultuszában rendkívüli alkalmakra korlátozódott; egyszerű néző volt 
bizonyos nyilvános ünnepeken vagy közösségi gyászszertartásokon. 

A mezopotámiai többistenhívő (politeista) vallás. Az , egyetlen ösvényen 
és kapun át az egyetlen istenhez? eljutó egyistenhívő (monoteista) 
vallásokkal szemben a pPpoliteista vallások alapja egy ősrégi, 
kikerülhetetlen és változatlan rend, a sors (akkádul simtu a neve). Az 
istenek száma, rangsora nem állandó, a hatalmuk változhat, a róluk szóló 
történetek számtalan változata ismert. Csak a sumer istenek száma 3600 
körül volt. Úgy gondolták, hogy egy névtelen hatalom — már a születésekor 
- meghatározza az ember élettartamát, életének eseményeit. A sors 
megvalósulása nem lehetőség, hanem szükségszerűség. 

A fő istenháromság: An, Enlil és Enki. An (akkádul Anu) valamiféle 
, legistenibb isten" volt, az , ég istene?. A sumerek számára rendkívül távoli 
isten, akiről konkrét elképzelésük sem alakult ki. Fő szentélye Urukban állt. 
Enlil a ,levegő ura", ,az istenek és az emberek királya", An isten 
elsőszülött fia, az ősi sumer törzsszövetség központjának, Nippurnak az 


istene. Jótékony, a rend védelmezője, de romboló, kegyetlen is tud lenni, ő 
idézte elő a vízözönt is. Enki, a , Föld ura", a vizek mélyének az ura, de 
elsősorban a bölcsesség isteneként tisztelték, aki megtanította az embereket 
a mesterségekre, a tudományokra és a művészetekre. Eriduban állt 
szentélye, a , mélységek palotája". E férfi , istenháromság"? mellett mély 
tiszteletnek örvendett Ninhurszag istennő, az ,istenek anyja", , minden 
gyermek anyja", akit gyakran ábrázoltak gyermekkel az ölében. 

A csillag-istenségek közül kiemelkedik a holdisten (sumerül Nanna, 
akkádul Szín); a napisten (sumerül Utu, akkádul Samas), aki mindent lát, 
mindent tud, mindent helyesen ítél meg, ezért ő a legfőbb bíró is. A 
természeti elemek istene (sumerül Iskur, akkádul Adad) a romboló erők 
(vihar, jégeső, árvíz), de a bőséget hozó esők ura is. Az , ég úrnője"? volt 
Innin (akkádul Istár), a szerelem és a gyönyör istennője, kinek jelképe a 
Vénusz bolygó volt. 

Az írás 

Mezopotámia és az ékírás egymástól elválaszthatatlan fogalmak. Az írást 
nem feltalálták, hanem kialakult. Eredete a mezolitikum emlékeztető 
képjelekig nyúlik vissza. I. e. 3000 körül jelentek meg a képjelek 
(piktogrammák), amelyek még leegyszerűsített ábrák. Már ebben a 
formájában is az irányító bürokrácia  segédeszköze a raktári 
nyilvántartásban. Ahogy bővült a templom- és palotagazdaság, úgy nőtt 
az információ mennyisége és bonyolultsága is, és ezzel lépést tartva 
egyszerűsödtek le a képek vonalai. 

A mezopotámiai írnokok a nádszál háromszög alakúra vágott végével balról 
jobbra benyomkodták a benedvesített agyagtáblába a jeleket, így jöttek létre 
az ékformák. Az agyag könnyen hozzáférhető, kiszárítás után tartós, de 
könnyen újra felhasználható (egyszerű és olcsó) íróanyag volt. 

Tudomány 

A sumereknél magas színvonalat ért el a matematika és a geometria. A 
számrendszerük alapja a 6-os volt, de használták a tízes számrendszert is. A 
hatost használták az évnek napokra vagy a körnek fokokra való 
felosztásánál. A sumerek a napot 12 kettős órára osztották fel, valamint 
minden kettős órát 30 részre. A nappályát is 12 részre osztották, és ezzel 
létrejött a csillagászati állatöv. Már a sumer korban meg tudtak oldani egy- 
és kétismeretlenes egyenleteket. Mivel az áradások után rendszeresen újra 
ki kellett jelölni a területeket, valamint az adózás miatt pontos 


ismeretekkel kellett rendelkezniük, magas szintre emelkedett a geometria 
is. 

Ismerték és fel is jegyezték az égitestek és a csillagok mozgását, de a 
gyakorlatban a csillagászat tudományánál (asztronómia) jóval fontosabb 
volt a csillagjóslás (az asztrológia), mivel az utóbbi a jövendőmondás és a 
mágia egyéb fajtáival együtt az istenek oltalma alatt álló , titkos 
tudományok" közé tartozott. 

A fölművelés és kereskedelem, a hitelek és szerződéses kapcsolatok mind 
pontosabb naptárak készítését követelték meg. A mezopotámiaiak éve 12 
holdhónapból állt (354 nap), a napévhez képest mutatkozó különbséget 
időnként egy szökőhónap beiktatásával helyesbítették. A holdhónap 4 
hétnapos hétből állt. 

Az orvostudományban és a gyógyszerek használatánál keveredett az igazi 
tudomány, a szakszerű gyógykezelés a ráolvasással, mágiával és a 
démonűzéssel. 


A civilizáció kezdete Mezopotámiában (i. e. 3000- 
ig) 


Mezopotámiában játszódott le két világtörténelmi áttörés: a  neolit 
forradalom és a városforradalom. Ezek a következő tényezőknek voltak 
köszönhetőek. A területen előfordultak a legfontosabb nemesíthető 
növények és háziasítható állatok. A táj változatos, az éghajlat szubtrópusi, a 
termeléshez szükséges legfontosabb nyersanyagok megvoltak. A földrajzi 
fekvés, a vízi és szárazföldi közlekedés természetes adottságai elősegítették 
a különböző népek és kultúrák érintkezését, egymásra hatását. 

Az i. e. V. évezred végétől a IV. évezred közepéig ment végbe az alluviális 
(folyóvízi üledékekkel feltöltött) síkság benépesítése a tengerig. A hegylábi 
közösségek túlnépesedése szükségessé tette a folyóvölgyek elfoglalását, és 
az eke megjelenése lehetővé tette az árterületek megművelését. Kezdetben 
még nem volt csatornázás, hanem a folyó elhagyott medreit használták a víz 
elvezetésére. 

A hegylábi felszínekkel szemben az alluviális folyamvölgy termékenysége 
jóval nagyobb, megfelelő művelés esetén jóval több embert tudott eltartani. 
De csak abban az esetben, ha a munkákat gondosan megszervezték. 


A városközösségek, az államiság legkorábbi formáinak létrejötte a 
sumerekhez kötődött. Az i. e. IV. évezred második felében — a ma még 
nem azonosított őslakosság mellett — új népcsoport — a sumer — jelent meg 
keletről . Dél-Mezopotámiában. A sumerek eredete,  , őshazájuk", 
vándorlásuk iránya, nyelvi rokonságuk máig sincs megnyugtatóan tisztázva. 
Nyelvüket eddig egyetlen ismert nyelvvel sem sikerült minden kétséget 
kizáróan rokonítani (rokonítják dél-indiai vagy török nyelvekkel is). 
Mítoszaik sem segítenek, mert nem szólnak sumer őshazáról, önmagukat e 
terület őslakóinak tartották, s civilizációjuk vívmányait — az akkori idők 
jellegzetes gondolkodása szerint — az istenektől kapottnak hitték. 

I. e. 3000 körül a sumer civilizáció az Eufrátesz és a Tigris bizonyos 
szakaszainak szabályozásával véget vetett a rendszeres, mindent 
megsemmisítő áradásoknak — véget ért az , özönvíz", elkezdődött a 
történelem. 


Az önálló városállamok kora (i. e. 3000-2500) 


A harmadik évezred első fele a városállamokra oszló, de társadalmilag és 
kulturálisan egységes Sumer virágkora. Az önálló városállamok 
megerősödésének, a csatornarendszerek kiépülésének a időszaka. 

Az i. e. 28. században már a sumer városok terjeszkedése akadályokba 
ütközött. A jelentősebb városok fallal vették körül magukat, sőt gyakran a 
legértékesebb mezőgazdasági területeiket is. A hagyomány szerint i. e. 
2750 körül Gilgames mintegy 10 km-es, félkör alakú bástyákkal ellátott 
fallal vetette körül Urukot, a Perzsa-öböl és az Iráni-hegyvidék 
kereskedelmét kezében tartó várost. Az időszak elejének másik 
legjelentősebb városa az északi kereskedelmet (fémbehozatal) ellenőrző Kis 
volt. Ebben a korban a termékcsere azt jelentette, hogy az uralkodók 
kölcsönösen megajándékozták egymást. A városok 100-200 fős 
,hadseregei"? — elsősorban az ilyen  , kereskedelmi" vállalkozások 
biztosítására szolgáltak. 

A megerősödött városok csakhamar kísérletet tettek a szomszédok feletti 
uralom megszerzésére. Ennek következtében a sikeresen hódító királyok 
meggazdagodtak, a palota (az uralkodó) jelentősége megnőtt a városon 
belül. 

A városállamokban a hatalom az uralkodó kezében volt, aki kezdetben a 


gy orr 


papi fejedelem (en, később ensi — , úr"), de a városok közötti éleződő 


hatalmi harc miatt viszonylag korán megtörtént Sumerban a vallási és a 
világi hatalom különválasztása. Kisben az uralkodó (lugal — , nagy 
ember") palotáját már az i. e. 27. század elején a főpap templomától — 
székhelyétől — elkülönítve építették fel. A királyi hatalmat korlátozta az 
öregek tanácsa (a faluközösségi és nemzetségi-törzsi előkelők), valamint a 
népgyűlés. Kezdetben a fegyveres nép gyűlése gyakorolta a legfőbb 
hatalmat, döntött például a háború és béke kérdésében, de ahogy nőtt az 
ensi és a lugal jelentősége, úgy szorult háttérbe a népgyűlés. Kialakult a 
városok hármas, tagolt szerkezete: templomi vagy szent negyed, uralkodói- 
kormányzati negyed és a kézműves-köznép negyede. 

Az i. e. 27. században az északi kereskedelem háttérbe szorulásával, a déli 
(tengeri) és a nyugati kereskedelem jelentőségének növekedésével, Kis 
hanyatlásnak, a legkedvezőbb fekvésű kikötővel rendelkező Ur városa 
fejlődésnek indult. 


A birodalomalakítási kísérletek kora (i. e. 2500- 
2000) 


A hegemóniák kora (i. e. 2500-2350) 

Az i. e. 25. század elejére a kereskedelmi kapcsolatok rendszeressé váltak, 
jelentőségük megnőtt. Mivel minden városállam gabonát és kézműipari 
termékeket igyekezett kivinni és fát, követ, fémeket és állatokat behozni, 
egymás vetélytársaivá váltak. Ezért egy-egy erősebb város megpróbálta 
Sumer egész kereskedelmét ellenőrzése alá vonni. Az i. e. 25-24. század 
fordulóján az egységesítési folyamat két típusát figyelhetjük meg: városok 
közötti szövetségek, ill. hódítás. 

A szövetségek létrehozásához éppúgy, mint a hódításhoz erős város kell. Az 
a kérdés, hogyan lehetne erőssé tenni egy várost? Lagas uralkodója, 
Urukagina úgy vélte, ha visszaállítja a templom és a kistermelők korábbi 
önállóságát, és ezzel a társadalmat maga mögé állítja, városát képessé teheti 
a hódításra. Ezzel egy időben Umma uralkodója, Lugalzageszi a palota 
hatalmát erősítette meg. A két városállam nemsokára bekövetkező 
összecsapásából Umma került ki győztesen. Ez azt bizonyította, hogy ebben 
a korban az állam ereje elsősorban a palota hatalmától függ. 

Az akkád nagyhatalom kora (i. e. 2350-2230) 


Sumer első egyesítése az akkád Sarrukín nevéhez fűződött. Az alakjához 
kapcsolódó legendák jól példázzák a változásokat. Az állítólag ismeretlen 
szülők kitett gyermekéből, akit egyszerű emberek neveltek fel, Kis 
uralkodójának pohárnokává, majd gazdájának a trónról való letaszításával 
Kis királyává lett Sarrukín radikális reformokat vezetett be. Szakított a 
hagyományos . arisztokráciával, amely nem szolgálhatta maradéktalanul 
birodalmi törekvéseit. Új várost alapított, a mindmáig ismeretlen fekvésű 
Agade (Akkadu) városát, melyből az akkád népnév ered. A városnak így 
eleve nem lehetett örökletes, hagyományos arisztokráciája, hanem csak az 
uralkodótól függő új vezetői. A hivatali és katonai arisztokrácia léte 
kizárólag az uralkodó kegyétől függött. Jövedelmét is tőle nyerte, ezért 
feltétlenül támogatta királyát. A hadsereget szervezettebbé tette, létszámát 
megemelte. Az öt és fél ezer főnyi hadsereg ekkor félelmetes ármádiának 
számított. 

A fokozatosan elszikesedő és elszegényedő déli területek felett a közép- 
mezopotámiai Agade megszerezte a hatalmat. 

Az új uralkodó nem avatkozott be a városok belső ügyeibe, de falaikat 
leromboltatta. . Sarrukín a meghódított városok templomgazdaságait 
beolvasztotta a királyi birtokokba, ezzel a földterület többsége a király 
tulajdonába került. Ő irányította a templomot, a palotát, a közmunkákat, 
ellenőrizte a raktárakat, az elosztást. Hatalma korlátlan és ellenőrizhetetlen 
volt. Az óriási hatalom azonban óriási felelősséggel is járt. A rendszer 
működése a király személyén múlott, ezért alkalmatlansága esetén 
összeomlott. 

Az államilag is támogatott, katonailag is biztosított kereskedelem 
kikapcsolta a peremvidékek népeinek közvetítő kereskedelmét, és ezzel 
felborította a történelmi táj hagyományos munkamegosztását. E népeknek 
az árucsere és az áruközvetítés tette lehetővé, hogy hozzájussanak a 
számukra létfontosságú alföldi gabonához. Az agadei gazdaságpolitika 
bizonytalanságot okozott a környező területek gazdaságában. Az itt élő 
népek erőszakos megoldást választottak. A guti betörés — i. e. 2230 körül — 
véget vetett az akkád birodalomnak. Barbár támadásuknak Agade város 
olyan tökéletes pusztulása volt a következménye, hogy a romjait mindmáig 
nem találták meg. 

A guti megszállás (i. e. 2230-2050) 

A gutik a Zagrosz északi vidékein élő nomád állattenyésztők voltak. 
Törzseik laza szövetsége élén rövid időre (3-6 év) választott katonai vezető 


(, király") állt, akinek a tisztsége nem volt örökletes (katonai demokrácia). 
Ez a szervezet képtelen volt arra, hogy az , ölébe hullott?" Akkád Birodalmat 
működtesse. 

Ez lehetőséget teremtett egy rövid történelmi pillanatra Sumernak, hogy 
újra felvirágozzon. A guti megszállás pusztításaitól alig érintett Dél- 
Mezopotámiában Lagas emelkedett ki újra. Lagas királya, Gudea 
uralkodása alatt belsőleg szilárd, gazdaságilag erős városállamot szervezett. 
Nagymértékben támogatta a külkereskedelmet, a távoli országokból 
építőanyagot, — épületfát és drágaköveket hozatott be. Mindez 
megmutatkozik a kulturális és művészeti élet fellendülésében is. Feliratában 
is azzal büszkélkedik, hogy: ,,...a gabona kiterjedt szántói dúsan teremnek 
neked, a csatornák vize magasra emelkedik, a dombok, amelyekre nem jut 
el a víz, vizet hoznak neked. Sumer csorduló bőségben önti eléd az olajat, 
áradó bőségben mérik le a gyapjút..." 

A sumer nagyhatalom kora (i. e. 2076-2007) 

Ur városa egyesítette újra az országot és III. dinasztiájának uralkodása 
jelenti a sumerakkád civilizáció fejlődésének végkifejletét. Ur újbóli 
megerősödése sokkal inkább a tengeri kereskedelmen alapult, mintsem a 
gabonatermelésen. Urnak, mint a Perzsa-öböl legnagyobb forgalmú 
kikötőjének, biztosítva volt a rendkívüli katonai fontosságú réz beszerzése. 
Ezen a gazdasági, katonai és politikai erőn alapulva sikerült Ur-Nammunak 
és utódjának, Sulginak lényegében egész Mezopotámiát meghódítania. 

A városok helyreállították a  csatornahálózatot, víztárolók építésével 
szabályozták a csatornákban a víz szintjét, megjavították az elszikesedett 
talajt. Az ezeknek a nyomán kibontakozó mezőgazdasági fellendülés volt a 
sumer nagyhatalom gazdasági alapja. Az egész országra kötelezően 
érvényes mértékrendszert vezettek be. 

A központosított akkád államszervezet hagyományait követve gyökeresen 
újjászervezték a közigazgatást. A  gutikkal összefonódott helyi 
arisztokráciák megdöntésével lehetőség nyílt egy teljesen új uralkodó 
osztály megteremtésére, amely mentes volt a helyi érdekek 
érvényesítésétől. Az így kiépített sumer hivatalnokrendszert tekinthetjük 
minden bürokrácia bölcsőjének. 

A hivatalszervezet élén az uralkodó állt, aki istennek nyilváníttatta magát 
(istenkirály), aki , Sumer és Akkád királya" és a , négy világtáj királya", és 
aki törvényeit Ur legfőbb istenének meghatalmazottjaként hirdette ki. 


Elvileg az istenkirály volt az összes földterület tulajdonosa, de a földek 
4096-án faluközösségek működtek. A fennmaradó terület tartotta el az 
uralkodót, a templomok papságát, a hadsereget és a hivatalnokokat. 

Az i. e. III. évezred végén a térség éghajlata melegebbé, szárazabbá vált, 
ezzel elindult a nomád népek újabb vándorlása. Az i. e. 21. század 
közepétől egyre kevésbé voltak képesek ellenállni a dinasztia királyai a 
nyugat felől benyomuló sémi amurrúk (amoriták) támadásainak. Sumer 
szövetségesei elpártoltak, sorra elszakadtak a közép-mezopotámiai és keleti 
városok. Az eddig hűséges helytartók kezdték magukat a helyi legfőbb isten 
helytartójának tekinteni. A városok újra felépítették falaikat. A vidék 
lakossága a városokba menekült, ahol éhínség támadt és nyomában 
rendkívül súlyos társadalmi feszültségek. I. e. 2007 körül a támadók 
lerombolták Urt, fogságba hurcolták uralkodóját, és kirabolták az országot. 
Mezopotámiában a nomád sémi amurrúk jutottak hatalomra; 
megszállták Iszint, Larszát, Esnunnát, Márit és Babilónt. E városok között 
két évszázados harc kezdődött a Mezopotámia feletti egyeduralomért. 
A sumerek beleolvadtak az akkádok közé. A sumer nyelv hivatalos- 
templomi, holt nyelvvé vált, és eltűntek a sumer városok is. Az öntözés 
okozta szikesedés miatt a földművelés összeomlott, a romvárosok között 
nomád kaldeusok legeltették nyájaikat. A fejlődés súlypontja 
végérvényesen Közép-Mezopotámiába (Babilón) helyeződött át. 


Egyiptom az i. e. 16. századig 


Egyiptom földrajza 


, Hiszen minden józan ítéletű ember előtt világos, ... hogy az a föld a folyam 
ajándéka." 

(Herodotosz) 

Találóan nevezte Hérodotosz, a görög történetíró és utazó a Nílus 
ajándékának Egyiptomot, s ennek leginkább az itt lakók voltak tudatában. 
Az egyiptomiak saját országukat Kemetnek hívták (azt jelenti, , Fekete 
föld"), hiszen a Nílus minden áradáskor termékeny fekete iszapot rakott le 
59-10 kilométeres szélességben. Ezen túl a homok- és kősivatagok 
ellenséges világa kezdődött, amit Deseretnek neveztek (azt jelenti, ,, Vörös 


föld"). Még ma is megállhat az ember úgy, hogy egyik lába a Fekete föld, 
másik lába pedig a Vörös föld országában van. 

Már több ezer évvel ezelőtt is — bár akkoriban az éghajlat jóval 
csapadékosabb volt — csak a Nílus enyhítette a tikkasztó, 30-40 fokos nyári 
hőséget. Minden évben, július 19. napja körül a folyó kilépett medréből. Ezt 
az örömteli napot tették meg az egyiptomiak az év első napjának. Október- 
november hónapra a vízszint 5-8 méterrel (10-16 meh, 1 meh — 52 cm-rel) 
emelkedett, szétterítve a termékeny iszapot. 

Egyiptom térképén jól látható, hogy az ország két részre oszlik. Az északi 
részt, a folyó szerteágazó deltavidékét hívjuk Alsó-Egyiptomnak és a déli 
részen 1000 km hosszan kanyargó területet Felső-Egyiptomnak. A két 
terület nagysága megközelítően egyforma volt, s együttesen akkora, mint a 
Dunántúl. Az ország déli határa kezdetben a folyó első kataraktája 
környékén volt. 

A katarakta szó zuhatagot jelent, ezeken a szakaszokon a folyó 
összeszűkül, sziklás, nem hajózható (összesen hat ilyen rész van a Níluson). 
Az éghajlat kevésbé volt száraz abban az időben, de már akkor is az év 
legnagyobb részében aranyló napfény öntötte el a tájat. Ezért mondhatták az 
itt lakók, hogy Ré, a napisten , aranyporral szórja be országunkat". A nap 
teremtő ereje mellett azonban számtalanszor tapasztalhatták annak pusztító 
erejét is. Ezért ábrázolásaikon sem a delelő, hanem a felkelő vagy a 
lenyugvó napot láthatjuk. A ritka, ám heves esőzések hosszú, keskeny 
völgyeket, ún. vádikat vágtak a sivatagba, melyek esetenként hajózható 
csatornaként kötötték össze a Nílust a Vörös-tengerrel (ezek közül a 
legismertebb a vádi Hammamat), vagy dúsabb növényzettel borított 
részeiken létrejöttek az oázisok. 

A Nílus-part és az oázisok növényvilága pálmaligetekből, olaj-, füge- és 
akácfákból, valamint nádasokból állt. Itt termett az Egyiptomból azóta 
teljesen kipusztult papiruszsás. Megmunkálásra alkalmas fát csak külföldről 
tudtak beszerezni, cédrust Libanonból, ébenfát Núbiából. A kedvezőbb 
éghajlat miatt a mainál színesebb volt az állatvilág. A helybeliek 
megszelídítették a darut, sőt úgy tömték, mint manapság Magyarországon a 
libát szokás. A vadszamarat és a vadtulkot befogták, a lovat viszont csak 
később — az i. e. 17. században — ismerték meg. Vadászni hiénákkal jártak, 
sőt ezek pecsenyéje is finom falatnak számított a nagyurak asztalán. Ők 
szelídítették meg a macskát is, amely később szent állatukká vált. A tevét 

— a mai Egyiptom legelterjedtebb háziállatát — csak az i. e. 5. századtól 


kezdték tenyészteni. A bikát különösen tisztelték, a termékenység jelképét 
látták benne, a bikaalakú isten neve Hápi volt. A folyó vizében és 
mocsaraiban sok víziló, krokodil és vaddisznó élt, a környező pusztaságban 
oroszlánok, párducok, kecskék, antilopok és sakálok tanyáztak. 

Ásványi kincsek tekintetében Egyiptom nem tartozott a gazdag országok 
közé. Mind az aranyat, mind a rezet más országokból kellett behozniuk. A 
ritkán előforduló vastárgyak meteorvasból készültek (ezért , égi fém" a vas 
neve), és csak az i. e. 5. század körül terjedtek el az országban. Kemény és 
puha kőfajtákban (mészkő, homokkő, diorit, gránit) ezzel szemben 
kimeríthetetlen volt a vidék. Ez tette lehetővé hatalmas piramisok, 
templomok és szobrok emelését, még ha egyes köveket hatalmas 
távolságokból kellett is a helyszínre szállítani. 

Ebben a természeti környezetben Egyiptom lakói hamar megtanulták a 
rendet: aki nem hányja és hordja a többiekkel együtt a földet, aki nem ássa 
a csatornákat, annak a földje vagy túl sok vizet kap és elrohad a vetőmagja, 
vagy víz nélkül marad, és mindene kiszárad. A természeti környezetből 
következik az ország ,elzártsága? is, amely lehetőséget nyújtott 
zavartalanabb fejlődéséhez, nagy, egységes birodalom kialakulásához. 


A lakosság 


Az egyiptomiak önmagukat egyszerűen  , emberek"-nek nevezték, 
idegenekre nagyon ritkán alkalmazták ezt a megjelölést. Hogy a történeti 
idők kezdete táján (i. e. 3000 körül) milyen eredetű lakosság élt Egyiptom 
területén, azt nem tudjuk pontosan. Sem történeti, sem régészeti 
támpontjaink nincsenek arra nézve, hogy kik, honnan és mikor települtek be 
a Nílus partjaira. Valószínűleg a jégkorszakot követő felmelegedés, a 
Szahara kiszáradása következtében folyamatosan húzódtak embercsoportok 
a folyó életet adó vize mellé. Nyelvük alapján afrikai és ázsiai népesség 
összeolvadásából alakulhatott ki az egyiptomi alapnépesség. 

A művészi ábrázolások alapján jól ismerjük külsejüket. A Földközi-tenger 
vidékének többi népéhez hasonlóan fekete hajú, sötét szemű, vékony, 
arányos testalkatú emberek voltak, bőrük barnás, világosabb vagy sötétebb 
árnyalatú. 

Az időszámításunk körüli időkben a lakosság száma 7 millió körül lehetett. 
Ez a többi ókori államhoz viszonyítva elég magas népsűrűséget jelentett. 


A következő oldalakon ennek a népnek történelmével, az általa létrehozott, 
ma is lenyűgöző kultúrával fogunk megismerkedni. 


Hogyan írtak, hogyan gondolkodtak Egyiptom lakói? 


Írjunk egyiptomi történelmet! 

De mire? Természetesen papiruszra. 

Hogyan készül a papirusztekercs? 

, A legfontosabb egyiptomi íróanyag a papiruszsás (cyperus papyrus) nevű 
vízinövényből készült. A szár rostos beléből csíkokat vágtak ki, a csíkok 
egy részét vízszintesen, más részét függőlegesen egymás mellé tették, majd 
a két réteget egymásra helyezve összepréselték, ehhez nem volt szükség 
ragasztóanyagra. Az így létrejött — papiruszszeleteket szélükkel 
összeragasztották, tetszés szerinti hosszúságúra növelték. Ezután a felületet 
lesimították. Általában a vízszintes csíkokból álló felületre írtak, de szükség 
esetén felhasználták a hátoldalt is. A papiruszokat összegöngyölítették, 
tekercs alakban tárolták, némelykor össze is kötötték és lepecsételték." 
(Részlet Kákosy László Ré fiai című művéből.) 

Három alapvető írástípust különböztetünk meg. Ezek lényegében időben is 
egymás után következnek. 

Legismertebb az ún. hieroglif (a szó görög eredetű, , szent vésetet" jelent), 
mely képszerű jelekből álló, általában ünnepi alkalmakkor, fontos 
események megörökítésére használt írás. A hieroglif íráson kívül használták 
még annak egyszerűsített változatát, a hieratikus, majd később a görög 
ábécén alapuló démotikus (kopt) írást is. A hieroglif írást 1822-ben Jean 
Francois Champollion, francia tudós fejtette meg a rosette-i kő alapján. 

A következőekben néhány egyszerűbb jelkapcsolat segítségével próbáljuk 
felderíteni a hieroglif írás néhány sajátosságát. 

E , szöveg? jelentése a következő: Ámon-Ré, az ég ura. (I MEM RÉ NEB 
PET) 

Látható, hogy a jelek nem azonos értékűek. A [kép] (mn) pusztán egy 
mássalhangzókapcsolatot jelöl, az egyiptomiak ugyanis nem jelölték a 
magánhangzókat. Az [kép] azt jelenti, hogy az előző (felette lévő) szótag n- 
re végződik, tehát ez nem önálló értékű jel. A /kép!/ egy mássalhangzót 
jelöl, amely az i és a j hang között lehetne kiejteni. 

A Ikép] értelme Ré, aki az egyiptomi mitológia legfőbb istensége, a 
Napisten, tehát ez a jel fogalmat jelöl. A [kép] egyszerűen azt jelenti, hogy 


az előző jelet eredeti (Ré) értelmében kell használni; térkitöltő szerepe is 
van. 

A Ikép! (neb) urat, a [kép] (pet) eget jelent. 

A fenti példán látható, hogy a fogalmakat jelek kombinációjával állították 
elő, melyekből kb. 700-at kell ismernünk a legegyszerűbb szövegek 
megértéséhez. 

Az egyiptomiak szerint történetük az isteneknél kezdődik. Az egyiptomi 
ember sosem szakadt el a természettől és isteneitől. Bennük látta múltját és 
jelenét, istenekben keresett magyarázatot önmaga eredetére és a természet 
jelenségeire. 


Az egyiptomi istenvilág 


Az egyiptomi istenek világa igen bonyolult. Különböző külső formában 
jelentek meg, különböző hatalom hordozói voltak, ráadásul más-más 
területen ugyanannak a hatalomnak a birtokosát más-más alakban tisztelték. 
Gyakran előfordult, hogy a különböző  istenalakokat egymással 
azonosították, összevonták. A legtöbb istenalak megjelenési formája ősi, 
totemisztikus eredetre utal. 

A világ teremtője és kormányzója a Napisten volt az egyiptomiak 
elképzelése szerint. Ő maga mondja az egyik teremtéstörténetben: 
, Megalkottam minden embert a társához hasonlóan... Létrehoztam az 
isteneket verítékemből, megalkottam az embereket szemem könnyeiből." A 
Napisten leggyakrabban Ré néven tűnik fel a szövegekben, a képeken 
általában sólyomfejű ember, fején vörösen izzó napkoronggal. Előfordult 
azonban, hogy napszakonként is megkülönböztették a Napisten alakját: a 
hajnali Napot Hepernek nevezték, és a szent szkarabeusz (galacsinhajtó 
bogár) képében ábrázolták, a déli Nap volt Ré, a lenyugvó pedig Atum. 
Atum gyermekei voltak az ég és föld közötti levegő és a szél istene, Su, 
valamint Tefnut, aki valószínűleg a párát testesítette meg. Az ő utódai a föld 
istene, Geb és az ég istennője, Nut. 

Az egyiptomiak elképzelése szerint a Napisten égi útját napbárkán tette 
meg. A Hold vallási fontossága kisebb volt, általában Ré éjszakai 
helytartójának tekintették. Megjelenési formái közül legismertebb az 
íbiszfejű Thot, a bölcsesség istene. 

Egyiptom lakói úgy tartották, hogy első királyaik az istenek voltak. Erről 
szól az egyik legismertebb egyiptomi mítosz, Ozirisz és Ízisz története. 


Ozirisz a termékenység, a halál és az újjáéledés istene volt, az alvilág 
királya és a holtak bírája. Felesége és nővére, Ízisz Egyiptom legnagyobb, 
legismertebb istennője volt, a hitvesi hűség és az önfeláldozó anyai szeretet 
megtestesítője, a varázslás szakértője. Gyermekük, Hórusz az egyiptomiak 
szemében a királyi hatalom képviselője, Egyiptom uralkodói ezért viselték 
évezredeken keresztül a Hórusz címet (jelképe a sólyom volt). A történet 
negyedik főszereplője, Széth, a sivatag, a pusztító vihar, gyakran az 
idegenek istene volt, a hatalom és az erőszak félelmet keltő megtestesítője. 
Ezeken az egész Egyiptomban ismert istenségeken kívül voltak olyanok, 
akiknek a tisztelete egy-egy városra vagy vidékre terjedt ki. Ilyen volt a 
memphiszi Ptah, aki a leginkább ember alakú isten volt. Bubasztisz 
városában volt a szentélye Básztet istennőnek, aki macska alakjában 
testesítette meg a vidámságot, a zenét és a szerelmet. Asszuán környékén 
tisztelték a teremtő és áradást irányító korfejű Hnum istent. Théba főistene 
volt az az Amon, aki Egyiptom első istene lett, amikor a város királyi 
székhellyé vált.  Emberformában, tollas fejdísszel ábrázolták a 
leggyakrabban, ritkábban kos alakban is megjelent a képeken. 
Azonosították Rével és Ptahhal is. Felesége Mut istennő, aki az 
ábrázolásokon női alakban, fején Egyiptom koronájával jelent meg. Ő volt a 
természetet átható energia megtestesítője. Ámon és Mut gyermeke az 
emberi alakban ábrázolt Holdisten, Honszu volt, akit  Hórusszal 
azonosítottak, ezért előfordulnak sólyomfejű képei is. 

Fontos szerepe volt Egyiptom vallásában az állatok tiszteletének is. 
Legismertebb állatisteneik közé tartozott a Nílus megtermékenyítő erejét 
kifejező Ápisz-bika, a halottakat eltakarító Anubisz-sakál, a krokodil-isten 
Szobek, a tehén alakban megjelenő termékenységistennő, Hathor. A már 
említett Thot ábrázolásai gyakran egész alakját íbisznek mutatják, de 
előfordul pávián alakban is. 

Az egyiptomiak gondolkodásának meghatározó eleme volt a túlvilághit, a 
lélek halál utáni élete. Mivel ez szorosan kapcsolódik a temetkezési 
szokásokhoz, a későbbiekben ismerkedünk meg vele részletesen. 


Mindennapi élet Egyiptomban 


Az ősi Egyiptom lakói rengeteg emléket hagytak ránk. Építészetüket 
templomok, piramisok,  sziklasírok tömegén  tanulmányozhatjuk, a 
lakóépületekből viszont nagyon kevés lelet maradt fenn, mivel ezek 


könnyen pusztuló anyagokból —- általában szárított iszap- vagy 
agyagtéglákból — épültek. Égetett téglát alig használtak, ritka volt a 
kőalapozású ház, a falak felsőbb részét pedig többnyire fából készítették. 

A köznép valószínűleg egyszerű kunyhókban lakott, amelyeknek alaprajza 
a hieroglif írásjelek között megtalálható. Az előkelők palotái sok 
helyiségből álló, tágas építmények voltak. A palotába keskeny bejáraton 
lehetett belépni, a kapusfülkétől hosszú, szűk folyosó vezetett a ház 
belsejébe, ahol a lakosztályok voltak. Az udvar is a ház belsejében volt, 
közelében helyezték el a konyhát. A ház legrangosabb helyisége a 
fogadószoba volt. Amarnában fürdőszoba maradványait is feltárták. 

A házak többsége valószínűleg földszintes volt, lapos tetővel, amelyen 
kisebb helyiségeket ki lehetett képezni. A padlót döngölt iszapból volt. 

A bútorok fából készültek, de ismerünk csontfaragványokkal, arany- és 
ezüstlemezekkel, ékkőberakással díszítetteket is. A legszebb bútorok a 
karosszékek voltak, a szekrényt nem ismerték, holmijukat különböző 
méretű ládákban tartották. 

A világítás mécsekkel vagy fáklyákkal történt, de mivel ezeknek magas volt 
az ára, a köznép általában korán nyugovóra tért. 

Ruházkodásuk az évezredek alatt alig változott. Az egyiptomiak öltözetét 
leginkább a szobrokon, domborműveken, falfestményeken 
tanulmányozhatjuk. A férfiak jellemző viselete volt a lenvászon kötény, a 
nők bokáig érő, szűk, a mai hálóingekre emlékeztető ruhát hordtak. Az 
egyszerű saruk bőrből vagy háncsból készültek. Az egyiptomiak a tiszta, 
ápolt ruházatra nagy gondot fordítottak, a lerongyolódás és a piszok a teljes 
lezüllés jele volt. Természetesen volt különbség a közrendűek és az 
előkelők öltözéke között. Igyekeztek követni a divat változásait, de a viselet 
alapformái nem változtak meg. Az egyiptomiak gyakran viseltek ünnepi 
alkalmakkor parókát. Hajukat általában rövidre vágták, a későbbi korokban 
a papok és a vezírek le is borotválták. Természetes bajuszt, szakállt a férfiak 
általában nem viseltek, annál gyakrabban fordult elő a fülre csatolható 
álszakáll. A férfiak és a nők egyaránt sok ékszert hordtak, nyakláncokat, 
karpereceket, gyűrűket és fülbevalókat. A szem festése nemcsak esztétikai 
célt szolgált, hanem egészségügyi oka is volt: ettől reméltek védelmet az 
Egyiptomban igen gyakori szembetegségek ellen. Bőrápolásra bőségesen 
használtak különböző olajokat és kenőcsöket is. 

Állandó eledelük — a szegényeké és a gazdagoké egyaránt — a kenyér és a 
sör volt. Összesen több mint harmincfajta kenyeret tudtak készíteni, s 


különböző . ízesítőszerek, pl. füvek, gyümölcs és méz hozzáadásával 
ízesítették őket. Félig sült árpacipókból víz hozzáadásával készült az 
egyiptomi sör. A cipókat, melyeket előre beáztattak, szitán áttörték, a 
masszához vizet adtak, majd több napon át erjesztették. A kész sört 
leszűrték, majd öblös korsókba töltötték. 

Természetesen az  előkelőbbek gyakran gazdag  lakomákat is 
megengedhettek maguknak. Kedvelt népi élelmi cikk volt a hagyma és a 
fokhagyma, a főzelékek közül a babot, borsót, lencsét ismerték. Marhahúst 
és szárnyasokat is fogyasztottak, a halevést nem tiltották ugyan, de a vallási 
szempontból kifogásolható ételek közé tartozott, az áldozati listákon sem 
volt szabad feltüntetni. A cukrot nem ismerték, édesítésre datolyalét, mézet 
használtak. Bort csak jeles alkalmakkor ittak. Három főétkezésük volt, a 
mértékletességet fontosnak tartották, az ún.  Intelmekben gyakran 
találkozunk a telhetetlenséget, a részegeskedést elítélő részletekkel. 

Szabad idejükben a felnőtt egyiptomiak szívesen játszottak különböző 
táblás játékokat, a régészek találtak tekeszerű játékokat is. Fontos volt — 
elsősorban az előkelők körében — a testgyakorlás is: fogatot hajtottak, 
úsztak, labdáztak, birkóztak. Az íjászatot kifejezetten királyi sportnak 
tartották. Az előkelők gyakran tartottak színpompás összejöveteleket, 
lakomákat, ahol az evés-ivás mellett zenészek és táncosok szórakoztatták a 
vendégeket. 

A hangszerek közül ismerték a hárfát, a lantot, a furulyát, a sípot és a 
különböző ütőhangszereket és csörgőket. A táncnak és a zenének a vallási 
életben is jelentősége volt, a temetéseket, körmeneteket, királyi ünnepeket 
zene és tánc kísérte, de alkalmaztak énekeseket a templomok is az istenek 
dicsőítésére is. 

A házasságot az egyiptomiak az élet fontos mozzanatának tartották, hiszen 
nemcsak földi boldogságuk, hanem halál utáni életük is függött attól, hogy 
utódaik megőrzik-e nevüket. A házasságkötést nem kísérték vallási 
szertartások, s csak a későbbi korokban terjedt el a házassági szerződés 
szokása. A , házalapítás" után a feleség a , ház úrnője" lett, a ház és a család 
ügyeit ő intézte, gyermekei házasságához elsősorban az ő engedélye kellett. 
A törvény előtt egyenlő volt a férjével, szabadon rendelkezett vagyonával, 
férje halála után javainak egyharmadrésze illette meg. Kétharmadot a 
gyerekek kaptak. Az egyiptomiak - az uralkodót leszámítva — 
egynejűségben éltek. A testvérházasságot nem tiltották, bár korántsem volt 
olyan gyakori Egyiptomban, mint általában hisszük. Félrevezető lehet 


forrásainkban a házastársak fivérnek és nővérnek szólítása, mert ez nem 
feltétlenül jelent vérségi kapcsolatot, csak a szeretet kifejezésére szolgál. 

A gyermekek eltartása kicsi korukban a szülőknek nem okozott sok gondot, 
táplálásuk nem került sokba, ruhát, cipőt többnyire nem viseltek. Magának 
Kheopsz királynak az unokájáról is készült olyan ábrázolás, ahol ruhátlan a 
gyermek. Ha a szülők közéleti pályára szánták fiukat, az ötéves korában 
iskolába került, s hosszú ideig, majdnem húsz évig tartott, amíg végigjárta a 
tanulmányok különböző fokozatait. A kétkezi munkából élők gyermekei 
apjuktól tanulhatták el egy-egy szakma fortélyait. 


Egyiptom történetének korszakai (kronológia) 


Az egyiptomiak saját történelmüket nem kötötték meghatározott 
kiindulóponthoz. Az éveket kezdetben az akkor történt jelentősebb 
eseményekkel jelölték, később az egyes uralkodók trónra lépte szolgált 
kiindulópontul. Az ókori történetírók Egyiptomról írva nagyon pontatlan 
időadatokat adnak meg. A legnagyobb hibákat a történeti kutatás már 
kijavította, de még így sem áll rendelkezésünkre minden szempontból 
általánosan elfogadott kronológia. Előfordul, hogy más könyvekben eltérő 
adatokat találtok, ennek oka az előbb említett bizonytalanság. 

A történettudomány a korszakoláshoz (periodizáció) a területen kialakult 
és szétbomlott politikai egységeket — birodalmakat — veszi alapul. Az 
egyes periódusokon belül pedig az uralkodócsaládok — a dinasztiák — adják 
a belső tagolást. Az egyiptomi történelem dinasztiák szerinti felosztása egy 
Manethón nevű egyiptomi paptól származik, aki az i. e. 4-3. század 
fordulóján írt és töredékesen ránk maradt görög nyelvű Egyiptom 
történetében (Aigüptika) alkalmazta ezt a felosztást. (Lásd a táblázatot a 
következő oldalon [alábbJ].) 

Időhatárok Elnevezés i. e. 2955-2635 Korai Birodalom Dinasztiák 1- 2. 
dinasztia 

i. e. 2635-2155 Óbirodalom 3- 6. dinasztia 

Fontosabb uralkodók Aha-Ménész (1. din.) 

Dzsószer (8. bir.) 

Kheopsz (4. din.) 

Khephrén (4. din.) 

Mükerinosz (4. din.) 


i. e. 2155-2040 1. átmeneti kor 7-10. dinasztia i. e. 2040-1785 
Középbirodalom 11-12. dinasztia I. Amenemhat (12. din.) II. Szenuszert 
(12. din.) i. e. 1785-1552 2. átmeneti kor 13-17. dinasztia 

i. e. 1552-1070 Újbirodalom 18-20. dinasztia 

I. Amenhotep (18. din.) 

Ehnaton IV. Amenhotep (18. din.) Tutanhamon (18. din.) 

II. Ramszesz (19. din.) 

i. e. 1070-525 Késői kor 21-30. dinasztia 


Egyiptom az egyesítés korában 


Egy-egy nagyobb terület egységes irányítását Egyiptomban is az öntözéses 
földművelés kialakulása tette szükségessé, amely megkívánta a termelők 
együttműködését, s ennek az együttműködésnek a megszervezését. I. e. 
3000 körül a Nílus völgyében két nagyobb egység alakult ki: Alsó- és 
Felső-Egyiptom. 

Létrejöttük körülményeit nem ismerjük, valószínűleg egy-egy megerősödött 
törzs terjesztette ki hatalmát szomszédaira, s így hosszú, harcokkal teli 
folyamat eredménye volt a két állam megszületése. Ezek hasonlítottak 
egymásra: mindkettő kicsi, önálló körzetekből tevődött össze, mindkettőnek 
volt saját fővárosa, helyi istene és legfőbb vezetője. A Delta-vidéken 
elhelyezkedő északi királyság fővárosa Pe volt, védőistene pedig a 
kobraistennő (Uadzset). A felső-egyiptomi déli királyságnak Neheb volt a 
fővárosa (görög nevén Hierakonpolisz), amely a keselyűistennő (Nehbet) 
oltalma alatt állt. Ezek egyesítése is háborúk eredménye volt, erre utalnak a 
felső-egyiptomi Hierakonpoliszban előkerült leletek: az ún. , Skorpió 
király" díszbuzogánya és Narmer király palettája. 

Ez utóbbin a király az egyik oldalon Felső-Egyiptom, a másik oldalon Alsó- 
Egyiptom koronáját viseli, ebből kiderül, hogy Narmer, Felső-Egyiptom 
királya legyőzte Alsó-Egyiptomot. 

Narmer győzelme Észak felett bizonyára csak időleges volt, hiszen az 
egyiptomiak államuk megalapítójának az első dinasztia első királyát, Ahát 
tekintették, akit a későbbi hagyomány Ménésznek nevezett. Az ország 
politikai központja az 1-2. dinasztia idején Memphisz volt. (Ekkor még 
Fehér Fal volt a neve.) A város főistene Ptah volt. Templomának neve: Hut 
Ka Ptah, , Ptah lelkének temploma? volt. Ebből származik a görög 
Aigüptosz szó, majd a mai Egyiptom név. A palotát ,nagy ház"-nak 


(egyiptomi nyelven: per aa) hívták. Ebből lett a fáraó szó. 

Az egyiptomiak az ókor végéig megtartották a , Két ország" elnevezést, a 
mindenkori uralkodó az , Alsó- és Felső-Egyiptom királya" címet viselte, a 
koronázás alkalmával minden uralkodó szimbolikusan megismételte az 
egyesítés aktusát. 

Az egyesítés korában jelentek meg az egyiptomi állam későbbi 
intézményeinek csírái. Ismerünk ebből az időből néhány hivatali címet (pl. 
az , alsó-egyiptomi király pecsétőrei" vagy a , csatornaásó"). Megkezdődött 
a későbbi kerület- (nomosz-) beosztás megszervezése is, amely a helyi 
közigazgatás feladatait látta el. Kialakult tehát az államszervezet, amelynek 
élén a király állt, aki a Hórusz címet viselte, mint Hórusz sólyomisten földi 
megtestesülése. 

A korról szerzett ismereteink a Memphisz közelében lévő Szakkarában 
végzett ásatások leletein alapulnak. Az itt található sírok (masztabák) már 
a későbbi piramisok előzményeinek tekinthetők. 


Az Óbirodalom (i. e. 2635-2155) 


Ezen időszak uralkodói a 3-6. dinasztiákhoz tartoztak. Az Óbirodalom első 
fáraója Dzsószer volt, akinek a neve annyit jelent: a Szent, a Felséges. 
Nemcsak neve, hanem piramisa is mutatta azt a mérhetetlen különbséget, 
amely ez alatt a korszak alatt az uralkodó és népe között fennállt. Ez volt a 
híres lépcsős piramis, amelyet úgy kell elképzelnünk, mint hét egymásra 
helyezett masztabát. Imhotep, a fáraó főembere volt az a sokféle 
tudományban jártas férfiú (elsősorban orvos és építész), aki vette a 
bátorságot, és belevágott ebbe a monumentális vállalkozásba. Nem 
véletlenül emelkedett az i. e. 1. évezredben az egyiptomi istenek sorába. 
Dzsószer piramisának alapja 125 x 115 m, magassága mintegy 60 m volt. A 
piramist 545 x 278 m nagyságú, téglalap alakú sírkerület vette körül. 

Sokkal híresebbek azonban a 4. dinasztia fáraóinak: Hufu (Kheopsz), 
Hafré (Kheprén), Menkauré (Mükerinosz) piramisai, a gízai piramisok. 
A világ csodái 

Az egyiptomi történelem során mintegy 60 piramist építettek, a 
leghíresebbek a  Gíza melletti piramisok, amelyeket nyugodtan 
nevezhetnénk a , fáraók hegyeinek". A Hufu-piramis csakugyan csodája a 
világnak. Magassága ma 137 méter (eredetileg 146 m volt), és száz évvel 
ezelőttig ez volt a világ legmagasabb építménye. (Összehasonlításul a 


Gellérthegy 130 m magas a Duna szintjétől.) Alapélei 230 m hosszúak. 
Eredeti térfogata 2,5 millió m? volt, ebből fel lehetne építeni egy 100 000 
lakosú várost. Tömege kb. 7 millió tonna, s szakértők szerint még a 
Hirosimára ledobott atombomba sem pusztítaná el. Hufu piramisához 2,3 
millió kőtömböt használtak fel, ezek átlagtömege 2,5 tonna, de vannak szép 
számmal 15 tonnásak is. 

Hafré piramisa kétségtelenül az érdeklődés hátterében áll, pedig csak 1 
méterrel alacsonyabb Hufu piramisánál. Menkauré piramisa, mely a 
harmadik, , csak" 66 m magasságú. 

Hogyan építették? 

Már az ókori embereket is foglalkoztatta ez a kérdés, és ha meggondoljuk, 
hogy egy olyan korszak alkotásáról van szó, mely a kocsit, lovat még nem 
ismerte, s a fémek közül is csupán a rezet használta, valóban igen nehéz 
kielégítő magyarázatot találni. 

A piramisok építéséhez általában háromféle kőanyagot használtak: maga az 
építmény helyben fejtett mészkőből készült, borítása fehér mészkő (ez ma 
már nem látható), a belső helyiségeknél pedig sötétszürke gránitot 
alkalmaztak. A köveket valószínűleg egészen a sivatagi fennsík széléig 
csatornán szállították. A szárazföldön szánokat és talán görgőket 
használtak.  Kötőanyagot a  Hufu-piramis esetében egyáltalán nem 
alkalmaztak. Az összeillesztés bámulatos pontosságát jelzi, hogy a 
kőtömbök közé egy tű sem férne be. Az egész vállalkozás a modern 
technikát is próbára tenné, ezért joggal tűnik ma is emberfeletti 
teljesítménynek. Már a tervek elkészítése is zseniális alkotás volt, de utána 
is rendkívül gondos, apró részletekig kimunkált szervezés kellett, hogy az 
egyes munkacsapatok ne akadályozzák egymást (kb. százezer emberre volt 
szükség). Az építés vezetőjének jól kellett ismernie a geometriát és a 
csillagászatot is, hiszen a piramis oldalai csak fokpercekkel térnek el a 
valódi égtájaktól. 

Miért építették a piramisokat? (A temetkezésről általában) 

Nem a nép ámulatára, nem az építtetők évezredeket túlélő dicsőségére, 
hanem a halál utáni élet biztos és tartós elnyerése végett. 

Azt gondolták ugyanis az egyiptomiak, hogy a lélek is csak addig élhet, 
amíg van hová hazajárnia, amíg van otthona. A lélekhit és a temetkezési 
szokások tehát szorosan összekapcsolódtak. Az egyik lélek, a Ba (az 
ábrázolásaikon emberfejű, madártestű lény) a halál után is a testben marad. 


A másik lélek, a Ka, amely talán úgy írható le a legjobban, mint életadó 
energia, a halál után továbbra is fenntartja az egyén létét (életében pedig az 
ember állandó tanácsadójaként és lelkiismereteként működik). A halált 
követően tehát a Ka tovább él a sírban, a sír neve tulajdonképpen , Ka 
palotája". Őt kell táplálni étellel és itallal, amit először az örökösök, majd a 
Ka-papok végeztek. 

A mumifikálást (a testek tartósítását) is a papok egy csoportja végezte. Az 
alapötletet valószínűleg az adta, hogy az egyiptomiak a száraz sivatagi 
homokba temetkeztek, és ez a homok hosszú ideig szinte teljes épségben 
megőrizte a gyékénybe göngyölt holttesteket. Nedveiket kiszívta, de éppen 
ezzel óvta meg az összeaszalódó húst a bomlástól. A művelet a 
következőképpen zajlott: az elhunyt belső részeit kiemelték, szurkot 
öntöttek a helyükbe. 

A testet ezután sós, pácoló folyadékban áztatták, majd bebalzsamozták. A 
szív helyére kőből faragott szent szkarabeusz bogarat tettek. A halottat 
szurkos-mézgás vászonszalagokkal tetőtől talpig légmentesen bepólyálták. 
Még az arca sem látszhatott ki, ezt egy maszk helyettesítette. Így 
változtatták a romlandó testet romolhatatlan múmiává. 

A fáraók piramisai közelében masztaba sírok sokaságát építették. Az 
előkelők abban reménykedtek, hogy ha a király közelében temettetik el 
magukat, akkor őt szolgálva osztozhatnak vele az örök életben. Hitük 
szerint a fáraó nélkül életük alig ért volna valamit, mivel kizárólag ő 
juttathatott nekik öröklétet a magáéból. 

Mit jelképeznek a piramisok? 

Nem csupán a célszerűség hozta létre a gúlaformát, az egyiptomiak 
számára vallási mondanivalója is volt ezeknek a síroknak. Ez már a 
nevükben is megnyilvánult. A piramis szót a felemelkedés — mer — főnévből 
képezték, a piramis a felemelkedés helyét jelentette. Hegyről vagy lépcsőről 
van szó tehát, amelyen — ahogyan az egyiptomiak mondták — : , a nagy isten 
az égbe emelkedik". Vagy: , lépcsőt ácsolnak számára, az égbe felmegy 
azon, ő az, aki felmegy a nagy tömjénáldozat füstjén, felrepül, mint a 
madár, és alácsapong, mint a szkarabeusz, az üres trónusra, mely Ré 
bárkájában van". 

Ez lehetett talán az oka annak a furcsa jelenségnek, amelyet Sznofru fáraó 
tört piramisán tapasztalunk. Egyes kutatók egyszerű építési hibának 
tulajdonították a piramis alakját. Dobrovits Aladár magyar egyiptológus 
szerint talán tudatosan előkészített optikai csalódásról van szó: ha valaki 


elég közel áll az építményhez, a piramis égbe nyúló útnak tűnik. A későbbi 
sima gúla alaknál ez az elképzelés háttérbe szorult, inkább a nap jelképét 
látták az egyiptomiak a formában. A felhős égbolton fel-felbukkanó nap 
sugarai gúla formában világítják be a tájat, amit Egyiptomban könnyen 
megfigyelhettek. Hogy a gúla alak általánosan használt napszimbólum volt, 
arra számos bizonyíték van. Héliopolisz városában őrizték egy gúla alakú 
követ, melyet a Nap jelképének tartottak, és bennek neveztek, ugyanúgy, 
mint az obeliszkek csúcsait. Ezeket arannyal is bevonták, hogy jobban 
tükrözzék a nap sugarait. Ugyanez a gúla forma tűnik fel Neuszerré 
Naptemplomán, amely a napkultusz legnagyszerűbb emléke. A piramis 
tehát magát a fényt jelentette, már előlegezte azt a fényességet, mely az 
égbe jutó megdicsőültnek Ré isten társaságában osztályrésze lesz. 

A fáraó 

Az ókori egyiptomiak úgy hitték, hogy hajdanában nem voltak földi 
királyok, hanem maguk az istenek uralkodtak az ország felett. Ozirisz volt 
az, aki földművelésre, letelepedésre, zenére és sok minden másra 
megtanította az embereket. Az ő felesége volt Ízisz, fiuk pedig Hórusz, a 
sólyomisten. A hór szó valójában magasröptűt, magasságost is jelentett, 
ezért származtatták magukat tőle az uralkodók. Az egyiptomiak királyaikat 
tehát az istenek földi képviselőjének tekintették. Az Óbirodalom uralkodóit 
, Nagy Isten"7-nek nevezték. A fáraó (per aa — nagy ház) címet ekkor még 
nem használták. 

A fáraó volt a hadsereg főparancsnoka, az államigazgatás és a kincstár feje, 
valamennyi templom főpapja és a legfőbb bíró. Mindezeken túl úgy 
gondolták, hogy rajta múlik az ország termékenysége. Ő tette a földeken az 
első kapavágást, és ő kezdte meg az aratást. 

A trón betöltése Egyiptomban általában elsőszülöttségi alapon történt. A 
királyi családban azonban a  házasságkötésben másfajta szokások 
uralkodtak, mint az átlag egyiptomiaknál. A fáraóknak többnyire több 
másodfeleségük is volt. Ezek részben rokonaik, részben az előkelő 
egyiptomi hölgyek vagy a külföldi hercegnők sorából kerültek ki. Az 
utóbbiak jelenléte az egyiptomi udvarban diplomáciai jellegű volt. 

A fáraói rendszer az egyiptomiak számára feltehetően kielégítően 
működött. Attól a pillanattól, hogy a király elfoglalta trónját, ő volt a 
kapocs isteneikhez, ő biztosította számukra a békét, jólétet és az örök életet. 
Az ,isten fia?" sohasem mondhatott le vagy vonulhatott nyugalomba. Ezért 
volt szokás a fáraó szimbolikus megfiatalítása, az ún. heb szed-ünnep, 


amelyet többnyire a 30. uralkodási évben rendeztek meg. Az ünnepen a 
fáraó előtt bárkájukon elvonultak a tartományok istenei, hogy ismét az 
uralkodóra ruházzák a hatalmat. A királynak ezután kétszer körbe kellett 
futnia a kiválasztott szent körzetet (templomot). Fejére először Felső- 
Egyiptom koronáját tették, a következő alkalommal pedig Alsó- 
Egyiptomét. Ezután az uralkodót hordszéken vitték körbe, hogy alattvalói is 
láthassák. 

Az emberek a király trónra lépését mindig örömmel fogadták, és nincs 
okunk feltételezni, hogy puszta formaság volt, amikor így kiáltottak: ,, Mily 
boldog nap! Menny és föld örvendezik, mivel te vagy Egyiptom nagyura." 
A királynak öt trónneve lehetett, lássunk erre példákat! 

1. Hórusz: a sólyomisten megtestesítője. 

2. Két úrnő: az egyesítés előtti két védőistennőt jelképezte. 

3. Alsó- és Felső-Egyiptom királya: a politikai egyesítést mutatta. 

4. A Nap fia: Ré napisten gyermeke a fáraó. Ez a név került a feliratokon az 
ún. kartusba. 

[kép] Példánkon az Újbirodalom hódító fáraójának, III. Thotmesznek neve 
látható. Mn — hpr — Ré (Men heper Ré). 

5. Arany Hórusz: a kutatók nem tudták ezt a címet pontosan meghatározni. 
A fáraó hatalmának legfontosabb jelképe a kettős korona volt, amely a 
két ősi korona összeillesztéséből jött létre. A déli országrész koronája (fehér 
korona) valószínűleg ezüstből készült, legömbölyített csúcsú hegyes sisak 
volt. Az alsó-egyiptomi vörös korona lapos alsó részéből hátul hosszú 
nyúlvány indult ki, elöl pedig fémszál díszítette. Magát az alsó részt 
valószínűleg vörös vászonnal borították. 

Az uralkodó homlokán fémből készült felfújt nyakú kobra ágaskodott 
(Ureusz-kígyó). A hagyományok szerint ő védte az isteneket és a királyt. 

A király viseletének része volt még a köténye felső szegélyéről lelógó 
állatfarok is. Ez a régi vadász életmód emlékét tükrözte, vele a vadászok 
akarták megszerezni a maguk számára ezeknek az állatoknak (kutya, róka) 
ügyességét és fürgeségét. 

A fáraó mindennapos teendői a következők lehettek: kihallgatáson fogadta 
tisztviselőit, az építészeket, mérnököket. Mérlegelte, kegyelmet adjon-e a 
bűnözőknek. Üdvözölte a más országból érkező követeket. Kegyesen 
megjutalmazta arra érdemes alattvalóit. Vallási teendői közé tartozott az 
állam főistenének kijáró szertartások naponkénti bemutatása is. Már 


uralkodása elején hozzákezdett sírja felépítésének előkészületeihez, és 
rendszeresen ellenőrizte a munkákat. 

Államszervezet 

Az egyiptomi államszervezet az Óbirodalom 3. és 4. dinasztiája alatt jött 
létre, s legfontosabb elemeit majdnem a (kétezer évvel későbbi!) római 
hódításig megőrzi. E szervezet rendkívül bonyolult, mert az esetek 
többségében nem állapítható meg teljes bizonyossággal, hogy egy-egy jól 
hangzó cím vagy méltóság mögött milyen tényleges hivatal volt. Ráadásul a 
papi és világi méltóságok ritkán különültek el egymástól. 

A hivatalnokok 

A vezír (tjati) már a 3. dinasztia korában, Dzsószer fáraó uralkodása alatt a 
király utáni első méltóság. (Valószínű, hogy már az egyesítés korában is 
ismert, talán az ún. Narmer-paletta is ábrázolja, legalábbis az egyik alakban 
felismerni vélik.) 

Első s talán legfontosabb funkciója a bírói, de ő volt a , kettős ezüstház 
elöljárója", tehát a kincstár felügyelője és az élelmiszerraktárak egy 
részének ellenőre is. A 4. dinasztia idején szerepe tovább növekedett, rá 
hárult az építkezések és a halotti kultuszok rendjének felügyelete is. 
Jelentősebb katonai feladata — neve ellenére — nem volt. Helyzetét azonban 
jól érzékelteti, hogy a 4. dinasztia korában még a vezírek az uralkodó 
családjából származtak, ám a 6. dinasztia korában, mikor a fáraói hatalom 
hanyatlásnak indult, hivatalnokok töltötték be a funkciót, mert a hozzáértés 
fontosabb volt, mint az uralkodóhoz való hűség. E korból több vezír nevét 
is ismerjük, közülük a leghíresebb Ptahhotep. Az Óbirodalom végére a 
vezíri hatalom csökkent, sokan főleg vidéki kormányzók — önkényesen 
vették fel e címet. 

Az ország területét — a hagyomány szerint — Sznofru, a 4. dinasztia első 
fáraója 42 nomoszra (kerületre) osztotta, melyek életét a király által 
kinevezett kormányzók irányították. Szolgálataikért birtokot kaptak, 
használták a , fáraó barátai" megtisztelő címet, de a rájuk bízott kerületért 
felelősséggel is tartoztak: 

, Megelégedésére gyakoroltam az ő [a fáraó] számára Felső-Egyiptom 
kormányzóságát, hogy senki se károsítsa meg társát. Elvégeztem minden 
munkát. Kétszer vetettem ki az adót minden dologra, amit meg kellett 
adóztatni  Felső-Egyiptomban a királyi székhely számára. Kétszer 
csináltattam minden szolgálatot, melyet Felső-Egyiptomban el kell végezni 
a királyi székhely számára. Példaszerűen gyakoroltam a főtisztséget Felső- 


Egyiptomban... Mindent úgy intéztem, hogy őfelsége megdicsért emiatt..." 
— írja Uni, az egyik kormányzó. 

Nemcsak a gazdaságra felügyeltek, hanem a bírói teendők egy részét is ők 
látták el. Hatalmukat növelte, hogy szabályos , magánhadseregekkel? is 
rendelkeztek. Gyakran kerültek rokoni kapcsolatba magával a fáraóval is. 
Az Óbirodalom időszakában számos olyan méltóságnevet találunk, mely 
valódi hivatalt nem takar, inkább csak viselőjének rangját jelzi, pl. , bíró és 
csatornaásó", , városi elöljáró", , Felső-Egyiptom kormányzója", ,a király 
barátai", ,a király egyetlen barátai? stb. Fontos szerepük volt azonban az 
, isten pecsétőrei"-nek, akik különböző megbízatásokat teljesítettek. 

A sok jól hangzó hivatali cím közt ritkán tűnik fel az írnok neve, pedig az 
egyiptomi állam legfontosabb hivatalnoka volt. Az írnokok készítették a 
legfontosabb feljegyzéseket, összeírásokat, a különböző vallási, orvosi, 
irodalmi szövegeket. Az írástudás minden hivatal elnyerésének feltétele 
volt. Egy-egy előkelő tucatnyi írnokot foglalkoztatott, s az írnokból akár 
magas méltóság is válhatott. 

Állandó hadsereg ekkor még nem volt , de ennek ellenére vezettek 
ekkoriban is hadjáratokat, pl. Núbiába és a líbiaiak ellen. Katonák kísérték a 
távoli vádikban dolgozó köőfejtőket és aranybányászokat. Ezekre az 
expedíciókra egy-egy település lakosságát mozgósították. 

A világi hivatalokhoz hasonlóan bonyolult volt a papi hivatalok rendszere 
is. Az Óbirodalom vezetői általában világi és papi méltóságokat egyaránt 
birtokoltak, ezért önálló papi rendről nehezen beszélhetünk. 

A papok - egyiptomi felfogás szerint — csupán az uralkodót helyettesítették 
kultikus funkcióiban, hisz a legfőbb pap a fáraó volt. 

Az egyiptomi papság két fontos funkciót látott el: az istenek kultuszának 
szolgálatát a templomokban és a halottakról való gondoskodást, az 
áldozatok bemutatását. Eme funkciók alapján tudunk csoportokat 
elkülöníteni. A legfontosabb réteget az ,istenszolgák" képviselték, ilyen 
volt az elhunyt fáraó papja is. Politikailag is jelentős szerepet játszottak a 
későbbiekben a thébai Amon-papok, az újbirodalom végén Hatalmuk felért 
a fáraóéval. 

A bonyolult rítusok elvégzésére számos alacsonyabb rangú pap volt 
hivatott. Közülük kiemelkedtek az ún. felolvasó papok, akik ismerték a 
szent szövegeket, s járatosak voltak a varázslásban. Tekintélyüket — mint az 
írnokok — tudásukkal vívták ki, nem társadalmi helyzetükkel. Gyakran a 
fáraó örököse is felvette ezt a címet. 


Gazdaság és társadalom az Óbirodalom korában 

Mivel az ókori Egyiptom egyértelműen mezőgazdasági ország volt, ezért 
lakosainak döntő többsége valamiképpen érdekelt volt a földművelésben 
vagy a termények feldolgozásában. Az ország szükségleteinek 
kielégítéséhez, elegendő termésátlag eléréséhez összehangolt, irányított 
munkálatokra volt szükség. Az áradás vizét maximálisan ki kellett 
használni, minél nagyobb területekre kellett továbbítani. A vizet 
gémeskútszerű vízemelő berendezéssel — saduf — juttatták a földekre. 
Mikor az ár elvonult, faekével, kapával törték fel a földet, s a magot 
állataikkal tapostatták bele. Az évi kétszeri aratás kovaberakásos 
fasarlókkal történt. 

Az óbirodalmi fáraók hatalma óriási gazdagságon nyugodott. Kis túlzással 
azt is mondhatnánk, hogy az egész ország a fáraó magántulajdona volt. De 
ez így természetesen nem igaz. Csak a királyi birtok túlsúlyáról 
beszélhetünk. A termést a királyi háztartásokba (oikosz) szállították, majd 
innen történt ennek újraelosztása. Innen látták el nyersanyaggal és 
élelemmel a kézműveseket, a bányákban és az építkezéseken dolgozókat. 
Az oikosz biztosította a szentélyek papjainak ellátását is. 

A szolgálat fejében kapott birtokokat az előkelők igyekeztek a 
családjukban örökletessé tenni, így ezek lassan magántulajdonná válhattak. 
Ugyancsak magántulajdonná válhattak az ún. síralapítványok, amelyek 
egy-egy temető halotti kultuszának költségeit biztosították. A szolgálatot 
ellátók családjában öröklődött az ilyen föld, s ha a sír tulajdonosának 
családja kihalt, családi birtokká vált. 

A hatalmas templom- és síremlék-építkezések rengeteg munkáskezet 
igényeltek. A falvak népeit az áradás időszakában, amikor a mezőgazdasági 
munkák szüneteltek, meghatározott rendben vezényelték közmunkára, 
amelyért ellátást kaptak. 

A falusi közösségek élén elöljáró állt, akinek kötelessége volt a végzett 
munkáról a fáraó hivatalnokainak elszámolni. A parasztság döntő többsége 
a királyi birtoktesteken dolgozott. A királyi háztartáshoz való tartozás 
egyúttal védettséget is jelentett. 

A raktárakból, ha Egyiptomban rend és béke honolt, mindig jutott elegendő 
a rászorulóknak. 

Mint az előzőekből kitűnik, a munka túlnyomó részét nem a jogfosztott 
sorban élő rabszolgák, hanem a szabadok végezték. A rabszolgák döntően 
hadjáratok folyamán kerültek Egyiptomba. 


Már az i. e. 2700 körül keletkezett , palermói kő" is beszámol arról, hogy 
egy núbiai hadjárat után 7000 foglyot hurcoltak az országba. A 
hadifoglyokat azonban nem kezelték jogtalan szolgaként, hiszen az állam 
szinte korlátlanul rendelkezhetett a szabadok tömegeivel is. Egy idő után 
valószínűleg egyszerűen beleolvadtak az egyiptomi őslakosságba. 


Az Óbirodalom hanyatlása és az első átmeneti kor 


Az Óbirodalom utolsó két dinasztiája alatt meggyengült Egyiptom. A 
fáraók hatalma csökkent, az uralkodói birtokokat eladományozták. A 
tartományok kormányzói családjukban örökítették méltóságukat, s lassan 
önálló kiskirályoknak kezdték tekinteni magukat. A gazdaság erőit 
lekötötték, kimerítették az óriási építkezések. Ahogy gyengült a gazdaság, 
úgy csökkent a királyi hatalom, ennek következtében a belső zűrzavar 
nőtt. 

Az Óbirodalom széthullása után zűrzavaros időszak következett 
Egyiptomban. Manethón egyiptomi pap (i. e. 4-3.sz.) feljegyzése szerint ,a 
hetedik dinasztia hetven memphiszi királyból áll, akik hetven napig 
uralkodtak". Közép- és Felső-Egyiptom részekre szakadt, a kerületi 
kormányzók teljhatalmat gyakoroltak a maguk területén, fegyveres harcot 
vívtak egymással. A termelés visszaesett, központi irányítása megszűnt. A 
Délen végigsöprő éhínség miatt — amelyet a csatornák elhanyagolása 
okozott — egy felirat tanúsága szerint az emberek saját gyerekeiket ették 
meg. Az előkelő Ipuver intelmei felkelésről számol be, melynek során , az 
ország megfordult, mint a fazekaskorong7. A belső harcok, felkelések 
közepette a régi főváros, Memphisz elvesztette jelentőségét, lehanyatlott. A 
belső zűrzavart súlyosbította az idegen nomádok betörése a Delta-vidékre. 
Mindez alapvetően megrendítette azt a biztonságérzetet, melyet az 
Óbirodalom évszázadokon át működő intézményei adtak: ,,A temetőket 
feldúlják, a halottakat a folyóba vetik..." Ezzel együtt természetesen 
megrendült a túlvilágba vetett hit is. 

Az átmeneti kor egyik legnagyobb horderejű fejleménye a túlvilág 
, demokratizálódása"?" volt. Fokozatosan mindenki remélni kezdte, hogy 
része lesz a túlvilági életben. A tehetősebb szolgák, pékek, mészárosok 
fából készült szobrokat tettek sírjaikba, hogy legyenek, akik haláluk után 
szolgálják őket. Mindez egyben Ozirisz isten népszerűségének növekedését 
is jelentette. 


A Középbirodalom (i. e. 2040-1785) 


A zűrzavarból végül két hatalmi központ emelkedett ki: Hérakleopolisz és 
Théba. Kettejük között folyt a küzdelem Egyiptom új egységéért. A 
győzelmet végül Théba szerezte meg. Az egység tulajdonképpen már a 11. 
dinasztia első uralkodója, Mentuhotep alatt létrejött, de a tudósok egy 
része csak a 12. dinasztia idejére teszi a Középbirodalom korát. 

A 12. dinasztia első uralkodója, Amenemhat ismét északra helyezte 
fővárosát, amelynek az Itj-Taui (a Két Ország Meghódítója) nevet adta, és 
amely a mai List közelében feküdt. 

A trónutódlás biztosítása végett társuralkodóvá tette legidősebb fiát, 
Szeszósztriszt.  Dinasztiájának valamennyi uralkodója követte ezt a 
gyakorlatot. Megszilárdította a királyi hatalmat , de emellett a nomosz- 
rendszert is helyreállította. A kerületek határait pontosan kijelölték, a 
nomosz-kormányzók magánvagyonát és a tisztségükkel járó birtokaikat 
elkülönítették. 

A központi hatalom megerősödése lehetővé tette a kerületi kormányzók 
ellenőrzését, bár a királyi tisztviselők teljes fennhatóságát felettük csak III. 
Szeszósztrisz fáraó idejében sikerült megvalósítani. A Középbirodalom 
idején megnőtt a családi és templomi birtokok nagysága az uralkodó 
tulajdonában lévő földekéhez képest, amelyek az Óbirodalom idején még 
Egyiptom területének túlnyomó részét tették ki. A politikai helyzet 
megszilárdulása kedvezett a gazdasági fejlődésnek, fellendültek a 
kereskedelmi kapcsolatok is. 

A Középbirodalom kora a társadalomban is mutat új vonásokat. Az első 
átmeneti korban nőtt meg a városi lakosság politikai jelentősége és a 
rabszolgatartás szerepe.  Forrásaink megkülönböztetik a hadifogoly 
rabszolgákat (,akiket a karom szerzett") az örökölt (, házban született") 
rabszolgáktól. Idegeneket és egyiptomiakat egyaránt találunk köztük, ez 
utóbbiak valószínűleg a közmunkák megtagadása miatt vesztették el 
személyes szabadságukat. Az idegenek között sok az ázsiai eredetű, ezek, 
mivel nagyobb hadjárat ázsiai területen nem volt, virágzó rabszolga- 
kereskedelemre utalnak. Továbbra sem vált azonban a rabszolgatartás 
meghatározóvá Egyiptom gazdasági életében. (Patriarchális szint) 

A Középbirodalom korának fáraói elsősorban déli irányba, Núbia felé 
terjeszkedtek. A núbiai arany ekkor már nagyon fontos szerepet töltött be a 
gazdasági életben. A 12. dinasztia bekebelezte az 1. és 2. katarakta közötti 


területet, a határt erődvonallal és helyőrségekkel biztosították. Északkelet 
felé nem folytak nagyobb támadó hadjáratok, a birodalom itt inkább 
védekezésre rendezkedett be — a Delta keleti részén épült fel az ún. 
Uralkodói Fal. A csetepatékon kívül az egész korszakból egyetlen 
jelentősebb hadi vállalkozásról tudunk ebben a térségben, amelynek során 
az egyiptomi katonák Palesztina területére is eljutottak, ez sem volt azonban 
hódító hadjárat forrásaink alapján, inkább büntető expedíciónak tűnik. 


A második átmeneti kor, a Hükszósz uralom (ii. e. 
1785-1552) 


Erről az időszakról forrásaink keveset árulnak el. Bizonyos, hogy 
meggyengült ismét a fáraók hatalma, de olyan súlyos helyzet nem alakult 
ki, mint az első átmeneti korban. 

A belső helyzet bizonytalansága azonban lehetővé tette a Palesztina és 
Fönícia területén élő törzsek beszivárgását. Az egyiptomiak hekau- 
haszutnak — a puszták fejedelmeinek -— nevezték őket, ennek az 
elnevezésnek a görög formája a hükszósz név. Uralmuk alatt terjedt el a ló 
alkalmazása és a kétkerekű harci szekér Egyiptomban. Fővárosuk a 
Delta keleti részén lévő Avariszban volt. Az egyiptomi források nagy 
gyűlölettel szólnak a hükszósz-uralomról. 

A hükszószok elleni harcot a Thébában uralomra jutott 17. dinasztia 
uralkodói irányították. Ezek a küzdelmek Kamosze és I. Jahmesz alatt 
érték el a céljukat. I. Jahmesz a 18. dinasztia alapítójaként lépett trónra 
Thébában, s vele kezdetét vette az Újbirodalom kora. 


Tudomány 


A tudomány fogalma a régi egyiptomiak felfogásában sok tekintetben eltért 
a maitól. Tudósnak nevezték elsősorban a régi idők nagy bölcseit, akik 
tanításokban foglalták össze elveiket, de tudósnak tekintették az ügyes 
mesterembereket, technikai szakértőket is. Az átlagember számára a tudást 
döntően az írás ismerete jelentette. 

Mindig elsőrendűnek tartották a múlt bölcseinek ismeretét, az ősök 
bölcsességét ideálként, soha el nem érhető normaként tűzték a fiatalok elé. 


Ez a szemlélet, amely egyébként nemcsak Egyiptomra volt jellemző ekkor, 
lassította a tudományok fejlődését. 

A tudományok legfőbb patrónusa Thot isten volt, a különböző 
tudományterületeket nem választották el egymástól. Kivételt jelentett ebben 
az orvostudomány, amely mindig különvált és erősen specializálódott. 
Hérodotosz így írt erről: , Az orvosi tudomány úgy van náluk felosztva, 
hogy minden orvos csak egy betegséget gyógyít, és nem többet. Így minden 
hely orvosokkal van tele; vannak orvosok, akik a szemet gyógyítják, mások 
a fejet, mások a fogat, mások az altesti bajokat és mások a belső 
betegségeket." 

A Hérodotosz által rajzolt képet megerősítik egyiptomi nyelvű forrásaink is, 
igen gazdag papiruszanyag maradt fenn az orvosi irodalomból. A szívet 
tekintették a vérkeringés központjának, s olvashatunk értekezést a szervezet 
, edényrendszeréről". Edényeknek általában az ereket tekintették, ezek 
azonban nemcsak vért szállítottak, hanem más anyagokat is — köztük az 
egyes szerveket és tagokat megbetegítő ártalmas nedveket. A betegségek 
okairól homályos elképzeléseik voltak, legnagyobb veszélynek a gonosz 
szellemek testbe való behatolását tekintették. A gyógymódok között 
találunk sebészeti eljárásokat, gyógyszeres kezelést, inhalációt, beöntést, de 
nagy jelentősége volt a varázslatnak is. A gyógyszerek főleg állati és 
növényi eredetűek voltak, de találkozunk olyan furcsaságokkal is, mint a 
téglapor, a kemence mesze, a légypiszok vagy a harmat. Nagy fontosságot 
tulajdonítottak a gondos vizsgálatnak, az orvosi papiruszok erre vonatkozó 
utasításokat is tartalmaznak. Foglalkozott az egyiptomi orvostudomány 
olyan kérdésekkel is, amelyek ma már nem tartoznak e tudomány körébe. 
Ilyen volt például a szépségápolás. 

Egyiptom tiszta levegője, derült égboltja kedvezett a csillagászati 
megfigyeléseknek. A Szíriusz igen korán felkeltette figyelmüket, ábrázolása 
már az 1. dinasztia idejéből ismeretes. Később sikerült elkülöníteniük a 
bolygókat is. Különös figyelemmel foglalkoztak az északi pólus közelében 
lévő csillagokkal, ezeket , pusztulást nem ismerők"-nek nevezték, mert soha 
nem merültek a látóhatár alá. Tudtak a meteorvas kozmikus eredetéről, a 
vasat ,égi fém"-nek nevezték. A csillagászati ismeretekből nőtt ki a 
csillagjóslás, az asztrológia, amely abból az ősi egyiptomi nézetből 
táplálkozott, hogy a csillagoknak hatása van a földi életre. 

A csillagászati megfigyelések és a Nílus áradásainak figyelemmel kísérése 
alapján készült az egyiptomi naptár, amely a 365 napos évet vette alapul. 


Az évet 12 harmincnapos hónapra osztották, s ehhez járult még öt 
kiegészítő nap — az istenek születésnapjai. Az év folyamán három évszakot 
különböztettek meg: áradás (ahet), sarjadás (peret) és a forróság (semu). 
Hetekkel nem számoltak, a hónapokat három tíznapos szakaszra, ún. 
dekádra osztották. A nap 24 órájából 12 nappali és 12 éjszakai órát 
különítettek el, így az órák hossza változó volt. 

A gazdasági életben, az építkezéseken és a földmérésnél elengedhetetlenek 
voltak a matematikai és a geometriai ismeretek. A tízes számrendszert 
alkalmazták, ismerték a törteket, az alapműveleteket, a terület- és 
köbtartalom-számításokat, meg tudtak oldani egyismeretlenes egyenleteket. 
A mértani sorozatot a következő humoros példa szemléltette: — 7 ház — 49 
macska 

— 343 egér — 2401 búzaszem - 16 807 hekat. A felsorolást valószínűleg úgy 
kell értelmezni, hogy 7 házban 49 macska 343 egeret fogott meg, melyek 
2401 búzaszemet ettek volna meg, melyekből 16 807 hekatnyi termés 
lehetett volna. 


Oktatás 


A forrásokból teljesen egyértelműen kiderül, hogy a fiatalok nevelésére 
nagy figyelmet fordítottak. Az olvasás és írás ismeretét az iskolai 
teljesítmények csúcspontjának tartották, amely megnyitotta a hatalomhoz és 
a tekintélyhez vezető utat. , Add át szívedet a tanulásnak és szeresd, mint 
anyádat, mivel semmi sincs, ami oly becses" — így hangzott az egyiptomi 
fiúgyermekeknek adott tanács. 

A fiúk ötesztendős korukban kezdték meg tanulmányaikat, mely majdnem 
húsz éven át tartott. Egyiptomban a legkapósabb foglakozás az írnokoké 
volt. Írnoki képzettséggel az ember elhelyezkedhetett a templomokban, a 
főbb államigazgatási központokban. A legfontosabb tantárgy az írás és az 
olvasás volt, ami rögtön érthetővé válik annak, aki már megpróbálta 
lemásolni a hieroglif írás bonyolult jeleit. 

Az egyiptomiak szilárdan hittek abban, hogy a tudás és az erény együtt 
jár. Az ókori népek, például a görögök gyakran említették az egyiptomiak 
bölcsességét és jó modorát. Hérodotoszra, a görög történetíróra mély 
benyomást tett az egyiptomi kamaszok udvariassága, és feltűnt neki az is, 
mennyire tisztelik az idősebbeket. Amikor az ismereteket már elsajátították, 
akkor is óva intették a fiatalokat a kevélységtől: , Tanuljatok a tudatlanoktól 


éppúgy, mint a bölcsektől, mivel a művészet számára nem lehet határokat 
kijelölni. Nincs olyan művész, aki elérheti a tökéletességet." 

Hogyan vésték bele ezeket a viselkedési normákat a tanítványok 
emlékezetébe? ,A fiú füle a hátán van: akkor figyel, ha verik! — 
fogalmazta meg a szállóige. Az egyiptomiak tehát szerették a gyerekeiket, 
de nem találtak semmi rosszat a testi fenyítésben, sőt a fegyelmezés 
szükséges eszközének tekintették. 


Irodalom 


Az egyiptomiak a maguk irodalmából a legtöbbre egy sajátos műfajt 
tartottak, amely a szépirodalom és a filozófiai értekezés között áll. Ez az ún. 
intelmek vagy tanítások műfaja. Ezek szerzői nem szegény bölcsek, hanem 
a királyi udvar legmagasabb rangú méltóságai voltak, akik művészi 
formában ismertették nézeteiket, erkölcsi elveiket és azokat a gyakorlati 
útmutatásokat, amelyek a művelt ifjakat a legmagasabb pozíciókba 
segíthették. Intelmeket igen sokan írtak, de kevés maradt fenn belőlük. Az 
Óbirodalomból mindössze Ptahhotep intelmeit ismerjük. A sírfeliratok egy 
részére is hatással volt az intelmek szelleme, amely emberségességet, 
türelmet, méltányosságot sugallt, tiszta erkölcsöt, a család szeretetét és a 
hatalom tiszteletét tanácsolta az ifjaknak. Ipuver intelmei az első átmeneti 
kor zűrzavaros viszonyai között születtek, ezért elsősorban nem a letűnt 
világ nézeteit ismertették, hanem a megváltozott helyzet tragikus képével 
támasztották alá felhívását a rend helyreállítására. 

Az elbeszélő irodalom írásban való rögzítése az első átmeneti korban 
kezdődött, legkorábbi darabja a Paraszt panaszai. Ennek a műfajnak a 
legismertebb, a későbbi szerzőknek is mintául szolgáló műve a Szinuhe 
története, amely a Középbirodalom idején született. A költészet 
legmegbecsültebb alkotásai a himnuszok voltak, ezek egy része az 
istenekről szólt, mások pedig az emberi élet egy-egy derűs vagy tragikus 
pillanatát örökítették meg. 


Művészet 


Az egyiptomiaktól nemcsak több ezer év választ el bennünket, hanem az 
eltérő életfelfogás is. A szemléletbeli eltérés talán az egymással szorosan 
összekapcsolódó egyiptomi művészetben és vallásban a legnyilvánvalóbb. 


Ezek együttesében jutnak kifejezésre azok a legalapvetőbb nézetek, 
amelyek a világ egyik legnagyszerűbb civilizációjának lényegét tükrözik. 
Mi hozzászoktunk ahhoz, hogy a legtöbb mai művészeti alkotás díszít, 
elmesél egy történetet, vagy valamilyen meggyőződést hordoz. Az 
egyiptomiak számára a művészet gyakorlati célt szolgált. Nem a sírok 
díszítésére alkalmazott módszernek tekintették, noha a festmények 
gyakorlatilag ezt a funkciót is betölthetnék. Nem vallásos áhítatra akarták 
buzdítani a szemlélőt, és nem nagyszerű tetteket akartak megörökíteni az 
utókor számára, hiszen festményeik témái mindennapiak. A sírfestészet a 
sír tulajdonosát volt hivatott szolgálni, a festmények olyan tevékenységet 
jelenítettek meg, amelyről a sír tulajdonosa azt remélte, hogy azt a 
túlvilágon is folytatni fogja. 

Ezt hitük szerint kétféleképpen érhették el. Először is nagy figyelmet 
fordítottak az áhított körülmények aprólékos ábrázolására. 

A sír tulajdonosát és családját idealizált lényekként mutatták be, akik karcsú 
testűek, fiatalok és szépek, minden testi hibától mentesek, és élvezik az élet 
örömeit. Szinte nem is ruházták fel egyéni vonásokkal, hiszen ezeket az 
ábrázolásokat nem portrénak szánták, hanem a tökéletes ember és családja 
jelképeinek. Ezzel szemben a többi kisebb fontosságú alakot jóval 
realisztikusabban ábrázolták (öregek, kopaszok, esetleg testi hibásak). 

A képek többségét hieroglif írással készült szövegek kísérik. Ezek 
többnyire megadják a jelenet címét, megnevezik az előkelőséget, röviden 
beszámolnak a tevékenységéről, és közlik a szükséges varázsformulákat. A 
sírban lévő festményeket és feliratokat a papok ,keltették életre? a 
varázsszavakkal. Külön szertartást, a , szájmegnyitás?" szertartását 
végezték annak érdekében, hogy a falakra felvésett vagy felfestett 
holtaknak, a sírtulajdonos szobrainak száját alkalmassá tegyék a 
levegővételre és az áldozatok elfogyasztására. Ennek eszköze az ácsbárd 
volt, amellyel csak meg kellett érinteni az alakok száját. A kifaragott és 
festett alakokat azonban mágikusan meg is lehetett , ölni", ha kezüket, 
arcukat, lábukat, valamint az illető személy nevét levakarták. Erre számos 
példa akad mind a sírokban, mind a templomokban. 

A festményeken és a domborműveken az emberi alakot úgy ábrázolták, 
ahogyan az a valóságban soha nem látható. Az arcát profilban, a szemét, a 
vállát és a mellét szembenézetben ábrázolták. A teste derékon alul és a 
végtagjai ismét oldalnézetben vannak. 

Ezt a legnagyobb és legjellemzőbb felület elvének nevezzük. Célja az volt, 


hogy a test legfontosabb részeiből minél több legyen látható. A képek egy 
másik jellemző sajátossága, hogy nem ábrázolnak távlatokat, nem 
perspektivikusak. Az összetett jeleneteket egymás fölött elhelyezett 
párhuzamos csíkokra bontották, s ezek a csíkok időbeliséget és térbeliséget 
egyaránt kifejezhettek — ami előbb történt, vagy ami messzebb van, az egy 
feljebb lévő csíkba került. Fontos elv volt a nem látható, de létező dolgok 
ábrázolása is (pl. kerti tó képe). Az élőlények méreteit nem a természeti 
valóság, hanem a kép mondanivalója adta meg. 

A szobrászat is sajátos törvények szerint alakult. A legfontosabb a 
frontalitás elve volt. Az egyiptomi szobrokat csak szemből lehet nézni, 
homlokukon, orrukon, köldökükön át képzeletben húzott síkkal két 
egyenértékű félre bonthatók. Csípőjük egy magasságban van, nem 
tekintenek vagy hajolnak oldalra. A művészeti alkotások többsége színes 
volt, a színeket élesen elhatárolták, árnyalatokat nem alkalmaztak. 


Az óbabiloni birodalom i. e. 2000-1595 


Kialakulása 


A III. uri dinasztia bukása után az ország nem tudott ellenállni két 
népcsoport támadásának. A keletről érkező elámiak kirabolták Sumer és 
Akkád gazdag városait (Larsza kivételével), de utána visszatértek hegyeik 
közé. A Szíria dombos sztyeppéi felől érkező amoriták (amurrúk) az 
elsivatagosodás miatt vándoroltak Mezopotámiába. A szamaras-nomád 
népnek jó legelő, közeli víz, nagy legeltetőterület és az állandó árucsere 
lehetősége kellett. Ezért letelepedtek és fokozatosan beolvadtak az itteni 
lakosságba. Az i. e. 19. századra a városokban mindenütt vezető szerephez 
jutottak. A politikai hatalmat megszerezték, de folytatták a hagyományokat, 
sőt átvették az akkád nyelvet is. 

Az északon létrehozott egység fővárosa Iszin lett, a délié pedig Larsza. A 
két központon között Babilon városa lett a harmadik vezető, s az itt 
uralkodó amorita dinasztia nevéhez fűződött az ország egyesítése is. Az így 
kialakult államot Óbabiloni Birodalomnak nevezzük, megkülönböztetésül 
az újbabiloni birodalomtól, mely mintegy ezer évvel később jött létre. A 
korszak legjelentősebb uralkodója Hammurápi (i. e. 18. század) volt. 


Uralkodása után fokozatos hanyatlás következett be. A birodalom a hettiták 
támadása alatt omlott össze az i. e. 16. század elején. 


Gazdasági jellemzők 


A mezőgazdaságban a korábbi korszakokhoz képest a legfontosabb változás 
az volt, hogy az eddigi földhasználat helyett a föld magántulajdonba 
került. (Ez azt jelenti, hogy a tulajdonos korlátlanul rendelkezik földjével; 
szabadott örökítheti, eladhatja.) Ez mindhárom tulajdonformára érvényes 
volt, azaz az állami birtokokból királyi magántulajdon, a templomi 
birtokokból papi magántulajdon, a világi birtokokból pedig kisebb-nagyobb 
magánbirtokok lettek. Az árutermelés következtében azonban egyre 
fokozódott a verseny, egyre nagyobbak lettek a vagyoni különbségek, az 
adósrabszolgák száma rohamosan növekedett. 

A gazdasági különbségeket fokozta a kereskedelem fellendülése is. A 
kereskedők jogilag továbbra is a király ügynökei maradtak, valójában 
azonban — bizonyos mértékben  függetlenedtek is tőle (pl. 
kereskedőtársaságok alakultak). A korszak értékmérője már egyedül az 
ezüst volt, mérésénél a legkisebb mértékegység a séum (egy árpaszem 
súlya, azaz 0,046 g), a legnagyobb a biltum (30,3 kg) volt. Nemcsak a 
kézművesek, hanem a hosszú időre felfogadott mezőgazdasági munkások is 
ezüstben kapták a fizetésüket. A kölcsönügyletek is rendszeressé váltak, jól 
tükrözi ezt rendkívül pontos jogi szabályozásuk. A  gabona- és 
pénzkölcsönök kamatai húszharminchárom százalék között mozogtak. A 
pénzkölcsönöké volt az alacsonyabb, ez azt jelzi, hogy nagy mennyiségű 
ezüst forgott a kereskedelemben. A gabonakölcsönök kamata magasabb 
volt (3390), s a gazdasági év különböző szakaszaiban a gabona árával 
párhuzamosan ingadozott. 

A kereskedelem mellett a  kézművesiparban is megfigyelhető a 
függetlenedés folyamata. A kézművesek nagyobb része továbbra is a 
palotának vagy a templomnak dolgozott, de sokan már közvetlenül a piacra 
termeltek. 

Az állam szerepe a gazdaságban 

A babiloni uralkodók arra kényszerültek, hogy az elszegényedést 
(adósrabszolgaság terjedése) megakadályozzák, hiszen ez csökkentette az 
adózó lakosság és a szabad földművesekből álló katonaság létszámát. Ezért 
szabályozták a legfontosabb termékek árát, bár hosszú távon nem tudták 


megakadályozni az áremelkedést. Megpróbálták szabályozni a béreket is, 
szakmánként és városonként külön-külön.(A bérek kifizetése pénzben és 
élelemben történt, egy aratómunkás napi bére 8 kg gabonának megfelelő 
érték volt.) Időnként, általában a trónra lépéskor, eltörölték a fennálló 
adósságokat, s az adósrabszolgák egy részét szabadon bocsátották. 
Összegezve tehát azt mondhatjuk, hogy az óbabiloni kor gazdasági életét az 
állam által korlátozott verseny jellemezte. 

Ezt az állami gazdaságpolitikát fejezték ki a királyfeliratok bevezetői is, 
mikor a király feladatai közé sorolták a szegények támogatását és védelmét, 
a , nép húsának feljavítását". 


A társadalom 


A sumer korhoz viszonyítva az óbabiloni kor népessége tagoltabb volt. Ha 
jogi szempontból nézzük a társadalmat, három nagyobb csoportot 
különíthetünk el. 

Az első csoportot a teljes jogú szabadok alkották. Forrásainkban ők az 
awelum (ember) megjelöléssel szerepelnek. Közéjük tartoztak a király, a 
nagybirtokos arisztokrácia, a szabad parasztok és kézművesek, valamint a 
bérmunkások. Nagy birtokkal rendelkeztek a főhivatalnokok, a templomok 
papsága, a hadsereg vezetői és a leggazdagabb kereskedők. A szabad 
parasztok többsége alkalmazott egy-két rabszolgát vagy bérmunkást. Akik a 
versenyben elvesztették földjüket, — adósrabszolgaságba kerültek. 
Szolgaságuk azonban legfeljebb három évig tartott, a negyedik évben fel 
kellett őket szabadítani. 

A nem teljes jogú szabadok csoportját forrásaink muskenumnak nevezik. 
Ez a szó alávetett, alárendelt személyt jelölt. Közéjük tartoztak a telkes 
katonák, akik az uralkodótól kapott telkük fejében bizonyos időt — havi tíz 
napot — kötelesek voltak katonai vagy rendőri szolgálatban tölteni. Ide 
sorolhatjuk azokat a kereskedőket is, akiknek volt ugyan saját vagyonuk, de 
állami vagy templomi szolgálatban állottak. 

A harmadik csoportba tartoztak a rabszolgák, a wardumok. Ők a lakosság 
összlétszámának mintegy húsz-huszonöt százalékát tették ki, s leginkább 
kisegítő munkára alkalmazták őket. Munkájukért anyagi felelősséggel 
tartoztak, tehát lehetett némi személyes vagyonuk is. A meggazdagodás 
lehetősége nyitva állt előttük, tudunk rabszolgákról, akik uzsorakölcsönöket 
folyósítottak. Meg is válthatták magukat, de korábbi tulajdonosukat élete 


végéig el kellett tartaniuk. 

Külön meg kell említenünk az értelmiség, az írnokok csoportját. Ide 
tartoztak a gazdaság irányítását végzők, akik földméréssel, számításokkal 
foglalkoztak vagy csillagászati ismeretekkel rendelkeztek. Voltak 
jogtudósok is, valamint olyan személyek, akik sumer-akkád nyelvű 
szótárakat, illetve lexikonokat állítottak össze. Az ,irodalmárok?" 
legfontosabb feladata a szájhagyományban élő vagy szórványosan 
lejegyzett sumer irodalom összegyűjtése volt. 


Hammurápi uralkodása (i. e. 1792-1750) 


Babilon a terület ősi települése volt. Nevének legkorábbi alakjából, 
(Babil[a]), formálták az akkádok a Bab-ili (isten kapuja) elnevezést. Ebből 
eredt a település görög neve: Babilon. A város a III. uri dinasztia alatt már 
kerületi székhely volt, de Hammurápi dinasztiájának első száz évében 
területe alig terjedt túl eredeti határain. Nagyon valószínű, hogy a város 
nem tudott független maradni a nála jelentősebb központok, pl. Iszin és 
Larsza befolyásától. Hatalmi felemelkedése Hammurápi apjával, Szín- 
muballittal kezdődött, aki a dinasztia utolsó akkád nevű királya volt. 
Hammurápitól kezdve a család uralkodói már amorita nevet viseltek. 
Hammurápi uralkodásának eseménytörténetét év-nevei tükrözik, a kor 
szokása szerint ugyanis minden évet az abban történt jelentős eseményről 
neveztek el. Ezekből kiderül, hogy Mezopotámia valamennyi ősi 
nagyvárosát meghódította Assur és Elám vidékének kivételével. I. e. 1762 
után vette fel a Sumer és Akkád királya címet. 

Hammurápi legfontosabb törekvése  Dél- és  Közép-Mezopotámia 
felvirágoztatása volt. Ennek érdekében igyekezett minden hatalmat a maga 
kezében összpontosítani, azaz centralizálni. Tevékenysége azonban nem 
hatott igazán a peremterületekre, nem kapcsolta be ezeket a gazdaságba. 
Ezen vidékek lakói Babilont megszálló hatalomnak tekintették, a birodalom 
ereje csak addig létezett, amíg katonai ereje fennállt. Nem véletlen, hogy 
birodalomról csak Hammurápi ideje alatt beszélhetünk, egyébként a terület 
sokközpontú maradt, gazdasági egység nélkül. 

Hammurápi törvényei 

Hammurápi legnagyobb alkotása , törvénykönyve? volt, mely a Gilgames- 
eposz mellett az ókori Mezopotámia legfontosabb írásos emléke. A 
törvények egy 2,25 m magas fekete sztélére vésve maradtak ránk. (Több 


ilyen emlékoszlopot állítottak fel Babilonban és Szipparban a két fő 
istenség, Marduk és Samas templomában.) A sztélé felső részén egy 
dombormű látható, ami Hammurápit ábrázolja, amint tisztelettel áll Samas, 
a napisten, az igazság istene előtt. A dombormű alatt található a 49 hasábba 
rendezett szöveg, amely elég jó állapotban maradt fenn, csak az utolsó 
részeit kaparták le. Erre valószínűleg a Mezopotámiába betörő elámi 
uralkodó adott parancsot, aki a sztélét Szúszába szállítatta. 1902-ben itt 
találták meg a régészek. A sérült helyen 35, az egész oszlopon összesen 282 
törvénycikk állt. A lekapart részeket a fennmaradt másolatok alapján 
nagyrészt sikerült helyreállítani. Ezt a szöveget ElőÁzsiában az írnokok 
iskoláiban tanították, s mintául szolgált későbbi  törvénykönyvek 
összeállításánál is. 

A szöveg három, jól elkülöníthető részből áll. A bevezetésben az uralkodó 
leírta, hogy királyságát az istenektől kapta, Marduk isten kiválasztottja volt. 
Valóságban apjától örökölte a trónját, ez az isteni kiválasztottságra utaló 
rész hatalmának , emberfeletti" megerősítésére szolgált. A következő rész 
arról szól, hogy a király az igazság forrása. Hatalmát azért kapta, hogy , az 
erős ne nyomja el a gyengét". Végül felsorolta azokat a jótéteményeket, 
amelyekben a városokat részesítette. A legyőzött városok felsorolásából 
pedig az derül ki, hogy a törvényoszlop uralkodásának 30-as évei elején 
készülhetett. 

Ezután következnek a törvénycikkek, amelyeknek többsége ún. igazságos 
ítélet. Ez azt jelenti, hogy valójában nem voltak kötelező érvényűek a 
bíróságok számára. Nevelő, oktató jellegűek, mintát kívánnak adni az 
igazságos ítélkezéshez. Minden cikkely két részből áll, az első, a , ha?" 
kezdetű az eset körülményeit írja le, a második tartalmazza az ítéletet. 

A befejező rész ismét Hammurápi uralmának isteni jellegét, törvényei 
igazságos voltát hangsúlyozza, s hosszasan sorolja az átkokat, amelyekkel 
törvényei esetleges eltörlőit megátkozta. 

A király jogtudósai valószínűleg hosszú éveken át dolgozhattak a szövegen. 
Felhasználták a korábbi sumer jogi irodalmat, de sok új törvényt is alkottak. 
Ezek a korábbi törvénykönyvek szelleméhez képest többnyire visszalépést 
jelentenek. Példa erre a testi sértések büntetése, amely a sumereknél már 
pénzbírság formájában történt, míg Hammurápi a , szemet szemért, fogat 
fogért" elvet alkalmazta. Ezt a barbár törvénykezési elvet nevezzük lex 
talió-nak (az azonos megtorlás elve), ami a sivatagi nomádok (amurrúk) 
jogszokását tükrözi. 


Mai fogalmaink szerint a Hammurápi-sztélé polgári törvénykönyv, 
amelyből részletesen megismerhetjük a magántulajdonra vonatkozó jogi 
szabályozást. Ugyanakkor nem érinti az államszervezet, a büntetőjog stb. 
területét. 


Kelet az i. e. 16-10. században 


Nagyhatalmak az ókori Keleten 


Ha az i. e. 16. századi Kelet politikai térképére tekintünk, látványos 
változásoknak lehetünk tanúi. A térképet az Anatóliából és a Közel-Kelet 
zord északi és keleti hegyeiből leereszkedő nomád, szekeres-lovas népek 
rajzolták át. Mezopotámia tágas térségeinek megszállása több évszázados 
folyamat, inkább lassú beszivárgás, mint váratlan rajtaütés benyomását 
kelti. Az előbbire jó példa a Tenger-vidéken élő kassúk betelepedése a 
hanyatló óbabiloni államba, ám az utóbbira is akad, mégpedig a hükszószok 
betörése Egyiptomba. 

, Elözönlötték a földet, mint a sáska, rajra raj. 

Karjuk vadas hálóként feszült a mezőn, 

karjukból senki sem menekült, 

karjukból senki sem szabadult..." 

Korábban Mezopotámiát városállamok osztották fel, melyeket néha 
egyesített egy-egy vezető város kiemelkedő képességű uralkodója, mint az 
akkád Sarrukín vagy az amurrú ammurápi, ám az i. e. 16. századra több, 
egymással hadakozó kisebb-nagyobb ,birodalom? jött létre. Állandó 
területű államokról nem beszélhetünk: az erőviszonyoknak megfelelően 
néhány év alatt többszörösükre növekedhettek, esetleg töredékükre 
zsugorodhattak. Állandónak csupán az állam központját — a fővárost és 
környékét — tekinthetjük, melyeket , baráti szövetséges", valójában azonban 
függő, alárendelt (vazallus) államocskák gyűrűje vett körül. 

A térségben három jelentősebb államalakulat próbálta befolyását 
érvényesíteni: Mittani, a Hettita Birodalom és Asszíria. A többi államnak 
nem maradt más, mint meghódolni e három hatalom valamelyikének, vagy 
a távoli, de éppoly hatalmas Egyiptomnak. Íme egy, a fáraóhoz írt hízelgő 
levél részlete: , Királyhoz, Uramhoz, Istenemhez és napomhoz szól a te 
szolgád... Hétszer meg hétszer borulok Uram, Istenem és napom elé. Tőlem 


tudja meg Uram, királyom, hogy én örökké szolgád vagyok és Uram 
szavaitól sohasem térek el..." 

A vas és a ló birodalmai 

Az ókori Kelet életében forradalmi változásokat hozott a lóval és a vassal 
való megismerkedés. Lovak és harci szekerek birtokában a vasfegyverzetű 
seregek hatalmas területeket vonhattak ellenőrzésük alá, ezért a lónevelés és 
a vasgyártás titkát féltékenyen őrizték. Hozzáértő  lótenyésztőnek 
számítottak a hurriták, a vas monopóliumát pedig a hettiták birtokolták. 
Igyekeztek is elodázni minden vasat kérő üzenetre adandó választ: , Ami a 
jó minőségű vasat illeti, amiről írtál nekem, jelenleg nincsen jó vas... 
raktáraimban. Vasgyártásra pillanatnyilag kedvezőtlen az idő..." — hárított el 
egy kérést a hettita király. S bizony a kisebb szövetségesek is hiába vártak a 
királyi jóindulatra, a hettiták ugyanis jól tudták, hogy akié a vas, azé a 
hatalom Mezopotámiában. 

No meg persze azé, aki a lóval bánni tud. A ló olyan fölényt jelentett a 
hódítóknak, amelyet a meghódoltak csak úgy tudtak megtörni, ha 
megtanultak bánni a kezdetben rettegett állattal. Lovagolni ugyan veszélyes 
mulatság volt, hisz jó nyereg és kengyel híján a lovas kézzellábbal 
kapaszkodott, s nemigen volt módja a fegyverforgatásra; mégis megérte 
megtanulni. A ló elsősorban — már csak drágasága miatt is — a harcosokat 
kellett, hogy szolgálja. Ha lovaglásra még nem is, de a harci szekerek 
vontatására kiválóan alkalmas volt. Alkalmasabb, mint a már évezredek óta 
használt, ám lassúbb és kisebb teherbírású vadszamár, a kulán. Hogy milyen 
sokra tartották az újonnan megszelídített jószágot, megsejthetjük egy 
korabeli, a fáraóhoz címzett levélből: , Én jól vagyok. Neked, országodnak, 
házadnak, feleségeidnek, fiaidnak, főembereidnek, lovaidnak, harci 
szekereidnek legyen jó ..." Maga a fáraó is hasonlóan ír: , Én jól vagyok, 
házam, feleségem, fiaim, főembereim, lovaim, harci szekereim, harcosaim 
tömege jól van, és országom szíve nagyon jól van!" 

Mitanni 

Az i. e. 15. század közepén válik vezető hatalommá. Az ország lakói, a 
hurrik a Van-tó környékéről valamikor az i. e. 20. században vándoroltak 
Szíria és Mezopotámia északi területeire. Birodalmuk rövidesen Fönícia 
északi részétől az iráni hegyvidékig terjedt. Királyaik kezdeti háborúskodás 
után jó viszonyba kerültek a terjeszkedő egyiptomi újbirodalommal. 
Legnagyobb uralkodójuk, Tusratta gyakran fordult barátságos hangú 
levéllel III. Amenhotep fáraóhoz: ,, Testvérem is törekedjék jó viszonyra 


velem, és testvérem küldje ide követeit, hogy testvérem üdvözletét elhozzák 
nekem, és én meghallgassam..." A király testvérének nevezi a fáraót, ami 
azt jelenti, hogy egyenrangúnak érzi magát vele. Nagyapja még azt is 
megengedhette magának (egy világbirodalom urával szemben!), hogy a 
lányát feleségül kérő fáraót hatszor visszautasítsa. Igaz hetedszerre 
elküldte! Vassukanniból, a hurrita fővárosból gyakorta indultak követek a 
fényes Thébába, nemcsak üdvözlettel, hanem kisebb-nagyobb , kérésekkel" 
is: , Most, amikor mi vagyunk barátok, ez a mi barátságunk tízszer 
nagyobb, mint az én atyámmal való. És most ezt mondom az én 
testvéremnek: juttasson nekem az én testvérem tízszer annyit, mint 
amennyit atyámnak juttatott! Küldjön tehát az én testvérem sok aranyat, 
megszámlálhatatatlanul sok aranyat küldjön nekem az én testvérem, több 
aranyat küldjön nekem az én testvérem, mint atyámnak küldött!" 

A gazdag Egyiptom számára nem volt szokatlan az efféle kérés, hisz a 
mezopotámiai államok szűkölködtek a nemesfémben. Az esetleg kapott 
aranyért cserébe állatokat, harci kocsikat, rabszolgákat küldtek, ha küldtek. 
Mert a birodalmak közti barátság nem volt önzetlen, hanem a kölcsönös 
érdeken alapult. S bizony a kis városállamok követei gyakorta hiába 
kopogtattak segítségért. Egyiptom vagy Mitanni csak akkor volt irányukban 
jóindulatú, ha érdeke úgy kívánta. A két nagy birodalom szövetségi 
kapcsolata is akkor mélyült el igazán, mikor új ellenfél tűnt fel az északi 
határokon, a veszedelmes ütemben terjeszkedő hettita állam. A hettita 
uralkodó támadást intézett Tusratta ellen, ám nem járt sikerrel. 

, lestvérem, az egész hettita ország elpusztult... én levertem őket": 
tudósította a hurri király fáraó barátját, III. Amenhotepet. Ám a hettita 
király nem esett kétségbe, hanem szövetségeseket keresett a Mitanni-ellenes 
államok között, s az újabb támadásokat a hurrik már nem voltak képesek 
kivédeni. Egyiptom nem tudott érdemi segítséget nyújtani szorult 
helyzetben lévő barátjának, mert ez idő tájt Ehnaton fáraó erejét teljes 
mértékben lekötötte a thébai Amon-papsággal vívott hatalmi harc. A 
magára maradt Mitanni végül meghódolt a hettiták előtt. Az i. e. 14. század 
kezdetén új nagyhatalom született, a már Egyiptommal is határos Hettita 
Birodalom. 

A hettiták 

A Kis-ázsiában letelepült hettita törzsek már az i. e. 18. századtól szereplői 
a Kelet történelmének. Mursili nevű uralkodójuk i. e. 1595 körül magát a 
kincses Babilont is kifosztotta, ám e siker után a hódító lendület megtört, s a 


belső viszályok magát az államot is meggyengítették. A zavar oka 
elsősorban a király megválasztásának bizonytalan módjában rejlett. A 
birodalom ugyanis törzsek szövetségéből állt, s ezek arisztokráciája 
választotta, de le is válthatta, sőt alkalmasint halálra is ítélhette (!) királyát. 
A tényleges hatalmat a vasfegyverekkel és harci kocsikkal rendelkező 
előkelők birtokolták. A nemzetségek vezetőiből álló tanács, a pankus még 
az utódlás kérdésébe is beleszólhatott, ezért az i. e. 15. században Telipinu 
király kiadta az első hettita törvényeket, melyek a trónöröklést is 
szabályozták: 

, Mostantól kezdve aki én utánam király lesz, testvérei, fiai, rokonai, 
nemzetségének tagjai és harcosai összetartók legyenek... Mostantól kezdve 
Hattusasban (a hettita főváros, s ma Bogazkale, Törökország) a királyi 
család egy tagja ellen se történjenek gonosz cselekedetek... Ne bocsáss meg 
senkinek, hanem éppen ellenkezőleg, szigorúan járj el... Akkor te jól jársz, 
az ország ellenségeit legyőzve tartod". 

A törvények szigorúságról beszélnek, ám korántsem olyan mértékűről, mint 
Hammurápiéi. Nem ismerték a talió, tehát a szemet szemért elvet, s a 
büntetések is inkább jóvátétel, mintsem szigorú megtorlás jellegűek. 

E törvények rendkívüli jelentőségűek, hisz az egyedüli összetartó erőt 
képviselték egy olyan birodalomban, melynek lakói legalább nyolcféle 
nyelven beszéltek, s ráadásul közös vallással sem rendelkeztek. (, A 
hettitáknak ezer istene van? — írták a kortársak.) A soknépű, sokistenű 
birodalmat a hettita nép tartotta össze és vezette idegen országok ellen. A 
szervezés nehézségeire jól utal az, hogy Telipinu halála után több mint száz 
esztendeig tartott az , erőgyűjtés", míg az i. e. 14. század közepén a nagy 
hódító, Suppiluliuma új hadjáratokra vezethette seregeit. 

Uralkodásának kezdetén meghódította Mitannit, de a kor szokásaitól 
eltérően nem hurcolta rabságba a hurrikat, hanem legyőzött fejedelmükhöz 
adta lányát, s az országot , baráti szövetségesként" kapcsolta birodalmához. 
Nemsokára Fönícia és Szíria is a kezére került. A fenyegetett kis 
városállamok kétségbeesetten fordultak Egyiptomhoz. ,Ha meg kell is 
halnom, nem megyek a hettiták királyához. Én Uramnak, az egyiptomiak 
királyának vagyok szolgája... Uram, ha nem tud jönni, küldjön segítséget, 
sereget..." — írja egyikük fejedelme. De Ehnaton fáraó a Mitanniban 
történtekhez hasonlóan, nem nyújtott segítséget. A hódítások után a Hettita 
Birodalom a vallási viszályok által — meggyengített Egyiptom 
szomszédságába került. A két hatalom viszonya szívélyesnek indult, 


Suppiluliuma levélben üdvözölte a fáraót — ,,Te, testvérem, most léptél 
atyád trónjára és miként én és atyád egymással ajándékokat váltottunk, 
éppen úgy legyünk egymással jóbarátok..." 

Ehnaton halála után óriási lehetőség nyílt Suppiluliuma számára, hogy az 
egyiptomi trónt békés úton megszerezze. A mesés sírleleteiről ismert 
Tutanhamon fáraó ugyanis fiatalon és gyermektelenül hunyt el, s özvegye 
hettita királyfit kért férjül. A király el is küldte fiát, ám őt útközben a 
királyné ellenfelei meggyilkolták. Ezek után a hettita hadüzenet 
elkerülhetetlen volt. Muwatalli, Suppiluliuma unokája pedig már 
élethalálharcot vívott a megerősödő Egyiptom talán legismertebb 
uralkodójával, II. Ramszesszel. 


Az egyiptomi Újbirodalom 


Az egyesítés 

, Győzelmesen haladtam a folyó irányában lefelé, hogy visszaszorítsam az 
ázsiaiakat Amon parancsára, aki a helyes parancsokat adja... visszavertem 
az Egyiptomba benyomulni akaró ázsiaiakat... Az éjjelt hajómon töltöttem, 
és a szívem boldog volt." 

E szöveg az egyesítés eseményeit beszéli el, ezek közül is az utolsó 
hükszósz ellenállók legyőzését. 

Ám a Nílus-deltában a harcok nem értek véget a hódítók kiűzésével, az 
egyesítő fáraó, Jahmesz folytatta a hadjáratokat Palesztína irányába is. A 
győztes uralkodó székhelyét Thébába helyezte, mely az egyiptomi 
újbirodalom központja, s egyben ókori Kelet leggazdagabb városa lett. 
Jahmesszel kezdődött az ország történetének legdicsőbb korszaka, a 18. 
dinasztia uralma. Az i. e. 1550 körül kezdődő periódus jellemzői a nagy 
hódítások, az élénk diplomáciai tevékenység, a belső béke s a gazdagságot 
jelző látványos építkezések. 

A dinasztia első tagjai Núbiában a harmadik zuhatagig terjesztették ki 
Egyiptom határait, északon pedig az Eufrátesz partjáig jutottak az 
egyiptomi seregek, ám a valódi erőpróbára nem került sor: a térség 
legerősebb állama, Mitanni kitért az összecsapás elől. 

A fáraónő 

A kezdeti háborúk utáni rövid békeperiódusban került a fáraói trónra 
Hatsepszut fáraónő, aki mostohafia, III. Thotmesz helyett, annak 
kiskorúsága idején uralkodott. Egyiptom hosszú történelme alatt — 
ellentétben a közhiedelemmel — nem ritka a női uralkodó, ám ő kivételes 
személyiség volt. A királynő uralkodását látványos építkezésekkel és a 
kereskedelem fejlesztésével kívánta emlékezetessé tenni. Parancsára i. e. 
1480 körül tengeri expedíciót indítottak Szomália és  Dél-Arábia 
partvidékére, azokra a területekre, melyeket Puntnak, az istenek 
országának is neveztek aranyban, tömjénben és fűszerekben való 
gazdagsága miatt. Az expedíció leírása fényt vet az ókori kereskedelem 
részleteire: , Punt fejedelme megérkezett, és magával hozta az adót. Punt 
országának törzsfői megjelentek, és üdvözlésként meghajoltak, hogy 
fogadják a királynő katonáit. Dicsőítették és magasztalták Amont, az 
istenek királyát. A hajókat teljesen megrakták Punt országának értékes 


termékeivel... jó illatú gyantával és friss tömjénnel, nagy mennyiségű 
ébenfával, elefántcsonttal... szemfestékkel és kutyafejű majmokkal (pávián) 
és — agarakkal, továbbá  leopárdbőrrel — és bennszülöttekkel és 
gyermekeikkel..." Nyilvánvaló, hogy az út a közvetítő kereskedelem 
kikapcsolását célozta. S a szöveg azt sugallja, hogy Punt az adóját rótta le, 
de valójában cserekereskedelemről van szó. 

A nagy hódító 

III. Thotmesznek (i. e. 1490-1436) 22 évet kellett erős kezű mostohaanyja 
árnyékában töltenie, míg trónra került. Hatsepszut politikáját 
megváltoztatva, már uralkodásának első esztendejében hadjáratot vezetett 
Szíria irányába. Húsz esztendő alatt összesen 17-szer hagyták el hadai 
Egyiptomot. Az újfajta íjjal, bárddal, kopjával, karddal és főleg harci 
szekerekkel felszerelt egyiptomi seregek ellen 350 kis szíriai városállam 
katonai szövetséget (koalíciót) hozott létre, melyet hurrita harcosok is 
támogattak. Az első ütközetre a szíriai Meggido mellett került sor, s 
történetét a karvaki Amon-templom feliratai beszélik el: 

, Amidőn ők látták, hogy őfelsége hatalmas lett fölöttük, fejvesztetten 
menekültek Meggido felé, félelemmel teli arccal. Otthagyták lovaikat, 
arany és ezüst harci kocsijaikat. Felhúzták őket ruháiknál fogva ebbe a 
városba... ugyanis népe bezárta ezt a várost... Ó, jaj, Őfelsége katonái 
bárcsak ne cselekedtek volna úgy, ahogy megkívánták, hogy kirabolják az 
ellenség vagyonát! Ők elfoglalhatták volna Meggidót...?" 

A szövegből kiderül, hogy fáraó meglepetésen alapuló, merész haditerve 
bevált, az ellenség érdemi ellenállás nélkül megfutott. Hogy lényegében vér 
nélküli győzelem volt, bizonyítja, hogy az ütközetben csak 83 kéz került az 
egyiptomiakhoz — a halott ellenséges harcosok levágott jobb kezével 
igazolták, ki mennyi harcost ölt meg közülük. A kor hadviselésének 
egyébként is gyakori hiányossága, hogy a fegyelmet (pedig az egyiptomiak 
mindent megtettek érte) csak az ütközet alatt sikerült fenntartani, utána 
szabad rablás következett, mely lehetőséget nyújtott a megvert ellenségnek 
a menekülésre. A zsákmány viszont óriási volt: 924 drága harci kocsi, 
kétezer ló, több mint húszezer birka, 207 ezer zsák búza és még számtalan 
egyéb érték került az egyiptomiak kezére. A nyolcadik hadjáratban 
Thotmesz hadai feldúlták Mitannit, ám átütő sikert nem értek el a végső 
ütközet elől kitérő hurriták ellen. Így sajátságos patthelyzet alakult ki, ami 
később lehetővé tette a két nagyhatalom közeledését, majd Thotmesz utódai 
alatt a békekötést. 


Az újbirodalom külpolitikája 

A hadjáratok a kor világbirodalmává tették Egyiptomot: a feltörekvő hettita 
és asszír birodalom éppúgy, mint Babilon vagy Mitanni ajándékokkal 
próbálta megvásárolni a fáraók kegyét. A meghódított kis államok néhány 
városában egyiptomi helyőrséget helyeztek el, de általában békén hagyták 
az ott élő népeket. Csupán azt követelték meg, hogy fejedelmeik 
gyermekeiket Thébába küldjék a szövetség zálogaként, valójában inkább 
túsznak. Az idegen udvarokba pedig nemsokára megérkeztek az első 
egyiptomi követek, akik egyszersmind országuk kultúrájának képviselői is 
voltak. Az országra a jólét korszaka köszöntött III. Amenhotep (i. e. 1402- 
1364) uralkodása idején. A fáraó hadjáratokat nem vezetett, diplomáciai 
tevékenysége viszont annál élénkebb volt. Különösen aktív kapcsolatot 
tartottak fenn Tusratta udvarával, a fáraó egyik felesége is Mitanniból 
érkezett. Tell el-Amarna faluban előkerült 300 olyan agyagtábla, mely a kor 
diplomáciai levelezését tartalmazza. 

Ezek alapján több-kevesebb pontossággal rekonstruálhatóak az egyiptomi 
külpolitika alapelvei. 

Hamar kiderült, hogy ügyesen politizálni nehezebb, mint évről évre pusztító 
hadakat küldeni Mezopotámia gazdag területei felé. A függőségben lévő 
államocskák ugyanis féltékenyen figyelték egymást, s igyekeztek a másikat 
, kitúrni" Egyiptom kegyéből. Ráadásul Egyiptomnak minden féllel jó 
viszonyra kellett törekednie, hogy befolyását megőrizze. A levelekből 
látható, hogy az ország legfontosabb partnere Mitanni — a kor első 
mezopotámiai hatalma — s a kassú Babilon voltak. E két állam fejedelmét 
testvérnek szólította a fáraó, ám ez kölcsönösen érvényesült. 

Íme, két megszólítás: 

, Egyiptom királyának, testvéremnek mondja Tusratta, Mitanni ország 
királya, a te testvéred." 

, Babilon királyának, testvéremnek mondja Amenhotep, a nagy király, 
Egyiptom királya, a te testvéred." 

A fent említett két uralkodó kérdőre is vonhatta a fáraót, ha más, velük 
ellenséges hatalom követeit fogadta. 

, És most: az assurbeliek (asszírok), az én alattvalóim — én nem küldtem 
őket hozzád, ez az ő elhatározásuk. Miért mentek be a te országodba? Ha 
szeretsz engem, ők nem kötnek semmiféle üzletet! Üresen bocsásd haza 
őket..." — feddi meg , testvérét" a babiloni király. 

A fáraói dinasztiával rokonságba kerülni nagy megtiszteltetésnek számított. 


Babilon királya is, hogy előkelő rokonságával hivalkodhasson, fáraólányt 
kért feleségül, s mikor nem kapott, így írt: , Király vagy, azt teszel, amit 
akarsz. Ha adod, ki szólna bármit is. Vannak nagy lányok, szép nők: egy 
szép nőt küldjél, amint jónak látod. Ki merné mondani: ő nem a király 
lánya!" 

Ám a kisebb szövetségesek számára ilyen egyenjogú politizálásra nem 
nyílott lehetőség, legfeljebb alázatos kéréssel fordulhattak urukhoz: ,,A 
király, az én uram lábához hétszer meg hétszer leborultam. Nézd, én a 
király szolgája és házának kutyája vagyok... és az országot... az én uram 
számára őrzöm..." 

Az egyiptomi politika fő célja a Kelet hatalmi egyensúlyának fenntartása 
volt. Igyekezett megakadályozni, hogy bármely elő-ázsiai — az egyiptomiak 
által barbárnak tartott — állam túlságosan megerősödjön. Ez III. Amenhotep 
uralkodása idején sikerült is, de fia, IV. Amenhotep alatt úgy tűnt, hogy 
Egyiptom nagyhatalmi helyzetének egyszer s mindenkorra vége. Ennek oka 
nem a megváltozott külpolitikai helyzet, hanem, hogy a fiatal fáraó nagy 
jelentőségű belső reformokra szánta el magát... 

Az Amarna-reform 

Az előzmények 

A 18. dinasztia sikeres hódító fáraói a kor ,világhatalmává"? tették 
Egyiptomot. Ám az országba áramló hihetetlen mennyiségű zsákmány és 
adó nemcsak a fáraói kincstárt gazdagította, jutott belőle bőségesen az 
isteneknek is. Elsősorban a thébai Amonnak, az istenek királyának, aki az 
Újbirodalom legfontosabb istenségévé vált. 

Templomai valóságos várost alkottak, földjei sok ezer hektárra terjedtek, s 
aranybanezüstben való gazdagságukra pedig fényt vet a következő korabeli 
szöveg: ,la fáraól Megsokasította aranyból, fehéraranyból [arany-ezüst 
ötvözet], bronzból és rézből való áldozati asztalaikat vég nélkül. 
Megnövelte a templomok minden jövedelmét duplára, háromszorosára, 
négyszeresére ezüstben, lazúrkőben, ... felséges drágakőben s vég nélkül 
minden jó dologban." 

Az adományok következtében Amon papjainak vallási és ezáltal politikai 
szerepe is megnőtt. Néha még vezíri tisztségig is emelkedhettek. Azzal, 
hogy gazdaggá tették a templomokat, a fáraók hatalmi vetélytársat is 
teremtettek maguknak. Ez annál is kellemetlenebb volt, mert az uralkodók 
szeme előtt ismét óbirodalmi elődeik istenséggel felérő hatalma lebegett. E 
kor több ábrázolásán az uralkodó önmagának mint istennek mutat be 


áldozatot, s ez éppúgy kiváltotta a thébai papság ellenkezését, mint az 
országban meghonosodó, újonnan érkezett elő-ázsiai kultuszok. III. 
Amenhotep fáraó udvarában különösen nagy befolyással bírtak az ázsiai 
istenek s a több száz fős hárem ázsiai tagjai. 

IV. Amenhotep uralkodása 

A fáraó és a hatalmát féltő thébai papság közti nyílt szakításra az 
Újbirodalom talán legérdekesebb uralkodó-egyénisége, IV. Amenhotep (i. 
e. 1364-1347) alatt került sor. A fiatal uralkodó a thébai udvar fényében 
felnőve tapasztalhatta Egyiptom nagyhatalmi helyzetének előnyeit, ám 
hátrányait is, s trónra lépte után elhatározta, hogy leszámol az idegen 
kultuszokkal és az Amon-papsággal. Megpróbált gyökeresen szakítani az 
eddigi hagyományokkal, s a vallási élet középpontjába egyetlen istent 
helyezett: Atont. Ennek ellenére mégsem beszélhetünk szigorú értelemben 
vett egyistenhitről (monoteizmus), hiszen a reform kezdetén az új hit még 
megtűrte maga mellett a hagyományos kultuszokat. Később ugyan 
megpróbálta háttérbe szorítani őket, de ez teljesen sosem sikerült. 

Az Aton-kultusz 

IV. Amenhotep feleségével, a szépséges Nofretitivel és udvarával elhagyta 
Thébát, s a várostól 400 kilométernyire új fővárost alapított, Ahet-Atont 
(jelentése: Aton fényhegye), melynek mai nevéről — Tell el-Amarna — egy 
egész korszak kapta nevét. 

Aton, a napkorong, nem volt ismeretlen az egyiptomiak előtt, de igazi 
jelentőséget csak a reformban kapott. Az isten kultusza a Napnak mint 
égitestnek a kultuszát jelentette. Leggyakoribb ábrázolása a magából 
kezekben végződő sugarakat kibocsátó korong. Aton az életet adó istenség, 
kinek legfőbb papja a fáraó. Ő az, aki legközelebb áll Atonhoz: nemcsak 
papja, hanem kiválasztottja is. IV. Amenhotep nevét is megváltoztatta 
Ehnatonra, melynek jelentése: , Aki üdvös Atonnak". 

A fáraó, aki életét tette fel reformja sikerére, rajongó vallásossággal fordult 
a Nap felé. Az óvatos kezdetek után, uralkodása második szakaszában már 
türelmetlen sietséggel próbálta meggyökereztetni az új vallást: Amon 
templomait bezáratta, nevét minden fellelhető helyről kivakartatta. (A név 
ilyetén eltüntetése az örökre való megsemmisülést jelentette. E mágikus 
módszerrel gyakorta éltek az ókori Kelet államaiban.) Ehnaton nemcsak 
Amon, hanem más istenek kultuszait is igyekezett háttérbe szorítani, 
nyilvánvalóan azzal a céllal, hogy Atonnal helyettesítse őket. Nemcsak 
Egyiptom, hanem minden ország egyetlen istenévé kellett volna válnia. 


Aton tiszteletére a fáraó gyönyörű himnuszt írt, melynek hatása oly nagy 
volt, hogy még a Bibliába is bekerült: 

, Megalkottad a messzi eget, 

hogy benne ragyogjál 

hogy mindazt láthassa szemed, 

aminek te adtad a létet, 

egyes-egyedül te, 

kúszva zenitre törő 

eleven-fényű korong, 

te tündöklő, ragyogó, 

távoli s oly közeli. 

Millió alakot hoztál létre magadból, 

szántóföldeket, városokat, falukat, 

folyókat és utakat. 

Téged szemtől szembe lát a tekintet, 

mert a világ felett te vagy a nappali fényű korong..." 

(Molnár Imre fordítása Kákosy László nyersfordítása alapján) 

A reform kudarca 

Egyetemes jellegű monoteizmust nyilatkoztatott ki himnuszában, de még 
Egyiptomban sem sikerült elfogadtatnia: az ország lakóinak többsége 
szembefordult az új vallással. Különösen a hadsereg nézte rossz szemmel az 
újmódi változásokat, ami érthető, hisz a vallási küzdelem hevében Ehnaton 
kevés figyelmet fordított a hódításokra és a már meghódított területekre. 
Pedig ez biztosította a hadsereg , kenyerét". 

Az újonnan meghódított területeket amúgy sem sikerült még teljesen 
Egyiptom hűségére téríteni, így ezeket az ország néhány esztendő leforgása 
alatt el is vesztette. 

Ehnaton új hivatalnokréteget hozott létre, mely a királyi kegyért cserébe 
hűségesen támogatta az újításokat. 

, Előléptetett engem az én uram, mert megvalósítottam a tanítását, 
hallgattam az ő hangjára szüntelenül" — írja egyikük. Az újonnan létrehozott 
hivatalnokréteg azonban nem volt elég erős ahhoz, hogy országosan 
elterjessze Aton kultuszát, így ez nem is nagyon jutott túl az új főváros 
falain. Az ókor talán legcivilizáltabb, leglakályosabb városát idegen — 
ázsiai, líbiai — zsoldosok őrizték. A város mindössze 15 évig volt lakott, 
majd Ehnaton halála után elnéptelenedett, kövei jelentős részét széthordták. 
Ám a feltárt romok így is templomokkal, palotákkal, parkokkal, tágas 


lakóházakkal teli, kiválóan tervezett és épített településről árulkodnak. 
Legfontosabb épülete Aton nagy temploma volt. Szerkezete eltér a 
korábbiakétól; nem voltak benne istenszobrok, sem ezek hagyományos 
kápolnája, s a kultusz szertartásait is maga a fáraó és kísérete végezte papok 
helyett. Az épület nyitott volt, hogy Atonnal, a napsugarakkal közvetlenül 
érintkezhessenek az áldozatokat bemutatók. Szembetűnőek a változások az 
eddig főként a halotti kultuszt szolgáló képzőművészet terén is. Jelentős 
mértékben módosították az ábrázolás módját s a hagyományos művészi 
ideált. Arra törekedtek, hogy a valóságot reálisan — néha túlzottan is 
reálisan — ábrázolják. Ennek jó példái a királyi családról készített portrék, 
melyekről vastag combú, beesett mellkasú, torzított koponyájú emberalakok 
tekintenek ránk, akik áldozatokat mutatnak be vagy éppen mindennapjaikat 
élik. Ám az új művészet sem terjedt Amarnán túl, s az addigi másfél ezer év 
művészeti tradícióit sem sikerült kiirtani, mint ahogy a vallásiakat sem. 
Ráadásul a fáraónak nem volt fiúutóda, aki a reformokat továbbvihette 
volna. Élete végére feleségétől is elhidegült, pedig Nofretiti a reformjaiban 
is társa volt. Lányainak férjeire várt ez a nehéz feladat, de ehhez sem 
elegendő vallási, sem megfelelő politikai erő nem állt mögöttük. Élete 
utolsó éveiben valószínűleg maga a fáraó is belátta az egyedülálló terv 
kudarcát. Sírja és múmiája elpusztult fővárosával együtt. 

Tutanhamon 

Tutanhaton nak, az utódnak ki kellett egyeznie Aton ellenfeleivel. Még 
nevét is megváltoztatta Tutanhamonra. Aton kultusza még egyelőre 
fennmaradt, de Amon hamar visszanyerte korábbi befolyását. 

, Mikor őfelsége trónra lépett mint király, az istenek és az istennők... már- 
már feledésbe mentek. Kápolnáik pusztulóban voltak, s romhalmazokká 
lettek, benőve növényekkel... Az istenek hátat fordítottak ennek az 
országnak" — beszéli el a fáraó egyik felirata, majd ezek után így folytatja — 
, Őfelsége emlékeket készített az isteneknek... Újjáépítette szentélyeiket 
mint végtelen időre és örökkévalóságra szóló emlékeket. Többet adott, mint 
amennyi előtte volt, s túlment azon, amit az ősök ideje óta tettek..." 

Amon győzelme azonban a szöveg ellenére sem a fáraó, hanem a papság és 
a hadsereg makacs küzdelmének eredménye. Mégis, a fiatalon elhunyt fáraó 
nagy sietséggel készített sírját gazdagon díszítették, ha nem is oly 
mértékben, mint elődeiéit. Jelentősége felbecsülhetetlen, mert ez az 
egyetlen megmaradt temetkezési együttes, melyet 1922-ben talált meg 
Howard Carter angol egyiptológus. 


Tutanhamon magára maradt özvegye kétségbeesett lépésre szánta el magát: 
levelet küldött a hettita királyhoz, hogy a zavargó országba új fáraót 
hozzon: , Férjem meghalt, fiam pedig nincsen. Rólad viszont azt beszélik, 
hogy sok fiad van... Add hát nekem egyik fiadat, ő legyen férjem, 
Egyiptomban pedig a király!" 

Suppiluliuma, a hettita király, elküldte fiát, de a herceg sohasem érkezett 
meg. A királyné ellenfelei, akik maguknak akarták a hatalmat 
Egyiptomban, meggyilkolták. A hettiták nem hagyták megtorlatlanul a 
történteket: a fáraó nélkül maradt Egyiptomnak szembe kellett néznie Elő- 
Ázsia legerősebb birodalmával... 

II. Ramszesz és a hettita birodalom 

A rend megteremtése 

A Tutanhamon halála utáni zavaros időszak a hadseregnek kedvezett, 
sikerült is megszereznie a hatalmat Egyiptomban. E sereg vezérei 
alapították a 19. dinasztiát. A dinasztia fáraóinak kellett az országot a hettita 
támadástól  megvédeniük s a birodalom megtépázott tekintélyét 
helyreállítaniuk. Céljuk eléréséhez az Amarna-reform teljes elfeledtetését s 
a hódítások politikáját vállalták. 

A belső rendet kérlelhetetlen szigorral állították helyre: , Őfelsége a 
szívével tartott tanácsot az egész ország megvédelmezéséről..., hogy kiirtsa 
a bűnt, megsemmisítse a hazugságot." 

A rend helyreállításában is kulcsfontosságú szerepet vállalt a hadsereg, 
melynek érdeke a hódítás volt, s ez csak stabil gazdasági-társadalmi 
háttérrel lehetséges. Az új vezető réteg — az Amarna-reform után a régi nem 
nyerte vissza szerepét — döntően katonákból állt, sőt még a templomok 
papságának jelentős részét is ők alkották. Kinevezésük feltétele a 
katonafáraók iránti teljes hűség volt. Hamarosan nagy szükség lett a 
megerősített hadseregre, mert Palesztina kis, korábban meghódolt államai 
elszakadtak Egyiptomtól, s nyíltan a Mitannit már meghódító hettiták 
oldalára álltak. Megszűnt az az alárendelt (vazallus) államokból álló övezet, 
mely felfoghatta az Egyiptom elleni esetleges váratlan támadást, így az 
országnak újabb hadjáratokkal kellett biztosítania határait. A fáraók 
megpróbálták elérni, hogy a hettitaegyiptomi összecsapásra e határoktól a 
lehető legtávolabb kerüljön sor. 

A majd" száz év utáni újabb északi irányú támadásokat Széthi fáraó indítja, 
kinek neve is egyfajta programot jelent, hisz Széth hadisten. Az első 
hadjárat a nomád törzsek ellen sikeresnek bizonyult, ám a nagy összecsapás 


Egyiptom és Hatti (mert a források így nevezik a hettita birodalmat) közt 
még váratott magára II. Ramszesz uralkodásáig. 

II. Ramszesz 

II. Ramszesz (i. e. 1290-1224) majdnem hetven esztendeig állt országa 
élén. Mikor uralkodása ötödik esztendejében elhatározta, hogy kiterjeszti 
Egyiptom határait, nagy elődjét, III. Ihotmeszt kívánta követni. Hadait 
személyesen vezette Szíria stratégiai fontosságú városa, Kades felé. Az ott 
vívott ütközetről több részletes, esetenként költői leírás maradt ránk, 
melyek alapján a történtek jelentős mértékben rekonstruálhatók: 

A mintegy 20 ezer fős egyiptomi sereg négy részre osztva haladt az 
Orontész-folyó partján a város felé. A részeket Amonról, Réről, Ptahról és 
Széthről (e név gyakorisága egyértelműen kultusza erősödéséről 
tanúskodik) nevezték el, Muwatalli, a hettita uralkodó, hogy ellenfelét 
megtévessze, két, szökevénynek álcázott emberét küldte az egyiptomi 
táborba, akik közölték a fáraóval, hogy a hettita király elmenekült a város 
alól: , Fél ugyanis délre jönni a fáraó — élet, üdv, egészség — miatt, mivel azt 
hallotta, hogy a fáraó — élet, üdv, egészség — északnak tart." 

II. Ramszesz ezt el is hitte, s serege élére állva gyorsan üldözőbe vette a 
képzeletében már menekülő hettitákat, majd mikor nem találta őket, 
tanácstalanul letáborozott Kadestől északra az Amon hadtesttel. Már a Ré- 
hadtest is feltűnt a város alatti síkságon, mikor az egyiptomiak 
szerencséjére sikerült két hettita kémet elfogniuk, akik bevallották, hogy 
Muwatalli csapdába csalta Ramszeszt. A felháborodott fáraó tanácskozásra 
hívta főembereit, ám közben váratlan dolog történt... 

, Miközben őfelsége az előkelőkkel tanácskozva ült, Hatti nyomorult, 
legyőzött fejedelme közeledett seregével, harci kocsizóival és őt kísérő sok 
idegen néppel. Átkeltek a Kadestől délre levő csatornán, behatoltak 
őfelsége csapatai közé, melyek felvonulóban voltak, és nem tudtak erről. 
Őfelsége seregei és harci kocsizói megfutottak előlük észak felé, ahol 
őfelsége volt. Ekkor Hatti legyőzött fejedelmének ellenséges csapatai 
bekerítették őfelsége kísérőit, akik mellette voltak..." 

A hettita király tehát megkerülte a gyanútlan egyiptomiakat, s megtámadta 
a menetelésben lévő Ré-hadtestet. A hettiták 2500 harci kocsival, melyeken 
az egyiptomiakéivel ellentétben három harcos volt, rontottak ellenfeleikre, 
így azok pánikszerűen megfutottak, majd nagy zűrzavart keltve bezúdultak 
a mit sem sejtő Amon-hadtest táborába, ahol a fáraó is tartózkodott. 
Ramszesz végzetes hibát követett el: az ellenség közelében megosztotta 


erőit. A hettita királyt legyőzöttnek tituláló jelzők ellenére is kiderül, hogy 
bizony a legyőzött egészen más volt... 

A fáraó kétségbeesetten fordult Amonhoz: , Hát ez mi, Amon atyám? 
Megfeledkezhetik egy atya a fiáról?... Hozzád kiáltok, Amon atyám! Itt 
vagyok idegenek közepette, akiket nem ismerek. Minden ország összefogott 
ellenem, egyedül maradtam, senki más nincs velem.  Katonáim 
cserbenhagytak..." 

Ám a fáraó szerencséjére, a hettiták nem tudtak ellenállni a szanaszét 
heverő rengeteg zsákmány csábításának, s szétoszolva fosztogatni kezdtek. 
Egy megjelenő kisebb egyiptomi csapat segítségében bízva a fáraó úgy 
döntött, hogy megkísérli a kitörést a gyűrűből: , Őfelsége egyedül volt, nem 
volt más vele. Őfelsége mint hullarakást taszította őket bele az Orontész 
vizébe, egyiket a másikra. (A szöveg itt váratlanul egyes szám első 
személyre vált.) Nyomukban voltam, mint egy griff, levertem az összes 
idegen országot egyedül, mikor csapataim és harcikocsizóim elhagytak 
engem, s egy sem jött vissza közülük..." 

Az eseményeket egyértelműen győzelemnek feltűntető egyiptomi leírások 
alaposabb vizsgálatakor hamar kiderül, hogy a magára maradt fáraó éppen 
csak az életét menthette. Másnap serege roncsaival távozott a csatatérről. 
Katonái nemigen számíthattak dicséretére: ,,...(mindnyájan nyomorultak 
módjára viselkedtek, senki sem állja meg közületek a helyét... Bárcsak én is 
Egyiptomban volnék..." 

A békeidőszaka 

A hettita király békét kínált a most egy ütközetben ugyan legyőzött, ám 
még mindig nagyon erős Egyiptom királyának, aki azt el is fogadta. A 
szerződést azonban csak III. Hattusilinek, Muwatalli utódának uralkodása 
alatt kötötték. Két példányban is fennmaradt, Egyiptomban a karnaki 
templom falán, s Hattusasban, a hettita királyok levéltárában. A két 
szerződő fél kijelentette, hogy nem vezet a másik ellen támadó hadjáratot, 
viszont ha szövetségesét megtámadják, katonai segítséget nyújt. 

, Ami pedig ezeket a szavakat illeti, amelyek Hatti országának és Egyiptom 
országának ezüst tábláján állanak, aki ezeket nem fogja megtartani, annak 
Hatti országának ezer istene Egyiptom országának ezer istenével együtt 
pusztítsa el a házát, a földjét és a szolgálóit!?" — fejeződik be a szöveg, 
amely hetven esztendeig biztosította a békét a két birodalom között, hisz az 
egész Keleten nem akadt olyan állam, amely megkockáztatott volna egy 
ilyen támadást. A két ország közti béke az egész térség stabilitását tartóssá 


tette, s e szerződést méltán tekinthetjük az ókori Kelet első nemzetközi 
politikai szerződésének. A szerződést a kor szokása szerint házassággal is 
megpecsételték. A hettita király lányát adta Ramszeszhez feleségül. Az 
esküvő fényes külsőségek között zajlott: 

, Hatti csapatai voltak, íjászok és lovasság, 

mindannyian Hatti földjének fiai, 

összevegyülve egyiptomiakkal. 

Együtt ettek és együtt ittak, 

egyetértők voltak, mint testvérek, 

egyik sem haragudott a másikra." 

Egyiptomra történetének egyik utolsó, hosszú békekorszaka köszöntött. 
Monumentális építkezések folytak szerte az országban. Luxor, Karnak, 
Abu Szimbel — mindegyikük egy-egy látványos templomépítés színtere, 
melyek II. Ramszesz hatalmát voltak hivatva szimbolizálni. A fáraó 
közvetlen hangon szólítja meg az építkezéseken dolgozókat: , Maga... a Nap 
fia, Ramszesz beszél: Ti válogatott és járatos, ügyes kezű munkások! Ti 
vagytok azok, akik emlékeket faragnak nekem minden mennyiségben... Ti 
kiváló, fáradhatatlan harcosok vagytok, akik állandóan munkájuk felett 
éberen virrasztanak, hogy ellássák kemény, de nagyszerű foglalkozásukat." 

Az itt dicsért munkások építették Ramszesz új fővárosát is a Nílus-deltában, 
de nemcsak újat alkottak, hanem jelentős számú korábbi épületet is 
renováltak, ami jelzi, hogy Ramszesz kora egyben a hagyománytisztelet 
(tradíció) kora, melynek kül- és belpolitikai stabilitása az Újbirodalom 
legszebb éveit idézte vissza. 

Tengeri népek, idegen dinasztiák 

A líbiaiak támadása 

Úgy tűnt, hogy a Ramszesz kötötte szerződés, az egyiptomi-hettita 
szövetség korlátlan ideig biztosítja az ókori Kelet hatalmi egyensúlyát, s a 
két birodalom jólétét. Ám fél évszázados nyugalom után az i. e. 13-12. 
század fordulóján mind a kül-, mind a belpolitikában szaporodtak a 
fenyegető válságra utaló jelek. Merneptah, Ramszesz utóda alatt Líbiából, 
Afrika lassan kiszáradó, elsivatagosodó területéről tömegesen kerekedtek 
fel az ott élő nomád törzsek, s indultak a Nílus-völgy termékeny vidéke 
felé. Nem hódítási vágy, hanem a fenyegető éhség hajtotta őket, amikor 
megtámadták Egyiptomot. A korábbi kísérletektől eltérően most nagyobb 
katonai erőt képviselő törzsszövetségekbe szerveződve vándoroltak a Delta 
városai felé. Az országon — ahol fél évezrede nem járt ellenség — rémület 


lett úrrá. A veszély azonban rövid időre elmúlt, mert az összecsapás a fáraó 
győzelmét hozta: ,Nagy rettegés van a szívükben Egyiptomtól. 
Előrenyomulásuk véget ért. A lábuk nem áll meg, hanem fut. Lövészeik 
eldobják  íjaikat. Gyors csapataik szíve elfáradt a  meneküléstől. 
Felhasították  tömlőiket, földre dobták, megragadták zsákjaikat és 
elhajították. Líbia nyomorult, legyőzött fejedelme elmenekült a sötét 
éjszakában egyedül..." A fáraó az elfogott harcosokat saját seregébe 
sorozta, a többi foglyot pedig a templomok szolgájává tette. Ezek után a 
hadsereg idegennekkel való feltöltése általános gyakorlattá vált, ami a 
későbbiekre nézve számos veszélyt rejtett magában. 

A , tengeri népek?" 

A líbiaiak legyőzésével nem múlt el az országot fenyegető veszély: i. e. 
1400 körül hatalmas népmozgás rázta meg az Európa középső részétől az 
Eufráteszig terjedő területet és a Földközi-tenger keleti medencéjét. A 
Balkánról, Szicíliából, Szardíniáról kiinduló népek megbénították a tengeri 
kereskedelmet. Az akhájok megszállták  Krétát, e kereskedelem 
kulcspontját. A két évszázaddal későbbi második hullám már elérte a 
Földközi-tenger keleti partvidékét. A kis-ázsiai frígek elpusztították a 
hettita államot, a filiszteusok népe megszállta Palesztinát (e terület róluk 
kapta nevét), s a vándorlás utolsó hullámában a Balkán déli területeit 
elárasztották a dórok. Ekkoriban jelentek meg Kis-Ázsiában lükiaiak. E 
népek már családjukkal, vagyonukkal érkeztek, s nemcsak kifosztották a 
meghódított területeket, hanem igyekeztek ott tartósan berendezkedni. 
Ebben az időben zajlott az Arábia északi területein élő arámiak északi 
irányú vándorlása is Mezopotámia és Asszíria felé. A vasfegyverekkel 
felszerelt harcosok megjelenése új korszak kezdetét jelezte, a vaskorét. A 
már ismert fém tömeges elterjedése soha nem látott lehetőségeket nyitott 
meg az emberiség előtt, ám a kortársak csak a pusztulást érzékelték. A nagy 
birodalmak megsemmisültek, az ókori Kelet hatalmi rendszere összeomlott. 
Az Újbirodalom hanyatlása 

III. Ramszesz 

, Egyiptom országa magára volt hagyva, az emberek egymás ellen voltak. 
Sok évig nem volt felettük senki" — tudósít egy korabeli forrás. Tehát az 
országnak nemcsak hogy egyedül kellett felvenni a harcot a ,, tengeri 
népekkel", hanem súlyos belső viszályok is gyengítették. A XIX. dinasztia 
viharos körülmények között halt ki, s a hatalmat új uralkodócsalád szerezte 
meg, melynek első tagja ismét a Ramszesz nevet vette fel, jelezvén, hogy 


nagy elődje nyomdokain járva az egyiptomi nagyhatalmat kívánja 
feléleszteni. 

III. Ramszesz nek (i. e. 1184-1153) három ellenséges támadást is ki kellett 
védenie. A líbiaiak és a , tengeri népek" szárazföldön és tengeren egyaránt 
megpróbálták elözönleni az országot, ám a Nílus-deltában vívott tengeri 
ütközetben az egyiptomi hajóhad nagy győzelmet aratott a parthoz 
csalogatott, majd onnan nyílzáporral elárasztott idegenek felett. Ezután a 
szárazföldön is csapást mért ellenfeleire az egyiptomi sereg. A fáraó 
megmentette Egyiptomot az inváziótól, ám a nomád népek lassú, békés 
megtelepedését már nem tudta megakadályozni. Az idegenek a 
gazdaságban és a hadseregben egyre fontosabb pozíciókhoz jutottak. Az 
állam erejét már meghaladták a jólétet sugározni kívánó hatalmas 
építkezések, III. Ramszesz mégsem csökkentett ezek ütemén. A munkások 
— Egyiptomban szokatlan módon — sztrájkkal feleltek: , Bizony nemcsak 
azért vonultunk fel, mert éhezünk. Nagy mondanivalónk van! Bizony 
bűnöket követnek el a fáraónak ezen a helyén..." 

Különösen súlyossá vált abban az időben, az amúgy is végsőkig terhelt 
parasztság sorsa: , Nem emlékszel a paraszt bajára a termés összeírásakor? 
A kígyó vitte el a gabona felét, a többit a vízilovak falták fel. Sok az egér a 
szántóföldön. Leereszkedik a sáska, a nyájak pusztítanak... A maradéknak, 
amely a szérűn van, szintén vége lesz, a tolvajoknak jut..." 

A tengeri népek szétzilálták a kereskedelem több száz éves rendszerét, az 
aranybányák kimerülőben voltak, a Ciprusról érkező réz mennyisége 
rohamosan csökkent. Jelentősége egyébként is a frígek ellenőrizte vasé 
mögött maradt, melyből az új korban egyre többre lett volna szükség. Mivel 
Egyiptom fő kiviteli cikke az arany és a gabona volt, a beszerezhető 
termékek mennyisége is a bányászat, illetve a mezőgazdaság termelésétől 
függött. Ez azonban a korabeli technikai feltételek mellett csak nehezen volt 
növelhető. Ráadásul a kereskedelem az ókori Egyiptomban sokkal inkább 
állami monopólium volt, mint a Kelet egyéb államaiban, ezért csak addig 
működött hatékonyan, míg az állam ellenőrizni tudta. Ehhez azonban a 
földek állami tulajdona elengedhetetlen feltétel, ám a fáraó korlátlan 
tulajdonának elve már rég nem érvényesült. 

A 20. dinasztia korában már olyan vidékek is voltak az országban, ahol a 
föld alig 1096-a volt állami kézben, a templom tulajdona viszont 5096-ra 
rúgott. Különösen látványosan gazdagodtak Amon templomai, s ezzel 
párhuzamosan növekedett papságuk politikai szerepe is. 


A bukás 

III. Ramszesz gyanús körülmények között bekövetkező halála után a papság 
befolyása látványosan megnövekedett. Lehetséges, hogy részt vettek a fáraó 
elleni összeesküvésben is, hisz érdekükben állt a király meggyilkolása. Az 
ezután következő királyok alatt az uralkodói hatalom vészesen csökken. XI. 
Ramszesz, az utolsó az ilyen nevű fáraók sorában, elhatározta, hogy véget 
vet a már Ihéba egész környékét birtokló papság uralmának. Núbiai 
katonasága segítségével megostromolta Amon templomát, de sikere csak 
átmeneti volt. A thébai főpap, Herihor nemsokára már uralkodói néven 
címeztette magát, s egész Felső-Egyiptomot a kezére kerítette. A fáraói 
hatalom a maradék területeken is csupán névlegessé vált. A hanyatló ország 
külpolitikai tekintélyének zuhanását jól példázza az ország követének, 
Wenamonnak föníciai fogadtatása. A követ cédrusfáért ment, mint oly 
régóta sokszor az egyiptomiak. Ilyen kérést a nagyhatalom korában 
, megtiszteltetésnek" vettek, s általában ellenvetés nélkül teljesítették. Ám 
most váratlan esemény történt. , Ami pedig engem illet, én nem vagyok a te 
szolgád! És annak sem vagyok, aki téged küldött a szolgája már? — 
jelentette ki Büblosz uralkodója, majd gúnyosan megkérdezte: — , Mire való 
ez az ostoba utazás, amit veled csináltattak?" S mikor a fáraó neve szóba 
került, a követ is mellőzte a megtisztelő formulákat, hisz a fáraó , ember 
volt maga is". 

Nemcsak az országon kívül romlott, hasonló volt a fáraói hatalom 
megítélése a határokon belül is. A közbiztonság szinte az egész országban 
semmivé lett, megkezdődött a sírok rendszeres fosztogatása, ami ellen az 
uralkodók nem sokat tudtak tenni. Bizony Amon főpapja közel járhatott az 
igazsághoz, mikor így írt: , Ami pedig a fáraót illeti — élet, üdv, egészség —, 
ugyan kinek a főnöke ő még?" 

Az újbirodalom kora véget ért. 


Ld yr 


Későkor 


Az i. e. 1085-332 közötti időszakot nevezzük , későkornak". Az első dátum 
a  Ramszeszek kihalását, a második pedig Egyiptom makedón 
megszállásának kezdetét jelzi. E korban Egyiptom idegen dinasztiák uralma 
alá került, több részre bomlott, végül asszír, majd perzsa hódítóknak esett 
áldozatul. 


A XI. Ramszesz halála utáni zavaros időszakot nemcsak a thébai papság 
használta ki hatalmának erősítésére. A líbiai törzsi vezetők is olyannyira 
hatalmassá váltak, hogy az i. e. 10. században megszerezték a fáraói címet 
is. Legjelesebb képviselőjük, Sesonk, megpróbálta újra nagyhatalommá 
tenni az országot. Líbiai harcosaira tánaszkodva lerohanta a Salamon király 
halálával válságba jutó zsidó királyságot, elfoglalta Jeruzsálemet, s 
kifosztotta Salamon templomát. Az új fáraó Núbiába is indított expedíciót. 
Hadjárataival elérte, hogy Egyiptom ismét a Kelet tekintélyes hatalmává 
vált. Ám az országon belül a líbiai fáraók nem az államszervezetre, az 
egyiptomi hadseregre, hanem a törzsi vezetőkre, családjuk tagjaira és 
harcosaikra építették hatalmukat. Ugyanakkor elfogadták és átvették az 
egyiptomi kultúrát. Ez egy idő után a vezetők széthúzásához s az ország 
gyengüléséhez vezetett. 

Az i. e. 8. századra Egyiptomban három hatalmi központ jött létre: 
Thébában és környékén Amon papjai kormányoztak az istenség 
nevében (uralmukat theokratikus, másként , isteni uralomnak" nevezzük ). 
A déli területen, Etiópiában erős állam jött létre Napata központtal, mely 
észak felé terjeszkedett, északon pedig a helyi líbiai fejedelmek 
kormányoztak a Deltában épült fővárosukból, Szaiszból. A hatalmi 
vetélkedésből az etiópok kerültek ki győztesen, i. e. 715-ben megszállták 
egész Egyiptomot, így az ország újra egységessé vált. De nem sokáig, mert 
rövid idő múlva minden eddiginél jóval veszedelmesebb ellenfél jelent meg 
a határokon: a hódító Asszír Birodalom. I. e. 671-ben Assurah-iddina 
asszír király megszállta Alsó-Egyiptomot, majd hadai kifosztották a kincses 
Thébát is, de ennél délebbre nem sikerült eljutnia. Az ország etiópasszír 
fronttá változott. A szaiszi fejedelmek az asszírok vazallusaivá lettek, s 
esetleges lázadásukat keményen megtorolták. 

,:.. Aa városokat, melyek hozzájuk csatlakoztak, gonoszat terveltek, nagyot- 
kicsinyt egyaránt fegyverrel öldöstek le... Hulláikat oszlopokra aggatták. 
Bőrüket lenyúzták és a város falaira vonták fel..." — hangzik az asszír király 
beszámolója egy ilyen büntető hadjáratról. Ám az asszírok képtelenek 
voltak tartani Egyiptomot, így az i. e. 655-ben visszaszerezte 
függetlenségét. A szaiszi fejedelem, II. Pszammetik, akit korábban éppen 
az asszírok helyeztek trónjára, újra egyesítette az államot, majd Asszíria 
hanyatlását kihasználva támadó hadjáratokat vezetett Palesztina irányába. 
Politikai éleslátására vall, hogy támogatta a krízis peremére került Asszír 
Birodalmat ellenfeleivel, az Újbabiloni Birodalommal és a médekkel vívott 


élethalálharcában. Jól tudta, ha Asszíria megbukik, oda a Kelet stabilitása, 
és Egyiptomnak erre a stabilitásra igen nagy szüksége volt. E politikát 
utóda, II. Nekó fáraó is követte. A hadjáratok kezdetben sikereket ígértek, a 
végnapjait élő Asszíria seregeivel együttműködő egyiptomiak az 
Eufráteszig törtek előre, uralmuk alá vonták Jeruzsálemet. Ám i. e. 605-ben 
Karkemisnél katasztrofális vereséget szenvedtek II. Nabu-kudurri-uszur 
babiloni trónörökös csapataitól. Nekó fáraónak le kellett mondania a 
szárazföldi terjeszkedésről, így hát figyelmét a tenger felé fordította. 
Hajóhadat építtetett, s valószínű, hogy az ő nevéhez fűződik a Nílus és a 
Vörös-tenger közti csatorna építése is. Parancsára föníciai hajósok 
körülhajózták Afrikát (kétezer évvel az európaiak előtt!). A hadseregben 
egyre nagyobb számban jelentek meg a görög zsoldosok, görög telepesek 
kaptak kereskedelmi kedvezményeket s letelepedési jogot az országban. Az 
egyiptomiak megszerezték Ciprus szigetét is, s közvetlen kapcsolatba 
kerültek az Égeiszigetvilág görögségével. 

Ám viszonylag stabil bel- és külpolitikai helyzete ellenére Egyiptom 
áldozatul esett az i. e. 525-ben támadó hatalmas perzsa seregnek. Ha 
politikai szerepe véget is ért, gazdasági és kulturális jelentősége még 
évszázadokkal élte túl a mindenható fáraók uralmát. 


Izrael története 


, Halld Izrael: az úr a mi Istenünk, egy úr! Szeressed azért az Urat, a te 
Istenedet teljes szívedből, teljes lelkedből, teljes erődből." 

(Mózes II., Károli G. fordítása) 

Az Izrael név kettős értelmű: jelenti a népet, s jelenti az országot, ahol e nép 
él. Eredeti értelme: , Aki megharcolt Istennel". Az elnevezés Jákob 
történetére utal, aki egy éjjelen megharcolt az úr angyalával, s elnyerte az 
Izrael nevet. 

Az ország története egyike az ókori Kelet legismertebb történeteinek, 
ugyanis a Biblia ószövetségi könyvei nemcsak vallási, hanem történeti 
szempontból is rendkívüli alapossággal tárgyalják Izrael; az ország és a nép 
történetét. Mégis nagyon nehéz hiteles képet kapnunk, mert a Biblia 
elbeszéléseiben sok a legenda és az utólagos betoldás, az események 
újraértékelése. Ez annak is a következménye, hogy a Biblia jóval a tárgyalt 
események után keletkezett, így ezeket gyakorta történtük után jó félezer 
évvel rendezték , könyvekbe". A , biblia?" szó maga is , könyveket" jelent 


görögül. A korszak legfontosabb forrása az Ószövetség, mely 
családoknemzetségek történetébe ágyazva ismerteti a zsidóság múltját. A 
Bibliában leírtak legfontosabb helyszíne a Kánaán. 

Kánaán 

A Jordán-folyó és a Földközi-tenger közti hegyes-völgyes vidéket lakói 
nevezték el Kánaánnak, azaz , Ígéret földjének". A Jordán völgyében 
már emberemlékezet óta ott húzódik a környék legfontosabb kereskedelmi 
útvonala, a , királyi út". A meredek hegygerincek északdéli irányúak, ezért 
Egyiptomból Kis-Ázsia és Asszíria felé csak a Jordán mentén, a fontos 
kereskedővároson, a szíriai Damaszkuszon át lehet eljutni. Éppen ezért e 
terület rendkívül fontos szerepet játszott a Kelet történetében. Évezredekig 
erre jártak megrakott szamaraikkal a nomádok és a kereskedők, szállították 
Egyiptom aranyát, kőedényeit, s hozták cserébe az északi vidékek 
lazúrkövét, állatait, majd később a vasat. Az árut Damaszkuszban rakták át, 
amit nem is véletlenül neveztek az asszírok a , szamarak városának". A 
térségben évszázadokon át kis városállamokba szerveződve éltek az 
emberek. E városállamok koalícióját győzte le III. Thotmesz fáraó a híres 
megiddói csatában, s ezzel e terület az i. e. 15. században fontos 
szereplőjévé vált Egyiptom történetének. Ma úgy mondanánk, hogy 
, bekerült a világpolitikába?. Kétszázötven éven át itt húzódott a két 
világbirodalom, az egyiptomi és a hettita határa. A déli városok egy 
részében egyiptomi helyőrségeket helyeztek el, északon pedig a hettitákkal 
, baráti szövetségben" lévő városállamocskák húzódtak. A , tengeri népek" 
vándorlása azonban megdöntötte a hettita államot, s régi határai mögé 
kényszerítette Egyiptomot. A térség egyszerre felbolydult: már nem volt 
olyan állam, mely összetartotta volna az itt élőket. A városok egy részét a 
tenger felől érkező filiszteusok szállták meg. E korból való az első olyan 
forrás, mely a zsidóságot említi. Az Egyiptomot megmentő Memeptah fáraó 
ún. Izrael-sztéléjén (a sztélé emlékoszlopot, emlékkövet jelent) megemlíti, 
hogy Kánaán területén lakik — sok más itt élő néppel egyetemben — Izrael 
népe is. 

A zsidó nép eredete 

A , zsidó" szó a jehudi (Júdához tartozó) kifejezés torzult formája, maga a 
nép sémi eredetű, az i. e. 13. században jelent meg Kánaánban, vagy 
legalábbis e korba keltezhető az első írott forrás. Korábbi történetük 
bizonytalan. Valószínű, hogy őseik Elő-Ázsiából származtak, majd innen 
vándoroltak az i. e. 18. században délnyugat felé, s talán a hükszószokkal 


sodródtak Egyiptomba. Az Egyiptomba való bevonulást a Biblia Jákob és 
József történeteiben tárgyalja. Az egyiptomiak habirunak nevezték a 
beköltözőket. Ez eredetileg nem egy adott népcsoportot (etnikumot) jelölt, 
hanem életmódot. Az egyiptomi szóhasználatban jelentése , poros lábúak", 
tehát az akkoriban még gyalogosan vándorló nomádokat értették alatta. E 
csoportok egyike lehetett a zsidó nép is. A zsidóság megjelenését 
Kánaánban az Egyiptomból való kivonuláshoz és Mózes személyéhez köti a 
hagyomány. 

Az állant létrejötte 

A Kánaánba érkező nép összeolvadt egy itt már az i. e. 15. század óta élő 
, héber? népcsoporttal, s hosszú folyamat után alakult ki Izrael egységes 
népe. Ám a kultúrában és a vallásban még a mai napig is kimutatható az 
egyiptomi-ázsiai kettősség. Az , Ígéret földjére? érkező nép kiemelkedő 
törzsi vezetői (bírái) irányításával nehéz harcok után hódította meg 
(sokszor lemészárolta) nálánál fejlettebb, városi kultúrájú ellenfeleit. A 
filiszteusok elleni küzdelem emlékét megőrizték Sámson, Dávid és Góliát 
történetei. A hosszú harcokban a 12 zsidó törzs szövetséget kötött, e 
szövetség vált később a szervezett állam alapjává. Az i. e. 11. században két 
nagyobb, szervezett egység jött létre: a déli Juda és az északi Izrael. A két 
területet a déliek egyesítették Dávid (i. e. 1010-970) uralkodása alatt. A 
győztes király elfoglalta Észak fontos városát, Jeruzsálemet, legyőzte, 
majd szolgálatába fogadta a  vasfegyverekkel felszerelt filiszteus 
harcosokat. Utóda, Salamon (i. e. 970-930) alatt Izrael a térség 
, mininagyhatalmává" vált. A király egyiptomi mintára alkotta meg 12 
körzetre osztott államát, majd feleséget is kért a Nílus-parti országból. 
Kiváló szövetségi kapcsolatokat épített ki a szomszédos Föníciával, 
elsősorban is a türoszi királlyal, Hirammal. Ezzel kezdetét vette egy több 
évszázados gazdasági és kulturális kapcsolat a két terület között. A türoszi 
uralkodó cédrusfát küldött, hogy Salamon megvalósíthassa legnagyobb 
művét, a jeruzsálemi templomot. 

A zsidóság vallása 

Elöljáróban le kell szögezni, hogy a zsidóság történetében 
megkülönböztetett szerep jut a vallásnak. E vallás monoteista, nem ismer 
más istent, mint Jahvét, aki valaha a tűz, láng és vihar sivatagi 
istensége; pusztító erő volt. Az i. e. 6. századtól nevének kiejtése tabu, 
ezért helyette más megnevezéseket — Adonáj, Él, Elohim — használnak, 
ami az , Uram, Istenem" megszólításnak felel meg. Kezdetben Jahve csak 


az izraeli törzsek egyetlen istene, más népek isteneinek létét nem vonták 
kétségbe. Később azonban istenfogalmuk egyetemessé válik, tehát Isten 
csak egyetlenegy van. Ebből következőleg a zsidó nép nem ismeri el más 
népek, más városok isteneit. (Vannak, akik párhuzamokat vélnek felfedezni 
az Aton-kultusz és Jahvekultusza között.) Jahve és a zsidóság közti 
kapcsolat kölcsönös és kizárólagos, ami azt jelenti, hogy nemcsak a nép 
istene Jahve, hanem Izrael is Isten választott népe. A választott néppel az 
úr szövetséget kötött, melyet megerősített azzal, hogy törvényt adott 
népének. Ez a törvény a Tóra. A törvények legfontosabb csoportja a 
Tízparancsolat, melyet Isten két kőtáblán nyújtott át az egyiptomi 
kivonulás vezetőjének, Mózesnek. Első pontjai a legszigorúbb, 
legkövetkezetesebb monoteizmust jelenítik meg: 

, Én az úr vagyok, a te Istened, a ki kihoztalak téged Egyiptomnak 

földéről, a szolgálat házából... 

Ne legyenek néked idegen isteneid én előttem. 

Ne csinálj magadnak faragott képet, és semmi hasonlót azokhoz, 

a melyek fenn az égben, vagy melyek alant a földön, vagy melyek 

a vizekben, a föld alatt vannak..." 

(Mózes II., Károli G. fordítása) 

A törvény végigköveti a zsidóság mindennapjait is, szabályozza az 
adásvételt, öröklést, házasságot, büntetést és a vallási szertartások rendjét. 
Mivel a törvény Mózes öt könyvében elszórtan jelenik meg, a zsidóság 
Tórának nevezi e könyvek összességét is. A törvényeket és a 
mindennapokat áthatja a választottság tudata, az Istenhez való kötődés. Az 
első szövetségeket az ún. ősatyák, a pátriarchák — Ábrahám, Izsák, Jákob 
— kötötték. Ennek jelképe volt a körülmetélés. Mivel azonban nép újra meg 
újra eltávolodott a törvénytől, ezért a szövetséget újra meg újra meg kell 
újítani. Erre hivatottak a próféták, a nabik, Isten küldöttei, akik szigorúan 
őrzik a törvényt, s ápolják a hagyományt, a Talmudot. A Talmud az i. e. 5. 
századtól az i. sz. 5. századig tartó korszak vitáinak, bölcsességének, 
szónoklatainak gyűjteménye. A próféták tiszta formában kívánták 
megőrizni Mózes örökségét, s ennek érdekében hajlandóak voltak akár a 
fennálló renddel is szembeszállni. Ezt gyakorta úgy tették, hogy jóslatokat 
adtak a bűnös rend pusztulásáról. 

Jahve kultuszának központjává Salamon a korábbi Silah helyett a 
Jeruzsálemben épített templomot tette. Itt helyezték el a , frigyládát", mely 
a szövetség jelképe, s benne Mózes két kőtábláját. A templom azonban 


nemcsak az Úr dicsőségét volt hivatva jelképezni, hanem Salamon 
nagyságát is. Erre szolgált rendkívüli pompája ugyanúgy, mint a király 
egyéb látványos, a nép tűrőképességét végsőkig igénybe vevő építkezései: 

, És Baalátot, s a tárházak minden városait, a melyek Salamonéi valának, a 
szekereknek és a lovagoknak minden városait, és mindent, a mihez 
Salamonnak kedve volt, megépíté Jeruzsálemben, a Libánuson és az ő 
egész birodalmának földén." (Királyok könyve II. Károli G. fordítása) 
Izrael hanyatlása 

Már Salamon utolsó éveiben elégedetlenség kezdődött, melynek fő oka a 
közmunkák és az adók állandó növekedése volt. Salamon nagyhatalomhoz 
méltó pompát szeretett volna teremteni, hisz tudta, hogy Keleten egy állam 
megítélése ettől is függ. De az állam még nem volt elég fejlett ahhoz, hogy 
a nagy munkákat könnyen elvégezhesse. A fő foglalkozás még mindig a 
pásztorkodás volt, de ennek jövedelmezősége messze alatta maradt a 
földművelésének. Ráadásul Kánaánban hiányoztak a könnyen művelhető 
területek. Így minden adó szinte elviselhetetlen terhet jelentett a régi 
szabadságához ragaszkodó lakosságnak. A lázadás az északi, a 
hagyományokhoz jobban kötődő területeken kezdődött, majd nemsokára 
Júda és Izrael elszakadt egymástól. Északon új dinasztia került hatalomra, 
mely székhelyét Samriában (Szamaria) rendezte be. A meggyengült Júdát 
Sesonk egyiptomi fáraó seregei i. e. 925-ben végigdúlták, Jeruzsálemet 
kifosztották, a templom kincseit elrabolták. A valódi veszélyt azonban nem 
az egyiptomiak, hanem az i. e. 9. században megjelenő asszírok hozták. A 
külpolitikai helyzet romlásával párhuzamosan növekedtek a belső bajok. E 
korban mindkét államban számos próféta lépett fel ostorozva a zsidóság 
erkölcseit, s felszólítva az ősatyák hitéhez való visszatérésre: 

, Íme, paráznává lett az igaz város... 

Jaj azoknak, akik gonoszat terveznek ágyukban, majd reggel 
világosságában végrehajtják... 

Jaj a törvénykezőknek, akik hamis törvényt hoznak, és igazságsértő 

ítéletet firkálnak..." 

Az idegen kultuszok és kultúrák ellen lépett fel ez idő tájt az egyik 
legismertebb , nabi", Illés próféta is. Gyűlölettel fordult szembe a föníciai 
kultúrával, s a Jahvéhoz való visszatérés jegyében az idegenek elleni harcra 
hívott. Ám ekkor inkább összefogásra lett volna szükség a térség kis 
államai közt. Talán épp e politika miatt azonban az összefogás elmaradt, sőt 
Izrael Salamon hagyományait követni akaró uralkodóját még trónjától is 


megfosztották. Az önmagával meghasonlott Izraelben hiába volt a próféták 
fellépése, az asszír veszélyt már nem tudták elhárítani. Izrael, mely 
kedvezőtlenebb helyzetű volt, csak ideig-óráig tudta függetlenségének 
maradványait évi adó fizetésével megőrizni. Ám mikor Izrael királya 
egyiptomi segítségben bízva megtagadta az adófizetést, II. Sarrukín asszír 
király ostrom alá vette Samriát, majd i. e. 721-re az egész ország a kezére 
került. A győztes király a lakosság egy részét Asszíriába telepítette, s a 
zsidóság hagyományaiban azóta is él az elveszett 10 törzs legendája. 

Nemsokára Júdára került a sor; Jeruzsálemet körülzárták az asszír hadak. 
Királyuk megadásra szólította fel Júda uralkodóját: , Most miben bízol hát, 
hogy fellázadtál ellenem? Te abban a törött nádszálban, Egyiptomban bízol! 
Pedig, aki rá támaszkodik, annak még a tenyerébe is fúródik és megsebzi — 
így jár mindenki, aki a fáraóban, Egyiptom királyában bízik!" Bizony e 
sorok nemcsak Júda szorult helyzetét érzékeltetik, a hanyatló Egyiptomra 
sem vetnek jó fényt... Az asszír állam bukása után Júda magához tért, ám a 
környező hatalmak nem sok lehetőséget adtak a maradék zsidó állam 
megerősödésére, Júda környéke — mint oly sokszor történelme folyamán — 
újra frontövezetté vált: Nekó fáraó Egyiptoma és az Újbabiloni Birodalom 
küzdött e térségért. Júda királyai megpróbáltak az egyiptomi és az 
újbabiloni nagyhatalom közt lavírozgatni, hisz a két szemben álló közt 
lehetőség nyílt az önállóság megőrzésére, sőt Júda némi terjeszkedésére is. 
Csakhamar kiderült, hogy Babilon az erősebb, így Júda Egyiptom mellé 
állt, hogy segítsen az egyensúly visszaállításában. Megtagadta a babiloni 
királynak fizetendő adót. E lépés azonban megosztotta a zsidóságot. 
Számosan úgy vélték, hogy Babilon mellé kell állni, köztük a kor 
legfontosabb prófétája, Jeremiás. Ő a hivatalos politika elleni agitálást 
összekapcsolta a királyi hatalom ostorozásával. Úgy érezte, hogy megfelelő 
megtisztulás esetén Jahve ismét megvédi népét, s hirdette, ha meghódolnak 
Babilonnak, az ország megmaradhat. Figyelmeztető jel volt, hogy Babilon i. 
e. 597-ben megszállta a várost, s új királyt állított az ország élére. Jeremiás 
hiába figyelmeztetett, hogy Nabu-kudurri-uszur babiloni király Isten 
büntetése, ezért nem szabad neki ellenállni. A zsidóság megpróbálta, s ez 
lett a veszte: i. e. 587-ben a babiloni uralkodó másodszor is elfoglalta 
Jeruzsálemet. Salamon templomát lerombolta, s a zsidó nép jelentős részét 
Babilonba telepítette. A Biblia a , babiloni fogság? néven emlékezik meg 
az eseményekről. Babilonban ismét fontos szerep hárult a prófétákra: nekik 
kellett a nép egységét, s ami ezzel azonos, hitét fenntartani. Jeremiás élete 


végéig ostorozta népét, abban a hitben, hogy a fogság is Isten büntetése, 
ugyanakkor jövendölte a nép visszatérését, a megváltást. 

A visszatérés 52 év múlva valósult meg. Az eseményt a Biblia a 
következőképp meséli el: Dániel, a Júdából származó előkelő ifjú a 
babiloni király fogságában sínylődött, s látnoki képességénél fogva meg 
tudta fejteni Belsaccar király álmait. A király álmában hatalmas 
szoborkolosszus jelent meg, melynek feje aranyból, melle és karjai 
ezüstből, hasa és oldalai rézből, lábszárai vasból, lábai pedig vasból és 
agyagból voltak. A szobrot egy kő ledöntötte. Ebből Dániel az agyaglábú 
babiloni kolossszus ledőlését jósolta. , Megmérettél és könnyűnek 
találtattál..." (Mene, tekel, ufarszin) — hangzott másik megfejtése. S 
valóban, a várost még az álomfejtés éjjelén elfoglalták a perzsák. 

A valóság más: Kürosz perzsa király előtt Babilon i. e. 539 októberében 
harc nélkül nyitotta meg kapuit. A zsidóság fogsága véget ért; a perzsák 
visszaengedték a választott népet Júdába. Az igazsághoz tartozik azonban, 
hogy nem mindenki kívánt visszatérni. Jeruzsálemben felépülhetett a 
második templom, ám a zsidó állam hosszú időre perzsa függésbe került. 


Főnícia fénykora 


, Iyros, így beszéltél: Szépségben tökéletes hajó vagyok. Ki volt Iyroshoz 
hasonló, mely most temető a tenger közepén?" (Ezékiel próféta) 

A föníciaiak a zsidósághoz hasonlóan semita eredetűek, s a nép valamikor 
az i. e. IV. évezred végén telepedett meg a Földközi-tenger partján. Az 
általuk lakott területet a Galileaifennsík, az Orontész folyó és a Libanoni- 
hegység határolja. E környezet alapvetően meghatározta a lakosság 
életmódját és későbbi történelmét. Fönícia ugyanis a szárazföld felé zárt, a 
lakosság a hegyvidék és a tengerpart közti keskeny sávra szorult, 
következésképp e vidék életében a tenger játszotta a legfontosabb szerepet. 
Már az i. e. III. évezredben tudósít egyiptomi forrás arról, hogy Sznofru 
fáraó föníciai hajósokkal szállíttatott cédrusfát építkezéseihez. Ez nemcsak 
egy évezredekig tartó kapcsolat kezdetét jelzi, hanem azt is, hogy Fönícia 
lakói a Földközi-tenger keleti medencéjének legkiválóbb hajósai, 
kereskedői voltak. Másra amúgy sem nagyon nyílt lehetőség, hisz a 
meredek hegyoldalak nemigen kínáltak földművelésre alkalmas terepet. Az 
itt élő lakosság már korán városállamokba tömörült, melyek tartósabb 
kapcsolatra csak ritkán léptek egymással. , Országról" tehát nem 


beszélhetünk, maga az elnevezés, melyet a görögök adtak — 
phoinikioi/föníciaiak — sem országot jelöl, hanem a népre vonatkozik, 
jelentése: , sötétesbarna bőrűek". Egységes föníciai történelemről sem 
beszélhetünk, inkább csak az egyes városok történetéről. Ezek közül a 
legfontosabbak északról dél felé haladva: Ugarit, Büblosz, Berut, Szidon, 
Türosz. A hosszú föníciai történelem során hol egyik, hol másik szerezte 
meg átmenetileg a vezető szerepet a térségben, de tartós egység nem alakult 
ki. A földrajzilag zárt helyzetnek azonban voltak rendkívüli előnyei is. Ez a 
terület volt az ókori Kelet egyik legfontosabb kereskedelmi csomópontja; 
Szíria, Mezopotámia és Egyiptom árui találkoztak itt. A városok a távolsági 
kereskedelem. átrakóhelyeinek és raktárainak szerepét is betöltötték. A 
tengeri szállítás jóval biztonságosabb volt, mint a Jordán-völgy útjai, s 
nagyobb tömegű áru - pl. cédrus — mozgatását tette lehetővé. 

Hajózás és kereskedelem 

Az i. e. 7. századig a föníciai hajósok voltak a Földközi-tenger urai, de 
vezető szerepük fenntartásához a hajózás folyamatos fejlesztésére volt 
szükség. Már az i.e. I. évezredre kifejlesztettek két hajótípust: a 
kereskedelmi célokat szolgáló ún. , kerek hajót", mely evezőkkel volt 
felszerelve, és az ún. ,hosszú hajót", mely vitorlákkal is rendelkező 
hadihajó volt. Hajókkal nemcsak a városok királyai, hanem a kerekedő 
arisztokrácia is rendelkezett, tehát a kereskedelem nem volt állami 
monopólium. Éppen ezért a kereskedők a város vezetésébe is 
beleszólhattak, az uralkodó mellett tanácsot alkotva, a király a tanács és a 
hivatalnokai segítségével kormányzott. A városok zsoldosokat is tartottak, 
ezek egy része a hajókon szolgált, s ha kellett, akár erőszakkal is érvényt 
szerzett megbízói érdekeinek. Az első évezredre már kereskedelmi 
bázisok hálózták be a Földközi-tenger medencéjét. Ezek nagyságukat 
tekintve inkább csak alacsony lélekszámú telepek voltak, de biztosították az 
állandó föníciai jelenlétet, s ellenőrizték az idegenek elől féltékenyen titkolt 
kereskedelmi utakat. Ilyen telepek jöttek létre ellenőrizték az idegenek elől 
féltékenyen titkolt kereskedelmi utakat. Ilyen telepek jöttek létre ben — a 
hagyomány szerint Dido királynő vezetésével — türoszi hajósok Karthágót 
(Újváros). A város nemsokára a Földközi-tenger nyugati medencéjének 
vezető hatalmává, kereskedelmi telepből virágzó nagyvárossá vált. 

A legfontosabb telepek azonban Ciprus és Kréta szigetén voltak. Ciprus 
volt az ókor talán legnagyobb réz-exportőre, így a réz- és bronzkorban 
ellenőrzése rendkívüli hatalmat és gazdagságot jelentett. A , minószi Kréta" 


pedig az i. e. 15. századig a kézműipari termékeknek, valamint a bornak, 
olajnak és gyapjúnak hihetetlen tömegét állította elő, s a föníciai 
kereskedők is igyekeztek ezek szállításának hasznából kivenni a részüket. A 
sziget nagyon sokáig kereskedelmi vetélytársnak is számított, ám az i. e. 15. 
században jelentősége csökkent, majd a tengeri népek elpusztították. A 
föníciaiak azonban nemcsak más területek áruit szállították, nekik is voltak 
messzeföldön híres termékeik, olyanok mint például a bíbor, az üveg, a 
cédrus és a papírusztekercsek. A bíborfestéket a bíborcsigából állították 
elő, ám ennek módja szigorú titok volt. A papirusz ugyan Egyiptomból 
érkezett, de Büblosz városa olyan jelentőségre tett szert ennek továbbító 
kereskedelmében, hogy neve azonossá vált a papirusztekercs nevével: innen 
ered a biblia, bibliotéka stb. szavunk. Föníciaiak találták fel az üveget, de 
ők állították elő a legjobb minőségű bronzot is. Királyi exportcikknek 
számított a Libanon-hegységben kitermelt cédrus, a sumer-kor uralkodóitól 
a fáraókon át Babilon királyaiig évszázadokon át vetélkedtek érte. (Hiram 
türoszi uralkodó is szállított Salamonnak!) 

Fönícia kereskedelme előtt újabb távlatok nyíltak meg a tengeri népek 
vándorlásával. Ugarit kivételével a városok átvészelték a pusztítást, a nagy 
birodalmak pedig összeroppantak. A vezető szerep Türosz kezébe került, 
főleg azután, hogy a filiszteusok feldúlták legnagyobb vetélytársát, Szidont. 
Türoszi hajók járták a tengereket egészen Héraklész oszlopaiig (Gibraltár). 
Látványos tengeri vállalkozásokat is indítottak a Fekete-tenger déli 
partvidékére. Hiram (i. e. 969-936) türoszi király Salamonnal szövetségben 
expedíciót küldött a legendás , Ofir"-ba, mely valószínűleg a kelet-afrikai 
partvidék (Fekete-Afrika) gazdag területeinek valamelyike lehetett. Erről a 
Biblia is megemlékezik: , És elküldé Hirám az ő szolgáit hajókon, akik jó 
hajósok és a tengeren jártasak valának, a Salamon szolgáival. És egészen 
Ofirig menének és hozának onnét négyszázhúsz tálentum [egy tálentum — 
26 kilogram! ] aranyat és vivék azt Salamon királynak." A két állam közti 
kapcsolat nemcsak egy alkalomra korlátozódott: Salamon egyik felesége 
föníciai volt, s az onnan származó Baal-kultusz az i. e. 8. századig igen 
népszerű Izraelben. 

A gazdagság, amit Fönícia felhalmozott, a kikötővárosok fontos szerepe a 
kereskedelemben az i. e. 8. században felkeltette Asszíria érdeklődését, s a 
birodalom uralkodói arra törekedtek, hogy  adófizetőikké tegyék a 
városokat. Türosz megkímélése 150 tálentum aranyába került a város 
királyának, s a későbbiekben az asszír király még azt is kikötötte, hogy 


Türosz ura követet is csak az asszír megbízott jelenlétében fogadhat. S 
miután a város mégis megtagadta az adófizetést, Assur-ban-apli i. e. 668- 
ban ostrom alá vette, de a szigetre épült, jól védhető várost nem sikerült 
bevennie. 

védhető várost nem sikerült bevennie. 

ben megszállta a várost. A babiloni fennhatóság nem tartott sokáig, néhány 
évtized múlva perzsa hódítók érkeztek, s Türoszt birodalmuk egyik 
tartományának részévé tették. A perzsa hódítással Fönícia jelentősége nem 
minden tekintetben csökkent: a föníciai hajósok fontos szerepet játszottak a 
perzsa flottában, viszont a kereskedelmi pozícióikat már nem sikerült 
visszaszerezniük. A görög hajósok végképp kiszorították őket a Földközi- 
tenger keleti medencéjének kereskedelméből. Nyugaton Karthágó 
jóvoltából még több száz évig jelentős hatást gyakoroltak: Hanno 
tengernagy vezetésével eljutottak a Guineai-öbölbe, Himilko nevű 
vezetőjük irányításával elérték a ködös , ón-szigeteket" (Brit-szigetek). 

Ha hihetünk Hérodotosznak, föníciaiak voltak azok, akik i. e. 595 táján 
először körülhajózták Afrikát. Az útra a megbízást II. Nekó fáraó adta. 
Ezek az eredmények azonban évszázadokig rejtve maradtak, nem úgy, mint 
e nép legfontosabb találmánya; a 22 mássalhangzójelből álló betűírás, 
melyet az első évezredben átvettek Kánaán lakói is, ezután pedig rohamos 
gyorsasággal terjedt el Kis-Ázsiában, majd a görögség körében. 


Kelet az i. e. 10-5. században Asszíria 


Földrajzi-gazdasági környezet 

Assur már sumer és akkád feliratokból is ismert ősrégi kereskedőváros 
északon, a Tigris folyó jobb partján. Nevét Assur istentől nyerte, aki 
Samas napisten helyi alakja, a város főistene volt. A térség, ahol a város 
elterült, Mezopotámia — a hordalékkal feltöltött, termékeny déli rész mellett 
— második fontos tájegysége. A Tigrisbe torkolló két Záb folyó völgyeiben 
az évi csapadék biztosítja az öntözéssel egyenlő mennyiségű vizet, így a 
gabona termésátlagai elérték, esetenként meg is haladhatták Sumer átlagait. 
A déli területekkel ellentétben itt bőségesen akad legelő a juh- és 
kecskenyájak, majd az i. e. 10. századtól kezdődően a ménesek számára. (A 
közelben lévő Mitanni és Urartu híres lótenyésztő államnak számított.) A 
közeli hegyvidék gazdag jól megmunkálható kőben, s akkor még gazdag 
volt épületfának alkalmas erdőségekben is. 


Hiába termékeny azonban a város tágabb földrajzi környezete, a falakon 
kívül a közvetlen környék köves talajú, művelésre nehezen fogható. A 
város lakóinak tehát létfontosságú volt az élelmiszer-ellátás biztosítása, s ez 
csak úgy volt megoldható, ha a távolabbi vidékeket is ellenőrzésük alá 
vonták. 

E földrajzi környezetnek azonban igen jelentős hátrányai is voltak: a terület 
teljesen nyitott nyugatról, s az ott élő nomádok így könnyen 
megrohanhatták és megsarcolhatták a várost és környékét. A település más 
irányokból is könnyen elérhető volt, s ha függetlenségét meg akarta őrizni, 
akkor környezetét , országgá" kellett szerveznie. 

Az ország megszervezése 

Ezt a feladatot az amurrú eredetű királyok kezdték az i. e. 19. században. Ez 
az Óasszír Birodalom kora. Az idegen királyokat azonban az asszírok 
elűzték, ám ezután közel négyszáz esztendőre eltűnt a város a Kelet 
történelméből. 

A történészek , sötét kor"-nak nevezik ezt az időszakot. 

A nagy államalakulatok felbomlottak: Hammurápi Babilonját feldúlták a 
hettiták, hükszószok törtek Egyiptomra, a nomád népek elözönlötték 
Mezopotámiát. Források alig adnak hírt e kor eseményeiről, annyi azonban 
bizonyos, hogy Asszíria hurrita megszállás alá került. Amikor azonban a 
hettiták megdöntötték Mitanni uralmát, az asszír királyok elérkezettnek 
látták az időt országuk függetlenségének kivívására. 

Assur-uballit (i. e. 1365-1330) — akinek a neve annyit tesz: , Assur isten 
életre keltett"? — kereskedőországból katonaállammá változtatta Asszíriát. 
Felszabadította az Assur környéki városokat, s megalapozta az asszír 
nagyhatalmat. Ez a Közép-asszír Birodalom kora. A király tisztában volt 
vele, hogy az ország ereje attól függ, mekkora hadsereget tud fenntartani, a 
hadsereg ereje pedig a fegyverek, az élelmiszer mennyiségétől, s a 
rendelkezésre álló katonák számától. 

A hadsereg és a társadalom 

Asszíria történelme ezután már elválaszthatatlan a hadsereg történetétől. 
Mivel az országnak nem voltak természetes határai, egy-egy sikeres 
hadjárat után területe többszörösére növekedhetett, viszont a frissen szerzett 
területek az első adandó alkalommal elszakadtak az , anyaországtól". A 
birodalmat csak évenkénti rendszeres hadjáratokkal lehetett fenntartani, ám 
ezekhez a korábbi idők hadseregei sem létszámukat, sem fegyverzetüket 
tekintve nem voltak megfelelőek. A korábbi sumer és babiloni hadseregek 


néhány száz, esetleg ezer főnyi, kiváltságokkal rendelkező, folyamatosan 
fegyverben tartott zsoldosból állottak, s ez az erő nagyobb hadjáratokra 
aligha volt elegendő. Asszíria számára a megoldást a sajátságos asszír 
társadalom adta. E társadalom legfontosabb rétege a földesúrtól földet bérlő 
és azt saját munkaeszközökkel művelő parasztság. Az esős földművelés 
ugyanis jóval nagyobb területek megművelését tette szükségessé, hisz a 
termelés mértékének növelése csak a megművelt területek növelésével volt 
lehetséges. Tehát Asszíriára az extenzív gazdálkodás volt jellemző. (Ez azt 
jelenti, hogy a termés mennyiségének növeléséhez a megművelt terület 
nagyságát kellett növelni.) Az említett paraszti réteg könnyebben volt 
mozgósítható, mint mondjuk a sumer háztartás tagjai. Az asszír királyok az 
i. e. 13. századtól egyre gyakrabban éltek azzal a lehetőséggel, hogy 
általános mozgósítást rendeljenek el. (Egy i. e. 845-ből származó adat 
szerint 120 000 katonát gyűjtött össze egyikük!) A seregben a vezető 
szerepet a nagybirtokos arisztokrácia játszotta, hisz ők rendelkeztek a fő 
fegyvernemmel, a harci kocsikkal. 

Az asszír seregek évről évre megismétlődő hadjáratokban próbálták a 
kereskedelmi útvonalakat ellenőrzésük alá vonni, s az országnak szükséges 
nyersanyagokat beszerezni. (Ha ez nem sikerült, a folyamatos kereskedelem 
megakadt.) Elsődleges zsákmánynak a réz számított, mint a fegyverek 
legfontosabb alapanyaga. Ekkor alakult ki az a gyakorlat, mely szerint 
Asszíria szükségleteit a környező, nyersanyagokban bővelkedő 
területek kizsákmányolásával szerezte be. Az ország nemsokára olyan 
hatalommá vált, amellyel a Kelet uralkodóinak számolniuk kellett. Assur- 
uballit még Ehnaton fáraóval is levelezett, kihíva ezzel Mitanni haragját: 
, Ha a kedvező jó viszonyt akarod, küldjél sok aranyat, hiszen ez a Te 
házad! Amit kívánsz, küldjél ide és elveheted. Mi távoli országok vagyunk, 
járjanak így a mi követeink." Assur-uballit egyik utóda, I. Tukulti-ninurta 
alatt Asszíria már a hettita állammal és Babilonnal is összecsapott. Az i. e. 
13.századra kirajzolódtak azok a frontok, amelyeken a birodalomnak meg 
kellett küzdenie ellenfeleivel. 

A hódítások mechanizmusa 

A , tengeri népek" vándorlása Asszíria előtt új lehetőségeket nyitott meg, 
hisz a Kelet legjelentősebb hatalmai összeomlottak, s az ország 
környezetében apró államocskák tömege keletkezett. Asszíria túlélte a nagy 
népmozgást, ám területe egyetlen tartományra — Assurra — szűkült. Mint 
láthattuk, az országban a termelés fokozása csak új földek művelés alá 


vételével, tehát extenzív úton volt lehetséges. Ehhez azonban nem volt 
elegendő új földeket szerezni, növelni kellett a munkaerőt is. A 
nyersanyagszükségletet ki lehetett volna elégíteni a kereskedelem útján is — 
a korábbi hadjáratok éppen ezeknek az útvonalaknak a biztosítását célozták 
-, csakhogy Asszíriának nem voltak olyan termékei, melyek megfelelő 
cserealapot képezhettek volna. A térség két legfontosabb termékére — az 
ólomra és gyapjúra — az i. e. 12. századtól kezdve erősen csökkent a 
kereslet, s a fenyegető válságot csak hódításokkal, a termékek erőszakos 
beszerzésével lehetett elkerülni. 

I. Tukulti-apil-esarra (i. e. 1115-1077) 

Az ő uralkodása alatt kerül sor az egyik legjelentősebb katonai reformra. 
Felemelte a harci szekerek számát, mozgékonyabbá tette a hadsereget. 
Vezető réteggé emelkedett a katonai arisztokrácia, mely már nem vette 
figyelembe a kereskedők érdekeit. Különösen fontos szerepet játszott a 
legfőbb udvari katonai méltóság, a tartanu (nagyvezír — a hadsereg király 
utáni főparancsnoka). A birodalom legfontosabb hivatalnokai és katonái 
esküvel biztosították uralkodójukat hűségükről, s arról, hogy követik hódító 
politikáját. A király, aki egyben Assur isten főpapja volt, személyesítette 
meg az isten akaratát, de sosem volt olyan despotikus uralkodó, mint 
Egyiptom fáraói. Hivatalnokaival tisztelettel bánt, városai lakóinak 
előjogokat adott. A királyt minden évben újra koronázták, s az ünnepséget 
, Assur a király!" felkiáltások kísérték. Az országnak jólétet hoztak a 
folyamatos hadjáratok, s éppen ezért alig tudunk arról, hogy a nép 
elégedetlenkedett volna ezek s a hivatalnokok túlkapásai miatt. 
Tukulti-apil-esarra legfontosabb felismerése az volt, hogy az ország határait 
nem érdemes távoli vidékekre kiterjeszteni. A , peremterületeket? nem 
megszállással, hanem rendszeres évi hadjáratokkal kell ellenőrizni. A 
hadjáratokból származó zsákmány  Asszíriába áramlott, így ezek 
tulajdonképpen gazdasági vállalkozásoknak számítottak. Állatok ezreit 
hajtották Assur felé, arany és egyéb nemesfémek tömege áramlott az 
országba. A király 28 hadjáratban fosztotta ki az Asszíria körüli vidéket, 
még az itteni lakosságot is áttelepítette, hogy munkaerővel lássa el 
országát. Ezzel olyan gyakorlatot indított el, mely több száz évig 
meghatározta a Kelet uralkodóinak politikáját. Asszíria környéke 
pusztasággá változott... 

A város azonban felvirágzott: , Ekéket állítottam munkába Assur egész 
országában és több gabonát termesztettem, mint atyáim. Az uralmam alá 


hajtott országokban ló-, szarvasmarha- és szamárcsordákat gyűjtöttem össze 
zsákmányként. Assur országának földjéhez földeket csatoltam, népéhez 
népeket..." 

A felirat elárulja, hogy Asszíria lemondott a kereskedelem és 
gazdaságfejlesztés hagyományos módjairól, s elindult az élősködő állammá 
válás útján. A későbbiekben százezrével telepítették át a legyőzött népeket, 
s egyre nagyobb mértékben zsákmányolták ki a nyersanyagokban gazdag 
vidékeket. Ez tudatos birodalomépítő politikára vall, az áttelepítés célja 
nem a büntetés volt, hanem a birodalom lakóinak , asszírizálása?. Assur 
városában monumentális építkezések kezdődtek, s látványos fejlődésnek 
indult az asszír kultúra, mely nem egyedit alkotott, hanem korának fejlett 
kultúráit ötvözte egységes egésszé. 

A Közép-Asszír Birodalom bukása 

Ám a hódításra berendezkedett ország nem tudott ellenállni a katonailag 
igen nehezen legyőzhető nomád népeknek. Az ellenük vezetett hadjáratok 
nem jártak zsákmánnyal, s a városok ostromához szokott asszír seregek 
nem bírtak a gyorsan mozgó, előlük kitérő ellenséggel. 

Az i. e. 11. században megjelenő arámiak elzárták a hagyományos 
kereskedelmi útvonalakat, s letelepedtek az asszírok által megszállt 
területeken. Most igazolódott, hogy mennyire veszélyes az eddig folytatott 
asszír politika: az erőszak által összetartott , birodalom" életképtelenné vált 
a rendszeres zsákmány nélkül. , Eltűntek a nyílt térség lakói... Megszűntek 
az utak, az ösvényeken járók tekervényes utakon jártak" — szól a Biblia az 
utolsó jelentős mezopotámiai népmozgásról. Asszíria egy évszázadra újra 
eltűnt az ókori Kelet történetéből. 

Az újasszír nagyhatalom 

Az i. e. 10. században Asszíria úrrá lett belső feszültségein — a királyok 
biztosították az élelmiszer-termelést, megállították az elnéptelenedést, 
visszahozták, , összegyűjtötték" a lakosságot, csatornákat ásattak — s ennek 
hatására lehetőség nyílt újabb katonai reformokra is. Ezek ismét 
nagyhatalommá tették Asszíriát. Ez az Újasszír Birodalom kora. 

II. Assur-nasir-apli (i. e. 883-859) hajtotta végre az asszír történelem 
legnagyobb katonai reformját: több ezer modern harci szekeret állított 
csatarendbe, megszervezte a lovasságot, műszaki alakulatokat hozott létre, 
ostromgépeket szerkesztetett, s a várostromokat tudományos szintre emelte. 
Új fővárost építtetett a Tigris-parton, Nimrúdot. Uralkodása alatt hihetetlen 
mennyiségű zsákmány került az országba: állatok (főleg ló, juh és öszvér) 


és fémek (tömbökben arany, ezüst, s egyre nagyobb arányban vas). 
Természetesen nem hiányozhattak a luxuscikkek sem: az alabástrom, 
drágakő, kenőcs és az elefántcsont. 

Az asszír hatalom három irányban próbált terjeszkedni. Az első az országtól 
északra fekvő hegyvidék és az ezen túl fekvő Urartu. Itt vívta Asszíria 
történetének legnehezebb harcait. A második délen Babilon, melyet az 
asszír királyok többször meghódítottak, néha el is pusztítottak, de hosszabb 
ideig megtartani sohasem tudtak. Inkább a babiloni kultúra hatott 
Asszíriára, mint az asszír fegyverek Babilonra. A harmadik irány az arámi 
fejedelemségeken át nyugatnak, a , Felső-tenger?" (Földközi-tenger) felé 
vezetett. E területeken le kellett győzni Izraelt, Júdát, Damaszkuszt és 
Föníciát. Az erre fekvő városok vonzották leginkább a zsákmányra éhes 
asszír hadakat. 

Az i. e. 9. században tűntek fel a keleti határok mentén a méd és perzsa 
törzsek, de ekkor még sikerült őket az asszír hadseregbe kényszeríteni. 

E század legnagyobb ütközetét is nyugaton, Oargar városánál vívták, az 
egyiptomiaknak oly rossz emlékű Oromész partján i. e. 853-ban. 12 
, király" alkotott koalíciót (mint annak idején III. Thotmesz ellen), mintegy 
60 000 harcost állítottak csatasorba, akiket 4000 harci szekér s mintegy 
2000 főnyi lovasság is segített az asszírok elleni küzdelemben. A várt 
győzelem azonban elmaradt, s ha végleges sikert nem is értek el, az 
asszírok győztesen hagyták el a csatateret. Ezt követően közel 100 000 
embert telepítettek át az anyaországba, s ezzel megindult e területek 
rohamos elnéptelenedése. A meghódított földek állami tulajdonba kerültek, 
egy részüket pedig katonák kapták meg. A földművelést többnyire 
áttelepített telkes parasztok végezték, akiknek a jogi helyzete jelentősen 
kedvezőbb volt, mint a rabszolgáké. 

Az utolsó reformok 

Az i. e. 8. század hajnalán azonban váratlanul megtorpant az asszír hódítás 
lendülete. Elegendő volt egy-két kisebb zsákmányt hozó év, és a hadsereg 
máris fellázadt. Egy ilyen lázadás ültette trónra az utolsó nagy reformert, 
III. Tukulti-apil-esarrát (i. e. 745-727), aki felismerte, hogy csak 
zsákmányra építeni egy birodalom életét nem lehet. Elődeinél is nagyobb 
mértékű áttelepítésekkel — kb. 300 000 fő — sikerült jelentős területeket 
megművelhetővé tenni, s az élelmiszer-ellátást biztosítani. Az állandó 
jövedelmek érdekében egységesen megadóztatta birodalmát, még az eddig 
kiváltságokkal rendelkező asszír városokat is. Asszíriát katonai körzetekre 


osztotta, utakat építtetett, hogy a hadsereg könnyebben mozoghasson. 
Zsákmány helyett állandó adókat vetett ki, amihez újjá kellett szerveznie 
Asszíria és a tőle függésben lévő államok viszonyát. 

A birodalom centrális szerkezetűvé vált: központja Asszíria volt, körülötte 
kifosztott, Asszíriához csatolt területek feküdtek. Ezeket olyan államok 
vették körül, melyeknek trónjára az asszírokat kiszolgáló uralkodókat 
ültettek. Végül a távolabbi, katonailag aligha tartható országok következtek, 
melyek élén meghagyták a helyi vezetőket, de szerződéseket kötöttek velük, 
melyek alárendelt szerepre kényszerítették őket. Asszíria tehát 
berendezkedett a Kelet intézményesített kifosztására, s az i. e. 8. századra 
valóban élősködő állammá vált. 

Most már nem évenkénti zsákmányszerző hadjáratokra indultak az asszír 
seregek, hanem az engedetlenkedő , szövetségesek?" és a meghódított 
, lázadók?" megbüntetésére. E feladatra állandóan bevethető hadseregre volt 
szükség, így rendszeressé tették a mozgósítást, emellett besorozták a 
hadifoglyokat is. Hatalmas, jól kiképzett, győzhetetlennek tűnő, kegyetlen 
erő jött létre, mely céljai érdekében akár saját királyát is kész volt 
feláldozni. 

Egyelőre azonban sikert sikerre halmoztak az asszír hadak: megszállták 
Szíriát és Palesztina egy részét, északon legyőzték Urartu lovas seregeit, s a 
század végére Egyiptom határaira értek. Olyan nagyságú birodalom jött 
létre, melynek különböző népcsoportjait már rendkívül nehéz volt 
összetartani. Minden trónváltozáskor lázadások törtek ki, hisz a hadsereg 
különböző érdekű csoportjai azért küzdöttek, hogy saját jelöltjüket ültessék 
a trónra. Az újonnan királlyá választott jelöltnek a hadsereget újabb és 
újabb hódító hadjáratokra kellett vezetnie, ám egy idő után elfogytak a 
biztos zsákmányt ígérő területek. A birodalom elérte teljesítőóképességének 
végső határait. Az utolsó királyok folyamatos, minden erőt igénybe vevő 
küzdelmet vívtak külső és belső ellenfeleikkel. 

Szín-ahhé-ériba király (i. e. 704-681) hosszú, véres harcok után elfoglalta 
és földig rombolta i. e. 689-ben Babilont. A hadjáratról szóló leírás 
fennmaradt, s az utókor még ma is döbbenten áll előtte: , Az ellenség 
katonáit nyíllal és nyílvesszővel árasztván el, összes holttesteiket szitává 
lyuggattam... Nyakukat, mint birkáét levágtam. Drága életüket, mint cérnát 
elnyestem. A tüzes paripák, a lovaglásomhoz befogottak, vérük árjában 
gázoltak, mint folyóban. Vitézeik hullája, mint a fű, megtöltötte a mezőt..." 


Az efféle leírások az utolsó évszázadban egyre gyakrabban örökítik meg az 
asszír királyok dicső tetteit. De ezek nemcsak a győzelmeket hirdetik, 
hanem azt is jelzik, hogy az asszír hadsereg csak vérrel és vassal, féktelen 
terrorral tudott úrrá lenni a lázadások felett. 

Íme, néhány tipikus részlet: 

, Aiamu... a csata folyamán élve kezembe került. Ninuában, uralmam 
városában lenyúztam a bőrét..." 

, A megmaradt lakosságot... lemészároltattam. Szétdarabolt 

húsukat a kutyákkal etettem fel..." 

, Katonáit leszúrtam, 4 x 3600-at: akik életben maradtak közülük, 
megvakíttattam..." 

Az igazsághoz tartozik azonban az is, hogy a velük együttműködőket, az 
idejében meghódolókat az asszírok kímélték, sőt városaikat meg is védték a 
nomád támadásoktól. Általában e városok azok, melyek az utolsó 
pillanatokig hűségesek maradtak Asszíriához. 

A nagyhatalom fénykora 

Assur-ah-iddina 

Szín-ahhé-eriba büntető hadjáratai eredményesek voltak, így utóda, Assur- 
ah-iddina (i. e. 680-669) ismét távoli vidékekre vezethette seregeit. A 
, Mindenség királya?" apjánál enyhébb módszerekkel kormányozott. 
Elhatározta, hogy újra felépítteti a Kelet kereskedelmében nélkülözhetetlen 
Babilont: ,A mezítleneket felöltöztettem ruháikba, majd a bábili útra 
irányítottam a lábukat. A várost lakni, házat építeni, ültetvényeket plántálni, 
csatornákat ásni — erre serkentettem a szívüket..." 

Leghíresebb hadjáratait Egyiptom ellen indította, s a hanyatló birodalom 
már nem tudott ellenállni a hódítóknak. i. e. 671-ben Memphisz csupán 
kétnapi ostrom után esett el, majd az asszír hadak végigszáguldottak az 
országon, kifosztották Thébát, s megszállták AlsóEgyiptomot. Az ország 
élére asszír helytartót neveztek ki, de éppen ő volt az, aki később (i. e. 655- 
ben) felkelt az asszír uralom ellen. 

Nyilvánvalóvá vált, hogy az ilyen távoli területeket katonai erővel már nem 
lehet tartani. Maga a király is egy Egyiptom elleni hadjáratban halt meg. Az 
utódlás szerencsére gond nélkül zajlott, Assur-ah-iddina ugyanis úgy 
rendelkezett, hogy halála után Asszíria trónját fiatalabb — kedvenc — fia, 
Assur-ban-apli, Babilonét pedig ennek idősebb testvére, Samas-sum-ukin 
foglalja el, tehát megosztotta birodalmát. 

Assur-ban-apli 


Ez a megoldás sem hozott tartós nyugalmat, Assur-ban-apli (i. e. 668-629?) 
ellen saját bátyja lázadt fel. Babilon ura hosszú szervező munkával 
hatalmas szövetségi rendszert hozott létre Assur-ban-apli ellen. 

A minden eddiginél nagyobb lázadás i. e. 651-ben tört ki. Asszíria még 
egyszer utoljára összeszedte erejét, seregei i. e. 650-ben ostrom alá vették 
Babilont. Assur-ban-apli kiáltványban fordult a lázadó városhoz: 
, Hírneveteket, amely előttem és az országok előtt egészen folt nélküli, ne 
gyalázzátok meg! Az isten előtt ne sodorjátok bűnbe magatokat!" 
Eredménytelenül. Kétévi ostrom után a kiéhezett város elesett, Samas-sum- 
ukin öngyilkos lett, szövetségesei hosszú ellenállás után megadták magukat. 
Az eddig még meg nem hódolt országok követei ajándékokkal próbálták 
elnyerni Asszíria kegyét. 

A birodalom az utolsó békekorszak beköszöntét ünnepelte. Asszíria 
hatalmának tetőpontjához érkezett. Az uralkodó aprólékos gonddal 
szépítette fővárosát, Ninivét. Itt hozta létre az ókori Kelet legnagyobb 
,könyvtárát?. Ékírásos agyagtáblák százaira jegyeztette fel az irodalom 
eddigi legfontosabb alkotásait a sumer eposzoktól kezdve az asszír királyok 
évkönyveiig. Assur-ban-apli uralkodói erényei közül a legfontosabbak 
egyikének tartotta a bölcsességet, s a művészetek — különösen az irodalom 
— támogatását. A király ugyanis, mint erről egyik felirata ékes bizonyságot 
ad, írni-olvasni tudó és szerető férfi volt: ,, Assur-ban-apli, a mindenség 
királya... az írnokság legkiválóbbja, bár az előttem járt királyok közül senki 
ezt a művészetet nem sajátította el: Nabu bölcsességét, az ékjelek vésését, 
amennyi csak van, az agyagtáblákra leírtam, besoroltam, ellenőriztem, hogy 
láthassam és olvashassam, a palotámban helyeztem el." 

A bukás 

A kilenc véres hadjárattal megteremtett béke azonban nem lehetett hosszú. 
I. e. 640 után az asszír birodalom egysége megbomlott: a hadsereg és a 
tartományok lázadásai megrázták a hatalmas birodalmat. A túlzott 
sikerekért most kellett fizetni. Az utolsó uralkodók kétségbeesetten 
próbálták menteni a menthetőt, de a bomlást már nem lehetett feltartóztatni. 
Először Babilon szakadt el, majd sorra követték a többiek. A hadsereg 
egysége is eltűnt: méd és perzsa törzsek harcosai és babiloni katonák 
nyomultak a birodalom központi területei felé. i. e. 614-ben elfoglalták 
Assurt, két esztendővel később Ninivét. Az asszír hadsereg néhány egysége 
még évekig folytatta a harcot, egyik parancsnokuk királlyá kiáltatta ki 


magát, s felvette az Assur-uballit nevet, de Assur isten már nem 
támaszthatta fel a birodalmat. 

II. Nekó fáraó felismerte, hogy Asszíria bukása bizonytalan helyzetet 
teremthet a térségben, s e bizonytalanságtól való félelmében segítséget 
küldött az asszíroknak. Az egyiptomiak ugyan beavatkoztak Asszíria 
oldalán, de felmentő seregüket i. e. 605-ben a karkemisi csatában a 
babilóniaiak megsemmisítették. Joggal írhatta a győztes babiloni uralkodó: 
,:.. ÉN, a gyenge, az erőtlen (Assur) lábát eltávolítottam, az igáját 
széttördeltem..." 

Az egykor oly nagyra hivatott birodalom eltűnt, az asszír nép szétszóródott, 
s emléküket ma már csak egy név őrzi, Szíriáé,... No meg a Biblia, hisz a 
próféták sokszor ostorozták Ninivét, az , elpuhult", gazdagságában tobzódó 
asszír fővárost. S ebből azt is sejthetjük, hogy bizony Asszíria vonzotta is a 
szegényebb népeket. A próféta szavaiba a bírálat mellett jó adag irigység is 
vegyül: 

, Ringyó sokféle romlottsága 

szépséges szépség varázserő van benne romlottsága megszédítette a 
népeket..." 

(Jeremiás) 


Az Újbabiloni Birodalom és a méd állam a kettős 
hatalmi rendszer kialakulása 


Bevezetés 

, Hol van az oroszlánok tanyája...? 

Szunnyadoznak pásztoraid, Asszíria királya, feküsznek vitézlő hőseid, 
néped a hegyeken széledez, és nincsen, a ki összegyűjtse..." 

(Náhum próféta könyve 18.) 

Mikor a napok óta tartó sűrű füstfellegek eloszlottak, a homályból egy 
hajdani világváros romjai bontakoztak ki. Szerteszét lerombolt épületek, s 
pernye mindenütt. No meg a zsivajgó katonák fosztogató csoportjai. A 
város Assur volt. Az időpont: i. e. 614. A katonáknak nem volt ismeretlen a 
terep, hisz sokáig harcoltak Asszíria oldalán. A keleti, komor hegyvidékek 
lakói ők: a médek. A város alatt egy másik, királya vezetésével érkező 
hadsereg körvonalai tűntek fel: babiloniaiak. Assur ostromáról ugyan 


elkéstek, de a győztesek dicsőségében mégis osztoztak, hisz már évek óta 
bőségesen kivették részüket az asszírok elleni harcból. 

A város mellett a két uralkodó — a méd és a babiloniai — szövetséget kötött 
egymással, s e szövetséggel Asszíria sorsa megpecsételődött. Assur 
ostromáról részletes leírás nem maradt fenn, de a korabeli hadijelentésekből 
valószínűsíthetjük, hogy valahogy így történhetett. Alig egy évtized után az 
utolsó asszír sereg is megsemmisült, s az egykor oly hatalmas birodalom 
romjain megosztoztak a szövetségesek. Néhány évi próbálkozás után 
Egyiptomnak le kellett "mondania arról, hogy Mezopotámiában 
visszaszerezze befolyását, így Keleten visszaállt a hagyományos egyensúly. 
Két, nagyjából egyenlő erejű hatalom állt egymással szövetségben, s 
biztosította a térség békéjét, a békés fejlődés lehetőségét. A kérdés csupán 
az volt, mikor keletkezik egy olyan erő, egy harmadik, mely képes arra, 
hogy ezt az egyensúlyt felborítsa... 

Babilon Hammurápi után 

Újra Babilon? Hammurápi után ezer esztendővel újra , világhatalom". Vajon 
miért? Hogyan vált azzá? Mi történt ebben a több mint húsz nemzedéknyi 
időben? 

Ismerős a történet? Babilon az ókori Kelet államainak tipikus útját járta be. 
Hammurápi állama, melyet inkább a fegyverek, mint a jól ismert törvények 
tartottak össze, áldozatul esett a hódító nomádoknak. Először a Kis-Ázsia 
hegyeiből váratlanul leereszkedő hettiták sarcolták meg a gyanútlan várost, 
aztán jöttek a többiek... 

A következő háromszáz esztendőről forrás alig maradt fenn. Az ókori Kelet 
történetében gyakori, hogy az állam egységének megszűntével eltűnik az 
írásbeliség, s a városok történetére homály borul. Ez persze fordítva is igaz, 
a források számának hirtelen csökkenése egy adott korban a válság egyik 
legbiztosabb jele. A történészek az i.e. 1600 és az i.e.1200 közötti időszakot 
Babilon és térsége , sötét korának" nevezik. 

A , sötét kor? 

Amit biztosan tudunk: Az Iráni-hegyvidék északi részéről származó nomád 
kassúk fokozatosan, inkább betelepedéssel, mint rohammal , szállták meg? 
Babilont, s a közülük származó királyok majd négyszáz évig uralkodtak a 
városban. Babilon nemsokára ismét hódított, de most nem katonáival, 
hanem kereskedőivel, akik bejárták Mezopotámiát, hogy szövetekkel, 
lazúrkővel, rézzel és főleg lóval kereskedjenek. Ebben a korban közismert 
volt, hogy a kassúk a térség kiváló lótenyésztői. A város kereskedői 


nemcsak a két folyó közét járták, hanem ezeken túlra is elmerészkedtek. Jó 
kapcsolatokat alakítottak ki Föníciával, Szíriával, de még a távoli 
Egyiptommal is. Ekkor vált a város Kelet első számú kereskedővárosává. A 
babiloni királyok még azt is megengedték maguknak, hogy az egyiptomi 
Újbirodalom fáraóit , testvérüknek" szólítsák. Különösen jó viszonyban volt 
a város Ehnaton fáraóval. 

A rövid virágzás után azonban ismét a hosszúra nyúlt hanyatlás következett 
be. A ,tengeri népek" vándorlása szétzilálta az addigi jól bevált 
kereskedelmi utak rendszerét. Az i. e. 12. században rohamosan szegényedő 
várost megszállták a keletre fekvő Elám hadai. Győzelmi jelvényként 
magukkal hurcolták Hammurápi híres törvényoszlopát. A megroppant 
Babilon hamarosan könnyű zsákmányává vált az Arábiából északra 
vándorló arámiaknak. Fél évezredig ők lettek a terület meghatározó ereje. 
A korábban kassúk által lakott területeken települtek le, ezért a babiloniak a 
,kacsú? szó torzult alakjával , káld?-nak nevezték őket. Az arámiak 
hamarosan átvették Mezopotámia kereskedelmének irányítását, az arámi 
nyelv kiszorította a korábban általánosan használt nyelveket, például az 
akkádot, s a diplomácia és a kultúra legfontosabb eszközévé vált. 

A , káld? Babilon 

A káldok Babilon környékének főleg a déli, mocsaras területeit szállták 
meg. Az i. e. 9. században a korábban értéktelennek tartott területek 
váratlanul rendkívüli fontosságra tettek szert. A hódító Asszíria ugyanis 
állandóan fenyegette az északi kereskedelmi útvonalakat. A kereskedők 
ezért inkább a déli, veszélytelenebb területeket járták áruikkal, mint a 
veszélyes Szíriát. Ez gazdagította az itt élő káldokat, de még inkább 
elszegényítette az asszírok fenyegette nagyvárosokat. E városok választás 
előtt álltak: vagy harcba szállnak az asszírokkal, kockáztatva a teljes 
pusztulást, viszont elnyerve a káld segítséget; vagy  meghódolnak 
Asszíriának. Ez utóbbi esetben megtarthatták viszonylagos önállóságukat, 
elsősorban a gazdaságban. Mezopotámia nagyvárosai inkább ezt a 
lehetőséget választották, a korlátozott szabadságot, de az anyagilag biztos 
jövőt. (E városok azok, melyek az utolsó pillanatig hűek Asszíriához!) 
Babilonban azonban valóságos polgárháború alakult ki a káldok és az 
asszírok hívei közt. Az i. e. 8. században a káld előkelőknek — akiket 
Asszíria legmakacsabb ellenfelei, az elámiak is segítettek — sikerült Babilon 
trónjára kerülniük. Asszíria ezt nehezen tűrte, beavatkozott Babilon 
ügyeibe. Ezután az erőviszonyoknak megfelelően hol asszír, hol káld király 


került hatalomra, míg Szín-ahhé-ériba asszír király meg nem elégelte a 
dolgot. 

I. e. 689-ben ostrom alá vette, majd lerombolta a várost, végül elárasztotta 
az Eufrátesz vizével: ,,... a tomboló özön, a szilaj dagály, a vízözön 
hasonmása, kilépvén medréből, a várost, a lakóhelyeket víz alá merítette, és 
pusztasággá tette..." 

A további történetet már ismerjük: Assur-ah-iddina újra felépíttette, fiát 
királyává tette, ennek ellenére a város fellázadt. Ezért Assur-ban-apli újra 
elpusztította. Ám a város ismét felépült, hisz Mezopotámia gazdasága nem 
nélkülözhette. A hanyatló Asszír Birodalom már nem volt képes szorosan 
ellenőrizni, és mikor az utolsó babiloni asszír helytartó is meghalt, a káldok 
ismét visszatértek. Nabu-apla-uszur (i. e. 626-605) káld király megtámadta 
az asszír helyőrségeket, s hosszú, nehéz harcok után felszabadította 
Mezopotámiát. A küzdelem majd húsz esztendeig tartott, míg i. e. 605-ben 
Assur-uballit asszír király utolsó hadserege meg nem semmisült. A méd 
szövetségben vívott háború eredményeként Babilon megszerezte 
DélMezopotámiát, Szíriát és Föníciát. Persze ugyanúgy hódítással, mint 
asszír elődje. 

I. e. 605-ben Karkemis mellett a babiloni trónörökös, Nabu-kudurri- 
uszur legyőzte az Asszíria segítségére — igaz késve — érkező egyiptomi 
sereget, s ezzel Babilon a Kelet első számú hátalmává vált. Megszületett az 
alig hetven esztendeig fennálló Újbabiloni Birodalom. 

Az Újbabiloni Birodalom 

Nabu-kudurri-uszur (i. e. 605-562) trónraléptét a virágzás és a béke 
korszakaként hirdette meg: , Az országot igazgattam, a lakosságot boldoggá 
tettem...  Ezüstöt, aranyat, drágaköveket, bármilyen fajtájú értéket, 
drágaságot, csillogó bőséget, a hegyek termékét, a tengerek kincsét 
hihetetlen tömegben... ajándékként hozattam eléjük városomba, Babilonba." 
Nabu-kudurriuszur . elhatározta, hogy városát a világ fővárosává teszi. 
Felirataiban minden alakalommal szól építkezéseiről, melyek szinte 
kizárólag a város megerősítésére vonatkoznak: ,,... Hatalmas fallal vétettem 
körül Babilon keleti oldalát... árkot ástam... a tenger hullámáradatához 
hasonló vízárral vettem körül a várost..." 

A király hatalmas erőfeszítéssel próbált az ,egekkel versenyre kelő" 
emlékeket hagyni maga után. A jól szervezett, de a kívülálló számára mégis 
kaotikusnak tűnő városról nem véletlenül kapta nevét a , bábeli zűrzavar". 
Ide áramlott az ókori Kelet szinte minden terméke. Virágzott a kézműipar 


és az ettől akkor még nehezen elválasztható művészet. A gazdaság 
fejlődését az ókor első bankjai kölcsöneikkel segítették. A palota és a 
templom már nem a Sumerben megszokott elosztó szerepét látta el. A 
földek döntő részét bérlők művelték meg, akik érdekeltebbek voltak ugyan 
a termelésben, mint az oikosz tagjai, de már nem volt meg az a , nagy 
szervezet", amely az elszegényedéstől megvédhette volna őket. A lakosság 
egyre nagyobb mértékben költözött a jólétet kínáló városokba. Az ókori 
Kelet városiasodása itt, Mezopotámia középső részén érte el a csúcspontját. 
Az , istenek kapuja" 

A Babili (Babilon) szó jelentése: az , Istenek kapuja?. Óriási város volt, 
területe majdnem 1200 hektár. Többszázezer lakosának biztonságát 
hatalmas falrendszer óvta, melyről a nagy történetíró, Hérodotosz, így Ír: 
, A falak tetején egymással szemben emeletes épületeket húztak fel, 
közöttük pedig egy négyesfogatnak is elegendő utat hagytak. A falakon 
körben száz torony áll, amelyek, akárcsak az ajtók és küszöbök, bronzból 
készültek." 

Hérodotosz gyakori túlzásai ellenére ezen , erődrendszer" létezésében nem 
kell kételkednünk, az ásatások kiderítették, igaza volt. Az Asszíriával 
ellentétben itt mázas téglából készült épületek ugyan hamar összeomlottak, 
de romjaikban is lenyűgözőek. A város tégláit hosszú évszázadok alatt 
különböző építkezésekhez hordták szét. 

Babilon egyik legfontosabb pontján állt a hatlépcsős, majd száz méter 
magas toronytemplom, Marduk isten szentélye. A város falaitól a 
zikkurratig a több mint harminc méter széles , felvonulási út? vezetett. A 
külsővárost a belsővárossal a máig is csodaszámba menő Istar kapu kötötte 
össze. Az Eufrátesz két partja közt 120 méter hosszú állandó híd húzódott. 
A város látványosságának számított még az a függőkert, melyet 
Nabukudurri-uszur , méd felesége,  Szemiramisz  gyönyörködtetésére 
építtetett. 

Babilon uralkodói királyi nevükbe Nabunak, a bölcsesség istenének a 
nevét vették fel, jelezve, hogy programjuk a békés fejlődés, a tudományok 
és a művészetek felvirágoztatása. Ám a , békekorszak? csak Mezopotámia 
nagyvárosaira vonatkozott.  Nabu-kudurri-uszurnak ugyanúgy szembe 
kellett néznie a nyersanyagellátás és a kereskedelmi utak ellenőrzésének 
problémájával, mint asszír elődeinek. Ezért számos hadjáratot vezetett, 
hogy Babilon fennhatóságát kiterjessze. Egyiptom ellen ugyan nem ért el 
sikert, de kétszer is elfoglalta Jeruzsálemet (i. e. 597, 586), megszállta 


Szíriát, majd 13 évi ostrom után Türoszt. Ezzel megszerezte az észak-déli 
kereskedelem feletti ellenőrzést. Babilon a térség kereskedelmének 
központjává, a , világ köldökévé? vált. 

A birodalom bukása 

Néhány évtizednyi virágzás után azonban váratlanul baljós jelek zavarták 
meg a jólétet 

Néhány évtizednyi virágzás után azonban váratlanul baljós jelek zavarták 
meg a jólétet ben lerohanták a perzsák. A perzsák királya, Kürosz, e 
korban szokatlan módon, nem telepítette át ellenségeit, mint az , asszír 
hagyományt" folytató babiloniaiak. 

A két országot egyesítette, ezzel Babilon szomszédságában hatalmas 
katonai erőt képviselő, látványosan terjeszkedő birodalom jött létre. 

Ez idő tájt foglalta el rövid küzdelem után a trónt Nabu-na?id (i. e. 556- 
539) Babilonban. Felismerte, hogy a médek bukása csak átmeneti 
előnyökhöz juttatta államát, ezért megpróbált felkészülni a perzsa 
támadásra. Figyelmét azok felé a területek felé fordította, amelyek a 
perzsaellenes küzdelem bázisai lehettek. Ilyen volt a fémben és lovakban 
gazdag Szíria és egyéb nyugati és déli térségek. A király udvarával 
felkerekedett, s tíz esztendőn keresztül végiglátogatta birodalmának ezen 
területeit. Addig helyette fia, Bel-sarri-uszur (a Bibliában Belsaccar — 
Baltazár) uralkodott a városban. Nabu-nafid nyugat fontosságát jelezte 
azzal is, hogy e vidékek holdistenének, Színnek a kultuszát támogatta. 
Ezzel kihívta maga ellen a babiloni Marduk-papság haragját. A király célja 
talán éppen az volt, hogy az eddig háttérbe szorított Nyugat- és Dél- 
Mezopotámiát egyetlen gazdasági egységgé szervezze, mely képes a 
hadsereget eltartani. Ez óhatatlanul Babilon — ha nem is szándékos — 
háttérbe szorítását jelentette. Magában a városban a király nem elsősorban 
építkezéseket, hanem ásatásokat folytatott, s meg is találta az akkád kor 
emlékeit. Utazásai, ásatásai, fiával való közös uralkodása miatt kortársai 
, bolond királynak? tartották. 

Babilon és a perzsák versenyében Irán került előnyösebb helyzetbe. 
Területén nagy bőségben találhatók fémek, s Média bukásával a perzsákhoz 
kerültek a legkiválóbb lovakat nevelő vidékek. Az ennek következtében 
kitűnően felfegyverzett, hatalmas perzsa hadak i. e. 539-ben támadtak 
Babilonra. . Nabu-najid — visszatért városába, de helyzete hamar 
reménytelenné vált. A várostól nem messze vívott ütközetben a babiloni 
hadsereg összeomlott. I. e. 539. október 12-én Kürosz katonái harc nélkül, 


a Marduk-papság ünneplése közben vonultak be Babilonba. Hérodotosz úgy 
meséli, a város akkora volt, hogy egyes részeinek lakói csak három nappal 
később értesültek a perzsák bevonulásáról. 


A perzsák 


, Én vagyok Kyros, a mindenség királya, a nagy király, 

a hatalmas király, Sumer és Akkád királya, a négy világtáj királya..." 
Kürosz (i. e. 559-530) teljes joggal nevezhette magát a , négy világtáj 
királyá"-nak. Uralkodásának 30 esztendeje alatt Perzsiát a történelem 
pereméről a történelem középpontjába helyezte. Olyan birodalmat hozott 
létre, melyre addig a világ történetében nem volt példa. Fél évszázad alatt a 
birodalom határai a Boszporusztól az Indusig terjedtek ki. Különböző 
civilizációs fokon élő népek százait egyesítette, ez azonban csupán kétszáz 
esztendeig tartott, tehát csak részben mondható sikeresnek. De vajon mi a 
sikerek és mi a bukás titka? 

A birodalom megteremtése 

Hérodotosz görög történetíró a perzsák sikereit azzal magyarázta, hogy 
,,... Minden más népnél hamarabb veszik át az idegen szokásokat." 
Birodalmukat rendkívül gyorsan építették fel. Viszonylag későn, csak az i. 
e. I. évezred elején érkeztek nomád törzseik a Kaukázus tájairól. 

A perzsák és a médek több hullámban árasztották el Baktria hegyvidékeit 
és az Iránifelföldet. A népesség magas lélekszáma miatt lehetőség nyílott 
arra, hogy magukba olvasszák az ott talált őslakosságot. Az évezred 
kezdetén jelentek meg első városaik, s ekkorra szerveződött meg a 
jellegzetes perzsa társadalom. Az ,ország? ekkor még seregnyi 
kisebbnagyobb fejedelemséget jelentett. Ezek élén fejedelem állott, akit 
katonai kíséret vett körül. A legszámosabb csoportot nem a háztartások 
tagjai vagy a Keleten általános kézműves- és kereskedőréteg alkotta, hanem 
a viszonylag szabad parasztság. Eszközeik közt egyre nagyobb számban 
jelentek meg a vasszerszámok, melyek növelték a termelés hatékonyságát, 
de a vas forradalmasította a hadviselést is. Az ekkor szerveződő perzsa 
lovasseregeket még az asszírok is mintának tekintették. 

Az i. e. 8. századi írott forrásokban találkozunk először a perzsák és a velük 
rokon médek nevével. A délkeleti irányba továbbvándorló perzsa törzsek 
ugyanis ekkor települtek be , Parsumas országba" (Irán középső része), 
melyről nevüket nyerték, s ekkor kerültek az asszír birodalom hatókörébe. 


Az i. e. 8-7. században folyamatos támadásokat indítottak az asszír királyok 
ezek felé a területek felé, hogy nyersanyagaikat — vas, réz, lazúrkő — 
megszerezzék. Elám meghódítása után a perzsáknak és a médeknek nem 
maradt más lehetőségük, mint meghódolni a hatalma csúcsára érkező 
Asszíriának. Ekkoriban, az i. e. 7. század elején szervezte királysággá a 
perzsa törzseket Akhaimenész, a legendás dinasztiaalapító. Az asszír 
hatalom  gyengülésével a médek kerültek előnyösebb helyzetbe. 
Legnagyobb királyuk, Küaxarész részt vett az Asszír Birodalom 
megsemmisítésében, majd az Újbabiloni Birodalommal osztozkodtak a 
térségen (i. e. 612-605). 

Az elkövetkező fél évszázad a méd nagyhatalom kora volt. A perzsák 
formálisan a médek alattvalói lettek, gyakorlatilag azonban függetlenek 
voltak. I. e. 559-ben került trónra az Akhaimenida dinasztia talán 
legnagyobb alakja, , Nagy Kürosz". 

Kürosz (i. e. 559-530) 

Legfontosabb céljának a perzsa nagyhatalom megteremtését s a méd 
birodalom megdöntését tekintette. Babilon kezdeti támogatásával több 
hadjáratot vezetett újonnan szervezett seregével Média ellen. I. e. 555-ben 
döntő győzelmet aratott, ám sikerét nem követte az ebben a korban 
szokásos pusztítás. A legyőzött méd királynak megkegyelmezett, még 
hivatalnokai is megtarthatták tisztségeiket. (Korábban az asszírok 
létfontosságúnak tartották a vezető elit likvidálását győztes hadjárataik 
után!) A médek meghódítását a kortársak sem értékelték úgy, hogy Média 
megsemmisült volna. Olyannyira nem, hogy a megszülető új birodalmat 
sokáig — különösen a görögök — Médiának nevezték. 

A médek legyőzésével megnyílt az út Kis-Ázsia és a korábbi szövetséges, 
Babilon felé. Kürosz elsőként Kis-Ázsia , nagyhatalma", a tengeri népekkel 
együtt érkező lüdök ellen fordult. A legendás gazdagságáról ismert 
Kroiszosz (Krőzus) lüd király nem várta meg a perzsa támadást, hanem i. 
e. 549-ben maga indított hadjáratot Kürosz ellen. Az eseményekről 
Hérodotosz a következőt meséli: A lüd király a hadjárat kimenetelét illetően 
jóslatot kért a delphoi görög jósdától. Ajándékokkal érkező követei 
kérdésükre a következő választ kapták: , Ha megtámadod Perzsiát, egy nagy 
birodalmat fogsz tönkretenni." A király örült a jóslatnak, s megindította 
hadait. Három év múlva azonban országát elfoglalta Kürosz. Kroiszosz 
Szardeiszben, fővárosában máglyára ült, hogy inkább megégesse magát, 
mintsem ellenfele kezébe jusson. Ám egy hirtelen jött zápor eloltotta a 


tüzet, így a király mégis fogságba került. Kürosz ismét kegyes volt, 
Kroiszoszt is és országát is megkímélte. Ezután a lüd király felháborodottan 
kért a jósdától magyarázatot. , A jóslat helyes volt, valóban egy nagy 
birodalmat tettél tönkre, a tiédet" — válaszolta a jósda. A perzsa hódítók 
Európa határaihoz értek. 

I. e. 539-ben Kürosz utolsó nagy ellenfele ellen fordult, megtámadta Nabu- 
na"id Babilonját. A hadjárat rövid és sikeres volt. A babiloni hadsereg 
Szippar városánál megsemmisült, így a perzsa vezér harc nélkül vonulhatott 
be Babilonba: ,,... Úgy áldják örömmel, mint az urat, aki hatalmával a 
halottakat életre keltette... mindenkit megőrzött, tisztelettel tekintenek a 
nevére." 

, Az összes embert összegyűjtöttem, lakóhelyükre visszatelepítettem." 

Ki gondolná, hogy ez a szöveg a város elfoglalására vonatkozik? 
Emlékezzünk csak arra, miként szólnak korábban az asszír királyok 
győzelmeikről! Bizony nemcsak a hangvételben van a különbség. A perzsa 
hódítás valóban lényeges jegyekben tért el elődeiétől. 

Kürosz a meghódított városból hazaengedte a zsidóságot, véget vetett a 
,babiloni fogságnak", és engedélyezte a zsidóság új templomának 
felépítését Jeruzsálemben. A templom kincseit is visszaadta. A király (de 
utódai is) figyelemmel kísérték a zsidóság sorsát, valószínűleg azért, mert 
Jahve kultuszát közelállónak érezték a perzsa vallási hagyományokhoz. 
Kürosz hódító politikájához hozzátartozott a helyi istenek kultuszainak 
támogatása, s ezzel a helyi lakosság szimpátiájának megnyerése. 

A meghódított országokban mindig az ottani királyok utódának tekintette 
magát, s az ő hagyományaikat követve igyekezett kormányozni. Nem akarta 
újjászervezni a megszerzett területeket, mint asszír elődei. Hagyta, hadd 
éljék saját életüket. Birodalmát olyan egységgé kívánta formálni, melynek 
népei , önként?" tartanak össze. Nem véletlenül nevezték a perzsák 
, atyának", a görögök , törvényhozónak", a zsidók pedig egyenesen 
, felkentnek". 

Kambüszész (i. e. 529-522) 

Kürosz fia örökölte apja tehetségét, de a birodalom-szervezést más úton 
folytatta. Igazi önkényúr módjára uralkodott. A hadseregre támaszkodva 
irányította a meghódított tartományokat. I. e. 525-ben vezette legnagyobb 
hadjáratát Egyiptom ellen. Rövidesen Alsóés Felső-Egyiptom egyaránt a 
kezére került. További hadjáratai során eljutott Észak-Afrika görög 


városaiig. A perzsák tehát Kis-Ázsia mellett itt is kapcsolatba kerültek a 
görögökkel. 

A király távollétében a birodalom keleti felében lázadás tört ki Gaumata, a 
, méd mágus" vezetésével. Kambüszész ugyanis uralkodása kezdetén 
meggyilkoltatta a saját testvérét, Bardiját. A mágus Bardijának adva ki 
magát a perzsa trónra ült, maga mellé állítva a Kambüszész uralmával 
elégedetleneket. Kambüszész azonban a lázadás kezdetén meghalt, 
valószínűleg öngyilkos lett. Úgy tűnt, hogy Kürosz fiatal állama 
összeomlik, ám a hadsereg és vezetői megmentették. I. e. 522-ben a vezetők 
egyike máig ismeretlen körülmények között megszerezte a hatalmat. Ő volt 
Dareiosz, a legismertebb perzsa uralkodó. 

Dareiosz (i. e. 522-486) 

Két esztendő alatt 19 győzelmes ütközetet vívott ellenfeleivel a birodalom 
minden táján. Kilenc, önmagát királynak kikiáltó fejedelmet győzött le. A 
mágust elfogatta és kivégeztette, de ez a sors várt a többi lázadóra is. A 
hadjáratokban kitűnt tízezer legkiválóbb harcosból szervezte meg 
hadseregének elit csapatát, a Halhatatlanokat, akik a királyok mindig 
megbízható testőrségét alkották. (Azért kapták ezt a nevet, mert a létszámuk 
mindig változatlan volt, ugyanis ha egyikük meghalt, a helyére rögtön új 
testőr került.) 

A perzsa birodalom virágkorát Dareiosz alatt élte. Úgy tűnt, hogy nem akad 
a Keleten méltó ellenfele. Dareiosz nyugodtan vésethette a sírjára: ,A 
barátaim barátja voltam. Mindent meg tudtam tenni, képes voltam 
megtenni." 

A birodalomnak csupán egyetlen, jelentéktelennek tűnő ellenfelet nem 
sikerült térdre kényszerítenie, Hellászt. Ez később végzetessé vált a 
számára. 

A lázadásokból Dareiosznak le kellett vonnia a tanulságot: a birodalmat 
szigorú normák szerint kell igazgatni, különböző népeit mind több szállal 
összekapcsolni, az együvé tartozás érzését alakítva ki bennük. Törvényeket 
kell hozni, meghatározva a mindenkire érvényes jogokat és kötelességeket, 
, hogy a hatalmas ne fossza ki a szegényt". 

Az újonnan szerzett tartománnyal, Indiával együtt (csak az Indus folyóig 
tartó részről van szó) a birodalmat 20 kormányzóságra, satrapiára 
osztotta, melyek élén a király által kinevezett perzsa helytartó, a satrapa 
állt. Melléjük tőlük független katonai parancsnokokat is kinevezett a 
király. A satrapákat hivatalnokok hada segítette. Hogy esetleges 


lázadásuknak elejét vehesse, a fővárosból, Perszepoliszból (,a perzsák 
városa?) kiküldött megbízottakkal folyamatosan ellenőriztette őket. Ezeket 
a , király fülei"-nek nevezték. A birodalom másik fővárosából, Szúszából a 
Kis-Ázsia partvidékén fekvő Epheszoszba 2700 km hosszú utat építtetett, 
hogy a hagyományos észak-déli összeköttetés mellett a kelet-nyugatit is 
biztosítsa. Az úton postaszolgálatot is szerveztek. Dareiosz, hogy a 
gazdaság fejlődését segítse, lüd mintára arany- és ezüstpénzt veretett. Az 
aranypénz — az ő nevéről dareikosznak hívták — elsődleges szerepe 
azonban nem ez lett, hanem az adózás ésszerűsítése. Erről ismét részletesen 
szól Hérodotosz. Az adók döntő részét nemesfémben kellett a 
tartományoknak fizetni, emellett el kellett látniuk — főleg Mezopotámiának 
— a hadsereget élelemmel és lovakkal. Az évi jövedelmet Hérodotosz 15 
000 talentum, azaz kb. 400 tonna aranyra és ezüstre teszi (egy talentum 26,2 
kg). A rengeteg nemesfém azonban ritkán került vissza a gazdaságba. 
Egyszerűen felhalmozták Perszepolisz kincstárában. Nagy Sándor, amikor 
elfoglalta Perszepoliszt, állítólag 3100 tonna aranyat és ezüstöt talált itt. 

A gazdaság 

A pénz kismértékű felhasználása ellenére is virágzott a birodalom 
gazdasága. Maga Dareiosz erőteljesen propagálta új növényfajták 
termesztését. Uralma alatt terjedt el a rizs, a lucerna, különféle gyümölcsfák 
és építkezésre alkalmas fafajok termesztése. Számottevően fejlődött a 
bányászat és a fémfeldolgozás. A kereskedelemben a kézműipari termékek 
és a használati cikkek vették át a luxusáruk helyét. Az emelkedő árak 
ellenére is ezek egyre több ember számára váltak elérhetővé. Az uralkodók 
közmunkákkal igyekeztek munkalehetőséget biztosítani. Szabályozták az 
árak és a bérek jelentős részét, így próbálták elejét venni a lakosság 
elszegényedésének. Ezzel elérték, hogy az átlag perzsa alattvaló 
életszínvonala magasabb volt, mint görög kortársáé. 

A perzsa birodalom egyetlen gazdasági egységbe kapcsolta az ókori 
Keletet, virágzott a király által is pártolt távolsági kereskedelem. Jelentős 
befolyásra tettek szert a babiloni bankházak. Már nemcsak kölcsönökkel 
foglalkoztak, hanem bekapcsolódtak a kézműiparba és a mezőgazdaságba 
is. Az állam azonban — a királyok jóindulatú támogatását leszámítva — 
nemigen avatkozott be a gazdaságba, s éppen ezért nem is tudta a gazdasági 
folyamatokat szabályozni. Ez a későbbiekben aláásta a birodalom egységét. 
Kultúra és vallás 


A perzsák a hódításaik során megismert népek kultúrájának elemeit 
ötvözték össze. Birodalmuk írásbeliségének alapjává az arámi nyelv vált, 
ugyanis nem volt elég perzsa írnok. Az írásbeliséget a fejlettebb területekről 
kellett átvenni. Ugyanígy igaz ez a képzőművészetre és az építészetre is. 
Monumentális, rendkívüli szakmai tudásról árulkodó palotaegyütteseket 
hoztak létre, de maga Dareiosz említi egy feliratán, hogy ,,... A kőfaragó 
mesterek iónok és szardeisziek voltak. Az aranyat megmunkáló 
fémművesek médek és egyiptomiak  voltak...".  Szúszában és 
Perszepoliszban hatalmas építkezések zajlottak: asszírok, médek, 
egyiptomiak babiloniak dolgoztak itt, mindegyikük saját tradícióit követve. 
A birodalomban rendkívül magas szintre jutott a fegyverek, a lószerszámok 
és a mindennapi használati tárgyak készítése, de fejlettségüket ezek is a 
perzsa kultúra befogadó jellegének köszönhették. 

Vallásuk központjában Ahuramazda kultusza állt. Emellett sok korábbi, 
az indiai mitológiával rokon istenalakot tiszteltek: pl. Mithra, Varuna, Indra. 
A klasszikus perzsa vallást Zarathustra, egy legenda életű pap alapította az 
Akhaimenida-dinasztia uralmának kezdetén, az i. e. 7. század végén. E 
vallás alapja a jó és a rossz örök ellentéte, ezt tekinti a világ 
mozgatóerejének. Az embernek azonban van lehetősége a kettő közötti 
választásra. A legfőbb jó megtestesítője Ahuramazda, ő az egyetlen 
istenalak, akit ábrázolni szoktak. A rossz megtestesítője Angramainju 
(később a zsidó mitológia sátánalakjává válik). Az ilyen kettősségen 
alapuló vallást nevezzük vallási dualizmusnak, ez azonban nem jelenti azt, 
hogy az ilyen vallás hívei csupán két istent tiszteltek. 

A világ története e szerint a vallás szerint a két erő periodikusan visszatérő 
küzdelméből áll, melyben részt vesznek ezen a kettőn kívül más istenalakok 
is, pl. Mithra (Mithrasz), az igazság majd a nap istene (a római korban 
egész Európában ismertté és népszerűvé vált), Váju, a viharisten vagy 
Anáhita, a termékenység istennője. A perzsa vallásra hatottak Kelet más 
nagy vallásai is. 


Kína 


Bevezetés 


Mondhat-e valami többet a kínai civilizációról, mint az, hogy az egyetlen 
emberi építmény, amely a világűrből is látható, a Kínai Nagy Fal? 

A korai civilizáció rendkívüli fejlettségéről tanúskodik a bronzművesség, a 
kínai selyem és porcelán, a papír és a könyvnyomtatás feltalálása. A kínai 
költészet festői ecsetvonásokkal írott szavait ma is csodálattal vizsgálgatjuk. 
A mai Kína hatalmas ország. Területe majdnem akkora, mint egész 
Európáé, s e roppant területen a történelem folyamán kialakult kultúra a ma 
élő emberiség csaknem egyötödének kultúrája. 

Kína tehát a világtörténelem egyik legősibb civilizációja és legősibb állama, 
amely korunkban is igen nagy szerepet játszik. Történetét mégis sokkal 
kevésbé ismeri a közvélemény, mint valamely kisebb európai államét. A 
kínai szokások is távoliak a mi világunktól, az ősi hagyományokban 
gyökerező kínai kultúra pedig általában csak értetlenségre talál Európában. 
Kína megértéséhez mindenekelőtt történelmének megértése szükséges. 
Ismerkedjünk meg egy kicsit részletesebben ennek a távoli, ismeretlen 
világnak a történetével, kultúrájával. 


Általános jellemzők 


Az elnevezés 

Az állam elnevezése az i. e. 3. századból ered, ebben az időszakban történt 
ugyanis, hogy Jing Cseng, a Csin-dinasztia vezetője felvette a császári 
címet (Si Huang Ti: Első Császár). Ezáltal ő lett a Mennyei Birodalom 
megalapítója, s nem véletlenül éppen a Csin-dinasztia nevéből származik az 
európai nyelvekben a Kína elnevezés. 

Maguk a kínaiak leggyakrabban az éppen uralkodó dinasztia nevével 
jelölték országukat (Sang, Csou, Csin, Han). A régi időktől használatos a 
Csung kuo (középső állam) vagy a Csung hua (középső virágzó) elnevezés 
is. Ez a mai Kínai Népköztársaság nevében is szerepel: Csunghua Zsenmin 
Kunghokuo. 

A terület elzártsága 

Bár a kínaiak találták fel a lőport, a porcelánt (angolul a porcelán — china — 
kínai) és az iránytűt, mégsem mondhatjuk róluk, hogy megajándékozták 
velük a világot vagy akár csak Európát. 

A mi szempontunkból Kína a világ végén van. A területet Eurázsia végtelen 
füves pusztái választják el Európától, s a világ legmagasabb hegylánca 
Indiától, tehát Kína elszigeteltsége látszólag teljes. Ez a rendkívül nagy 


távolság és erős elszigeteltség mindvégig az egyik legfontosabb tényezője 
az ország fejlődésének. A kínaiak mindig egy teljesen önálló világ, 
valamiféle ,kis emberiség?" képviselőinek érezték magukat, s mivel 
kapcsolataik távoliak és csaknem  észrevétlenek voltak, minden 
vívmányukat kizárólag saját erejüknek tulajdonították. 

Kína elzártságát elsősorban a földrajzi viszonyok eredményezik. Az 
országtól északra roppant kiterjedésű, rendkívül száraz, túlnyomórészt sík 
vidék húzódik, s ez a síkság beleolvad a mongóliai sivatagba, mely 1300 
km széles. Ezen a területen csak lovas sereg volt képes átkelni, az is csak 
tavaszi időszakban, amikor megvoltak a feltételek egy hosszú hadjárathoz. 
Emellett biztonsági okokból a támadások elkerülésére az i. e. 3. században 
elkezdték építeni a Kínai Nagy Falat. Kelet felől a viharos Csendes-óceán 
határolja, délen — a Jangce folyó völgyétől délre eső területen — valódi 
szubtropikus dzsungel terül el, ahol ellenséges, primitív népek, a 
fejvadászok éltek. 

Kína nyugati határvidékét a Himalája — a világ legmagasabb hegysége — és 
a Tibetifennsík alkotja. Az itteni szorosokat, folyóvölgyeket az év nagy 
részében hó torlaszolja el, vagy a félelmetes szakadékok alkotnak szinte 
leküzdhetetlen akadályt. 

Ilyenformán Kína barbár és ellenséges szomszédaitól körülvéve is önálló, 
külön világ lett. Ráadásul a nomád betörések veszélye az idők folyamán 
egyre csökkent, mivel a kínaiak száma egyre nőtt, a nomád népeké pedig 
többé-kevésbé változatlan maradt, s így a köztük levő létszámkülönbség 
mind jelentősebbé vált. 

A terület elszigeteltsége egyik oldalról pozitív volt, hiszen lehetővé tette — 
hasonlóan pl. Egyiptomhoz — egy hatalmas birodalom kialakulását, sőt 
Kínát tekinthetjük a világ legrégibb folyamatosan működő államának. Az 
elzártság negatívuma azonban az, hogy a kapcsolatok hiánya egyben a 
fejlődés kerékkötőjévé is vált. Ráadásul a kezdeti időszakban nagyon 
hasznos egység következtében nem alakulhatott ki az egyes területek 
önállósága, sokfélesége, kulturális különbözősége. Pedig ez a három dolog 
— a változatosság, nyitottság és a kultúrák közötti versengés — az, ami a mi 
Európánkat annyira fejlődőképessé tette. Ezért ebből a szempontból a kínai 
történelem az európai fejlődés egyik leglátványosabb ellenpéldája is lehet. 
Földrajzi jellemzők 

Kína két nagy földrajzi egységből áll. Az északi terület a Sárga-folyó 
völgyében mérsékelt éghajlatú, hideg telekkel. A folyó (kínai neve Huang- 


ho) 4000 km hosszan kanyarog, s fő jellemzője, hogy rendkívül szeszélyes, 
folyamatosan változtatja medrét, hatalmas területeket önt el. A déli rész 
éghajlata a Kék-folyó völgyében (Jangce) fokozatosan szubtrópusivá válik. 
A két területen eltérő mezőgazdasági kultúrák alakultak ki. Észak fő 
terményei a búza és a köles, délé pedig a rizs. A déli rész fejlődése hosszú 
ideig általánosan elmaradt az északi területhez képest. 

A jelentős folyóhálózat minden nagyobb folyója az ország keleti részét 
öntözi. A folyóvölgyek — mint legtermékenyebb részek — Kína legsűrűbben 
lakott vidékei voltak, a lakosság nagy többsége ide zsúfolódott össze. A 
Huang-ho középső és alsó folyása mentén alakult ki a legrégibb kínai 
civilizáció. A folyó völgyében az éghajlat elég rideg. Nyáron rekkenő 
hőség, télen csikorgó fagy, a tél végi hideg homokviharok még ennél is 
kellemetlenebbek. A folyók egész télre befagynak, hogy azután a 
felmelegedéskor azonnal rohanó áradattá változzanak. A Huang-ho nem 
hajózható biztonságosan, számtalan mellékfolyója szeszélyesen kanyarog a 
lapos síkságon. 

Az áradások minden évben változtatták a Sárga-folyó medrét, ezért 
hatalmas területeket öntött el. A mélyebben fekvő területek megteltek 
vízzel, eliszaposodtak. Kezdetben a mocsaras vidékeknek csak a szegélyét 
hasznosították legelőként, vagy eperfákkal ültették be selyemhernyó 
tenyésztéséhez, a későbbi időkben azonban rendkívül termékeny területté 
vált. 

A gátak építése, a mocsarak lecsapolása, a vizek elvezetése olyan ősi 
munkáknak számítottak, hogy emlékük a legendákban, úgy maradt meg, 
hogy ezek a távoli hősök és bölcsek találmányai (lásd mondai kor). 
Történeti források 

Sze-ma Csien történetíró Történelmi feljegyzések című munkája az i. e. 
1. századból a legfőbb forrás a kínai civilizáció korai történetéhez. A mű 
felöleli Kína egész történelmét a legtávolabbi legendás koroktól a szerző 
saját koráig. Ez a munka szolgált mintául az összes későbbi dinasztia 
történetének megírásához is. Felépítése különbözik a nyugati történetírók 
műveitől. Az első, krónikaszerű részben Sze-ma Csien felsorolja a 
császárok tetteit és döntéseit lehetőleg napról napra. Száraz, adatszerű, nem 
bocsátkozik magyarázatokba, nem alkot véleményt. A mű második része 
életrajzokat tartalmaz. A kor minden jelentős személyisége szerepel itt — az 
uralkodókat kivéve -, teljesen függetlenül az érdemektől. Csak az 
érdekesség az egyetlen szempont. A szerző itt már értékel, véleményt 


mond, mindezt gördülékeny stílusban, tele érdekes történetekkel Mindezek 
mellett a műben találhatók származási táblázatok a császári házról, a 
hercegi családokról, és sok önálló tanulmány is szerepel benne a 
legkülönbözőbb témákról: az adórendszertől a jövendőmondókig. 

A későbbi kínai történetírók fő jellemzője, hogy szilárdan hisznek a 
dinasztikus ciklusokban. Ez annyit jelent, hogy történelmüket dinasztiák 
alapján osztják fel időrendben. Minden ciklusban először erős, szilárd a 
dinasztia, majd a különcködés — mértékvesztés — miatt lassan halad a 
polgárháború felé. A ciklus befejeződése a rövid életű utóddinasztiák sora. 
A probléma ezzel az elgondolással csupán az, hogy csak a késői Han- 
dinasztia — i. sz. 1-2. század — idejére igaz, de a korábbiakra nem. A 
ciklikus szemlélet a kínaiaknak rendkívül megfelelt, mégpedig a világról 
alkotott nézeteik miatt. Szerintük ugyanis a történelemben éppen úgy 
körforgás van, mint mindenütt a világmindenségben. (Erről a témáról 
azonban bővebben a kínai vallási elképzeléseknél lesz szó.) 

A kínai írás 

Az első kínai írásos feljegyzések nem agyagtáblákra íródtak, mint a 
sumereknél Mezopotámiában, és nem is kőoszlopokra vésték őket, mint 
Egyiptomban. A legősibb feliratokat szarvasok és szarvasmarhák 
lapockacsontjára vagy teknősbékák hasi páncéljára karcolták. A szövegek 
jóslás céljából készültek. Írásban tették fel kérdéseiket a legfontosabb 
ügyekben: milyen idő és termés várható, hány állatot vagy embert 
áldozzanak a katonai győzelem érdekében, hol építsék fel az új fővárost stb. 
Ezután izzó rézrudat szorítottak a jóscsonthoz, s az így keletkező 
repedésekből olvasták ki a választ. Ezek a legősibb emlékek az i. e. II. 
évezred elejéről származnak. 

Az első képszerű írásjelek eléggé különös, több vonalkából álló rajzok 
voltak. Állítólagos feltalálójukról — Cang Csie, császári hivatalnokról — úgy 
tartja a monda, hogy madarak lába nyomából alkotta őket. A kínaiak írása a 
sumer ékíráshoz vagy az egyiptomi hieroglifákhoz hasonló írás, de míg 
azok írásjelei a szavak hangalakját adták vissza, addig a kínaiaknál a 
fogalmat magát jelentették. A Sang-korszak írásjeleiből mára több mint 
kétezret megfejtettek, s ez a nagyszámú jel a kultúra fejlettségét bizonyítja. 
A jóscsontok mellett az i. e. 15. századtól bronzedényfeliratok, a későbbi 
időszakokból pedig bambuszlapocskákra írt szövegek maradtak ránk. 

A kínai nyelv nem ismer mást, csak egyszótagos szavakat. Mivel a jelek 
száma nem végtelen, éneklő hanglejtéssel tesznek különbséget ugyanannak 


a szónak többféle jelentése között. A , ma?" szó például jelenthet édesanyát, 
szidást, lovat, lent, attól függ, hogyan ejtik. Írásban a jeleket 
összekapcsolják egymással az érthetőség érdekében. Amennyiben le 
akarják például írni a vak szót (Ku), értelmező jelként hozzáfűzik a szem 
jelét is, mert a KU dobot is jelent. Ezek a jelek az olvasó számára egységes 
szójelekké olvadnak össze, melyek mindig ugyanazt jelentik, és az 
olvasónak eszébe sem jut elemeire bontani őket. 

A többnyire kéttagú jelek megtanulása hosszadalmas és fáradságos munka, 
hiszen kb. 44 ezer lehetőség van. Manapság, aki legalább 1500 jelet ismer, 
az már nem tekinthető analfabétának, 4000 jel pedig már komoly tudást 
jelent. 

A kínaiak szépérzéke mindig igen fejlett volt, ezért igyekeztek annyira 
dekoratívvá tenni írásukat, amennyire csak lehetséges. Már a legrégibb 
idők óta minden írásjegy egy képzeletbeli négyszögű felületet foglal el. A 
négyzetek egyformák, akár néhány, akár sok vonásból áll az írásjegy. 

A kínaiak írása a legősibb feliratoktól napjainkig alig-alig változott. A 
folytonosság egyik következménye, hogy a kínai tudósoknak nem okoz 
sokkal nagyobb nehézséget elolvasniuk több mint háromezer évvel ezelőtt 
írt jóscsontokat, mint az európai tudósoknak mondjuk a gót írást. 


A mondai kor 


Erről a történelmi időszakról csak ellenőrizhetetlen mondák szólnak. A 
probléma főleg az, hogy a kínai történetírók nem tettek különbséget a 
hagyományok által őrzött legendák és a hiteles beszámolók között. A , bölcs 
uralkodók" idején létezett aranykor olyan időszakká vált, melyet egészen a 
20. századig nem vontak kétségbe. 

A kínai hagyomány szerint a legkorábbi időszak a hősök és bölcsek kora. 
A hősöknek mindenféle nehézségeket kellett legyőzniük, melyekkel 
legtöbbször szörnyek alakjában találkoztak. A leghíresebb hős a Sárga 
Császár (Huang-ti) volt, aki az égből azért jött le, hogy a Földön rendet 
teremtsen, s egy kígyótestű, bikafejű szörnnyel kellett megküzdenie. Jü 
hérosz (hős) vágta át a hegyeket, hogy a folyókat elvezesse, Kunt hérosz 
pedig gátak közé próbálta terelni a Huang-ho folyót. A bölcsek 
megtanították az embereket a földek termővé tételére, az eke készítésére, a 
fazekasságra stb. 

Ezekből a mondai személyekből a kínai történetírók már az ókorban 


igyekeztek valóságos személyeket formálni, s a legendákat egymás mellé 
sorakoztatva próbálták megalkotni az emberiség kezdeteinek történetét. A 
már korábban említett Jüt tekintették az utolsó bölcsnek, és az ő fia 
alapította az első dinasztiát (Hszia-dinasztia), mely már örökletes királyság 
volt, vagyis ekkortól apáról fiúra szállt a hatalom. A korábbi időkben a 
bölcsek ugyanis utódaikat nem fiaik, hanem az arra legérdemesebb, 
legméltóbb emberek közül választották ki. Ez azért meglepő része a 
hagyománynak, mert Kína későbbi történetében az elsőszülött fiú utódlása 
szilárd és megváltoztathatatlan szabály volt. 

A Hszia-dinasztia uralkodói sem többek puszta neveknél, hiszen 
létezésüket történeti bizonyítékok egyelőre nem támasztják alá. A 
hagyományok szerint a kezdetben bölcs fejedelmek elvesztették 
mértéktartásukat. Az utolsó közülük, Kie, szörnyű zsarnok volt, akit 
felesége minden kicsapongásra rávett. Legnagyobb gyönyörűségük abban 
tellett, hogy egy borral teli tavon csónakáztak meztelen férfiaktól és nőktől 
körülvéve, akik ott ettek és ittak a részegségig. Irónjától egyik fő embere, 
Sang hercege fosztotta meg és megalapította a Sang-Jindinasztiát (Jin a 
herceg főminisztere volt). Mindez az i. e. 1500 körüli időben történhetett, s 
ezzel megkezdődött Kína valódi történeti kora. 


A Sang-dinasztina kora (i. e. 15. század — i. e. 
1028) 


Gazdaság és társadalom 

Gazdaság 

A földművelés a Sang-korban már fejlettebb volt, mint az előző 
szakaszban. Számos kínai kutató szerint már öntözéses gazdálkodás folyt, s 
ezt a véleményt a csontfeliratok is alátámasztják. A feliratokon sok olyan 
hieroglifát találunk, melyek az öntözés fogalmát fejezik ki. A 
földművelésben már réz- és bronzszerszámokat használtak, az eke elé ökröt 
fogtak. A kínai hagyományok szerint a távoli időkben az ún. páros szántás 
volt szokásban (két ember szántott együtt), mert így eredményesebb volt a 
talaj fellazítása. 

Az állattenyésztés fejlettségét a szellemeknek feláldozott nagyszámú állat 
bizonyítja. Különösen ünnepélyes alkalmakkor százával vágták le az 
áldozatra kiszemelt állatokat. Egy feliraton például száz juh és háromszáz 


birka feláldozásáról olvashatunk. A csontfeliratok elefántok és rénszarvasok 
megszelídítéséről is szólnak, sőt az írásjelek többsége még azt is jelzi, hogy 
a szóban forgó állat szelídített vagy vad volt. Az elefántokat nemcsak 
teherhordásra, hanem harci állatként is használták. 

A kézművesség fejlődéséről a főváros (Anjang) ásatásai tudósítanak. A 
palotákat és házakat fából építették, így csak az alapozásuk maradt ránk. A 
leletekből bronzöntő műhelyek, fazekaskoronggal készített edények 
kerültek elő. A selyemkészítést a selyemszövést kifejező írásjelek igazolják. 
A korszak emberei annyira tisztelték a selyemlepke hernyóját, hogy 
szellemének még áldozatot is bemutattak. 

A gazdaság fejlődésével együtt természetesen a kereskedelem is egyre 
intenzívebbé vált. Nemcsak a szomszédos törzsekkel kereskedhettek, 
hanem a leletek tanúsága szerint még a távoli Szibériában élőkkel is 
kapcsolatban álltak. Az akkori , pénz?" a kauri nevű nemeskagyló volt. A 
kagylókat átfúrták és fonalra fűzték, mert így sokkal kényelmesebb volt a 
kezelésük. 

A társadalom 

A társadalom élén álló arisztokráciát a szokásos két csoportra bonthatjuk: 
világi és papi előkelőkről beszélhetünk. A világi csoport elsősorban a 
király fiaiból és rokonságából, továbbá ezek híveiből tevődött össze. A 
katonai kormányzókat , pa"-nak hívták, a kisebb katonai vezetőket pedig 
,hou?-nak. A ,ci?" kifejezés a hercegek jelölésére szolgált és később 
helynevekkel együtt is előfordult. Szung ci például annyit jelentett, hogy 
Szung terület hercege. A papi arisztokráciát a papok, jósok és varázslók 
alkották, akiknek azonban minden bizonnyal politikai szerepük is lehetett. 
A lakosság legnagyobb részét a szabad földművesek jelentették. Ezek 
faluközösségekben éltek, elnevezésük az irodalmi emlékektől függően 
változik. Az Okiratok-könyvében (Su-king) nép (min) vagy kisember 
(hiaomin) néven szerepelnek. Ők végezték a termelőmunka legnagyobb 
részét, vagyis a társadalom gazdasági alapját jelentették. 

A rabszolgáknak nem volt általános elnevezésük. A , nu" írásjel például 
hátrakötözött kezű, földön térdeplő embert ábrázol, vagyis az első 
rabszolgák nyilván hadifoglyok lehettek. A rabszolgákat a ház körüli 
munkáknál alkalmazták, —— valamint az állatokkal  — kapcsolatos 
tevékenységeknél. Ők gondozták az állatokat, vadászatok alkalmával ők 
voltak a hajtók, ők segédkeztek az áldozati állatok leölésénél. 


A politikai berendezkedés 

Az államszervezet 

Az erősen hierarchikus szervezetben a legmagasabb rangot a wang (király) 
viselte. A vallási és a világi ügyeket is ő irányította, bemutatta az összes — 
meglehetősen nagy számú — áldozatot az istenségeknek és az ősöknek. A 
fővárosból vezérelte az adminisztrációt. Hatalma elméletben korlátlan volt, 
a gyakorlatban azonban állandóan korlátozta a hia-sang (kicsik és nagyok) 
tanácsa. Amennyiben az uralkodó és tanácsosai között nézeteltérés volt, a 
jóscsontok segítségével az ősökre bízták a döntést, és ha a jóslat adta felelet 
megegyezett a királyi szándékkal, a wang nem törődött többé a tanács 
ellenkezésével. Elvileg tehát a jóslatok által a meghalt és megistenült 
ősök kormányoztak. A király csak megbízottjuk és képviselőjük volt, 
tanácskoznia kellett velük és alá kellett vetnie magát véleményüknek 
minden fontos ügyben. 

A kínaiak már a Sang-korban szabályos államszervezetet hoztak létre. 
A főminiszter (king-si) volt az ügyek intézésének legfőbb vezetője. Sokra 
becsülték őt, az alapító ős főminiszterének (Ji Jin) még a dinasztia utolsó 
idejében is áldozatokat mutattak be. A főhivatalnokok népes csoportja a 
főminiszter alatt szolgált. A nagy szolgálattevő a királyi rendeleteket 
továbbította és a szertartások etikettjét irányította. A főírnok az írnokok feje 
volt, ő őrizte a szertartáskönyveket, ő vezette a királyi archívumot. Ez 
utóbbiban helyezték el az írnokok által bambusztáblára lejegyzett királyi 
rendeletek másolatait. A kincstárnok a gazdasági ügyeket irányította. A 
főhivatalnokok után rengeteg hivatalnok, tisztviselő és irodavezető 
következett, róluk azonban csak homályos ismereteink vannak. 

A királyi palotának is megvolt a saját személyzete, a sok szolgálattevő 
szinte külön társadalmi osztályt alkotott. Családostul szegődtek a király 
vagy valamelyik főúr személyéhez, és nemcsak tisztviselőként, hanem 
katonaként is alkalmazták őket. Érdekes tisztség volt a sepregető 
szolgálattevő, aki úgy látszik, amolyan házmesterféle lehetett. Ő felügyelt 
az udvarok tisztán tartására és a kapuk őrizetére. A palotában szolgáltak 
még apródok is, akik a királyné és a hercegnő körül tevékenykedtek. 

A földművelést rendkívül szigorú részletekben megszervezték. A földek 
felügyelői állapítottak meg a vetés idejétől az aratásig mindent. A termés 
betakarítása rendkívül fontos dolog volt, hiszen ettől függött az egész 
közösség léte. Még a királyoknak is állandó gondja volt a termelés helyzete, 
a jóscsontok sokasága van tele erre vonatkozó jóslatkérésekkel. 


A hadsereg lovasokból, hadiszekerekből és gyalogosokból állt. A 
szekereket csak nemesi származásúak hajthatták, a gyalogosokat pedig 
parasztokból toborozták. A katonák fegyverzete a következőkből állt: 
bronzkard, nyilat vagy golyót lövő íj, csatabárd, számszeríj és enyhén 
homorú pengéjű alabárd. A legutóbbi valószínűleg a fő fegyver lehetett, 
mert írásjegye a kor jóformán minden katonai kifejezésében benne van. 
Védő fegyverük a bőrpajzs volt. A hadsereget háromezres egységekbe 
szervezték, a lovasokat századokba. Amikor a hadjáratból hazatértek, a 
foglyokat megölték. Olykor valamennyit azonnal, egyszerre (,,a nyolcadik 
napon megbüntettek alabárddal 2656 embert"), olykor külön-külön az 
ősöknek áldozták fel őket. A patriarchális rabszolgaság szintjén a 
hadifoglyok csak gondot jelentettek. 

A dinasztia története 

A jóslócsontoknak köszönhető, hogy a kor politikai történetéről valami 
halvány fogalmunk lehet. A Sang-dinasztia a csodás születésű Szie-től 
származtatta magát. A hagyomány szerint Szie anyja, mikor egyszer 
nővérével a mezőn sétált, lenyelte egy fecske röptében elhullajtott tojását. 
Gyermeket fogant tőle, s ezért származtatják a mondákban a kínaiak a 
fecskétől magukat. A gyerek későbbi leszármazottja az a Sang herceg, aki 
elűzte a Hszia-dinasztia utolsó uralkodóját. Mivel főminisztere Ji Jin volt, a 
későbbi korokban mindkét elnevezés használatossá vált: Sang- vagy Jin- 
dinasztia. 

A dinasztiának harminc uralkodója volt (i. e. 1500-1000 körülig), 
időrendjük azonban nem ismeretes. Nagy és tartós birodalmat sikerült 
létrehozniuk, ez azonban még nagyjából sem jelentette a mai Kína területét. 
Uralkodásuk alatt állítólag hét ízben változtatták meg fővárosuk helyét. 

A korszak közepe táján a birodalom terjeszkedni kezdett, s a meghódított 
területeken kis fejedelemségek alakultak. A fejedelemségek közül Csou vált 
a leghatalmasabbá. A nyugati területek összes vezetőjével elismertette 
elsőbbségét, s ezért az uralkodó a Nyugat Kormányzója címet adományozta 
fejedelmének; megajándékozta őt egy íjjal, egy csatabárddal és egy 
alabárddal. A keleti termékeny területek azonban vonzották a nyugat 
nagyurait, s ezért i. e. 1000 körül a Nyugat Kormányzója, Wu rázúdult 
katonáival Kelet-Kínára. Az utolsó Sang uralkodó megölte magát, Wu 
király pedig felosztotta a birtokokat és hatalmas zsákmánnyal hazatért saját 
birtokára. Az új főváros Hao lett, és ezzel a Sang-dinasztiát új uralkodóház 
váltotta fel: a Csou-dinasztia. 


A Csou-dinasztina kora ti. e. 1028-i. e. 221 


A dinasztia története 

Korszakok 

A Csou-dinasztia uralkodásának időszakát három részre bonthatjuk: 
Nyugati Csou-szakasz i. e. 1028-771 

Keleti Csou-szakasz i. e. 771-481 

Harcoló királyságok-szakasz i. e. 431-221 

Ebben a fejezetben csak az első két szakaszról lesz szó. 

A dinasztia hatalomra kerülése 

Wu királyt — a dinasztia alapítóját — általában úgy jelenítik meg, mint aki 
teljes és végleges győzelmet aratott a Sangok felett. A hagyomány azonban 
azt is elárulja, Wu annak érdekében, hogy a Sang királyi ház se a világon, se 
a túlvilágon ki ne haljon, megengedte bizonyos területek megtartását nekik. 
(Az , áldozatok bemutatása ne szakadjon meg", vagyis az ősök szellemei ne 
pusztuljanak el.) Ezek az indokok valószínűleg inkább azt jelenthették, 
hogy a Csou-dinasztia nem tudta meghódítani azonnal az egész területet. 
Emellett sok kutatónál felmerül a kérdés, nem idegen betolakodók voltak-e 
a Csouk. Erre a mai napig sem tudunk egyértelmű választ adni, tehát a 
dinasztia származása még tisztázatlan. Ha igaz idegen mivoltuk, akkor ők 
az első olyan nép, mely a kínai civilizációval kapcsolatba került, és hiába 
lépett fel hódítólag, mégis beleolvadt. 

A Nyugati Csou-szakasz 

A dinasztia az erős államhatalmat mintegy másfél évszázadig tudta 
fenntartani, ez idő alatt azonban folyamatos küzdelmet kellett vívniuk a 
belső nagyurakkal és a külső nomád törzsekkel. 

Már Li Vang (i. e. 9. század) uralkodása idején a függő területek 
kormányzói nem teljesítették kötelező látogatásukat az uralkodónál. Sze-ma 
Csien történetíró a következő szavakkal beszéli el a gondokat: , A király 
önkényesen uralkodott és elmerült a tivornyákban. Az állam emberei 
szidták őt... A király feldühödött és megparancsolta a varázslónak, hogy 
kutassa fel szidalmazóit. A feljelentett embereket kivégeztette... Az állam 
emberei még beszélgetni sem mertek egymással." I. e. 841-ben a király 
alkalmatlansága és rossz kormányzása államcsínyhez vezetett. Miután 
megfosztották hatalmától, néhány évig régens (az uralkodó helyett 
ideiglenesen kormányzó személy) uralkodott az országban. Az időpont arról 


is nevezetes, hogy ekkortól kezdődnek a megbízható, pontosan dátumozott 
írásos feljegyzések is Kína történetéről. 

Néhány évtized múlva a nomád zsung törzsek elfoglalták az addigi fővárost 
(Hao) és az uralkodót kelet felé kényszerítették. Ping Wang i. e. 771-ben 
keletre tette át székhelyét, az új főváros Lojang lett, s a kínai 
hagyományok szerint ekkortól számítható a keleti Csouk uralkodása. 

A Keleti Csou-szakasz 

A későbbi történetírók szerint ez az időszak a királyi hatalom állandó 
hanyatlásának kora. Senki sem engedelmeskedett többé az uralkodónak, 
akit mindemellett nagy tisztelettel öveztek, mert ő törvényesítette a 
harcokban kialakult területi változásokat. A korszakban lényegében nem 
volt egységes állam. Az ország néhány önálló és félig önálló kis államra 
szakadt szét, melyek elkeseredett harcot vívtak egymással, és az erősebbek 
bekebelezték a gyengébbeket. 

A küzdelmek i. e. 696-tól egy új kormányzati rendszert eredményeztek. A 
katonai kormányzók (pa) vették át a vezetést, akiket (későbbi görög 
kifejezéssel) hégemónoknak nevezzük. A területen kialakult öt nagy 
fejedelemség kormányzói felváltva gyakorolták a hatalmat. A legutolsó 
hegemón i. e. 481-ben elbukott, s ez annyit jelentett, hogy az addig is csak 
névleges hatalmú Csou-birodalom széthullott és megkezdődött a harcoló 
királyságok kora. 

A Nyugati Csou-állam berendezkedése 

A királyi udvartartás 

A Csou-királyok udvarát hatalmas pompa és fényűzés jellemezte. Az 
uralkodó sok eseményen megjelent, s ilyenkor emelvényen foglalt helyet, 
arcát dél felé fordította, karját jádéval díszített zsámolyon nyugtatta. Balján 
állt főminisztere, jobbján a főírnok. A kihallgatáson fogadott személy 
belépvén azonnal leborult, s felállás után sem közeledhetett az uralkodóhoz. 
Ha az uralkodó szólt, parancsát a főminiszter adta tovább az illetőnek, szó 
szerint megismételve azokat, az írnok pedig rögtön feljegyezte a 
mondottakat. A parancs elhangzása után a kihallgatáson résztvevő földig 
hajolt, és hátrálva távozott. 

A királynak és udvartartásának legfőbb szórakozása a vadászat volt. 
Felgyújtották a bozótosokat, s ezután vagy lesből lőttek a felvert vadakra 
(tigris, vadkan, farkas) vagy  hadiszekéren vették üldözőbe őket. 
Érdekesség, hogy a vadászat a király feladatai közé tartozott, hiszen a korai 
időkben annyi vad volt, hogy közveszélyt jelentettek. A vadászatok, 


ünnepek hatalmas dőzsölésekkel végződtek, melyeken a lerészegedés, 
táncolás szinte kötelező volt. Mentségükre szolgáljon, hogy ezek az orgiák 
— az udvar belső életét ismerve — pillanatnyi szabadulást jelentettek az 
örökös félelemtől, mely a cselszövések miatt állandóan megkeserítette az 
udvaroncok életét. 

A központi hivatalnokrendszer 

A főminiszteri tisztség továbbra is megmaradt, és gyenge kezű uralkodók 
esetében tulajdonképpen ő irányította az ügyeket. A hivatalért óriási harc 
folyt, s az i. e. 9. századtól egyes családoknak sikerült öröklődővé tenni a 
címet. 

A következő lépcsőfokot három miniszter jelentette, akik országos 
hatáskörrel rendelkeztek, és három vénnek is nevezték őket. Az első 
közülük a , sokaság igazgatója", vagyis a földművelés minisztere volt. Ő 
irányította a mezei munkákat, kijelölte a vetésterületeket, megszervezte az 
aratást, sőt még a piaci árak megállapítása, az árusítóhelyek kijelölése is 
tőle függött. A parasztok mindennapi életébe is beleszólhatott (például 
házasságkötés, igazságszolgáltatás stb.). A második miniszter, ,a lovak 
igazgatója" a hadügyeket irányította. Ő soroztatta be és gyakorlatoztatta a 
parasztokat, ő vezette az évszakonkénti nagy vadászatokat is. Minden 
katonasággal kapcsolatos dolog alája tartozott még békeidőben is. 
Győzelmei után diadalmenet élén tért vissza a fővárosba, bal kezében 
fuvolával, jobbjában csatabárddal. A harmadik a közmunkák igazgatója 
volt, aki , a földek határait rögzítette". Ellentétben az előző kettővel, nem az 
emberekkel foglalkozott, hanem csak a szántóföldek, gátak, utak, hegyek 
stb. tartoztak hozzá. 

A harmadik lépcsőfokot három kisebb rangú főhivatalnok jelentette. A 
főintendáns az udvartartást, a király magánügyeit intézte. A vallási ügyek 
kormányzója mindennel foglalkozott, aminek köze volt a király vagy főként 
az ősök kultuszához. A , bűnösök igazgatója?" az igazságszolgáltatás és 
büntetésvégrehajtás felelőse volt. Az ókori Kínában a büntetések súlyossági 
sorrendje a következő: halál, kiherélés (nőknél elzárás a palotában), 
láblevágás, orrlevágás, az arc fekete tetoválással történő megbélyegzése. 
Mindezeket meg lehetett váltani különböző számú rézrudakkal (100-1000- 
ig), ami a réz korabeli értékét is szemlélteti. Ezeket a főhivatalokat 
hivatalnokok sokasága segítette, s a szervezet koronként változott. Az 
igazgatási feladatokon kívül a hivatalnokok igazságüggyel is 
foglalkoztak, sőt háború esetén katonai vezetők lettek. 


A katonaság 

A katonai szervezet a következőképpen épült fel: minden családnak egy 
embert kellett katonának állítania, ezekből szerveztek öt fős rajokat, majd öt 
rajból egy szakaszt, négy szakaszból egy századot, melyet minden falunak 
ki kellett állítania. A zászlóaljat öt század alkotta, öt zászlóalj egy ezredet 
jelentett (2500 ember), öt ezred pedig egy hadsereget (12 500 ember). A 
királynak volt egyedül joga hat hadsereget felállítania, a legnagyobb 
uraknak is csak három lehetett. 

A hadsereg alapegysége a hadiszekér volt, mely három nemest (úr, kocsis, 
lándzsás) szállított, s ezt négy oldalról egy-egy szakasz védelmezte. 

A hadjáratokban, csatákban a stratégiának nyomait sem fedezhetjük fel. Az 
ellenséges seregek addig nyomultak egyenesen előre, míg össze nem 
találkoztak, akkor pedig egymásnak estek. A hadiszekereken harcoló 
vezérek nem maradtak embereik mellett, hanem egymással vívtak 
párharcokat. A fővezérek a csata folyamán már semmi módon nem tudtak 
hatni katonáikra, szerepük csak arra korlátozódott, hogy szakadatlanul 
verték a dobokat, előnyomulásra buzdítva embereiket. A harc addig tartott, 
míg valamelyik sereg meg nem hátrált, vagy le nem szállt az éjszaka. 
Gazdasági ügyek, adózás 

A közigazgatás gyenge pontja a pénzügy volt. A gyakorlatban jól 
használható csereeszköz hiányában az adókat természetben (gabonában, 
textilben, tüzelőfában) szedték. A kauri kagyló mint , pénz" létezett, de nem 
vált általánossá, inkább rézrudakat használtak. Csak az i. e. 5. század vége 
felé öntöttek pénzeket különböző formákban (lyukas, kerek, kard és kapa 
alakú), még akkor is túlnyomórészt felirat nélkül. A legfontosabb adó a 
parasztokra kivetett tized volt, melyet az adószedők ősszel, aratás után 
szedtek be. Emellett a házak és telkek után is kellett fizetni. 

A pénz hiánya mellett a másik fő gond az volt, hogy a királyi kincstárba az 
adókból csak nagyon kevés folyt be. A közlekedési nehézségek és a 
természetben való fizetés miatt a király kénytelen volt beleegyezni abba, 
hogy a helyi adókat ott helyben használják fel, s a fővárosba csak a 
maradékot továbbítsák. Természetesen a helyi hatóságok a maradék 
csökkentésére törekedtek. 

A tartományok 

Az uralkodók, hogy rendet teremtsenek a több száz kis fejedelemség között, 
a birodalmat kilenc tartományra osztották. A tartományok élén 
kormányzók álltak, akiket a király nevezett ki a helyi fejedelmekből. A 


kormányzó feladata volt a fejedelmek adóinak összegyűjtése. Ezek főként 
az egyes vidékek különleges termékeiből álltak, melyekre az állami 
szertartásoknál szükség volt. Az adózás megtagadása a lázadás jele volt, s 
általában büntető hadjáratot eredményezett. 

A kormányzók egyik legfontosabb kötelessége a hűségnyilvánítás volt, 
mely azt jelentette, hogy három-hat évenként el kellett látogatniuk a királyi 
udvarba. A látogatásoknál nem tudhatták, hogy a nyakukon viszik-e haza 
fejüket. 

A társadalom jellemzői 

A kínai társadalom ebben az időszakban két nagy osztályra bomlott. A 
paraszti köznép közösségekben élt, melyekben az egyének, családok szinte 
felolvadtak, nem számítottak. A nemesek (patríciusok) osztálya ezzel 
ellentétben az egyéniséget domborította ki, az egyéneknek volt 
nemzetségnevük, számon tartották őseiket. A köznéppel ellentétben lehettek 
birtokaik, vállalhattak hivatali tisztségeket. 

A köznép 

A parasztok faluközösségekben éltek. Nyolc család művelte együtt az úr 
által, szabályos időközökben kiosztott földet. Minden család megkapott egy 
területet, s a kilencedik rész közös megművelésével adóztak. A parasztok 
tehát közösen művelték a földet, mely nem volt az övék. Fölöslegüket 
piacra vitték, melyből minden városban volt legalább egy. 

A piacon négyszögben felállított elárusítóhelyeken a hasonló árut kínálók 
csoportosultak. A termékek minőségét szigorúan meghatározták, és 
felügyelők őrködtek, hogy csalás ne fordulhasson elő. A parasztok csupán a 
piacon találkozhattak a nagyvilággal, a városok tehát nem csupán a 
termékek cseréjére szolgálhattak, hanem a hírek, vélemények is itt cseréltek 
gazdát. A vásárnapok három részre osztódtak: reggel a nagykereskedők, 
délután a parasztok, este a kiskereskedők árusíthattak. 

A parasztok életét, mind a közéletet, mind magánéletüket, a hivatalnokok 
irányították. Külön hivatalnokok adták ki a parancsokat minden évben, 
hogy mit vessenek, mikor arassanak, mikor hagyhatják el a téli házukat és 
mehetnek dolgozni a földekre. A parasztok számára az év két részre 
bomlott. A tél közeledtével kapták a parancsot, hogy térjenek vissza a 
földekről a falvakba: , Jön a fagy, erős nagyon; a népnek nincs ereje, hogy 
elviselje; térjen mindenki házába vissza." Minden kunyhónak volt egy kis 
eperfás kertje, disznóóla, tyúkketrece és kb. 400 m? telke. A következő 
tavaszig innen ki sem jöttek. Ez volt a házimunkák ideje, különösen az 


asszonyi munkáké, szövésé, ruhavarrásé. Télen tehát, az elzártság 
időszakában minden család a maga házában élt. 

Nyáron a parasztok teljesen elhagyták falvaikat: ,a harmadik hónap 
napjaiban fogjuk kapáinkat, a negyedik hónap napjaiban kimegyünk a 
faluból feleségeinkkel és gyerekeinkkel, kik enni hoznak nekünk a 
földekre". Tavasz kezdetén ünnepélyesen , kivitték a tüzet" a tanyabeli 
házból, és a szabadban épített új kunyhóikban új tüzet gyújtottak. A téli 
periódus elzártságával szemben nyáron egymás hegyén-hátán éltek 
kunyhóikban, ekkor tehát a család szinte teljesen elveszett a nagy 
közösségben. 

A patríciusok (előkelők, nemesek) 

A patríciusra az volt a jellemző — szemben a köznéppel -, hogy számon 
tartotta őseit és egy nemzetséghez tartozott. A nemzetség fiúágon egy közös 
őstől származó nemeseket jelentett. A férjhez menő lányok beléptek férjük 
nemzetségébe. Egy nemzetségen belül szigorúan tilos volt minden szexuális 
kapcsolat, sem a törvényes házasság, sem az ágyassági viszony nem volt 
lehetséges. 

A nemzetség őse mindig isten vagy hős volt, tehát valami legendás alak. Az 
ős nem volt mindig ember formájú, például a Sze nemzetség ősei közül az 
első egy hal volt, sőt a Jingeké egy beszélő madár, aki kiválóan értett a 
lovak hajtásához. 

A nemzetségnek csak vallási jelentősége volt, a patrícius világ alapegysége 
a család. A család fejének az egész ház engedelmességgel tartozott. 
Születésükkor a gyerekeket ő fogadta be vagy taszította ki a családból, ő 
engedélyezte a házasságokat, a családtagok fölött ítélkezési joga volt, az 
állami igazságszolgáltatás ebbe nem szólt bele. A kapcsolatok az 
elvándorlással sem szakadtak meg. A fiatal fiúk, még ha idegen földön 
telepedtek is meg, három nemzedéken át kötelesek voltak jelenteni a 
szülőhazában maradt családfőnek pályafutásuk legfontosabb eseményeit, 
hivatalukat, házasságukat. 

A házasság elsősorban vallási aktus volt. A hitvestársak, akik egész 
életükben együtt szolgálták az őseiket, haláluk után is elválaszthatatlanok 
maradtak. A patrícius csak egyszer házasodhatott, de ez nem jelentett 
egynejűséget (monogámia), mert egyszerre több nőt vett feleségül. Egy volt 
közülük a főfeleség, akivel a férj az ősöknek bemutatandó szertartásokat 
végezte, a többiek másodfeleségek voltak. Az esküvői szertartás után három 


hónappal , mutatta be" a férj feleségét őseinek, s eddig a ceremóniáig nem 
tekintették az asszonyt igazi családtagnak, akár el is lehetett küldeni. 

A gyerekek születésekor is voltak jelképes szertartások. Fiú esetében egy 
eperfa íjat akasztottak ki a ház kapujának bal oldalára, ha lány született, egy 
kendőt a jobb oldalára. Az első három napon a gyereket magára hagyták 
egy bezárt szobában, ahová még etetni sem léphetett be senki. A fiút az 
ágyra tették, a lányt a földre, s a kezükbe adták jövendő foglalkozásuk 
jelvényét. A fiúknak egy jade jogart (a hivatalviselést jelképezte), a 
lányoknak egy cserépkorsót (a házimunkát jelképezte). Ezután, ha 
életképességüknek sírással tanújelét adták, a család feje eldöntötte, hogy 
befogadja vagy kitéteti őket. 

A felnőtt patrícius legfontosabb előjoga a földbirtokláshoz való jog volt. Ez 
jelenthetett magántulajdont, de kaphatta a földet csupán használatra is. Az 
elszegényedett patríciusok egy másik úr szolgálatába szegődtek. Az úr 
ellátta, védelmezte őket, melynek fejében szolgáltak és engedelmeskedtek 
neki. Követték őt a harcba, sőt olykor a halálba is, öngyilkosságot követve 
el sírján. A legsúlyosabb kötelességek egyike volt a vérbosszú, amit akár 
halottakon is alkalmaztak. 

Az uralkodó is adományozhatott birtokokat. A források szerint 71 volt az 
ajándékba adott tartományok száma, de közülük 55 a királyi család 
birtokában maradt. Ez a rendszer tulajdonképpen a hagyományos kínai 
családra hasonlított, melyben a király volt a család feje. A tartományok 
fejedelmei a kapott területeket kisebb egységekben továbbadhatták 
alattvalóiknak. A kezdeti rendszer, miszerint a birodalom egész területe a 
wang tulajdona, s a neki hűséges embereknek csak az adóztatási jogot adja, 
az i. e. 6. században megváltozott. A földbirtokok magántulajdonná váltak. 
A király 

A király az egész világ uralkodója volt: , Az ég alatt nincsen föld, amely ne 
a királyé lenne, sehol a föld partja közt nincsen senki, ki ne a király 
alattvalója lenne." Az uralkodó nem csupán első volt a fejedelmek között, 
hanem mindenekelőtt megszentelt személy. Az , Ég Fia" kifejezés annyit 
jelentett, hogy a királyok a Magasságos Úrtól származnak, tehát nem 
csupán az embereket kell kormányozniuk, hanem segíteniük kell a világ 
természeti rendjének fenntartásában is. Az első időszakokban még 
érvényesültek a korábbi szigorú kötöttségek. Korábban a király annyira 
szent volt, hogy nem lakhatott alattvalói közt, külön palotát kellett építeni 
neki a város mellett. Életét is aprólékosan szabályozták. Tavasszal az épület 


keleti pavilonjában kellett laknia, zöld ruhát kellett hordania, búzát és 
birkahúst ennie. Nyáron a déli pavilonban lakott, vörösbe öltözött, babot és 
csirkét evett. Ősszel a nyugati részen élt, fehér ruhát öltött, kendermagot és 
kutyahúst fogyasztott. Télen az északi pavilonba költözött át, fekete ruhát 
hordott, tápláléka kölesből és disznóhúsból állt. Vadászat vagy hadjárat 
alkalmával szekerei és lovai is alkalmazkodtak az évszak színeihez. 

Ahogy a kötelező szertartások szerepe folyamatosan csökkent, olyan 
mértékben gyengült a királyi hatalom is. A keleti Csou uralkodókat lassan 
minden politikai hatalmuktól megfosztották, s a wang most már tényleg 
csupán vallási szerepet töltött be. 


Kultúra az első dinasztiák korában 


Tudomány 

A korszakon belül a Csou-birodalom időszakát ismerjük a legjobban. A 
forrásanyagok közül három könyvet kell megemlítenünk. A legrégibb a 
Dalok könyve (Si king), melynek háromszáz dala és költeménye félig népi, 
félig udvari eredetű. Ezek a dalok pótolják a történetírást és az epikus 
költészetet, mivel feltárul bennük a korai civilizáció egész világa. A kor 
filozófiai nézeteit, tudományos ismereteit a Változások könyve (Ji king) és 
az Okmányok könyve (Su king ) tartalmazza. 

A Su kingben ránk maradt hagyományok szerint már a régmúlt időkben is 
négy évszakra osztották az évet. A Sang-korban már ismerték a holdnaptárt, 
a szökőév 13, a rendes év 12 holdhónapból állt. A hónapok 30 és 29 
naposak voltak, s először három tíznapos, a Csou-korban négy darab 
hétnapos egységre bontották őket. A régi kínaiak már jól ismerték a 
csillagképek elhelyezkedését is. 

A művészet 

A legkorábbi korszak emlékeit az 1910-es években fedezték fel Jangsao 
város közelében. A jangsaoi kultúra emberei szép, nagyméretű festett 
agyagedényeket készítettek. A külső felületeken geometrikus és 
csigavonalas díszítést alkalmaztak, állat vagy ember ábrázolásának nincsen 
nyoma. A leletek között van egy különleges darab, három üreges lábon áll 
és a lábak közös szájnyílásba torkollnak. Az edényben — melyhez hasonló 
Kínában a mai napig használatos — egyszerre három különböző folyékony 
ételt tudtak főzni. 

A Sang-kor leletei már nagyobb változatosságot mutatnak. A 
bronzedényeket nagy formagazdagság és mesteri megmunkálás jellemzi. 
Az edényeket leginkább bika, bárány, madár, tücsök, sárkány rajzával 
díszítették, tehát már megjelentek az állatábrázolások. A mindennapos 
használat mellett az edények szertartások céljára készültek és sokukon már 
feliratot is találhatunk. 

A Csou-birodalom idején jelentős változások már nem történtek a 
képzőművészetben. A tárgyak díszítésében még gyakoribbak az állatalakok, 
sőt az i. e. 6. században már ember és állat harcát ábrázoló jelenetekkel is 
találkozhatunk. 


A kínai zeneművészet (dal és tánc) is nagyon régi. Már a Sang-kor 
felirataiból is kiderül, hogy a szertartásokat tánc kísérte. A régi kínaiak sok 
hangszert ismertek: dobot, dudát, pengetős és húros hangszereket, 
bambuszból és agyagból készült fúvós hangszereket, bronzharangot stb. A 
Keleti Csou-időszakban már zenei értekezések is megjelentek. 

A vallás 

Az ősi kínai vallás igazából mindig közösségi ügy volt, nem pedig egyéni. 
Ahhoz, hogy valaki szertartásokat végezhessen, egy közösség fejének 
kellett lennie. Bármilyen kicsiny volt is ez a közösség (akár egy család), a 
vezető a szertartásokat nem a maga hasznára végezte, hanem az alá tartozók 
javáért. A király az egész birodalomért, a fejedelmek országrészükért stb. 
Mindenki tudta, hogy a sok-sok isten közül melyikhez lehet és kell 
fordulnia. 

A kínaiak egész sereg istennel és istennővel népesítették be a világot. A 
néphit valószínűleg az isteneket az átlagosnál hatalmasabb embereknek 
tartotta, akiknek tudása korlátozott és nem mindenhatóak. Akárcsak a 
görögöknél, könnyen megsértődtek, bosszúállóak voltak. 

Az istenek elnevezéseiből néhány felsorolás is jelzi, mennyi mindennek 
volt istene: Nap Anyja, Szelek Kormányzója, Mennydörgés Mesterei, Köles 
Herceg, Első Szakácsnő, Lovak Őse. Emellett létezett egy sereg démon és 
gonosz szellem (sziklák démonai, visszhang szellemei, járványok démonai). 
Az istenvilág fölé magasodott a hivatalos vallás három nagy alakja. A 
Magasságos Úr (Sang-ti) az ég ura, a holtak királya és a földi dolgok 
legfőbb irányítója egyszerre. Feladatainak ellátásában több segítője volt, 
ezek közül öten emelkedtek ki a kínai mitológiából, s belőlük lettek az öt 
elem istenségei (lásd univerzizmusnál). A Föld Fejedelme (Hou-tu) és az őt 
segítő helyi földistenek mindig meghatározott feladathoz kötődtek, és 
akárcsak a földön, szigorú hierarchikus rendbe szerveződtek. A 
hagyományok szerint a földistenek eredetileg fák voltak, s a fák fajtája 
vidékenként változott. A három legrégibb dinasztiának is voltak szent fái: a 
Hsziafenyő, Sang-tuja, Csou-gesztenye. A földistenek őrködtek az adott 
terület boldogsága felett, ezért mindenről tudniuk kellett. Nekik jelentették 
a birtokadományokat, pereket, vadászatokat. Egyetlenegy tett szert közülük 
az ókorban igazi egyéniségre, ő volt a Folyam Kormányzója, vagyis a 
Huang-ho istene. Ő a legrettegettebb istenek közé tartozott, évente fiatal 
lányt , adtak hozzá", és a folyamon történő átkeléskor sem mulasztotta el 
senki, hogy egy jade gyűrűt ne áldozzon neki. 


A harmadik kiemelkedő istenalak a királyok őse volt, de nemcsak az 
uralkodónak, hanem minden patríciuscsaládnak megvoltak a maga 
védelmezői. A régi kínaiak ugyanis úgy hitték, hogy az embernek több lelke 
van, melyek életében együtt élnek, de a halála után szétválnak. A po lélek 
mindig a testben marad, a hun lélek néha elkószál (álom), de csak rövid 
időre, mert különben jön a halál. A po a halál után is a test mellett marad, és 
a neki felajánlott áldozatokból táplálkozik. Ha az áldozatok elmaradnak, 
akkor kiéhezetté válik, visszatér az élők közé, s hazajáró lélek lesz belőle. A 
hun lélek halál után felszáll az égbe, ahol mindenki megtarthatja földi 
rangját. A halottak túlvilági jóléte érdekében, hogy a halott folytathassa 
földi életmódját, eltemették vele személyes tárgyait, sőt esetleg asszonyait, 
szolgáit, lovait is. 

A kínai vallási elképzeléseket univerzizmusnak nevezzük. A kínaiak szerint 
az ég, a föld és az ember az egységes mindenség (univerzum) három 
alkotórésze. Ezek kölcsönhatásban állnak egymással, és mindenre kiterjedő 
törvény szabályozza működésüket. 

, A legbensőségesebb összefüggés van fent az ég és lent az emberek között, 
és aki ezt teljes egészében felismeri, az az igazi bölcs" — találhatjuk a Su 
king egyik legrégibb részében, s talán ez foglalhatja össze legrövidebben a 
kínaiak szemléletének alapját. 

A világmindenség jelenségei (elemek, légköri hatások, bolygók, égtájak 
stb.) szoros kapcsolatban állnak az emberi élettel. , Az ember egyesíti 
magában az ég és a föld szellemi erőit, kiegyenlítődnek benne a fény és az 
árny... Ezért az ember az ég és a föld szíve, és az öt változó állapot csírája." 
Az öt változó állapot a kínaiak szerint azonos az elemekkel, melyekre 
minden földi dolog visszavezethető. 

Szemléletükben ezért párhuzamokat, megfeleléseket (analógiákat) állítottak 
fel. Következzen néhány példa: 

elemek 

érzékek 

színek 

ízek 

szagok 

erények 

teremtmények indulatok 

föld 

tapintás sárga 


édes 

illatos 

hűség 

csupasz vágy 

víz tűz 

hallás látás 

fekete vörös sós keserű poshadt égett 

bölcsesség szemérem páncélos tollas félelem öröm fa 

szaglás 

zöld 

savanyú büdös 

szeretet pikkelyes harag 

fém 

ízlelés 

fehér 

csípős 

avas 

igazságosság szőrös 

aggodalom 

Az öt elem összefüggéseit, kölcsönös kapcsolatait kutatták, és sorrendjükre 
is különböző elképzelések születtek. Az egyik például a pusztító elv alapján 
rendezett: a föld felszívja a vizet, a víz eloltja a tüzet, a tűz megolvasztja a 
fémet, a fém elvágja a fát, a fa felszántja a földet. Látható tehát, hogy a 
világmindenség egy állandóan változó mechanizmus. 

Szemléletük másik eleme a fény és az árnyék. Fényen és sötétségen a 
kínaiak két őselemet értettek. A jang a pozitív erő, a férfi, az aktív, a 
teremtő. A jin a negatív erő, a nő, a passzív, a befogadó. Fontos 
megjegyeznünk, hogy a kettő egymás párja, tehát nem ellentétesek, hanem 
kiegészítik egymást. Együttműködésük hozza létre a világmindenség 
valamennyi jelenségét. Például az évszakok változásakor a jang ereje 
nyáron van a tetőponton, ősszel meghátrál a jin előtt, majd tavasszal ismét 
kezdi visszanyerni erejét. A kettő egymásba fonódását, együttműködését a 
következő ábra szemlélteti, melynek fekete fele a jangot, fehér fele a jint 
jelképezi. 


India 


Bevezetés 


Miért egzotikus, titokzatos az európai ember számára India? 

Az ókori világ népei, az indiai civilizáció kortársai az akkori ismeretekhez 
képest jól ismerték, egyáltalán nem tartották egzotikus országnak Indiát. A 
Római Birodalom még közvetlen kereskedelmet tartott fenn a távoli 
Kelettel, számukra természetes volt, hogy e távoli vidékeken másféle 
népek, másféle állatok élnek. Róma bukását követően azonban minden 
megváltozott. A magába zárkózott középkori Európában egy ezredév alatt 
India a titkok világává, mesés Indiává vált, s akárhogy akarjuk, még ma 
sem tudunk szabadulni a távoli India , rejtelmes varázsától". A kincsekkel 
teli városok, szörnyek, indiai mágusok legendái a mai napig is élnek 
képzeletünkben. 

A 16. századtól, India felfedezésével az egzotikumok csak gyarapodtak. 
Nyelvükről kiderült, hogy az európai nyelvek rokona (indoeurópai 
nyelvcsalád), s a 19. század végén sok európai tudós úgy hitte, hogy a 
civilizáció Indiában született. 

Mindezek után nézzük meg egy kicsit alaposabban, mit is rejt számunkra a 
, csodák országa", India. 


Általános jellemzők 


Az elnevezés 

India neve az ország északnyugati részén hömpölygő hatalmas folyamtól 
származik, melyet a régi indiaiak Sindhunak neveztek. A későbbiekben ezt 
a szót a perzsák Hindunak, majd a görögök Indosznak ejtették, így a 
területet már az ókori Európában is Indiának nevezték. Maguknak az 
indiaiaknak nem volt olyan általánosan elfogadott szavuk, mely az egész 
országot jelölte volna. 

Az ország mai elnevezése Bharat Indiai Köztársaság. Honnan ered a név 
első tagja? Az indiai hagyományok szerint az első dinasztiák a Nap- és a 
Hold-nemzetségből származtak. Az utóbbi egyik híres leszármazottja volt 
Bharata király. Nevét különleges dicsőség övezte, tiszteletére már az 
ókorban egész Észak-Indiát Bharatavarsának (azaz Bharata leszármazottai 
országának) nevezték. Ezért Bharat az Indiai Köztársaság hivatalos neve ma 
is. 

A terület elzártsága 


India neve egyszerre földrajzi és történelmi fogalom. Földrajzi, mivel nem 
egy európai értelemben vett országról van szó, hanem egy egész 
szubkontinensről. Ezért India olyasféle földrajzi egységnek tekinthető, mint 
Európa, ahol a sok különböző népnek (a skandinávtól kezdve a spanyolig) 
valami módon mégis közös történelme van. 

A terület földrajzilag zárt egység. Az ázsiai kontinenstől tökéletesen 
elkülönítik természetes határai. Északon a Himalája, a világ legmagasabb 
hegysége határolja, melynek hatalmas hegyláncain át csupán néhány 
nehezen járható átjáró vezet a Tibeti-fennsíkra. Nyugaton a Beludzsisztáni- 
hegyvidék, dombos, hegyes sivatagok és félsivatagok terülnek el. Keleten 
sűrű, szinte áthatolhatatlan trópusi erdőség nyúlik át több száz kilométer 
hosszan Kínába, melyet ráadásul harcias törzsek laktak már az ősi időkben 
is. 

India déli, félszigeti része mélyen belenyúlik az Indiai-óceánba. A partok 
alig tagoltak, a part közelében kevés a sziget, az óceán az év jelentős 
részében viharos. 

Mindezek a tényezők természetesen jócskán megnehezítették a külvilággal 
való érintkezést. A kapcsolatteremtés csupán az északnyugati Khaiber- 
hágón keresztül volt lehetséges, itt bonyolódott le a kereskedelem nagy 
része, és ezen az úton érkeztek a hódító seregek, elsőként az i. e. II. évezred 
közepén az árja törzsek (lásd később). 

Kimaradva a civilizációk közötti érintkezésből — ami az igazi gyors 
fejlődést jelenti —, India nagyot fejlődött önmagában, de megtorpant az 
európai fejlődéshez képest. A viszonylagos elzártság miatt tehát a hatalmas 
terület ókori jellegű civilizációja alapjaiban megőrződött addig, míg Európa 
ismét , meg nem találta" a 16. században. 

A terület földrajzi felosztása 

Indiát földrajzilag két nagyobb területre oszthatjuk. Észak, vagyis a 
kontinentális terület, és dél, mely a félszigeti Indiát jelenti. Északról dél felé 
haladva három nagy egységet különíthetünk el: 

Az északi hegyvidék, a Himalája déli hegysorával és ennek nyúlványaival. 
A nagy folyók síkvidékei. Ennek a területnek a nyugati része az Indus és 
mellékfolyóinak vidéke. Az Indus kiváltképpen az őstörténetben játszott 
fontos szerepet. A Himalája északi hegyei közt eredő folyónak öt 
mellékfolyója van, ezért ezt a területet másképpen , öt folyó vidékének?" 
(páncs áp), vagyis Pandzsábnak is nevezik. Az Indus terület az i. e. 6. 
századra a térség fokozatos elsivatagosodása miatt vesztett gazdasági 


jelentőségéből, a súlypont egyre inkább keletre tevődött át. 

A keleti részt a Gangesz (Ganga) és sok bővizű mellékfolyója öntözi. A 
folyó feltöltött (alluviális) síksága 1600 km hosszú, szélessége 200-500 km. 
A ma jóformán teljesen fátlan területet az ókorban sűrű erdők borították. A 
folyó alsó folyása mentén az éghajlat csapadékos, ezért még a vizet annyira 
kedvelő rizst is lehetett mesterséges öntözés nélkül termeszteni. Ez a terület 
volt mindig is India gazdasági és politikai központja. A Gangesz is a 
Himalájából — ered, egy barlangban lévő nagy, természetes 
jégképződményből, melyet ma is Siva isten fallikus jelképeként (férfi nemi 
szervként) tisztelnek. A folyót a hinduk istennőként imádták, s ma is úgy 
hiszik, hogy aki megfürdik benne, az , megtisztul". 

A harmadik terület a Dekkán-fennsík, mely már a félszigeti részhez 
tartozik. Az északi részén elhelyezkedő Vindhya-hegység szinte elkülöníti a 
folyóvölgyektől. A terület enyhén lejt kelet felé, ezért India déli részének 
majdnem minden folyója kelet felé folyik. A folyók vízbősége ingadozó, 
sok rajtuk a zuhatagos rész, ezért szállításra és mesterséges öntözésre 
kevésbé alkalmasak. Mivel a terület középső része aszályos, földművelés 
csak a part menti részeken folyik. 

Éghajlati viszonyok 

India termékenységét elsősorban a délnyugati monszunnak köszönheti, 
amely júniustól kezdve mintegy három hónapig tart. A területen az év más 
időszakában nem esik az eső, s ezért az emberek hatalmas 
megkönnyebbüléssel fogadják a száraz hónapok alatt kiégett föld fölé 
érkező esőfelhőket. Az esőnek köszönhetően a táj szinte egyik napról a 
másikra barnáról zöldre változik, ezért indiai költemények tömege köszönti 
a lezúduló esőt, mint a beteljesedett emberi szerelem jelképét. A víz szent, 
hiszen az életet jelenti, de emellett szélsőségek hordozója is. A 
monszunesők késésekor éhínség és nélkülözés sújtja a vidéket, de hozhat a 
monszun hatalmas áradásokat is, melyek rombolnak, életeket oltanak ki. A 
folyók gyakran egyetlen év alatt húsz méterrel is odébb helyezik medrüket, 
az elöntött területeken azonban ott marad a termékeny folyami hordalék. A 
víz tehát Indiában valóban életet és halált jelent egyszerre. 

Az éghajlat a régészeti leletek szempontjából nagyon hátrányos, ugyanis 
gyorsan pusztítja az emlékeket. A rendkívüli hőség, pára és a vele járó 
trópusi növény és állatvilág rengeteg művészeti alkotást semmisített meg az 
idők folyamán. 

Településszerkezet 


A városok többsége a nagy folyók mentén épült. Különböző gátakkal 
akadályozták meg az áradást és mechanikai szerkezetekkel vezették a vizet 
a várost tápláló földekre. 

Az öntözőrendszerek kiépítése nem volt egyszerű feladat, mert még a nagy 
folyók vízszintje is az évszakoktól függően ingadozik. A Gangesz vízszintje 
például egyes helyeken az esőzés kezdete előtt mintegy 25 méterrel is 
alacsonyabb lehet az áradáskor szokásosnál. 

A dinasztiák fővárosai a folyóktól távolabb települtek, ezért hatalmas 
víztározóktól függtek. A tározók építése az uralkodói feladatok közé 
tartozott, aki pedig áttört egy gátat, az a legszörnyűbb bűntettet követte el. 
A városok megléte mellett India alapvetően mégis a falvak országa. A kis 
települések néhány kilométerre fekszenek egymástól, s legtöbbször 
gyalogösvény köti össze őket. Mindegyik falu saját vízellátást épít ki, mely 
származhat forrásból, víztározóból vagy tavacskából. 


Az indus-völgyi civilizáció (i. e. III. ÉVEZRED — 
1500) 


Bevezetés 

1856-ban India angol gyarmatosítói nagy vállalkozásba fogtak, az Indus 
folyó mentén 1500 km hosszúságban vasútvonalat kezdtek építeni. A vasúti 
pálya építése közben hatalmas rommezőket találtak, ahonnan milliószámra 
hordták el a téglákat a töltés készítéséhez. Az agyagtéglák Harappa város 
romjaiból származtak. 

Az 1921-1922-ben végzett ásatások tárták fel Harappát és a korai India 
másik nagy városát, Mohendzso-darót. A korábbi elképzelések szerint az 
árja hódítás előtt (i. e. 1500) csak szegényes kultúrájú népcsoportok éltek 
Indiában. Ezek a leletek azonban bebizonyították, hogy már i. e. 3000 körül 
rendkívüli fejlettségű civilizáció létezett az Indus völgyében. Ez a terület 
fejlettségét tekintve a sumer és az egyiptomi kultúrával versenyezhetett. 
Mik jellemezték ezt a sokáig elfeledett — sőt megtagadott — civilizációt? Ezt 
vizsgáljuk meg a következőkben. 

A dravidák kérdése 

A mai India lakosságának etnikai összetétele nagyon tarka. A félsziget 
északi és déli népei lényegesen különböznek egymástól, és ez külsejükben 
is megnyilvánul; a déliek bőrének színe például jóval sötétebb. A délen élők 


a dravida nyelvcsaládhoz tartoznak, mely nem áll kapcsolatban semmilyen 
más nyelvcsaláddal. 

Észak-India lakossága az indoeurópai nyelvcsaládhoz tartozik. A kutatók 
feltevései szerint ők érkeztek később Indiába, és szorították dél felé az 
addig északon élő dravida népcsoportot, mely korábban kialakította az 
indus-völgyi civilizációt. A dravidák körüli bizonytalanságot az okozza, 
hogy a manapság dravida nyelvet beszélőknek nincsenek egyértelmű közös 
jellegzetességeik, tehát nem mondhatjuk, hogy egy helyről származnak. 

A gazdaság jellemzői 

Mezőgazdaság 

Az Indus völgyének lakossága a fejlett városépítés ellenére túlnyomórészt 
falusi településeken élt. Az általánosan használt földművelő eszköz a kapa 
volt, de egyes kutatók szerint már ismerték a faekét is. Ebben az időben 
kezdték a bivalyt és a zebut igavonásra használni. A gabonafélék közül 
kétféle búzát és az árpát termesztették, s valószínűleg egyes területeken a 
rizst is. Mohendzso-daróban találtak egy darab gyapotkelmét is, és ez azt 
bizonyítja, hogy a világon az indiaiak kezdtek először gyapotot termeszteni. 
Jelentős volt az állattenyésztés is. A bivalyt és a zebut, mint igavonót már 
említettük, és az ásatások során bőven találtak juh, sertés és 
kecskecsontokat is. Ekkor már háziállat volt a macska, a kutya, sőt baromfit 
is tartottak. Az ásatások legfelső rétegeiben találtak ugyan lócsontokat, de 
sok kutató megkérdőjelezi megszelídítésüket, mert háziállatként való 
használatukra nincs bizonyíték. Nem alaptalan a feltevés, hogy az indiaiak 
már ekkor is értettek az elefánt szelídítéséhez, melyet elsősorban szállításra 
használtak. 

Ipar 

A réz és a bronz volt az ősi Indiában leggyakrabban használt két fém, de 
teljesen nem tudták kiszorítani a követ. Gabonaőrlők, fegyverek, 
súlymértékek, edények még mindig készültek kőből is. 

Ebben az időszakban már jól ismerték a fémek olvasztását, öntését, 
kovácsolását. Az ásatások bebizonyították, hogy a Harappa-kultúra lakói 
használták az ólmot, tudtak különféle tárgyakat készíteni aranyból és 
ezüstből, s a forrasztás technikájával is tisztában voltak. Az ékszerleletek 
arról vallanak, hogy a mesterek kitűnően értettek a nemesfémek, 
drágakövek megmunkálásához. A vas használatának nincs nyoma ebből az 
időszakból, a fém csak a Harappa-kultúra bukása után jelent meg a 
térségben. 


A fémművesség mellett más leletek egyéb kézműves munkák magas fokú 
fejlettségéről adnak hírt. A  fazekasmesterek már használták a 
fazekaskorongot, a tárgyak legtöbbjét jól kiégették, és gazdagon díszítették. 
Előszeretettel alkalmaztak geometrikus és növényi motívumokat. Égetett 
agyagból készültek rokkák, edények, sőt gyermekjátékok is. A gyapot 
termesztésének ismerete magas szintű fonást, szövést tett lehetővé. 

A kereskedelem 

A harappai civilizáció kül- és belkereskedelmének a városok voltak a 
központjai. Szárazföldi és vízi kereskedelmet folytattak India egyéb 
területeivel, sőt távolabbi országokkal is. Mindezt azok a tárgyak 
bizonyítják, amelyek anyaga azon a vidéken nem fordult elő (kősúlyok, 
fémtárgyak, tengeri kagylók stb.). Az ásatások során találtak egy kétkerekes 
szekérmodellt — amelyet játéknak készíthettek -—, s valószínűleg ilyen 
eszközökkel bonyolíthatták a szárazföldi teherszállítást. 

A távolsági kereskedelem legfontosabb célpontja Mezopotámia területe 
volt. Indiai pecsételők, gyöngyök, kagylók kerültek elő Mezopotámia 
városaiból, továbbá a folyóközben használt pecsételők az Indus völgyében, 
joggal következtethetünk tehát szoros kereskedelmi kapcsolatokra. A 
lendületes tengeri kereskedelmet bizonyítják a pecsételőkön és kerámiákon 
fennmaradt hajóábrázolások és az ásatások során feltárt hatalmas 
hajódokkok, kőhorgonyok. A hajózást minden bizonnyal az tette lehetővé, 
hogy a hajósok ki tudták használni a monszunt, mely nyaranta a sumereket 
segítette Indiába, télen pedig fordítva. Egyes kutatók szerint a két nép azért 
találhatott éppen egymásra, mert már korábban is kapcsolatban álltak, 
vagyis közös eredetük egyaránt a mai Dél-Irán és Afganisztán 
előhegységeibe nyúlik vissza. 

A nagyvárosok 

A hatalmas városok létezése, a városi tervezés és építészet szigorú 
rendszere a civilizáció magas fokú fejlettségéről tanúskodik. A hatalmas 
falakkal körülvett városok néha több száz hektárnyi területet foglaltak el. 
Közülük is a legnagyobbak Harappa és Mohendzso-daro voltak. Az 
utóbbi lakosságszámára vonatkozóan 35 000-100 000-ig vannak becslések. 

Az egyenes és elég széles főutakat (Mohendzso-daróban például tíz méter) 
rendezett sorokban álló házak szegélyezték. Az utak derékszögben 
keresztezték egymást. A különböző nagyságú lakóházak között 
többemeleteseket is találtak, melyre a lépcsőkből következtetnek. A 
házakon nem volt díszítés, sem utcai ablak, a világosságot és a levegőt a 


falak felső részébe vágott keskeny nyílásokon keresztül kapták. Minden 
házhoz gazdasági helyiségek és udvar tartozott, ez utóbbiban volt a konyha 
a tűzhelyekkel. A legfontosabb építőanyag az égetett tégla volt, de vályogot 
is használtak. A tetők építéséhez fát és döngölt agyagot alkalmaztak. 

Nagy figyelmet fordítottak a városokban a vízvezetékrendszerre és a 
csatornázásra. Minden házban volt mosdóhelyiség, külön kút, s emellett az 
utcákon is építettek közkutakat. Az egész várost átfogó csatornarendszert az 
ókori Kelet valamennyi ismert rendszere közül a legtökéletesebbnek 
tekinthetjük. Voltak főcsatornák, bekötőcsatornák és esővizet elvezető 
lefolyók. A csatornákat égetett téglákból építették, és kőlapokkal fedték le. 
Az utcákon a szennyvíz összegyűjtésére szolgáló speciális derítők voltak, 
melyeket rendszeresen tisztítottak. Mohendzso-daróban épségben maradt 
közfürdőt is találtak, tökéletes megépítése arra vall, hogy építőinek nagy 
tapasztalatuk volt az ilyen létesítmények kivitelezésében. 

Az ásatások alapján úgy tűnik, hogy a városokat egységes elvek alapján 
tervezték. A nagyvárosok egyrészt a citadellából (fellegvár) álltak, mely 
nyilvánvalóan a közigazgatásihatalmi központ volt. A fellegvárat vastag 
falak és hatalmas bástyák erődítették. Általában a város legmagasabb 
pontján épültek, aminek oka az áradásokkal szembeni védekezés volt. Itt 
helyezkedtek el a középületek és a hatalmas központi gabonatárolók. A 
nagyvárosok másik része az ún. alsóváros volt, ahol a lakónegyedek 
épültek. Az építkezések során igyekeztek, hogy ez a rész a citadellával 
minél kevésbé érintkezzen. Csak kevés kaput építettek, de voltak városok, 
ahol vársánc választotta szét a részeket. 

A kultúra 

A dravidák írása 

A kultúra magas fejlettségi fokát bizonyítja a képzőművészet és a 
kézművesség magas színvonala. A finom művészi munka jó példái az 
amulett-pecsétek (zsírkőből, elefántcsontból, rézből), melyekből kb. 
kétezer darabot találtak. Ezek többségén sajátos hieroglif jelek vannak. A 
feliratok sok tudós érdeklődését felkeltették, de megfejtésük eddig még nem 
sikerült. Az írás valószínűleg széles körben elterjedt volt, s ránk azért csak a 
pecsételők maradtak, mert a pálmalevél, fakéreg, bőr nem állta az idők és az 
éghajlat próbáját. Érdekesség, hogy a leletek között fennmaradt egy 
agyagból készült tintatartó is. 

Az írásban előforduló jelek száma 400 körül van, a kutatók szerint egy 
részük hangokat jelöl, mások képeket. Az Indus-völgyiek jobbról balra 


írtak. A számok jelölésére kis vonalkákat használtak. A súlyokon és 
kagylótöredékeken található  mértékbeosztások alapján arra lehet 
következtetni, hogy a súly alapegysége 0,86 gramm, a hosszúság 
alapegysége 6,7 milliméter volt. Már akkor is a tízes számrendszert 
használták, ez kerül majd át arabok közvetítésével Európába! 

Az írás és a kultúra fejlettségéből megállapíthatjuk, hogy az Indus-völgyi 
civilizáció semmiben sem maradt el a korabeli Mezopotámia és Egyiptom 
civilizációjától. 

A vallás 

A dravidák vallási nézeteiről nagyon keveset tudunk. A régészeti anyag 
nyújt némi felvilágosítást, ugyanis a városokban találtak olyan épületeket, 
melyeket a kutatók templomoknak tartanak. Ezekkel álltak kapcsolatban a 
rituális fürdőmedencék is. 

A tudósok többségének az a véleménye, hogy van bizonyos kapcsolat ezen 
időszak vallási hiedelmei és a későbbi hinduizmus között. A férfi istenség 
gyakran előforduló képében például a ma is tisztelt Siva isten elődjét látják. 
A pecsételők egyike háromarcú istenséget ábrázol, ki jógapózban ül 
alacsony zsámolyán. Mindkét oldalán vadállatok helyezkednek el, vagyis 
Sivát az állatok védőjeként és uraként ábrázolja. A későbbi hinduizmus 
vallási képzetei szerint is az istenek valamely állattal állnak kapcsolatban, 
Sivát mindig bika, feleségét tigris kíséri. Valószínűleg a rituális fürdés, akár 
a hinduizmusban, már akkor is a vallás lényeges elemét alkotta, sőt néhány 
kutató szerint megvolt már a halottégetés szertartása is. 

A hanyatlás és bukás 

I. e. 2000 körül a civilizáció folyamatos hanyatlásnak indult, és i. e. 
1500-ra el is tűnt. Erről a folyamatról a mai napig eltérő a kutatók 
véleménye. Hosszú időn keresztül az a nézet volt a legtámogatottabb, hogy 
az indus-völgyiek bukását az árja törzsek betörése okozta az évezred 
közepén. A legújabb kutatások azonban egyértelművé tették, hogy a 
városok többsége pusztulásának elsősorban belső okai voltak, s a külső 
hódítás legfeljebb feltette az i-re a pontot. 

Az egyik elmélet szerint a folyamatos árvizek miatt a lakosság egyszerűen 
más vidékekre települt. Ennek ellentéte a másik elképzelés, miszerint az 
Indus torkolatának megváltozása súlyos szárazságot okozott, és ez annyira 
meggyengítette a városokat, hogy a hódítók könnyű prédájává váltak. Egy 
harmadik nézet szerint a külső barbár törzsek befogadásának áldozatává 
vált a civilizáció. Mohendzso-daróban a késői századokban az építkezések 


teljesen tervszerűtlenné váltak, a vízvezeték-hálózat tönkrement, sok 
hatalmas középület összeomlott, s helyettük már csak kisebbeket építettek. 
Harappában gyengébb lett a kerámiakészítés technikája, romlott a festés 
minősége. 

A kérdés tehát további kutatásokat igényel, de az egyértelmű, hogy a 
civilizáció letűnésének elsősorban belső okai voltak. Az i. e. 1500 körül 
megjelenő árják már csak betetőzték a folyamatot. Minderről a következő 
fejezetben lesz szó. 


A gangesz-völgyi civilizáció (árják) i. e. 1500-500 


Az árja kérdés 

Hosszú éveken keresztül folytak a viták az árja kérdés körül. Választ 
keresnek még ma is arra, hogy az árja törzsek pontosan mikor, honnan és 
milyen úton érkeztek Indiába. Sok kutató úgy vélekedett korábban, hogy a 
magasan fejlett árják hódították meg az elmaradott őslakosságot, 
megteremtve a fejlett társadalmat. Természetesen az  indus-völgyi 
civilizáció felfedezése óta sok tudós megváltoztatta a véleményét. 

Az árják abból a hatalmas népcsoportból származnak, amely a déli orosz 
sztyeppéket és Belső-Ázsiát népesítette be. Ezek a népek nyugati és keleti 
irányban terjeszkedtek. Sokféle nyelven beszéltek, ezekből lettek az 
indoeurópai nyelvek. A keletre vándorlók saját elnevezésükként használták 
az árja szót, ahol pedig korábban éltek, az árják országa nevet kapta. 

Az árja szó eredeti jelentése ,idegen, külföldi" volt, későbbi 
jelentésmódosulással lett , előkelő származású". Az árja szó Indiában még 
napjainkban is tiszteletadó, udvarias megszólításnak számít. 

Az árják hozták be Indiába a lovat — eleinte nem lovaglásra használták, 
hanem párosával harci kocsik elé fogták — és a levél formájú bronzkardot. 
Mindez i. e. 1500 táján történhetett, mikor már az előző civilizáció szinte 
teljesen lehanyatlott. Kezdetben az öt folyó vidékén (Pandzsáb) telepedtek 
meg, s innen vándoroltak lassanként lefelé a Gangesz völgyébe. 

A gazdaság jellemzői 

Az árják legfontosabb tevékenysége a földművelés és állattenyésztés volt. 
Az előbbi előretörését segítette a vashasználat elterjedése. A faekét és kapát 
lassan felváltotta a vaspapucsos eke, amely lehetővé tette a kövesebb 
talajok megművelését is. A korabeli forrásokból tudjuk, hogy speciális 


csatornákat is építettek, vízemelő kereket használtak, mely a mesterséges 
öntözés elterjedtségére utal. 

Az állattenyésztés jelentősége nem maradt el a földművelésé mögött, sőt 
eleinte talán túl is szárnyalta. A lakosság főleg szarvasmarhát és lovat 
tenyésztett. A korai szövegek is gyakran említik, hogy a gazdaságok 
legfontosabb állata a szarvasmarha. A himnuszaikban arra kérik isteneiket, 
hogy lássák el tehénnel az embereket. Az akkori időben a szarvasmarhák 
elhajtása volt a törzsek közötti háborúk, nézeteltérések legfőbb oka. A , meg 
nem ölendő" (aghnja) szót gyakran használták a tehén jelölésére, ez pedig 
arról árulkodik, hogy az állat bizonyos mértékben szent volt. Indiában ma is 
különleges tisztelet övezi a teheneket. 

A kézművesipar is fejlődött és szakosodott. A források egyre több 
foglalkozást említenek; ácsokat, fazekasokat, kovácsokat, ékszerkészítőket 
stb. A legtiszteletreméltóbb foglalkozás az ácsé és a kovácsé volt, mert ők 
készítették a földművelés eszközeit, a fegyvereket, és ők építették a 
házakat. Kezdetben cserekereskedelem volt, az értékmérő szerepét a 
szarvasmarha töltötte be. 

Az árja törzsek kis, erődített területeken éltek. A gazdasági élet központjai a 
falvak voltak, a lakosság többsége itt lakott. Olyan fejlett és hatalmas 
központok, mint az indus-völgyiek idejében, nem voltak, s a korábbi 
fejlettebb civilizáció nem is befolyásolta építészetüket. A városok (pura) 
kis, fából és agyagból vagy kőből készült épületekből álltak, és földsánccal 
vették körül őket. Az ilyen erődítmények nem voltak túl erősek, nem 
véletlen tehát, hogy a himnuszokban gyakran esik szó ilyen purák 
bevételéről, lerombolásáról. 

A társadalom tagozódása 

A kaszt fogalma 

Már az ókori görög történetírók figyelmét sem kerülte el India társadalmi 
tagozódása. Lényegét már az i. sz. 2. században a görög Arrianosz így írta 
le: , Egyetlen osztály tagjai sem házasodhatnak más osztályból, például a 
földművesek a kézművesek közül és viszont. Senkinek sem szabad továbbá 
egy időben két foglalkozást űznie, és foglalkozását nem szabad másra 
felcserélnie: pásztorból nem lehet földművelő és kézművesből nem lehet 
pásztor." 

A korai árja társadalom négy nagy örökletes társadalmi rétegre oszlott, 
ezeket varnának, , színeknek?" nevezték. A kaszt szót a portugálok 
terjesztették el a 16. században. Az ő nyelvükön a szó , minőséget, fajt" 


jelent, és ez terjedt el az európai nyelvekben. A négy fő kaszton kívül még 
számtalan apróbb is található az indiai társadalomban. A kasztok nem az 
árják benyomulása után keletkeztek, a hármas társadalmi tagozódást már az 
, őshazából" hozták. 

A négy kaszt 

A papok (brahmanok) alkották az első kasztot. Feladatuk volt, hogy 
ismerjék és énekeljék a himnuszokat, továbbá végrehajtsák a szertartásokat. 
A szent szövegeket könyv nélkül tudták, így egészen a késői időkig nem is 
írták le azokat. Rendkívül szigorú szabályok határozták meg életmódjukat, 
például húsevés tilalma, szexuális tilalmak. 

A harcosok (ksatriják) alkották a következő kasztot. Feladatuk a 
társadalmi rend védelme volt. Közülük kerültek ki a királyok is. Mivel a 
harcosoknak fizikai erejük megőrzése és gyarapítása kötelességük volt, 
rájuk nem vonatkoztak olyan szigorú előírások, mint a papságra. 

A dolgozók (vaisják) jelentették a harmadik csoportot. Ők foglalkoztak a 
földműveléssel, állattenyésztéssel, kereskedelemmel és iparral. 

Ezt a három felső kasztot a , kétszer születettek"-nek is nevezik. A név 
magyarázata az, hogy az ezekbe tartozók születésük után egy különleges 
beavatási szertartáson vettek részt, melynek eredményeképpen úgyszólván 
, másodszor is megszülettek" . 

A negyedik kasztot a szolgák (sudrák) alkották. Ők szolgáltak a , kétszer 
születetteknek", és ők végezték az alantasabb munkákat. 

A négy kaszt után következett a legyőzött, nem árja népesség (páriák: 
érinthetetlenek). , Orr nélkülieknek? is nevezték őket, mert az árják 
büszkék voltak magas orrnyergükre, hosszú orrukra, sőt világosabb 
bőrszínükre is. Utóbbi még manapság is fontos tulajdonságként szerepel a 
házassági hirdetésekben. 

A politikai berendezkedés 

Az állam kialakulása 

A törzsek vérségi kapcsolatainak átalakulása területi kapcsolattá több 
évszázados folyamat volt. Nagyon érdekesek azok az óind legendák, 
melyek a királyi hatalom kialakulásáról szólnak. Egyikük szerint kezdetben 
nem volt király, minden ember egyenlő volt, és szigorúan betartotta az 
erkölcsi törvényeket. Ezután sokan elmerültek az élvezetekben, 
megbontották a rendet, és ekkor a főisten (Brahma) létrehozta a királyi 
hatalmat, megalkotta a , büntetés tudományát". Egy másik legenda szerint 
az emberek maguk választották a királyt, hogy megvédelmezze őket. 


Mindkét történet azért fontos számunkra, mert jól mutatja a király 
feladatait; a rend fenntartását és a védelem biztosítását. 

A királyt (rádzsa) kezdetben a népgyűlés választotta. Ez a gyűlés szép 
fokozatosan átalakult a királyhoz közel álló előkelők gyűlésévé. Az idők 
folyamán a választás gyakorlatát felváltotta az öröklődés elve, vagyis a 
hatalom apáról fiúra szállt. A királyi hatalom erősödésével megjelentek az 
állandó állami tisztségek. A népet adóztatni kezdték, az eddigi önkéntes 
ajándékok átváltoztak szigorúan rögzített adóvá. A katonai kíséretből 
állandó hadsereg lett. Az uralkodó és a hivatásos katonák harci szekereken 
harcoltak, a szabad harcosok alkották a gyalogságot. 

A korszak politikatörténete 

Az árja uralom első évezrede (i. e. 1500-500-ig terjedő időszak) két részre 
bontható. Az első öt évszázadot védikus kornak nevezik, mivel a törzsi 
szervezetben élő árják életéről a Védák tanúskodnak (lásd kultúra). A 
második öt évszázad pedig az epikus kor. Ebben az időben alakult ki az 
állam, s ezekről az eseményekről a nagy indiai eposzok adnak hírt. 

Mind a védikus, mind az epikus irodalom sok dinasztiát és államot említ a 
Gangesz völgyéből, de ezek történeti valódisága sok esetben vitatott, mert 
régészeti adatok nem támasztják alá meglétüket. A korai dinasztiák a Nap- 
és a Hold-nemzetség isteneitől eredtek. A későbbi fejlődésben döntő 
fordulat a Kauravák és Pandavák csatája, melyet az i. e. 11-9. század körül 
vívhattak (lásd Mahabharata eposzt később). Az ásatásokból ítélve ebben az 
időszakban a politikai súlypont keletebbre tevődött át. Új, eddig 
jelentéktelenebb államok vették át a vezetést, mint például Kósala, Kási, 
Vidéka, Magadha. Ez utóbbi emelkedett az i. e. 5. században a többi fölé, és 
uralkodói a Maurja-dinasztiából létrehozták az első egységes birodalmat. 
Minderről azonban csak a későbbi fejezetekben lesz szó. 


A korszak kultúrája 


A szanszkrit nyelvről 

A szanszkrit, mely sohasem volt beszélt nyelv, biztosította az indiai kultúra 
belső egységét és erejét. (A szó maga is azt jelenti, hogy 
, Összeszerkesztett".) A szanszkrit a világ legősibb változatlanul fennmaradt 
nyelve, mert a papság vallási kötelességének tartotta a szent szövegek 
változatlan megőrzését. A Védák minden szava szentként tisztelt, sőt 


túlságosan is szentként ahhoz, hogy leírják. A brahmanok ezért könyv 
nélkül megtanulták és élőszóval adták át nemzedékről nemzedékre. 

Minden pap tehát hatalmas mennyiségű szent szöveget őrzött 
emlékezetében, s a társadalom ezért tekinthetett úgy rájuk, mint mindenfajta 
tudás hordozóira. A közösség eltartotta őket, ezáltal még több ismeret 
elsajátítására volt lehetőségük. Fejlesztették a logika és matematika 
tudományát, a csillagászatot, s nekik köszönhető, hogy az indiai 
irodalomból és tudományból sokkal több maradt fenn, mint bármely más 
civilizáció örökségéből. Indiában még ma is vannak hatalmas, teljes 
egészében feltáratlan kézirattárak. 

A szanszkrit nyelvnek több változata volt az egyszerűbbtől a rendkívül 
bonyolultig. A nyelv klasszikus formáját a Mahábhárata és a Rámájana 
eposzok rögzítették az i. e. 5. században. Ezt a szanszkritot sajátították el és 
művelték az írástudók India-szerte, miközben a különböző nyelveken 
beszélők már nem is értették meg egymás nyelvét. A közös írott nyelv által 
érintkeztek egymással India minden részén a művelt emberek. 

A Védák 

India legrégibb irodalmi emlékei a Védák. A véda szó , tudást", , szent 
ismeretet" jelent. A klasszikus vallási szövegek mellett a védákhoz sorolnak 
sok vallásos tartalmú irodalmi emléket is. Ide tartoznak a 
himnuszgyűjtemények, a magyarázat-gyűjtemények, a remeték könyvei és a 
vallási-filozófiai értekezések (upanisadok). A védikus vallás a későbbi 
időkben is jelentős hatást gyakorolt az indiai kultúrára, de a határokat nem 
lépte át, mint a buddhizmus. 

A védák között a legrégebbi mű a Rigvéda, mely i. e. 2000 körül 
keletkezett. Az 1028 himnuszból álló gyűjtemény az istenek megidézésére 
szolgált az áldozati szertartásokon. A himnuszok negyedét Indra istennek 
szentelték. Őt az árják hozták magukkal Indiába, ahol az egyik 
legnépszerűbb isten lett. Ő volt a vihar istene, aki villámaival könnyedén 
elpusztíthatott minden ellenséget. 

Az istenek tiszteletére rendkívül sok áldozatot mutattak be. A kezdeti 
időszakokban nem voltak épített szentélyek, épületeket csak a későbbi 
időkben emeltek. 

Az eposzok 

A "Védák mellett az indiai irodalom legfontosabb két emléke a 
Mahábhárata és a Rámájana. Mindkét eposz először szájhagyomány 
útján terjedt, s csak az i. sz. 1. században jegyezték le őket. Az eposzok az 


ókori India valóságos enciklopédiái: a társadalomról, a kulturális életről, a 
mindennapok szokásairól sok érdekes adatot tartalmaznak. Talán nincs 
olyan mű, melynek népszerűsége Indiában vetekedne az övékkel. 
Különleges érdeklődés fogadta Európában is a fordításokat, például 
Beethoven is lelkesedett értük. Mindkét eposz hatalmas terjedelmű 
műalkotás. A Mahábhárata csaknem százezer kétsorosból áll, a Rámájanát 
pedig 24 ezer kétsoros alkotja. 

A Mahábhárata 

A mű címe annyit jelent, hogy Bharata ivadékainak háborúja. Bharata a 
Hold-nemzetség királya volt a legendás időkben. Az ő utódainak két törzse 
volt, a Pandava és a Kaurava. Az eposz alaptörténete a két törzs közötti 
viszálykodást mutatja be. A Kauravák különféle fondorlatokkal el akarták 
pusztítani a Pandavákat, de minden igyekezetük hiábavalónak bizonyult, s 
kénytelenek voltak átengedni a birodalom egy részét unokatestvéreiknek. A 
Kauravák azonban ebbe nem nyugodtak bele, és kockajátékra hívták ki a 
Pandavákat, ami az akkori időkben párviadalt jelentett. A Pandavák a 
játékban elveszítették mindenüket, s ezért kénytelenek voltak 13 évre 
száműzetésbe vonulni. Visszatérésük után azonban a Kauravák nem voltak 
hajlandók visszaadni területeiket, ezért háború robbant ki közöttük. A 
harcban az eposz szerint egyik vagy másik fél szövetségeseként a világ 
minden népe részt vett. A Kuru mezején lezajlott ütközetben a Pandavák 
győzedelmeskedtek, de a párját ritkító vérontás egész Indiát 
megrázkódtatta. 

Az eposzban a cselekmény fő vonala mellett számos epizód is található, 
melyek a mű háromnegyed részét alkotják. Ezek gyakran semmilyen 
kapcsolatban sincsenek az alaptörténettel, ilyen például a vízözönről szóló 
legenda. 

A Rámájana 

A mű címe annyit jelent, hogy Ráma útja, története. Dasaratha a Nap- 
nemzetség királya volt a legendás időkben. Négy fia közül a legidősebb, 
Ráma herceg mindenben felülmúlta fivéreit, ezért őt jelölte utódául. A 
Hold-nemzetség hercegének, Bharatának anyja azonban intrikákat szőtt 
ellene, ezért kénytelen volt száműzetésbe menni. Felesége is követte, akit 
azonban az erdőben egy gonosz démon elrabolt, és Lanka (a mai Srí Lanka) 
szigetére vitt. Az eposz Ráma királyfi Lanka elleni hadjáratáról szól. 

Az árják vallása: a brahmanizmus vagy hinduizmus 

Az elnevezés eredete 


A brahmanizmus szó a papok kasztjának nevéből, a hinduizmus pedig 
földrajzi fogalomból ered. Mivel a perzsa nyelvben fő folyójukat 
Hindusnak nevezték, az i. e. 4. századtól az ebben a térségben élőket 
hindusoknak hívták. Manapság a két szó ugyanazt jelenti. 

A vallás általános jellemzői 

A hinduizmus a legsokoldalúbb vallás, amelyet a jelenkor ismer. Nem egy 
bizonyos személy alapította, hanem az évszázadok folyamán mintegy 
önmagától jött létre. A folyamatos fejlődés miatt a hinduk szívesen nevezik 
vallásukat , örök vallás"-nak. A hinduizmust őserdőhöz szokták hasonlítani, 
melynek vadul burjánzó sűrűjén különböző személyek igyekeztek időnként 
ösvények vágásával úrrá lenni. Ilyenek voltak például Ráma, Krisna, 
Sankara stb. A kereszténység és az iszlám pedig inkább kerthez 
hasonlítható, melyet egy ember tervszerűen hozott létre, és az utódok 
továbbfejlesztettek, részben alakítottak. 

Abból a sajátosságból, hogy a hinduizmus nem létrehozott, hanem 
egyszerűen ,lett" vallás, erednek a jellemzői. Nincsenek határozott 
alaptanai (dogmái). Nem követeli meg híveitől, hogy egy istenben 
higgyenek. Nincsenek az életmódra vonatkozó általános előírásai. Nem fejt 
ki hittérítő tevékenységet, sajátosan indiai jelenségnek tartja magát. 
Elképzelései a világról 

A hinduk nézete szerint a világegyetem rendezett egész, melyen a minden 
felett álló világtörvény uralkodik (dharma). A rend az élőlények 
szempontjából azt jelenti, hogy származás, képességek, kötelességek szerint 
erősen különböznek egymástól (pl. oroszlán -— szarvasmarha). Az 
élővilágnak megfelelően az emberiséget is számtalan kisebb rendre 
(kasztra) osztották fel. 

Mivel a kasztrendszert isteni eredetű intézménynek tartották, ennek 
megfelelően a négy fő kaszt a Purusának (őslénynek) testrészeiből alakult 
ki. A papok a szájából, a harcosok a karjából, a dolgozók a lábszárából, a 
szolgák a lábfejéből keletkeztek. 

A lélekvándorlásról 

A hinduizmus szerint minden ember élete és sorsa azoknak a jó és rossz 
cselekedeteinek szükségszerű következménye, amelyeket korábbi életeiben 
véghez vitt. Aki földi életében illő életmódot folytat, az a három első kaszt 
tagjaként születik újjá, aki méltatlanul élt, az kutyaként, sertésként stb. A 
hinduk a világ sokszínűségét is azzal magyarázzák, hogy két ember tettei 


sosem lehetnek azonosak, tehát az újjászületéskor is számtalan formát 
ölthetnek. 

Az istenhármasság kialakulása 

A hinduizmus sokistenhitének (politeizmus) kezdeti rendezetlensége után i. 

e. 1000 körül az alacsonyabb rangú istenek fölé istenhármasság emelkedett. 
Brahma volt a világ teremtője, a lelkek vándorlásának irányítója. A világ 
keletkezésében döntő szerepet játszott, de nem saját tetszése szerint 
teremtette a semmiből, mint például a keresztények Istene. A mai hinduk 
többsége ezért a világ építőmesterének tartja, aki a már létező világ 
alkotórészeit elrendezte. 

Visnu a világ és az egymást követő világok körforgásának fenntartója. Bár 
a Védákban még kevéssé előkelő helyet foglalt el, a későbbiekben sok 
hindu őt tartja a legfőbbnek valamennyi isten közül. Amikor az emberiséget 
veszély fenyegeti, azonnal megjelenik. Ilyenkor alakja lehet ember (pl. 
Ráma, Krisna) vagy állat (pl. hal, teknősbéka, oroszlán stb.). Rama 
királyfiról már beszéltünk, szóljunk néhány szót Krisnáról is. Ő is királyi 
családból származott. Nagybátyjának azt jósolták, hogy Krisna fogja 
megölni, ezért megparancsolta, hogy országában pusztítsanak el minden 
fiúgyereket. Krisna megmenekült, pásztorok között nőtt fel. Később 
megölte nagybátyját, és ő lett az uralkodó. A legenda szerint 16 ezer nővel 
180 ezer fiút nemzett. Hőstettei, szerelmi kalandjai, bölcs mondásai az 
indiai költészet máig is legkedveltebb témái közé tartoznak. 

A harmadik főisten, Siva, a megsemmisítő és  újrateremtő erő 
megszemélyesítője. Akárcsak Visnut, őt is számos hindu tekinti a legfőbb 
istennek, úgyhogy szinte két vallási párt áll egymással szemben. 

A három főisten egységet alkot: a teremtés, fenntartás és pusztítás irányítja 

a világ körforgását. 


Görögország és Itália az i. e. 6. századig 


Az antik kultúra földrajzi színtere 


Az ókori görögök és rómaiak kultúrája a Földközi-tenger térségében, a 
Mediterráneumban bontakozott ki. A Földközi-tenger medencéjéhez 
tartozik Európa déli része, Kis- és Elő-Ázsia, Észak-Afrika és a 
szigetvilág. A medence keleti részén elsősorban a görög, a nyugati részén a 


latin kultúra hatása érvényesült. A kezdetek szempontjából kiemelkedő 
jelentősége van Európa két nagy félszigetének: a Balkánnak és az 
Appenninifélszigetnek. 

Az a terület, amelyen az i. e. II. évezredtől a görög nép — a hellének — élete 
folyt, három nagy földrajzi egységre tagolódik. A görög anyaország, a 
szűkebb értelemben vett Hellász, a Balkán-félsziget déli része. Szorosan 
kapcsolódik ehhez Kis-Ázsia nyugati partvidéke és az Égei-tenger szigetei. 
Ezen a három területen kívül találunk görögök lakta településeket a 
Földközi-tenger egész partvidékén és a Fekete-tenger mentén is. 

A görög anyaország területét hegységek borítják. A magas hegyláncok közé 
zárt kisebbnagyobb völgyekben, medencékben, fennsíkokon alakulhattak ki 
emberi települések. A közlekedést szűk hágók, szorosok biztosították. Ezen 
a vidéken nem találunk nagy folyóvölgyeket, mint az ókori Kelet 
államaiban, a föld termékenysége is kisebb, a talaj jórészt sziklás. A kisebb 
folyók mellékén, a déli fekvésű domboldalakon leginkább a szőlő és az 
olajfa termett, gabonát külföldről kellett behozni. A mediterrán éghajlaton 
az ősz és a tél szeles és esős, a nyár száraz és forró. Az állatvilág az 
ókorban jóval gazdagabb volt, az erdőkben megélt a medve, a farkas, a 
róka, a zerge, a szarvas és az őz mellett az oroszlán, a sakál és a bölény is. 
A mezőgazdaság szempontjából hasonló volt a helyzet a görögség által 
lakott többi területen is. Az anyaország, a szigetek és Kis-Ázsia partvidéke 
egyaránt erősen tagolt, kikötésre kiválóan alkalmas. A tenger közelsége 
korán megtanította a helléneket a hajózás tudományára. A térség 
legfontosabb ásványkincsei a vasérc, a réz, az ezüst és a márvány. 

Az Appennini-félsziget — Itália — területe ehhez képest a hasonlóságok 
mellett jelentős különbségeket is mutat. Mindössze egyötöde alföld, vagyis 
200 méternél nem magasabb terület, ennek is a legnagyobb részét a Pó 
völgye jelenti. A félszigeten végighúzódó Appenninek láncai között 
azonban széles, termékeny völgyeket, fennsíkokat találunk. A közlekedés itt 
sokkal egyszerűbb, mint a Balkánon, az Appenninek gerince könnyen 
járható. A hegység nyugat felé lépcsőzetesen ereszkedik a tengerig, kelet 
felé viszont meredek partvonalat alkot. Ezért kikötésre alkalmas helyeket a 
nyugati partvidéken találunk. A Tirrén-tengerbe ömlő folyók közül a 
Tevere (Tiberis) és az Arno az ókorban hajózható vízi útként szolgált. A 
termékeny vulkáni talaj és az évi csapadékmennyiség a területet 
mezőgazdasági művelésre kiválóan alkalmassá tette. A legkorábbi lakosság 
elsősorban földművelésből — gabona-, szőlő- és gyümölcstermesztésből, 


illetve pásztorkodásból élt. A terület ásványi kincsekben szegény, az 
ókorban a legjelentősebb az Elba szigetén bányászott vasérc, valamint a 
márvány volt. A fontosabb nyersanyagokból a félsziget behozatalra szorult. 
Itáliát az Alpok hatalmas hegyvonulata választja el Közép-Európától, ám a 
félsziget soha nem szigetelődött el teljesen a földrész többi részétől. Az 
Alpokon átvezető hágókat a legrégibb időktől ismerték, s a téli időszakot 
leszámítva használták is. 

Itália és Hellász földrajzi jellegében a legfontosabb különbség az 
átjárhatóság, a közlekedés lehetősége tekintetében volt. Ennek 
tulajdonítható elsősorban, hogy a görög területen önálló kisebb politikai 
egységek sora jött létre. Itália viszont egy város — Róma — fennhatósága alá 
került a történelem folyamán. Emellett Hellász közelebb volt az ókori 
Kelethez, közvetlenül érintkezett ennek kultúrájával. Itália pedig az egész 
Mediterráneum középpontjában fekszik, amelynek később rendkívüli 
jelentősége lesz. 

A két félsziget a neolitikum idejétől kezdve lakott volt. A fémet használó 
kultúrák az i. e. III. évezred folyamán jelentek meg a Balkánon, Itáliában 
valamivel később, az i. e. II. évezred elején. Ebben a fejezetben a két 
félsziget történetét az i. e. 6. század végéig követjük nyomon. 


A krétai és a mükénéi civilizáció (i. e. 3000-1150) 


Az i. e. 3000 körüli időkben a túlnépesedett Anatóliából (a mai 
Törökország területéről) az Égei-tenger térségébe érkező népek terjesztették 
el a fémhasználatot. Ennek hatására bontakozott ki a bronzkori kultúra 
Kréta szigetén, a Kükládokon (a görög szárazföld és KisÁzsia közötti 
szigeteken) és a Balkán déli részén. A két utóbbi terület az i. e. III. évezred 
végén ellenséges támadás következtében elpusztult, Krétán azonban tovább 
fejlődött, és a III. évezred folyamán elérte fénykorát a mondabeli Minósz 
királyról elnevezett kultúra. A Balkánfélszigetre i. e. 2200 és 1900 között 
folyamatosan érkeztek bevándorlók Anatóliából, írásuk tanúsága szerint ők 
már görögök voltak. A krétaihoz sok vonásában hasonlító civilizációjukat 
legnagyobb és legismertebb központjukról, Mükénéről nevezték el. Kréta 
szigetét az i. e. 15. század közepétől sorozatos csapások érték: földrengés, 
szökőár pusztított, majd i. e. 1400 körül a mükénéi akhájok hódították 
meg a területet. A mükénéi civilizációt pedig a kétszáz évvel később érkező 
görög törzsek, a dórok rombolták le. 


A minószi Kréta 

, Van bizonyos Krété, sziget ez, közepében a borszín tengernek, szép dús 
partját a habok körülöntik, rajta kilencven város, azokban számtalan 
ember.... És Knósszosz nagy vára, kilenc évig hol a legfőbb Zeusszal 
társalgó Minósz gyakorolta uralmát." 

Homérosz (Devecseri Gábor ford.) 

Kréta a Földközi-tenger keleti medencéjének a centrumában helyezkedik el. 
Ez a fekvés a bronzkor kezdetétől rendkívüli kulturális szerepet biztosított a 
szigetnek: összegyűjtötte és szétsugározta a térségből érkező hatásokat. 
Ilyenformán a minószi műveltség sokféle forrásból táplálkozott, a régészeti 
leletek tanúsága szerint kapcsolatban állt Egyiptommal, Anatóliával, 
Szíriával és Dél-Palesztinával. Egész történelme folyamán menedéket 
nyújtott az Égeikum menekültjeinek, de nemcsak befogadta a hazátlanokat, 
hanem kulturális hagyományukat is beolvasztotta saját világába. 

A krétai kultúra kronológiáját a knósszoszi ásatásokat vezető Arthur Evans 
határozta meg. Eszerint: 

i. e. 3000-2100 korai minószi kor 

i. e. 2100-1580 középső minószi kor 

i. e. 1580-1200 késői minószi kor 

A korai és a középső minószi kor — a paloták kora 

A városi fejlődés már a korai minószi periódusban megkezdődött. Az ebből 
a korból származó településeken a feltárások során központi tér vagy 
kövezett udvar mentén sok helyiségből álló épületegyüttesek kerültek elő. 
A középső minószi kor palotáit ugyanezen elv szerint építették, csak 
monumentálisabb formában. 

A középső minószi kort a paloták korának is nevezik. A legkorábbi ilyen 
építmények az i. e. 20. században keletkeztek  Knósszoszban, 
Phaisztoszban és valószínűleg Malliában. Sokban hasonlítanak az ókori 
Keleten feltárt hasonló jellegű épületekhez, eltérést csak a gazdagon tagolt 
homlokzatok mutatnak, amelyekkel a krétai paloták érintkeztek a 
külvilággal. Valószínű, hogy építésüknél a helyi hagyományok mellett 
felhasználták a krétai kereskedők által szerzett tapasztalatokat is. Ezek a 
kereskedők pedig sokfelé megfordultak, krétai edénycserepeket (Kamaresz- 
vázák), ezüstedényeket találtak Egyiptomban (todi lelet), Szíriában, 
Cipruson és az Égeikum közelebbi vidékein. Ugyanakkor a krétai 
lelőhelyekről számos egyiptomi, szíriai, mezopotámiai eredetű tárgy került 
elő (pl. babiloni pecséthenger Hammurápi korából). 


A minószi Kréta fejlődése az i. e. II. évezred első negyedében töretlen volt. 
Ennek a fejlődésnek bizonyítéka az ún. lineáris A írás, amelyet a 
palotákban működő hivatalnokok alakítottak ki a korábban használt 
nehézkes képírásból, a minószi hieroglifákból. (A lineáris név az írásjegyek 
vonalas jellegére utal.) A kutatók eddig még nem tudták megfejteni sem a 
minószi hieroglifákat, sem a lineáris A írásjegyeit, sem pedig az ugyancsak 
Krétán előkerült , phaisztoszi korong? képi jeleit. 

A virágzó kézművesség legfontosabb bizonyítékai az ún. Kamaresz-vázák, 
amelyek nevüket legnagyobb lelőhelyükről, az Ida-hegység barlangjáról 
kapták. Ezeket a gyakran tojáshéj vékonyságú agyagedényeket sötét alapon 
vörössel, sárgával és fehérrel festett növénymintával díszítették. 

I. e. 1700 körül, valószínűleg földrengés és tűzvész következtében a paloták 
elpusztultak. A katasztrófa nyomán kulturális törés azonban nem 
következett be, az újjáépítés hamarosan megkezdődött. Ekkor készült a 
knósszoszi , új" palota, egy 19 ezer négyzetméteres építmény, amely 
emeleti traktusaival, világítóudvaraival, vízvezetékrendszerével, 
lépcsőházaival és raktáraival máig lenyűgözi a látogatókat. A knósszoszi 
király hatalmának szimbóluma volt a labrüsz — a kettős bárd. Erről kapta 
nevét a kettős bárdok háza, a labürinthosz, amely a görög mitológiában a 
szörnyszülött Minótaurosz kiismerhetetlen lakóhelyeként, labirintusaként 
élt tovább. 

A falakat csodálatos falfestményekkel és festett domborművekkel 
díszítették, amelyeken helyet kapott a természeti környezet állat és 
növényvilága is. 

A késői minószi kor 

A késői minószi korszak elején — i. e. 1580 és 1450 között — Knósszosz 
királyainak hatalma kiterjedt az egész szigetre, s vezetésükkel Kréta tengeri 
nagyhatalommá vált. Ezt a kedvező külpolitikai körülmények mellett — 
Egyiptom éppen a hükszószok kiűzésével és a fáraói hatalom 
újjászervezésével volt elfoglalva — a sziget hajóhada tette lehetővé. 
Gazdaság, társadalom, szellemi élet 

A krétai gazdaság fejlődése alapozta meg a kulturális fellendülést. 


Mezőgazdasága —-— szőlő- és olívaolaj-termesztés, valamint juh- és 
kecsketenyésztés — ellátta a lakosságot, az ipar számára fontos 


nyersanyagokat pedig a kereskedők szerezték be külföldön. Mélosz 
szigetéről hozták az obszidiánt, a rezet, az aranyat, a textilt és az 
elefántcsontot pedig a ciprusi és a rhodoszi kereskedőktől vásárolták. A 


mesterségek közül a fazekasság és a fémművesség volt a legfejlettebb. A 
sziget gazdagságához jelentős mértékben járult hozzá a közvetítő 
kereskedelem és a kalózkodás is. 

A királyi hatalom támaszai az udvarban élő előkelők — a hivatalnokok és a 
birtokok intézői voltak. Az államigazgatás megkönnyítésére levéltárakat 
hoztak létre, ahol nyilvántartották a raktárak készleteit és az adókat. A 
gazdaság és a politikai élet központja a királyi palota (oikosz) volt. A palota 
és a vidéki előkelők rezidenciái körül éltek a jómódú kereskedők és az 
iparosok. Városaikat nem övezték falak, mivel a szigetet külső támadás 
sosem fenyegette. 

Kréta lakóinak szellemi kultúrájára, vallására csak következtetni tudunk, 
főképpen képzőművészeti alkotásaikból. Számos ábrázolás megörökítette 
az utazást a Boldogok Szigetére, ahol a halál után folytatódik a földi élet, de 
immár minden gond és baj nélkül. Az ősidőkből fennmaradt fetisizmus 
nyomai mellett megjelentek az ember alakú istenábrázolások, közöttük 
központi helyet foglalt el a Nagy Istennő (matriachális elem), akit gyakran 
imádkozó tartásban vagy áldásosztás közben örökítettek meg. Totemisztikus 
eredetű volt a bikakultusz, amelynek emlékét számos ábrázolás és a 
Minótaurosz-történet őrzi. 

A bukás 

A krétai kultúrát — immár végérvényesen — egy újabb természeti katasztrófa 
rendítette meg. I. e. 1450 körül Théra (Santorin) szigetén vulkánrobbanás 
történt, amely a történelem legnagyobb ilyen jellegű eseményei közé 
tartozik. Ez lehetett az alapja az Atlantisz — az elsüllyedt kontinens — 
legendájának. A robbanást követő hatalmas szökőárhullám villámgyorsan 
elérte Krétát, és szinte letarolta az északkeleti partvidéket. A sziget belsejét 
és déli partját hatalmas földrengéssorozat pusztította végig. A természeti 
csapás után háborúkra került sor, ezt követően Knósszosznak új urai lettek, 
akik — amint ez a lineáris B írás megfejtése óta nem kétséges — a görög 
szárazföld akhájai közé tartoztak. 

A mükénéi kor 

A görög szárazföld bronzkorát a történeti irodalom helladikus kornak 
nevezi. Ennek az időszaknak a kronológiája a következő: 

i. e. 2500 — i. e. 1850 — korahelladikus időszak 

i. e. 1850 — i. e. 1600 — középhelladikus időszak 

i. e. 1600 — i. e. 1150 — későhelladikus időszak 


A későhelladikus kort legismertebb lelőhelyéről mükénéi kornak 
nevezzük. 

A kora- és középhelladikus kor 

A korahelladikus kor népei a károk, lelegek, pelaszgok voltak. A korszak 
végén kultúrájukat egy Anatólia felől több hullámban érkező népesség 
rombolta le. A jövevények a korahelladikus települések romjain új típusú 
házakat emeltek, új típusú agyagedényeket használtak. Letelepedésüktől 
számítjuk a görög szárazföld középső bronzkorát — a középhelladikus kort. 
Ez az esemény rendkívüli jelentőségű a terület történetében. A 
középhelladikus kultúrából ugyanis törésmentesen fejlődött ki a következő 
korszak civilizációja, a mükénéi kort nem újabb bevándorló népcsoportok 
alakították ki. S mivel a mükénéi kor palotáinak levéltáraiból görög nyelvű 
dokumentumok kerültek elő, bizonyosak lehetünk benne, hogy a görögség 
első képviselői, az akhájok i. e. 2200 és 1900 között érkeztek a területre. 

A későhelladikus kor 

A középhelladikus kor kultúrája kifejezetten szegényes volt, a 17-16. 
század fordulóján azonban viharos fejlődés indult meg. Jól látható ez 
Mükéné temetőjének két sírkerületében. A korábbi ,B kerület" 
aknasírjaihoz képest a Heinrich Schliemann által feltárt , A kerület" 
kincsek meghökkentő tömegét rejtette. A férfiak arcát arany halotti maszk 
fedte, díszfegyverek, arany és ezüst ivóedények hevertek mellettük. A 
nőkön aranydiadémok, karperecek, gyűrűk, ruhadíszek voltak. Ahogy 
Schliemann írta: , Ezek a tetemek a szó szoros értelmében roskadoztak a 
rájuk aggatott arany és drágakövek súlya alatt." Az Iiászban Homérosz 
Mükéné neve mellett állandóan az , aranyban gazdag?" jelzőt használta, a 
leletek bizonysága szerint nem érdemtelenül. A meglepő ütemű fejlődés 
okait még nem sikerült teljes mértékben tisztázni, az azonban bizonyos, 
hogy komoly hatással volt a területre Kréta, amellyel a mükénéi görögség — 
az akhájok — i. e. 1450 körülig békés kapcsolatban álltak. Krétai hatásra 
jelentek meg a Peloponnészoszon az i. e. 15. század folyamán az álkupolás 
sírok, a tholoszok, köztük a legismertebb , Átreusz kincsesháza?. (Átreusz 
volt Agamemnon apja a hősmondák szerint.) Kréta pusztulása után azonban 
a fejlődés súlypontja a szárazföldre került át. 

Az i. e. 14-13. század a mükénéi paloták kora. A legismertebbek a 
Mükénében, Püloszban és Tirünszben feltárt leletek, hasonló épületek 
álltak azonban az athéni Akropoliszon, a boiótiai Thébaiban, a thesszáliai 
Iólkoszban, a Spárta melletti Menelaionnál és másutt. A mükénéi típusú 


paloták központi épülete a megaron volt, amely kétoszlopos tornácból, 
előszobából és a főhelyiségből állott. Az utóbbi közepén nagy tűzhely volt, 
amelynek füstje a terem tetőzetén hagyott nyíláson távozott. Itt helyezték el 
a király trónszékét is. A megaront kisebb-nagyobb helyiségek, folyosók 
vették körül. Eltérően a krétai palotáktól, az akhájok erődített épületeket 
emeltek. Ezeket az óriási kövekből emelt védműveket az ókorban nem 
emberi kéz alkotásának, hanem óriások műveinek tartották. 

A mükénéi kultúra virágkorában az akhájok átvették a krétaiak szerepét és 
helyét. Az Égei-tenger szigetein, Kis-Ázsia nyugati partjain, Cipruson és a 
szíriai partvidéken, valamint Dél-Itáliában kereskedelmi telepeket hoztak 
létre. Erejüket és tekintélyüket mutatja az a tény is, hogy az i. e. 14. 
században felbukkant az , Ahhijava"?" (ami az akháj megfelelője) név a 
hettita birodalom levéltáraiban. 

Társadalom és gazdaság 

A görögök a krétaiaktól átvett írást alkalmassá tették a görög nyelv 
lejegyzésére, s ezzel kialakították a lineáris B írást. Ezt az írást, szemben a 
lineáris A-val, sikerült megfejteni, így a műükénéi társadalom belső 
szerkezetéről is képet alkothatunk. A legfontosabb lineáris B írással készült 
leletanyagot Püloszban találták a régészek. 

A püloszi agyagtáblák a palota gazdaságának kb. egy-másfél éves 
feljegyzéseit tartalmazzák. Az eredetileg égetetlen táblák a palotát 
elpusztító tűzvészben égtek ki, s éles fényt vetnek a mükénéi típusú 
monarchiák viszonyaira. 

A királyságok élén álló uralkodók (vanax) családjaikban — dinasztiáikban — 
örökítették hatalmukat. Az ország egész gazdaságát ellenőrizték, a 
parasztok az ő raktáraikba szolgáltatták be adóikat a megtermelt javakból, 
gyapjúból, gabonából, olajból, borból. A palota biztosította a nyersanyagot 
a kézműveseknek, akik szintén a királyi raktárak számára termeltek. A 
hiányzó nyersanyagok behozatala — importja — ugyancsak a királyi 
gazdaság (oikosz) előjoga volt. A püloszi irattár anyaga alapján a 
földtulajdonról nem tudunk pontos képet alkotni. Annyi bizonyos, hogy az 
uralkodó nem volt tulajdonosa az ország egész területének, de hivatalnokai 
útján közvetve rendelkezett a föld terményeivel. A földek egy része a 
hivatalnokok, helyi vezetők (baszileuszok), magasabb rangú katonák — pl. a 
fővezér (a lavagetasz) — tulajdona volt. 

A feljegyzésekben kizárólag a területi elv érvényesült, vérségi 
kapcsolatokról (törzs, nemzetség, család) a királyi bürokrácia nem vett 


tudomást. A közösen birtokolt földek aránya jóval kisebb volt a 
magántulajdonnál, ez is a vérségi köteléken alapuló társadalmi szervezet 
bomlására utal. 

A püloszi dokumentumokban történik említés rabszolgákról is. A 
rabszolgaság azonban sem mennyiségben, sem a termelésben betöltött 
szerepe tekintetében nem haladta meg az ókori Keleten megismert 
patriarchális rabszolgaság mértékét. 

A mükénéi kultúra népe nemcsak Kréta hatalmi és gazdasági helyzetét 
örökölte, hanem technikai vívmányait, civilizációját is. Ezt a régészeti 
leleteken kívül a görög nyelvben meglévő görög előtti (ún. prehellén) 
kölcsönszavak is bizonyítják. Szellemi életükben is kimutatható a krétai 
örökség hatása, amely így a klasszikus görög kultúrán át az egész európai 
műveltség részévé vált. 

Hanyatlás és bukás 

A hatalma teljében lévő mükénéi világon az i. e. 13. század második 
felében hatalmas pusztítási hullám söpört végig. A régészeti feltárások 
során tűzvész és rombolás nyomai kerültek elő a legfontosabb mükénéi 
településeken. Ennek a pusztulásnak az okai azonban nem tisztázottak 
teljesen. Bizonyosan szerepe volt benne a mükénéi államok belháborúinak 
és külső katonai vállalkozásainak. A görög mondai hagyomány megőrizte 
például Argolisz Thébai elleni háborújának emlékét (Heten Thébai ellen), s 
ezt az eseményt a régészeti leletek is megerősítették. Ugyancsak igazolták 
az ásatások a legismertebb mondai eseményt, a kis-ázsiai Irója elleni 
vállalkozás tényét. Ezt a történetet, amelyet Homérosz eposzaiból, az 
Iliászból és az Odüsszeiából ismerhetünk, sokáig mesének tartotta a 
történettudomány. A Homéroszért gyerekkorától rajongó német üzletember, 
Heinrich Schliemann indította meg azokat az ásatásokat, amelyek során 
előkerültek a mükénéi kor legfontosabb települései. A régészek a Irójában 
feltárt VIIA réteghez kapcsolták az Iliászban megörökített eseményeket, 
amelyen valóban kimutathatók egy i. e. 13. századi háborús pusztítás 
nyomai. A belháborúk és a külföldre irányuló katonai expedíciók felőrölték 
a mükénéi királyságok erejét, majd elérte őket az égei vándorlás. 

Az i. e. 12. század elejére a mükénéi világ legfontosabb központjai 
romokban hevertek, a palotákból irányított gazdasági és politikai szervezet 
megsemmisült, megszűntek a palotákhoz kötött művészeti ágak és 
kulturális vívmányok (pl. a lineáris B írás). A kor régészeti emlékei között 
szaporodnak az idegen leletek, amelyek egy új nép -— a dórok — 


bevándorlását, és egy új kor — a vaskor — kezdetét jelentik. A mükénéi 
kultúra azonban nem tűnt el nyomtalanul, az új világot szorosan kapcsolta a 
régihez a közös nyelv, a szájhagyomány megőrizte a görög hőskorra 
vonatkozó történeteket. Hasonló kapcsolatot jelentett a múlt felé a vallás, az 
istenalakok és a kultuszhelyek bronzkorban gyökeredző hagyománya. 

Az átmeneti kor: i. e. 1200-750 

A görögség történetében átmeneti kornak számít az i. e. 1200 és 750 közé 
eső időszak. Az elejét a dór törzsek régészetileg is jól megfogható 
rombolásai, a mükénéi korhoz képest jelentős hanyatlás jellemezte. A 
korszak végére viszont megszületett az az új típusú állam, amely ettől 
kezdve a görög történelem politikai keretét adta, azaz a polisz. A 
társadalom a vérségi kapcsolatok mentén szerveződött, alapegységei az 
egymással valódi vagy feltételezett rokonságban lévő családok csoportjai, a 
nemzetségek voltak. A föld vált a legjelentősebb tulajdonná. A korszak 
végén, i. e. 800 és 750 között születtek meg a Homérosznak tulajdonított 
eposzok — az Iliász és az Odüsszeia. Ezért nevezi a történettudomány ezt az 
időszakot . homéroszi kornak. (Ezek a művek a korábban 
szájhagyományban terjedő hősmondák történeteiből épültek csodálatos 
remekművekké. A kutatók többsége azon az állásponton van, hogy a két 
eposz nem egy időben jött létre és nem egy szerző írta őket.) 

A dór vándorlás 

A mükénéi központokat romba döntő dór vándorlás nem elszigetelt 
jelenség, abba a nagy népmozgalomba illeszkedik bele, amelyet égei 
vándorlásnak nevezünk. Ez az i. e. 1200 körüli évtizedekben indult. Ennek 
során nyomultak az illírek a Közép-Duna-medence felől az ÉszakBalkánra, 
s ez a vándorlás több irányban taszított meg illír néptöredékekkel egyesült 
törzseket. Az italicus népek második hulláma ekkor indult délnek az 
Appennini-félszigeten, a thrákok egy része átkelt a tengerszorosokon Kis- 
Ázsiába, megindultak a , tengeri népek?" Egyiptom ellen. Ez az utóbbi 
népmozgás ugyan még alkalmat adott a mükénéi akhájoknak sikeres 
katonai vállalkozásokra, azonban szétzilálta azokat a kereskedelmi 
kapcsolatokat, amelyek az Égeivilágot az ókori Kelet országaihoz fűzték. 
Ehhez járult még az a körülmény, hogy az illírek a Hellász északi 
határterületein letelepedett népeket is kimozdították lakóhelyükről. Így 
érkeztek az aiol thesszaloszok a nevüket őrző Thesszáliába, s az ugyancsak 
aiol boiótoszok Boiótiába. A dórok a közép-görögországi Dóriszon 
keresztül a Peloponnészoszra nyomultak. Itt elfoglalták a mükénéi kultúra 


legfontosabb központjait, meghódították az Eurótasz völgyét s lakosságát 
szolgasorba taszították. A görög hősmondák szerint a dórok Héraklész 
Argoliszból száműzött utódai, akik visszatértek ősi lakóhelyükre. 
Ugyancsak elfoglalták és betelepítették Kréta szigetét és Kis-Ázsia 
délnyugati partjait. A mükénéi akháj népesség nagyrészt eltűnt a területről. 
A iónok, akik hagyományaik szerint a mükénéi korban már a területen 
éltek, feltehetőleg a benyomuló új népek miatt szorultak Attika és Euboia 
vidékeire. Innen kiindulva telepítették be az Égei-tenger középső szigeteit 
és Kis-Ázsia nyugati partvidékének középső részét. 

Gazdaság és társadalom 

A dór vándorlás más tekintetben is óriási változásokat hozott. Eltűntek a 
palotaközpontok, a jól szervezett uralkodói háztartások. A katonai erő 
gyengülése miatt a tengeri hajózásban a föníciaiak ragadták magukhoz a 
vezető szerepet. Az ipar és a kereskedelem lehanyatlott, a mezőgazdaság 
jelentősége nőtt. Az állattenyésztésben kiemelkedő szerepe volt a 
szarvasmarhatartásnak, az ökröt gyakran értékmérőként is használták. A 
földművelés legfontosabb eszköze a vasélű faeke volt, amelyet ökörrel 
vontattak. A termést fémsarlóval aratták le, a magot nyomtatással és 
szeleléssel nyerték a kalászból. A gabonát kézi malommal őrölték meg és 
kovász nélküli lepényt sütöttek belőle. Kerti növényeket (hüvelyesek, mák, 
hagyma), gyümölcsöt (füge, körte, alma, olajbogyó), lent és szőlőt is 
termesztettek. Az ipar örökölte a mükénéi világ technikájából a 
fazekaskorongot, a függőleges  szövőszéket, az  olajprést és a 
bronzművességet. A vas használata az ezredforduló táján terjedt el, ekkor 
vált a legjelentősebb iparággá a kovácsmesterség. A kereskedelem inkább a 
luxuscikkekre korlátozódott. A gazdálkodás alapvetően önellátó jellegű 
volt, a mesteremberek nem piacra termeltek, hanem egy-egy nagyúr 
házanépéhez tartoztak vagy megrendelésre dolgoztak. A legfontosabb 
tulajdon a föld volt. A közemberek parcelláját klérosznak nevezték, ami 
sorsolást jelent. Az elnevezés arra utal, hogy ebben a korban még élt a 
sorsolással részekre osztott közös földtulajdon emléke, a legelőket például 
még közösen használták. A döntő azonban már a földmagántulajdon volt, 
az előkelők külön kihasított birtokokat kaptak (temenosz), de a 
magánbirtokot el is lehetett veszíteni. A földjüket vesztett közemberekből 
kisebb részben mesteremberek, nagyrészt ellátásért dolgozó napszámosok 
(thészek) vagy koldusok lettek. 


A homéroszi kor társadalmában legalul találjuk a rabszolgákat, akik főleg a 
hadifoglyok közül kerültek ki. Alkalmazásukra elsősorban a háztartásban 
került sor, uruk életük felett is rendelkezett. (Akhilleusz például barátja 
temetésén rabszolgákat áldozott fel.) 

Az államszervezet 

A királyi hatalom csökkent a mükénéi korhoz képest, ekkor már a 
baszileusz címet használták király értelemben, ami korábban a helyi 
vezetők jelölésére szolgált. A vanax méltóság eltűnt, de a királyi hatalom 
tekintélye nem enyészett el teljesen. Ezt bizonyítja Homérosz mély 
tisztelete az uralkodók iránt. (Az Odüsszeiában például Agamemnón 
gyilkosát , derék Aigiszthosznak?" nevezte, az Iliászban pedig a hadsereg 
színe előtt összevesző, a hadizsákmányon marakodó Agamemnón és 
Akhilleusz a következő kifejezésekkel gyalázta egymást: 

, Erre az isteni gyorslábú Akhileusz neki így szólt: 

Hírneves Átreidész, legkapzsibb ember a földön... 

Válaszul így szólt most sereget vezető Agamemnón:... 

Zeusz táplálta királyok közt legjobban utállak...") 

Az egy-egy király hatalma alatt álló terület csökkenésére utal az a tény, 
hogy a roppant gazdagnak számító Odüsszeusz mindössze három sziget 
fölött uralkodott, s feleségének, Pénelopénak a 108 kérője mind király volt. 
Tehát a mükénéi uralkodók uralma alatt álló nagyobb egységek kisebb 
monarchiákra-királyságokra bomlottak. 

Ebben a korban jelent meg a nemzetségi szervezet. (A mükénéi korban a 
vérségi kötelékekről nem vettek tudomást.) A homéroszi kor hagyománya 
szerint a vízözönt túlélő pár gyermeke volt Hellén, az ő gyermekei voltak: 
Dórosz, Aiolosz és Xuthosz, Xuthosz gyermekei pedig Akhaiosz és Ión. A 
dórok magukat három törzsbe sorolták, ennél kisebb egységeket nem 
tartottak számon. A nemzetségi szervezet legfejlettebb formája a iónoknál 
alakult ki. Náluk a nemzetségek (genosz) testvéri szövetségekbe (frátria) 
tömörültek, s ezek alkották a törzseket (phülé). 

A törzs vagy a törzsekből álló nép legfelsőbb fóruma a fegyverforgató 
férfiak gyűlése volt, amely az erre szolgáló téren, az agorán jött össze. A 
vének (bizonyára a nemzetségfők) tanácsát, a búlét a baszileusz hívta össze 
tanácskozásra. 

A homéroszi kor kultúrája 

A nagy vándorlások romboló hatása érződött a művészetekben is. A 
mükénéi kor hatása azonban nem szűnt meg teljesen, de formái 


leegyszerűsödtek, — szegényes  díszítéseket alkalmaztak például a 
vázafestésnél. Az új edények felületét jórészt üresen hagyták, a díszítő 
sávokban köröket, félköröket, hullámvonalakat találunk. Ez az ún. korai- 
vagy protogeometrikus stílus, amelyből az i. e. 9. században kialakult a 
geometrikus vázafestés. Ennek jellemzője, hogy a körzővel és vonalzóval 
szerkesztett díszítőelemek már sűrűn borítják a vázák felületét, s ekkor 
megjelennek az ember- és állatalakok is. Legszebb példányai az Athén 
egyik kapujáról elnevezett Dipülon-vázák. A figurákat ez a stílus szintén 
leegyszerűsített geometriai formákkal ábrázolta, s ez volt a jellemző a 
szobrászatra is. 

A lineáris B írás a palotaközpontok pusztulásával megszűnt. Az írás újra 
csak az i. e. 800 körüli években jelent meg újra a görög földön, de ekkor 
már a föníciai ábécé alapján kialakított betűket használták, s 
megteremtették az első olyan betűírást, amely a magánhangzókat is jelölte. 
Ezzel az írással jegyezték le a kor és a világirodalom két hatalmas alkotását, 
az Iliászt és az Odüsszeiát. 

Az Iliász és az Odüsszeia 

A két eposz cselekménye a mükénéi korba visz minket. Főszereplői akháj 
királyok és hősök. Az Iliász Irója ostromát írja le, amelynek oka 
Homérosz szerint egy leányrablás volt. Párisz, trójai királyfi ítéletet 
mondott három istennő vitájában. Héra, Pallasz Athéné és Aphrodité nem 
tudott megegyezni abban, hogy kinek jusson a legszebbnek járó aranyalma. 
A döntésre kiszemelt Páriszt mindhárom istennő meg akarta vesztegetni, a 
legcsábítóbb ajánlatot azonban Aphrodité tette, aki a világ legszebb 
asszonyát, Helenét ígérte a fiúnak. Mikor a királyfi neki kedvezett 
döntésével, az istennő beváltotta ígéretét — Párisz az ő segítségével rabolta 
el a világszép hölgyet, aki azonban Meneláosz spártai király felesége volt. 
Ennek az asszonyszöktetésnek a megbosszulására indultak el az akhájok 
Mükéné királyának, Agamemnónnak a vezetésével. Köztük volt Akhilleusz, 
akit anyja kicsi gyermekként az alvilági folyó vizébe mártott a sarkánál 
fogva, ezért nem fogta a fegyver, csak a sarkán volt sebezhető. Velük tartott 
Patroklosz, Akhilleusz legjobb barátja, Nesztór, Pülosz királya, aki a 
legöregebb és a legbölcsebb volt közöttük és a ravasz, leleményes ithakai 
uralkodó, Odüsszeusz is. Az auliszi kikötőben gyülekező hajóhad azonban 
nem tudott elindulni a szélcsend miatt, amelyet Artemisz istennő küldött 
büntetésből, mivel Agamemnón lenyilazta kedvenc szarvasát. A jós szerint 


elld 


engesztelő áldozatul Agamemnón lányát, Iphigeneiát követelte az istennő, s 


a fővezér a vállalkozás sikere érdekében, kénytelen-kelletlen feláldozta 
gyermekét. Így elindulhattak az akhájok Trója felé. 

Trója királya az öreg Priamosz volt, fia, Hektór vezette a várost védő trójai 
harcosokat. A harcok közben sokan haltak meg, köztük Patroklosz, Hektór 
és a majdnem sebezhetetlen Akhilleusz is. A istenek maguk is két pártra 
szakadva, egy részük a trójaiaknak, más részük az akhájoknak segített. 
Kilenc éve tartott már a háború, s Iróját még mindig nem sikerült 
elfoglalni, mikor a ravasz Odüsszeusz cselt eszelt ki. Építettek egy hatalmas 
falovat, ennek belsejében akháj harcosok bújtak el, a többiek pedig hajóra 
szálltak és színleg eltávoztak. A trójaiak a falovat bevontatták a városba, 
pedig olyan nagy volt, hogy a kaput le kellett bontani, különben nem fért 
volna be. Egyedül Laokoón, Apollón papja tiltakozott a faló bevontatása 
ellen, őt azonban két fiával együtt a tengerből előkúszó két óriáskígyó 
megfojtotta. 

A trójaiak boldogan ünnepelték győzelmüket, éjszaka azonban a faló 
belsejéből előbújtak az akhájok, egyesültek az éj leple alatt titokban 
visszatért társaikkal, és elpusztították a várost. Kegyetlenkedtek a 
legyőzöttekkel, sok trójait szentélyben vagy oltár mellett gyilkoltak meg, 
megsértve ezzel a templomok nyújtotta menedékjogot. Ezért az istenek 
büntetése szinte valamennyiüket elérte. Agamemnónt például hazatérte után 
saját felesége gyilkolta meg. 

Az Odüsszeia Ithaka királyának, Odüsszeusznak a hazatérését beszéli el. 
Hosszú éveken át bolyongott a tengeren, útja során veszélyes akadályokat 
kellett legyőznie: óriás Küklopszok, varázslók, tengeri szörnyek, szerelmes 
nümpha és haragvó istenek gátolták, de Pallasz Athéné segítségével végül 
megérkezett Ithakába. Ott sem talált azonban rögtön nyugalomra, házát 
özvegynek vélt felesége, Penelopé kérői szállták meg. Penelopé azzal 
hitegette kérőit, hogy akkor választ közülük, mikor megszőtte apósa halotti 
leplét. A munka azonban sosem készült el, mivel a királyné a nappal szőtt 
vásznat éjjel felbontotta. Odüsszeusz akkor érkezett meg, amikor a kérők 
türelme már elfogyott, s megszületett gyilkos tervük: megölik 
Telemakhoszt, Odüsszeusz fiát. Ithaka királya azonban álruhában betoppant 
s büntetésül lenyilazta valamennyiüket. 

Homérosz eposzai tehát a mükénéi korban játszódtak. Azok a viszonyok 
azonban, amelyek a művekből a szemünk elé tárulnak, már az átmeneti 
korszakról árulkodnak. 

A görög vallás 


A görög vallás politeista, azaz sokistenhivő vallás volt. Isteneiket emberi 
alakban képzelték el, ún. antropomorf istenek voltak. Az emberektől az 
emberi lehetőségeken túlmenő hatalmuk és halhatatlanságuk különböztette 
meg őket. Mindegyik istennek megvolt a maga , szakterülete", amiért 
felelős volt, ún. funkcióistenek voltak. Az istenek születéséről, tetteiről 
szóló történet a mítosz, ezek gyűjteménye a mitológia. Az ókori 
Görögország vallása , pánhellén? jellegű (azaz összgörög) volt, tehát 
összekötötte a különböző görög államok lakóit. Ugyancsak összekapcsolták 
a görögséget az istenek tiszteletére szolgáló közös kultuszok és ünnepek. 

Az istenvilág kialakulása 

Az az istenvilág, amely a homéroszi eposzokban megmutatkozik, hosszú 
fejlődés eredményeként alakult ki az i. e. 8. századra. A görögök vallási 
képzeteinek gyökere minden bizonnyal kettős — egyfelől a bevándorló 
akhájok, másfelől az általuk a térségben talált, leigázott, illetve beolvasztott 
népek hitvilágába nyúlik. A benyomuló akhájok vallásáról annyit tudunk, 
hogy legfőbb istenük Zeusz volt, az ég és minden égi jelenség (villám, 
mennydörgés, felhő, zápor stb.) istene. Ő őrködött az égi és földi törvények 
érvényesülésén, a törzsek vénei, a törzsfők és később a királyok tőle kapták 
hatalmukat. Mellette kisebb istenek, jó és rossz démonok csoportjai álltak, 
segítő és ártó természetfeletti erők lakozhattak szent hegyekben, fákban, 
fétisekben vagy totemállatokban. Az istenek is megjelentek időnként állati 
alakban (pl. Zeusz — bika, hattyú, Apollón — farkas, egér), vagy szent 
állatok kísérték őket (pl. Pallasz Athénét a bagoly, Artemiszt a szarvas stb.). 
Az akhájok által elfoglalt területeken élő, földművelő lakosság vallása ettől 
lényegesen eltért. Központjában a termékenységkultusz állt, a földet, annak 
terményeit megszemélyesítő hatalmas anyaistennőt különböző területeken 
más és más néven tisztelték. (Héra — a nagy Úrnő, Hesztia — a családi 
tűzhely őrzője, Gaia — a Föld, Démétér — a Gabonaanya, Pandóra — a 
mindeneket ajándékozó stb.) 

Ennek a kétféle hitvilágnak a keveredéséből alakult ki aztán a görög vallás. 
A keveredés legszemléletesebb példája magának Zeusznak az alakja. A 
mennydörgés, a villámlás istene ugyanis egyes történetekben mint kisded 
jelent meg, akit anyja a Kréta szigeti Ida-hegy barlangjában hozott világra, s 
akit egy Amaltheia nevű, később isteni rangra emelt kecske szoptatott. Ez a 
kép a matriarchális társadalmak jellegzetes képzete, amelyeknek legfőbb 
istenei nők. Később azonban a férfi istenek váltak hangsúlyossá, a 
mitológia szinte , lejáratta"? a női isteneket. Héra, a nagy istennő így vált 


Zeusz házsártos és teljesen indokoltan féltékeny feleségévé, akit férje a 
lábánál fogva lógatott le az Olümposzról, ha elunta a perpatvart. A másik 
példa Pandóra, akinek szelencéjéből áradt ki az emberiségre minden baj. 

Az akhájok nemcsak a Balkán őslakóitól, hanem a thrákiai és kis-ázsiai 
népektől is vettek át isteneket. A görög vallás tehát bonyolult fejlődési 
folyamatban alakult ki, amelynek során az átvett istenek alakját olyan 
mértékben alakította a görögség a maga képére, hogy eredetükről csak egy- 
egy sajátos vonás, idegenszerű szertartás árulkodik. 

Homérosz istenei 

A homéroszi eposzokban ennek a fejlődésnek az eredményeként kialakított 
világ tárul elénk. Az istenek nemcsak külső alakjukban és egyéni 
tulajdonságaikban hasonlítottak az emberekhez, hanem egymás közötti 
kapcsolataikban is. Csak két különbség volt az emberek és az istenek 
között: hatalmasabbak voltak az embereknél (bár nem mindenhatók) és 
halhatatlanok. Az Olümposz hegy csúcsán lévő fényes palotában laktak, 
életük látszólag csupa boldogság, gondtalanság volt, ereikben az örök életet 
adó , ikhór" folyt vér helyett, ambróziát ettek és nektárt ittak lakomáikon. 
Az isteni társadalom uralkodója Zeusz volt. Hatalmát mindegyik isten 
elismerte, ő volt az , istenek és emberek atyja", de ez a hatalom korántsem 
volt korlátlan. Az istenek vele is vitába szálltak időnként, s előfordult, hogy 
sikerült rákényszeríteni akaratukat. De nemcsak egymás véleményét kellett 
figyelembe venniük az isteneknek, hanem tisztelniük kellett a végzetet, a 
sorsot, a ,Moirát? is. A homéroszi eposzokból nem derül ki, hogy 
pontosan mi a Moira, személyes isten vagy sem, felette áll-e Zeusznak vagy 
sem. Annyi azonban bizonyos, hogy a végzet mindenképpen érvényesült. 
Az istenek nem éltek vissza a halandók feletti korlátlan hatalmukkal, 
tartották magukat egy bizonyos, általuk önként vállalt illemhez, erkölcsi 
normához. Hatalmuk folytán túltehették volna magukat ezen, mégsem 
tették, mert ez már , nem illett". Így a halandók közül kedvenceiket sem 
pártfogolták korlátlan mértékben. 

Hésziodosz istenei 

Homérosz fiatalabb kortársa, Hésziodosz foglalta össze az istenek 
történeteit, egymás közötti kapcsolatait, harcait és származásukat az 
Istenek születése (Theogonia) című költeményében (i. e. 700 körül). 
Szerinte az istenek nem öröktől fogva léteztek, kezdetben a tátongó, 
alaktalan űr, a Kháosz volt, s ebből születtek meg a személyes istenek: 
Gaia, a Föld és Uranosz, az Ég. Kettejük házasságából születtek a hatalmas 


testű titánok, közöttük Kronosz, és más szörnyetegek: a félszemű 
küklopszok, a százkarú, ötvenfejű csodalények. De Uranosz gyűlölte a saját 
szülötteit, s az első megszületése után a többit nem engedte előjönni anyjuk, 
a Föld méhéből. Gaia Kronosz segítségét kérte, kezébe vassarlót adott, s az 
a fegyverrel megcsonkította atyját. A kihulló vércseppekből születtek az 
Erinnüszök, a bosszú istennői, a tengerbe csorgó magból pedig Aphrodité, a 
szépség és a szerelem istennője. Kronosz ezután átvette atyja hatalmát, 
feleségül vette Rheát, de félve attól, hogy ő is Uranosz sorsára jut, 
gyermekeit születésük után lenyelte. Rhea harmadik fiát, Zeuszt tudta csak 
megmenteni azzal a csellel, hogy a csecsemő helyett egy pelenkába burkolt 
követ adott át Kronosznak. Ő a kemény falattól rosszul lett, s visszaadta a 
többi lenyelt gyermeket is, akik Zeusz vezetésével indultak harcba apjuk és 
szövetségesei, a többi titán ellen. Az ifjú istenek tízévi harc után 
diadalmaskodtak, Kronoszt száműzték, a többi titánt pedig megláncolva az 
alvilágba vetették. Zeusz lett a király, testvéreivel megosztozott a világon: 
Poszeidón a tengerek, Hádész pedig az alvilág ura lett. Zeusz gyermekei 
közül Pallasz Athéné (a bölcs és bátor férfiak védelmezője, a tudomány 
istennője) anya nélkül született — teljes fegyverzetben pattant ki apja 
fejéből. Többi utóda különböző istennőktől vagy halandó hölgyektől 
született. Így Héra gyermeke volt Árész, a hadisten és Héphaisztosz, a sánta 
kovácsisten, Ihemiszé a három Hóra (a Jó Törvény, az Igazság és a Béke) 
és a három Moira, akik a sors fonalát fonták, gombolyították és elvágták. 
Démétértől született Perszephoné, akit Hádész rabolt el, hogy az alvilág 
királynéja legyen. Maia fia volt Hermész, a tolvajok, utazók és kereskedők 
istene, valamint az istenek hírnöke. Apollón, a tudományok és művészetek 
pártfogója s nővére, Artemisz, a vadászat istennője pedig Létó istennő 
gyermekei voltak. A halandó Szemelétől született Dionüszosz, a bor és a 
vidámság istene, Alkménétől pedig a hatalmas erejű Héraklész. 

Homérosz és Hésziodosz istenvilága lényeges ponton különbözik 
egymástól. Homérosz istenei hibáikkal együtt is tiszteletre méltóan 
fenségesek, Hésziodosz istenei viszont cselszövők, szadisták, apa- és 
gyermekgyilkosok. Az isteni nemzedékek egymás ellen vívott harca az 
ókori Kelet mitológiájának ismert motívuma, találkozunk vele a hettitáknál, 
Mezopotámiában, sőt nyomai az Ószövetségben is felfedezhetők. 
Hésziodosz másik műve a Munkák és napok. Ebben olyan elképzelés 
szerepel, amely szintén megtalálható más népek gondolatvilágában — az 


ag s 


aranykor mítosza. Eszerint volt egy kezdeti, boldog  ősállapot, 


Hésziodosznál ez Kronosz uralma alá esik, máshol Uranosz idejét 
tekintették annak. Az aranykor nem ismerte a békétlenséget, a bűnt, a halált 
és a munka terhét. Elmúltával az egyre silányabb fémekkel jellemzett 
időszakok következtek, az ezüst- és a vaskor. Párhuzamba állítható ez az 
elgondolás a Biblia Édenkertjével, amelyből az első  emberpárt 
engedetlensége miatt űzte ki az Isten angyala. 

Olümposzi és ,, népi" istenek 

A görögök gondolkodásában a körülöttük létező világ minden jelenségére 
választ adott a mitológia. Ezzel ábrázolták a világ keletkezését, az ember 
megjelenését, életét és halálát. A nagy technikai találmányokat az ún. 
kultúrhéroszok adományának tekintették, Prométheusz adta például az 
emberiségnek a tüzet. Mítoszok magyarázták a különleges természeti 
jelenségeket vagy a vallási szertartások eredetét. Erre példa a kis-ázsiai 
Szipülosz hegy oldalában lévő ember formájú sziklából fakadó forrás, 
amelynek mitikus magyarázata Niobé alakja. Niobé olyan büszke volt 
gyermekeire, hogy elbizakodottságában Létó istennő, Apollón és Artemisz 
anyja fölé helyezte magát. Az ilyen magatartást a görög istenek általában 
rossz néven vették, így a megsértett istennő gyermekei lenyilazták Niobé 
fiait és leányait, aki bánatában kővé vált, de szeméből megállíthatatlanul 
folytak az anyai fájdalom könnyei. 

Ennek a felfogásnak a következtében az istenek és isteni lények egész 
tömege alakult ki, akik közül kiemelkedett a 12 nagy, akik az Olümposz 
lakói voltak. (Zeusz, Héra, Poszeidón, Démétér, Apollón, Artemisz, Árész, 
Aphrodité, Hermész, Pallasz Athéné, Héphaisztosz és Hesztia.) Ezek az 
istenek váltak a görög városok , hivatalos? főisteneivé, nekik épült a 
legtöbb templom. Később módosult a 12 nagy listája, kimaradt Hesztia, s 
helyére került Dionüszosz, akit Homérosz az őrjöngő jelzővel illetett, 
minden bizonnyal a tiszteletére rendezett ünnepségek, az orgiák miatt. Az ő 
kísérői voltak a bakkhánsnők és Pán, a kecskelábú, hétágú sípon játszó 
pásztoristen. 

Az arisztokratikus olümposziak közé tehát bekerült az idők folyamán egy 
jellegzetes népi istenség, Dionüszosz. Hasonlóan a népi vallásosság tisztelte 
Prométheusz és Héraklész alakját. Prométheusz egy titán fia volt, Zeusz 
született ellenlábasa, a lázadó. Megszánta az emberek kiszolgáltatott 
nemzetségét, s ezért lelopta számukra a tüzet az égből. Zeusz ezért 
büntetésből a Kaukázus sziklájához láncoltatta, s egy keselyűt küldött oda, 
hogy tépje a máját. Héraklész, Zeusz földi nőtől született gyermeke, 


halandó volt, de emberfeletti erővel rendelkezett. Héra féltékenysége miatt 
került saját bátyja rabságába, aki szabadságáért cserébe nehéz feladatokat 
végeztetett el vele, vadállatokat és vad szörnyetegeket kellett elpusztítania, 
sárkányok őrizte aranyalmát megszereznie, sőt még az alvilág őrét, 
Kerberoszt is fel kellett hoznia. Nagy hőstettei mellett azonban nagy 
bűnöket is elkövetett, s így maga lett oka halálának is. Az általa megölt 
Nesszosz vérével befestett ing égette halálra. 

Szertartások 

Az istenek a görögök elképzelése szerint igényt tartottak a tiszteletre, a 
hódolat kifejezésére, áldozati ajándékokra. Szükség volt tehát rendszeresen 
végzett szertartásokra, az ezeken való részvétel a város iránti hűség 
elengedhetetlen tartozéka volt. Ebben az értelemben államvallásnak 
tekinthetjük az egyes városokban tisztelt istenek kultuszát. A politikai 
jellegű vallási ünnepek mellett nagy fontossága volt az ún. 
misztériumoknak. Ezek olyan titkos szertartások voltak, amelyek során a 
résztvevők egy istenség beavatottjai lettek. Ilyen jellegű ünnep volt az 
Eleusziszban minden év őszén megtartott Démétér-misztérium. A 
beavatást elnyerni szándékozóknak bűnvallomást kellett tenniük, bizonyos 
bűnök, például a gyilkosság kizárta az elkövetőt a misztériumokból. A 
bűnvallomás után az istennő hívei különböző szertartásokon, 
felvonulásokon és drámai előadásokon vettek részt, majd a ,,titkokat" 
feltáró oktatásban részesültek. Ezután következett a beavatás, amelynek 
eredményeként az érintettek megszabadultak bűneiktől és biztosak lehettek 
haláluk utáni sorsuk felől. Démétér és lánya, Perszephoné története 
egyébként az ókori Keleten is ismert meghaló és feltámadó istenek mítoszai 
közé tartozik. Mint már korábban említettük, Perszephonét Hádész rabolta 
el, hogy felesége legyen. Démétér panaszt tett Zeusznál és visszakövetelte 
lányát. Az istenek királya úgy döntött, hogy az év felét az alvilágban, másik 
felét az anyjánál, a földön kell töltenie Perszephonénak. A történet az 
évszakok változását, az ősszel , meghaló" és tavasszal , feltámadó" gabonát 
szimbolizálja. 

A vallási szertartások színhelyei a templomok és szentélyek voltak. A görög 
templomok nem nagy tömeg befogadására készültek, belsejükben csak az 
illető isten szobrát helyezték el, az áldozatokat a templomon kívül felállított 
oltáron végezték. Nem volt állandó papság sem, a papokat évről évre 
választották, nemegyszer a város politikai vezetője volt a legfőbb pap is. Az 
állandó papsággal rendelkező szentélyek nemcsak alkalmi ünnepek 


színhelyei voltak, hanem állandó feladatot láttak el. A legismertebbek a 
jóshelyek szentélyei voltak, közülük is kiemelkedett Apollón isten jósdája 
Delphoiban. Itt magát a jóslást egy erre hivatott papnő, a Püthia végezte, 
az ő  bódulatban elmondott szavait a papság tolmácsolta a 
kérdezősködőknek. A Dódónéban lévő jóshely papjai a szent tölgyfa 
lombjainak susogásából olvasták ki a jövendőt. A jóslatok többsége 
kétértelmű volt, híres példa erre a lüdiai királynak, Kroiszosznak adott 
válasz: ha megtámadja Perzsia királyát, egy nagy birodalmat dönt meg. A 
válaszból csak az maradt ki, hogy ez a birodalom a sajátja lesz-e vagy 
ellenfeléé. Más jellegű volt Apollón fiának, Aszklépiosznak a gyógyító 
szentélye Epidauroszban. A hívőknek egy vagy több éjszakát kellett itt 
eltölteniük, s az isten csodás beavatkozása álmukban hozta meg a 
gyógyulást. A szentélyek papjai a szentély földbirtokaiból és az 
adományokból éltek. 


Az archaikus kor Görögországban i. e. 7530-492 


Az i. e. 8. század közepétől megszaporodnak a görög történelemről szóló 
írásos híradások. Ahogy lassan elterjedt a betűírás, úgy alakult át a szóbeli 
hagyomány egyre inkább írásos hagyománnyá. Ezért a következő 
időszakokról szóló ismereteink pontosabbak, időrendjük szilárdabb. 

Az archaikus kor az i. e. 8. századtól az 5. század végéig tartott. A korszak 
elején a nagy népmozgások elültével állandósultak a nyelvjáráshatárok, és 
kialakult a sajátos hellén államforma, a városállam, azaz a polisz. Ez a 
forma már a homéroszi korszakban megjelent, az Odüsszeiában a civilizált 
élet egyetlen lehetséges színtereként került említésre. A polisz központjában 
állt a fellegvár, az akropolisz, körülötte a városi település (az ún. asztü). 
Itt éltek a társadalom azon tagjai, akiket közvetlenül nem kötött semmi a 
vidékhez, azok az előkelő birtokosok, akik már nem maguk művelték 
földjeiket, s akik a közügyek intézését végezték. Mellettük találjuk a 
kézműveseket, kereskedőket, hajósokat, a betelepült idegeneket. A város 
uralmi körzetében, a vidékies khórán éltek a földművesek. 

A poliszokat a születési arisztokrácia irányította, a királyság intézménye 
többségükben megszűnt, illetve ahol fennmaradt, ott a királyokat az 
arisztokrácia ellenőrizte. Az előkelő nemzetségek hatalmuk igazolása miatt 
törekedtek a vérségi kötelékek fontosságának fenntartására. Az előkelő 
vagy netán isteni elődöktől való származás biztosította irányító szerepüket. 


A nemzetségek közös földtulajdona erre az időre már elcsökevényesedett, 
az egyes családok önállóan gazdálkodtak. A polisz lakói között a nagy 
választóvonal a nemzetségek határán húzódott, a nemzetségbe tartozók 
nemcsak saját tulajdonnal rendelkeztek, hanem a polisz közös tulajdonának 
(pl. a közös kiadások fedezését szolgáló földek, a bányák, a legelők, a 
kikötők stb.) társtulajdonosai is voltak. Természetesen a közös tulajdon 
kezelését közvetlenül az előkelő nemzetségek, az arisztokraták végezték. A 
gazdasági vezető szerep mellett a hadsereg is az ő kezükben volt, ők 
tudták megvásárolni a drága bronzfegyvereket, és tudtak lovat tartani. A 
nemzetségen kívüliek nem részesedtek a közös tulajdonból, s nem 
vonatkozott rájuk a nemzetségi szokásjog. Helyzetüket tekintve lehettek 
szabadok és rabszolgák. 

Az archaikus korban a poliszok fejlődése kétféle úton járt. Az egyik 
típusban a gazdaság alapvetően agrár jellegű maradt, azaz meghatározó volt 
a mezőgazdaság szerepe. Ezekben a poliszokban a társadalmi ranglétrán a 
földbirtokos arisztokrácia állt az élen, s a királyság megszűnése után ún. 
oligarchikus köztársaságok jöttek létre, ahol végig megmaradt a nagy 
földbirtokkal rendelkezők gazdasági és politikai hatalma. A másik típus 
gazdaságában megnövekedett az ipar és a kereskedelem szerepe, s itt az 
örökölt földbirtokvagyon mellett megjelent az ipari és kereskedelmi 
tevékenységgel szerzett és felhalmozott jövedelem. Így a születési 
arisztokráciát háttérbe szorította a meggazdagodott kereskedő-iparos réteg 
(plutokrácia). A hadseregben pedig előtérbe került a nehézfegyverzetű 
gyalogság, az ún. hopliták az arisztokrata lovassággal szemben. Az első 
típusra példa Thesszália területe, a másodikra Athén. Különleges képet 
mutatott Spárta, ahol a társadalmi elit kizárólagos foglalkozása a 
katonáskodás volt. 

A nagy görög gyarmatosítás korszaka 

Mit jelent a fogalom? 

I. e. 750 körül indult és mintegy 200 éven át tartott az a folyamat, 
amelynek során a görögség törzsterületéről kirajzott, telepeket (kolóniákat) 
hozott létre a Földközi- és a Feketetenger partvidékén. Ezt a folyamatot 
nevezi a történetírás nagy görög gyarmatosításnak. 

Ennek a népmozgalomnak a korszak kezdetén az volt az oka, hogy a görög 
föld nem volt képes eltartani a megnövekedett lakosságot. A , felesleg?" 
termékeny területekre, földművelő kolóniákba települt ki. A korszak végére 
az élelmezési gondok megoldásának az a módja lépett előtérbe, hogy a 


görög poliszok lakossága olyan termékeket állított elő, amelyért cserében 
megkapta a megélhetéséhez szükséges termékeket. Ezt a cserét kereskedő 
kolóniák bonyolították le. Emellett gyakran politikai okai is lehettek egy- 
egy gyarmatváros alapításának. Az archaikus korban a poliszok jelentős 
részében elkeseredett politikai harcok folytak. A pártharcokban vesztes fél 
gyakran vállalta az önkéntes kitelepülést, a hatalmon lévők pedig szívesen 
egyengették a számukra kényelmetlenné vált elemek eltávozását. 

A gyarmati telepítést gondosan megszervezték, gyakran jóshelyek tanácsát 
kérték az indulás előtt, kijelölték a vállalkozás vezetőit és a telepeseket. A 
gyarmatváros jogilag független volt az anyavárostól (a metropolisztól), bár 
esetenként előfordult, hogy az alapító megpróbálta ellenőrzése alá vonni az 
általa alapított telepeket. A telepek, ha nem került sor komolyabb 
súrlódásokra, kegyelettel viseltettek az anyaváros iránt, megőrizték onnan 
származó, magukkal vitt szokásaikat. 

Nyugat felé a görögök először Szicíliában és Dél-Itáliában hoztak létre 
kolóniákat (Kümé, Neapolisz, Messzéna, Szürakuszai, Tarentum stb.), 
majd tovább haladtak a dél-francia partok és az Ibér-félsziget felé 
(Massilia — a mai Marseille). Északi és keleti irányban betelepítették a 
makedón-thrák tengerpart félszigetét, Khalkidikét, a Hellészpontosz 
(Dardanellák), a Propontisz (Márvány-tenger), a Boszporosz (Boszporusz) 
és a Pontosz Euxeinosz (Fekete-tenger) partvidékét. Az afrikai partokon 
is megjelentek a görögök, a Nílusdeltában létrehozták Naukratiszt, tőle 
nyugatra pedig Kürénét. 

A gyarmatokkal folytatott kereskedelemben egyik oldalon a görög ipar 
termékei szerepeltek, cserében pedig gabonát, érceket, prémet, gyapjút, 
borostyánt, elefántcsontot stb. kaptak. 

A gazdasági háttér 

Láttuk már, hogy a gyarmatosítás mozgatórugója az archaikus kor második 
felében a kereskedelem volt. Nézzük meg most, milyen volt az a gazdaság, 
amely a kereskedelmi forgalom számára is termelt. A mezőgazdaság 
technikája nem sokat változott az előzőekhez képest, inkább a módszerek 
átalakulását figyelhetjük meg (pl. vetésforgó alkalmazása, belterjes 
földművelés). Ahol a gabonát külföldről hozták be (importálták), ott 
áttértek a szőlő és az olajbogyó termesztésére, a bor és az olaj fontos 
kiviteli cikket jelentett. Mivel a legelők jelentős részét is művelés alá 
vonták, az állatokat istállókban tartották. 


A mezőgazdasági termelés többnyire kisparaszti birtokokon folyt, ahol a 
család mellett egy-két rabszolga is dolgozott, szükség esetén pedig 
napszámost fogadtak. Ha rosszul gazdálkodtak, vagy a rossz időjárás miatt 
nem volt megfelelő a termés, a parasztok kölcsönök felvételével próbáltak 
segíteni magukon. A magas kamatok miatt ennek rendszerint 
adósrabszolgaság lett a vége. Az adósrabszolgaság görög földön azt 
jelentette, hogy a tönkrement parasztot eladták külföldre rabszolgának. 

Az ipar fellendülése az archaikus korban annak volt köszönhető, hogy 
felelevenítettek olyan technikai vívmányokat, amelyeket a mükénéi kor már 
ismert, csak a vándorlás idején kikoptak a használatból. De vettek át 
újításokat Keletről is (pl. a nagy terhek emelésére szolgáló csigát 
Asszíriából), illetve maguk is kifejlesztettek új eljárásokat (pl. a khioszi 
Glaukosz fejlesztette ki a vasforrasztás technikáját). A vasművesség 
fellendülése fejlesztőleg hatott a fegyverkészítésre is. A bányászat is az 
archaikus korban indult meg a területen, korábban az érceket külföldről 
szerezték be. Nőtt a munkamegosztás, nemcsak az iparágak szakosodtak 
(specializálódtak), hanem egy-egy műhelyen belül is elkülönítették a 
különböző munkafolyamatokat. Erre vallanak például a kerámiák feliratai, 
ahol a váza készítőjét és a vázafestőt külön személyként tüntették fel. Az 
ipari munkát a mezőgazdasághoz hasonlóan a szabad műhelytulajdonosok 
végezték, néhány rabszolga segítségével. 

Ahogy arról a gyarmatosítás kapcsán már szó volt, ugrásszerűen nőtt a 
kereskedelem jelentősége. A görög termékek megjelentek a gyarmati 
telepek hátországában is, s az anyagi kultúra mellett megfigyelhetjük a 
görögség szellemi hatását is ezeken a területeken. A kereskedelem 
leginkább a tengeren zajlott, érthetően sokat fejlődött tehát a hajózás, 
megjelentek a két-, majd a háromsorevezős hajók, a vitorla és a horgony. A 
hadihajókat mindig evezők hajtották és ércorral látták el őket. Kikötőket és 
csatornákat is építettek, s gondosan karbantartották őket. A gazdasági ágak 
elkülönülése, az árucsere, a fellendülő távolsági kereskedelem 
következménye volt egy világtörténelmi jelentőségű esemény: az eddigi 
tökéletlen értékmérők helyett megjelent a vert pénz (i. e. 7. század). Az 
első pénzeket Lüdiában alkották meg, elterjedése azonban a görög 
kereskedők útján történt. A görög pénzek általában ezüstből, a váltópénzek 
bronzból készültek. Különleges volt a spártai vaspénz, amelyet Spártán 
kívül sehol nem fogadtak el. 

Spárta az archaikus korban 


A Peloponnészosz legjelentősebb államát, Spártát, a félszigetre beözönlő 
dórok hozták létre. A polisz az Eurótasz völgyében öt község 
egyesüléséből jött létre, majd fennhatósága alá kényszerítette a körülötte 
lévő településeket, megteremtve így Lakedaimón, más néven Lakónia 
államát. A leigázott őslakókat szolgasorba kényszerítették, ők voltak a 
helóták, a Spárta körüli hegyekben letelepült, nem teljes jogú dórok pedig a 
körüllakók, vagyis perioikoszok lettek. Az i. e. 8. században folytatták a 
terjeszkedést, elfoglalták a nyugati szomszéd tartományt, Messzéniát. 
Lakóiból szintén helóták lettek. A tartomány később megpróbálta 
visszanyerni függetlenségét, de a második messzéniai háborúban (i. e. 630- 
610) a spártaiak végleg  bebiztosították  hódításukat. Mindezek 
következtében az összlakosság aránya a következőképpen alakult: 1 teljes 
jogú spártaira 3 perioikosz és 8 helóta esett. Ez az arány tette szükségessé, 
hogy a spártai vezető réteg teljes mértékben militarizálódjon, azaz 
főfoglalkozású katonává váljon. 

A Lükurgosz féle alkotmány 

A görög történetírók a spártai állam berendezkedését egy legendás 
törvényhozó, Lükurgosz király , alkotmányának", az ún. Rhétrának 
tulajdonították. Az erről szóló szóbeli hagyomány már az ókorban vitatott 
volt, kérdéses, hogy egyáltalán élt-e, s ha igen, mikor Lükurgosz. Az 
azonban valószínű, hogy az állítólag a delphoi jósda által is szentesített 
, alkotmány? egyes részei a második messzéniai háború körüli időkben 
alakulhattak ki. Szövegét Plutarkhosz, római kori görög történetíró 
Lükurgosz-életrajza és Türtaiosz spártai költő i. e. 620 körül írt verse őrizte 
meg számunkra. 

Ahhoz, hogy a spártaiak a rabszolga helyzetű helótákat, s a nem teljes jogú 
perioikoszokat féken tudják tartani, szükséges volt, hogy minden spártai 
férfi katona és csak katona legyen. Egész életüket a gyakorlatozásnak, 
felkészülésnek, harcnak szentelték, életük fenntartására semmiféle munkát 
nem tudtak végezni. Ellátásukról ezért valamilyen módon gondoskodni 
kellett. Ezt a célt szolgálta az államilag garantált föld, a klarosz, amelyet 
nem lehetett eladni, elajándékozni (azaz elidegeníteni), felosztani, az apáról 
az elsőszülött fiúra szállt. A többi fiúgyermek az állami tartalékföldekből 
(kihalt vagy gyermektelen családok parcellái) kapott megfelelő részt. A 
parcellákat helóták művelték. 

Az egyenlő földtulajdon nemcsak a megélhetést, hanem egyéb 
intézkedésekkel együtt a vagyoni különbségek kialakulását is gátolta. Ilyen 


intézkedések voltak a hasznot hajtó mesterségek gyakorlásának tilalma, a 
fényűzés tilalma és a kereskedés tilalma, amelyet egyébként a , nem 
konvertibilis valuta? — a vaspénz is lehetetlenné tett. Mindez arra volt 
hivatott, hogy kizárja a spártaiak közötti féltékenykedést, a pártoskodást. 

A második messzéniai háború után lassan kibontakozó spártai értékrend 
három alapelve tehát a katonáskodás, egyenlőség és egyszerűség volt. Nem 
találjuk itt meg azokat az eszményeket, amelyek a legtöbb polisz 
szemléletében értékek voltak: a szépséget, a testi erőt, az atlétikai sikerek 
megbecsülését, a gazdagságot, a bölcsességet, az  ékesszólást stb. 
Szemléletesen fejezi ki mindezt Türtaiosz harci dala: 

, Nem fűzném versembe a férfit, szóba se hoznám 

jól birkózni ha tud, vagy fut a versenyeken... 

sem, ha Tithónosznál is igézőbb lenne alakja 

s Midász meg Kinürász bújna a pénze elől, 

sem ha királyibb lenne a Tantalosz-ági Pelopsznál 

s mézszavú Adrésztosz nyelve se lenne simább, 

s lenne övé minden hímév — ha a harci erény nem: mert nem lesz soha hős 
férfi a háborúban az ki a véres ölésre tekintve leejti a karját, ellenségre 
közel érve lecsapni remeg..." 

(Kerényi Grácia fordítása) A spártai életmód 

Ennek az értékrendnek a fenntartását kívánta szolgálni az ún. agógé, amin 
általában csak a spártai nevelést szokták érteni, holott ennél többet jelent 
valójában: egy mesterségesen kitalált és fenntartott életmód volt ez, ami a 
spártaiak életét születésüktől haláluk pillanatáig meghatározta. A törzs 
vénei döntötték el az újszülöttek sorsát, az egészségesek hétéves korukig a 
családban maradtak, a betegeket, testi hibásakat, gyengéket kitették a 
Taügetosz-hegységben (s nem letaszították, ahogy többnyire gondolják). A 
hétéves korúak nevelését az állam vette a kezébe, korosztályi csoportokba 
osztották őket, s legfontosabb tevékenységük a testedzés volt. A fiúkat ezen 
kívül írni-olvasni tanították, ez jelentette a szellemi nevelés gerincét, 
kiegészítve egy kevés énektanulással, az állam törvényeinek és 
Homérosznak az ismeretével. A lányok táncolni és énekelni tanultak. 

A fiúkat a katonaélet mindennehézségéhez hozzászoktatták, tűrniük kellett 
a nélkülözést és a fájdalmakat. Enni keveset kaptak, lopással segíthettek 
magukon, ha azonban rajtakapták őket, az ügyetlenségért súlyos büntetés 
járt. Évente egy felsőruhát kaptak, mezítláb jártak, takaró nélkül aludtak. 
Minden évben egyszer véresre korbácsolták őket Artemisz oltára előtt, s aki 


a legrendületlenebbül viselte a megpróbáltatást, az nyilvános dicséretet 
kapott. A nevelésnek fontos része volt a versenyek rendszere, amivel a 
féktelen győzni akarást (a  philonikiát) igyekeztek kialakítani a 
gyermekekben. A családi kötődésnek semmi szerepe nem lehetett, a 
gyermekek a nyilvánosság ellenőrzése mellett, minden érzelem kizárásával 
serdültek fel. A magánérdek nem jöhetett számításba a közösség érdeke 
mellett sem, nemhogy azzal szemben. 

Ha az ifjú elérte a felnőttkort, különböző szertartások keretében férfivá 
avatták. Ezek között a legfélelmetesebb az ún rejtőzködés, a krüpteia volt. 
Az avatandók kivonultak az erdőkbe, ahol elrejtőztek, majd éjszaka 
előjöttek rejtekükből, s az útjukba akadó helótákat megölték. Az erkölcsi 
alapot ehhez a barbár próbatételhez a helótáknak évente küldött hivatalos 
, hadüzenet" adta. A 20 és 30 év közötti spártai férfiak a hadsereg tagjai 
lettek, életük kaszárnyában folyt tovább, ott aludtak és ott étkeztek közösen. 
Ha megnősültek, feleségüket csak ritkán, lopva látogathatták meg. 30 és 60 
év között már otthon lakhattak, de a közös étkezések megmaradtak. 
Ugyanekkor kapcsolódhattak be a politikai életbe is, választhattak és 
választhatók voltak különböző testületekbe. A katonai kötelezettségek 60 
éves korban szűntek meg. 

Ahogy a spártai férfi legfontosabb feladata, hogy jó katona legyen, úgy a 
spártai nőé az, hogy katonaéletre való egészséges fiúkat szüljön. A 
hagyomány szerint a spártai anya harcba induló fiának ezen szavakkal adta 
át pajzsát: , Ezzel, vagy ezen". A mondat nemcsak a Spártában 
kívánatosnak tartott, tömör, ún. lakonikus beszéd jellemző példája, hanem 
kifejezi azt is: az anya szívesebben látja fiát elesett hősnek, akit a pajzsán 
hoznak haza társai, mint fegyverzetét eldobva menekülő gyávának. 

Ez az életmód biztosította, hogy a spártaiak csak az állam által létrehozott 
közösségekhez kötődjenek. Kizárta a kisebb közösséghez, családhoz vagy 
nemzetséghez fűző kapcsolatokat. További veszélyforrást láttak a külvilág 
vonzásában, a többi poliszban érvényesülő értékek csábításában. A 
külfölddel való kapcsolattartást volt hivatott megakadályozni a már említett 
vaspénz, amelyet forrásaink szerint izzó állapotban ecetbe mártottak, hogy 
törékennyé, gyakorlatilag használhatatlanná tegyék. Az állam határán 
erődök ellenőrizték a személy- és áruforgalmat, a határon túlra távozni csak 
írásos engedéllyel, a fatáblára írt szkütaléval lehetett. A Spártába érkező 
idegeneket szigorúan ellenőrizték, nemegyszer fordult elő kiutasítás is. A 


zaklatások miatt az i. e. 6. század közepétől egyre kevesebb külföldi 
érkezett Lakedaimónba. 

A lakosság túlnyomó többségét kitevő helóták sorsát a korabeli görög 
közvélemény is a legszörnyűbbnek tartotta egész Hellászban. Ők művelték 
a klároszokat, a terménynek legalább a felét be kellett szolgáltatniuk. 
Szükség esetén kisegítő katonai szolgálatra kötelezték őket. A már említett 
krüpteia nemcsak a fiatalság ügyességének bizonyítását, hanem a helóták 
veszélyes mértékű elszaporodásának megakadályozását is szolgálta. 
Hivatalosan az állam tulajdonában voltak, tehát uraik nem adhatták el és 
nem ölhették meg őket, az államnak azonban teljes mértékben ki voltak 
szolgáltatva. A kegyetlen bánásmód mellett megaláztatások is érték őket: a 
spártai fiataloknak például erőszakkal berúgatott helótákon mutatták be, 
milyen csúnya a részegség. 

A perioikoszok személyileg szabadok voltak, de politikai jogokkal nem 
rendelkeztek. Elsősorban iparral, vasércfeldolgozással foglalkoztak. Az évi 
adó mellett tartoztak esetenként kivetett hadi hozzájárulással, szükség 
esetén hoplitaként a hadseregben is igénybe vették őket. 

Az államszervezet 

A spártai államszervezet a következőképpen alakult. Minden 30 év feletti 
spártai férfi tagja volt a népgyűlésnek, az ún. apellának. Az apella havonta 
ült össze, feladata a tisztviselők által előterjesztett javaslatok megszavazása 
volt. Itt választották a tisztviselőket is, döntöttek a háború és a béke 
kérdéseiben, törvényeket hoztak, illetve módosítottak. A szavazás 
közfelkiáltással történt, a leghangosabb helyesléssel fogadott javaslatot 
tekintették elfogadottnak. Ezt a látszólag széles jogkört több irányból is 
korlátozták. Egyrészt az apella nem kezdeményezhetett, tagjai nem 
szólalhattak — fel, másrészt a tisztviselők meghatározott — köre 
érvényteleníthette az itt született határozatokat. (Az apella nevéből ered az 
apellálni, vagy a nincs apelláta kifejezés, amit ma is használunk.) 

Spártában két király volt, akiket Héraklész leszármazottainak tartottak, s 
akik két külön királyi családból származtak. Békében főpapi feladatokat 
láttak el, emellett kisebb jelentőségű bírói és közigazgatási ügyekkel (pl. 
örökösödés, örökbe fogadás, közutak felügyelete stb.) foglalkoztak. Háború 
idején egyikük vezette a hadsereget. Kiváltságos helyzetüket az állami 
ellátás, a királyi parcellák és a hadizsákmányból járó külön rész biztosította. 
Halálukkor tíznapos országos gyászt tartottak, örökösük a legidősebb fiú 
volt, gyermektelenség esetén a legközelebbi férfirokon. 


A vének tanácsa, a gerúszia 30 tagból állt: a két királyból és az apella által 
választott 28 gerónból (azaz vénből), akik 60. évüket betöltött spártaiak 
voltak. Feladatuk volt a büntetőbíráskodás, az apella elé terjesztendő 
javaslatok előkészítése, s az olyan néphatározatok megsemmisítése, 
amelyeket törvényellenesnek minősítettek. 

Az idők folyamán egyre növekvő jelentősége lett a felügyelőknek, az ún. 
ephoroszoknak. Öten voltak, az apella évente választotta őket a 30 év 
feletti férfiak közül. Az őszi napéjegyenlőség idején léptek hivatalba, az 
elsőről nevezték el az évet — őt nevezték ephorosz eponümosznak. Első 
alkalommal i. e. 754-753-ban jegyezték fel az ephorosz eponümosz nevét. 
Szavazattöbbséggel döntöttek a hatáskörükbe tartozó ügyekben: követek 
küldésében és fogadásában, szerződések kötésében, a hadvezérré kijelölt 
király ellenőrzésében, de hozzájuk tartozott a helóták és perioikoszok 
kordában tartása, a gyanús idegenek eltávolítása, az agógé előírásainak 
betartatása stb. Így az állam legfontosabb külső és belső ügyeiben döntő 
szerepük volt. Ellenőrizhették a tisztviselőket, még a királyok is kötelesek 
voltak felszólításukra számot adni tevékenységükről. 

Spárta területi növekedése az i. e. 6. század derekán megállt. Ettől kezdve 
arra törekedett a városállam, hogy egy vezetése alatt álló szövetséget 
hozzon létre. Ezt nevezte el a történetírás peloponnészoszi szövetségnek. 
Tagjai voltak többek között Delphoi, Thébai, Megara, Korinthosz és a 
Peloponnészosz minden állama, Argosz és Tirünsz kivételével. A 
tagállamok békében teljes önállóságot élveztek, háborúban csapatokat, s — 
ha a szükség úgy kívánta — pénzbeli hozzájárulást adtak. A szövetség 
ügyeiben a szövetségi gyűlés határozott, ahol minden polisznak egy 
szavazata volt. Spárta közvetlenül nem avatkozott a tagok belső ügyeibe, de 
mindenhol a születési arisztokrácia hatalmát támogatta. 

Athén az archaikus korban 

Az Attika-félszigetet uralma alatt tartó polisz annak a fejlődési típusnak a 
legfontosabb példája, ahol a gazdasági tevékenység megváltozásával a 
földet birtokló születési arisztokrácia mellett egyre nagyobb jelentőségre 
tett szert az iparos-kereskedő réteg. Ez a társadalmi csoport az archaikus 
korban kezdett törekedni arra, hogy jelentőségéhez mért helyet kapjon a 
városállam politikai vezetésében. A születési arisztokrácia elleni 
küzdelmében természetes szövetségese lett a nagybirtok által szorongatott 
parasztság. Iparosok, kereskedők, parasztok együtt alkották a köznépet, a 
démoszt. A hatalomért vívott harcuk során elérték a szokásjog helyett az 


írásba foglalt törvények meghozatalát, legfájóbb sérelmeik orvoslását (pl. 
az adósrabszolgaság intézményének eltörlését), a születési alapon történő 
társadalmi kategóriák helyett a vagyoni-jövedelmi alapon történő osztályba 
sorolást és fokozatosan meghódították a tisztségeket. Ennek a küzdelemnek 
a folyamán a poliszok többségében kialakult egy sajátos egyensúlyi helyzet: 
az arisztokrácia meggyengült, a démosz azonban még nem volt elég erős a 
hatalom megragadásához. Ebben a helyzetben egy-egy élelmes politikus 
ragadta magához a hatalmat. Az így kialakult uralmi formát nevezték 
türannisznak, az egyeduralom gyakorlóját pedig türannosznak. A türannisz 
egyes poliszokban tartósan fennmaradt, máshol a démosz megdöntötte ezt 
az intézményt, s helyébe létrehozta a saját hatalmi rendszerét, a 
demokráciát. 

A királyság kora 

Attikában a mükénéi kor végén iónok települtek meg. Társadalmuk vérségi 
alapon tagolódott, a legnagyobb egységek az ún. phűlék, azaz törzsek 
voltak. Forrásaink szerint Attikában négy phűlé volt, nevüket a történeti 
kutatás foglalkozásokra vezeti vissza (Geleontész 

- földművesek, Argadeisz -— munkások, dolgozók, Aigikoreisz — 
kecskepásztorok, Hoplétész — fegyveresek). Más magyarázat szerint ezek az 
elnevezések önmagasztaló jelentéssel bírtak. Egyegy phűlébe három frátria 
(testvéri szövetség), a frátriákba pedig több (állítólag 30) genosz, azaz 
nemzetség tartozott. Az egyes egységeknek külön elöljáróik voltak, szoros 
összetartozásukat fejezte ki a kölcsönös vérbosszú, a közös temetkezőhely 
és a közös vallási szertartások. 

A mondai hagyomány szerint Athén első királya az isteni származású 
Kekropsz volt, aki Attikában 12 önálló egységet hozott létre s templomokat 
alapított Pallasz Athéné tiszteletére. A 12 település egyesítését Athén 
vezetésével egy másik mondabeli király, Thészeusz nevéhez fűzték, aki 
rábeszélte a helyi vezetőket, mondjanak le önállóságukról, cserébe 
, alkotmányt" ad nekik. Az alkotmányban három csoportra osztotta Attika 
lakosságát: eupatridákra (jó atyától származókra), akik , nagy szolgálatot 
tesznek a hazáért",  geórgoszokra, — vagyis — földművelőkre és 
démiurgoszokra, vagyis mesteremberekre. Az eupatridák, az előkelő 
nemzetségek tagjai álltak a társadalmi ranglétra tetején. 

Az arisztokratikus köztársaság i. e. 7. század eleje-560 

A királyság intézménye fokozatosan beszűkült, korlátozták az uralom 
időtartamát, majd fokozatosan csökkentették a király hatáskörét. A 


baszileusz mellé először hadvezért, polemarkhoszt választottak, majd a 
békében való kormányzást átvette egy arisztokrata tisztviselő, az arkhón. A 
király ekkor már csak a vallási teendők ellátását végezte. Később az 
arkhónok számát háromra növelték, hivatali idejüket pedig életfogytiglanról 
10 évre korlátozták. A volt arkhónok a közéletet ellenőrző és bizonyos bírói 
feladatokat is ellátó Árészdombi tanács, az Areioszpagosz tagjai lettek. I. e. 
683-682-től az arkhónokat már csak egy évre választották, s közülük az 
eponümoszról nevezték el az évet. 

Az i. e. 7. század folyamán Athénben kiélesedtek a társadalmi csoportok 
közötti küzdelmek. Ennek okai egyrészt a már korábban leírt változás a 
gazdasági életben, aminek következtében megnőtt az iparosok, kereskedők 
súlya, másrészt az a törekvés, amellyel a születési arisztokrácia megpróbálta 
megszerezni a parasztok birtokában lévő földeket. A folyamatban fontos 
szerepet játszott a vert pénz megjelenése, aminek következtében már 
nemcsak a föld jelenthette a vagyont. Ugyancsak a pénz megjelenése okozta 
a kisbirtokos parasztok eladósodását. Korábban a terménykölcsönök után 
nem szedtek kamatot, hiszen volt egy ésszerű határa a romlékony 
termények felhalmozásának. A kamat eredetét az állatkölcsönöknél találjuk 
meg, ahol nemcsak a kölcsönzött jószágot, hanem az adott időben várható 
, szüleményt" is meg kellett adnia az adósnak. Ez a gyakorlat aztán átment a 
pénzkölcsönökre is, s rosszabb termés esetén a kisebb birtokosok akkor 
juthattak pénzhez, ha földjüket elzálogosították. A magas kamatok miatt 
egyre többen vesztették el megélhetési lehetőségüket. Az eladósodottak 
sorsa különböző volt; lehettek thészek (napszámosok), hektémoroszok 
(ún. hatodosok, bizonytalan a fogalom értelmezése, valószínűleg a termény 
hatodáért művelték az előkelők birtokait), de adósrabszolgává is válhattak, 
ha a kölcsönt saját személyükre vették fel. 

A létükben fenyegetett parasztok érthetően szembefordultak az előkelő 
nemzetségekkel, s ebben a küzdelemben szövetségest találtak abban az 
iparos és kereskedő rétegben, amely a gyarmatosítás során jelentősen 
meggazdagodott. Közülük sokan nem tartoztak nemzetségekbe, így az 
eupatridák elleni küzdelem a nemzetségi szervezet ellen is folyt. Ennek a 
harcnak első állomása volt, hogy megszüntették a nemzetségi szokásjogon 
alapuló bíráskodást és megjelentek az írásba foglalt törvények. Ezek 
mindenkire kötelezőek voltak, s nem lehetett önkényesen értelmezni őket. 
Athénben az első írásos törvényeket Drakón arkhón hozta i. e. 621-ben. 
Drakón a politikai jogokat és kötelességeket nem származáshoz, hanem 


meghatározott nagyságú vagyonhoz kötötte, ami ebben az időszakban még 
elsősorban az eupatrida nemzetségeknek kedvezett, ők tudtak ugyanis 
nagyobb mennyiségű vagyont felhalmozni. A törvények közismerten 
szigorúak voltak (drákói szigor), a legkisebb bűnökre is halálbüntetést 
szabtak ki (ilyen volt például a gyümölcslopás), megszűnt viszont a 
vérbosszú, a bűnök megtorlásának joga a polisz közösségének kezébe ment 
át. 

Szolón reformjai 

Az adósrabszolgaság problémáját az i. e. 594. év arkhónja, Szolón oldotta 
meg, akinek előkelő családja az idők folyamán teljesen elszegényedett, így 
fiatal korában ő is tengeri kereskedelemmel foglalkozott. Első nyilvános 
szereplése . Szalamisz szigetéhez kapcsolódott, amelyet a rivális 
kereskedőváros, Megara elfoglalt. Az athéniek többször kísérleteztek a 
sziget visszafoglalásával, de mindannyiszor kudarcot vallottak. Végül 
törvénnyel tiltották meg, hogy bárki Szalamisz visszafoglalására javaslatot 
tegyen. Ekkor Szolón lelkesítő költeményeket írt, s magát őrültnek tettetve 
szavalta őket honfitársainak. Ennek hatására indítottak újabb vállalkozást az 
athéniek, s i. e. 610 táján sikerült is visszaszerezni a szigetet. Arkhóni 
megbízatását és törvényhozó hatalmát azért kapta, hogy oldja meg a 
városállamban kialakult feszült helyzetet. 

Egyik első intézkedése az volt, hogy eltörölte a fennálló adósságokat, ezt 
nevezték teherlerázásnak (szeiszakhtheia). Örök időkre megszüntette az 
adósrabszolgaságot, s megkezdte a korábban külföldre eladott athéniek 
államköltségen való kiváltását. A lakosságot jövedelem szerint osztotta 
kategóriákba a drakóni vagyoni kategóriák helyett (timokratikus 
köztársaság). A társadalom első csoportjába tartoztak azok, akiknek évi 500 
mérő jövedelmük volt (pentakosziomedimnoszok). A második csoport 
tagjai 300 és 500 mérő közötti jövedelemmel rendelkeztek, őket 
lovagoknak (hippeuszok) nevezték, mert képesek voltak lovat tartani. A 
harmadik csoportba tartoztak az ökörfogatosok (zeugitészek) évi 200 és 300 
mérő közötti jövedelemmel, míg a negyedikbe a 200 mérő alattiak, a 
napszámosok (thészek). Ez a beosztás adta az adófizetés alapját, eszerint 
teljesítettek katonai szolgálatot. Az első két osztály tagjai lovasok, a 
harmadiké nehéz fegyverzetű gyalogosok (hopliták) voltak, a negyedik 
pedig a hajók legénységét, illetve a könnyű fegyverzetű gyalogságot adta. A 
hivatalviselés is ezen a beosztáson alapult, a legmagasabb tisztségekre csak 
az 500 mérősök, az alacsonyabbakra a második és harmadik csoport tagjai 


is pályázhattak. A thészek a népgyűlésben és az ún. esküdtbíróságokban 
(hélaia) kaptak helyet. (Az esküdtbíróság tagjai nem szakképzett jogászok, 
hanem egyszerű polgárok voltak.) 

Bizonyos mértékig átalakult az államszervezet is. Az areioszpagosz a 
törvények legfőbb felügyelője lett, viszont mellé került a búlé, amelybe a 
négy phűlé egyenként 100 tagot küldhetett. Ez a testület tárgyalta meg 
előzetesen a népgyűlés elé terjesztendő javaslatokat. 

További intézkedései közül említést érdemel az, amely a városban kialakuló 
pártviszály során egyik párthoz sem csatlakozókat megfosztotta 
polgárjoguktól. Ezzel a tudatos politizálásra akarta szoktatni a lakosságot. 
Bevezette a végrendelkezés jogát a gyermektelenek számára, ez lehetővé 
tette a nemzetségi földbirtok feldarabolását. Szintén a vérségi elv ellen 
hatott, hogy az Athénben tartósan megtelepülő idegenek (ún. metoikoszok) 
polgárjogot kaphattak. 

A gazdaság felvirágoztatását szolgálta intézkedéseinek egy másik csoportja. 
Az addig használt aiginai pénz- és mértékrendszer helyett az euboiait 
vezette be, amely elterjedtebb volt. Kötelezte a szülőket, hogy gyermeküket 
valamilyen mesterségre taníttassák, ha ezt elmulasztották, a fiú nem volt 
köteles öregkorukban eltartani őket. Megtiltotta, hogy gabonát vigyenek ki 
Attikából, de szorgalmazta az olajkivitelt. 

Szolón működése nyomán alapvetően megváltozott a polisz fogalma. 
Ezután már nem volt feltétele a teljes értékű polgárjognak a földtulajdon, 
athéni polgárnak az számított, akinek mindkét szülője az volt. A nemzetségi 
összetartozással szemben a poliszpolgárok összetartozása került előtérbe. 
A polgárjogot és a szabadságot senkitől nem lehetett elvenni, csak külön 
büntetőeljárás során. A legfontosabb választóvonal a szabadok és a 
rabszolgák között húzódott, a rabszolgaság fogalma pedig szorosan 
összekapcsolódott az idegenség fogalmával. Az adósrabszolgaság eltörlése 
egyébként az arisztokrácia érdekeit is szolgálta, hiszen ez az intézmény 
jelentősen megnövelte a városállam belső feszültségeit. Ugyanekkor már 
megszerveződtek az első rabszolgapiacok, tehát mód nyílt a szükséges 
munkaerő külső forrásokból való biztosítására. 

Hivatali éve lejárta után a hagyomány szerint Szolón megeskette 
polgártársait alkotmányára, majd hosszú időre külföldre távozott, hogy ne 
vehessék rá törvényei megváltoztatására. 

A türrannisz időszaka: i. e. 560-510 


Szolón távozása után azonban újra zavaros helyzet alakult ki, három párt 
küzdelme bénította meg a közéletet. A ,síkságiak?" (pediakoszok) az 
eupatridák Szolón előtti hatalmát akarták helyreállítani, a , tengerpartiak" 
(paralioszok) az iparosoknak, kereskedőknek jól megfelelő szolóni 
berendezkedést akarták fenntartani, a , hegyvidékiek"? (diakrioszok) pedig 
földosztást követeltek. Ezek szegényebb parasztok voltak, élükön 
Peiszisztratosz állt. 

Peiszisztratosz egy Megara elleni háború hadvezéreként lett népszerű 
Athénben. Hogy megszerezze magának az egyeduralmat, cselhez 
folyamodott: önmagát megsebezte, majd a népgyűléshez fordult, s arra 
hivatkozva, hogy ellenségei az életére törnek, kérte, engedélyezzenek 
számára testőrséget. A népgyűlés ötven buzogányost szavazott meg neki. I. 
e. 560-ban ezek segítségével elfoglalta az Akropoliszt, s magához ragadta a 
hatalmat. Türannisza i. e. 527-ig, haláláig tartott. Mindenekelőtt az őt 
támogató parasztok érdekeit védte, a hatalomért vívott harc során elesett 
arisztokraták birtokait felosztotta közöttük. A szükséges felszerelés 
megvásárlásához kölcsönöket biztosított számukra. Vidékre kiszálló utazó 
bíróságokat szervezett, amelyek a helyszínen intézték az ügyeket, s így nem 
kellett a vidékieknek a városba utazniuk. (Mellesleg így a politikai élettől is 
távol tartotta őket.) Törekedett a tengeri kereskedelem fejlesztésére, ebben 
felhasználta külföldi kapcsolatait is. I. e. 550 táján az attikai vázák már 
kezdték kiszorítani a korinthoszi termékeket a piacokról. A városban 
jelentős mértékű építkezések folytak uralma idején, ekkor nyerte el Athén a 
perzsák dúlása előtti városképét. Igyekezett háttérbe szorítani az 
arisztokrácia által tisztelt istenek kultuszát, felkarolta a paraszti 
foglalkozásokhoz kapcsolódó istenek tiszteletét. Így például Dionüszoszét, 
akinek a kultuszából a drcrámai műfaj kifejlődött. 

Mint a türannoszok általában, Peiszisztratosz is az arisztokrácia és a démosz 
között kialakult viszonylagos  erőegyensúly következtében tudta 
megszerezni a hatalmat. Türannisza szükségszerűen tovább gyengítette az 
arisztokráciát, hiszen a hatalom korábbi birtokosait kellett megtörnie 
helyzete megszilárdításához. Az első időszakban működése a démosz széles 
tömegeiben elégedettséget váltott ki — uralmát a Kronosz-féle aranykorhoz 
hasonlították. Halála után fiai, Hippiasz és Hipparkhosz azonban már 
szemben találták magukat a tovább erősödő, s a türanniszt már 
elviselhetetlen zsarnokságnak érző démosszal. Hipparkhoszt végül egy 
személyes sérelem miatt szőtt összeesküvés vezetői, Harmodiosz és 


Arisztogeitón megölték. Hippiasz még rövid ideig fenn tudta tartani 
hatalmát, i. e. 510-ben azonban beavatkozott a türanniszellenes Spárta. 
Katonai veresége után Hippiasz elhagyta Athént, s a perzsa király védelme 
alá menekült. 

Kleiszthenész reformjai: i. e. 508 

Spárta abban a reményben támogatta az athéni türannisz megdöntését, hogy 
sikerül visszaállítani az arisztokrácia uralmát. Ennek érdekében i. e. 508 és 
506 között több katonai expedíciót küldtek Attikába, ezek azonban nem 
jártak sikerrel. Athénben Kleiszthenész került hatalomra, aki reformjaival 
továbbvitte az athéni államot a demokrácia felé. Egyik legfontosabb 
intézkedése a vérségi alapon létrejött négy phűlé megszüntetése volt. 
Helyükbe a területi felosztás elvét alkalmazta, méghozzá a következő 
módon. Tíz phűlét szervezett, egy phűlébe három egymással össze nem 
függő rész (trittüsz) tartozott: egy a tengerpartról (paralia), egy a városból 
(asztü) és egy a belső területről (meszogaia). Így minden phűlében 
többségbe került az iparos-kereskedő réteg, amely a tengerparton és a 
városban élt, a belső területeken élő arisztokráciával szemben. Minden 
phűlé évente 50 tagot választott a búléba, amely így 500 főre növekedett. 
Valószínűleg — Kleiszthenész vezette be a cserépszavazás (az 
osztrakiszmosz) szokását. Eszerint évente megkérdezték a népet, nincs-e 
olyan politikus, aki  türanniszra törve veszélyeztetné az állam 
berendezkedését. Ezen a népgyűlésen legalább hatezer polgárnak kellett 
részt venni. A kiosztott cserépdarabokra mindenki rákarcolta az általa 
gyanúsnak tartott személy nevét, s akire a legtöbb szavazat esett, annak 10 
évre el kellett hagynia Athént (vagyonát azonban megtarthatta). A 
városállam történetében talán ennek következtében rendkívül ritka volt a 
politikai gyilkosság, a legjelentősebb politikusok karrierje viszont többnyire 
száműzetéssel ért véget. — Végül Kleiszthenész átszervezésének 
következménye volt, hogy évente phűlénként egy-egy sztratégoszt 
választottak, akik a korábbi katonai vezetővel, a polemarkhosszal együtt 
alkották az athéni hadsereg főparancsnoki testületét. Az állam legfontosabb 
hatalmi szerve ekkor már egyértelműen a népgyűlés volt. A Kleiszthenész 
által kialakított forma lényegét tekintve fennmaradt a demokrácia 
virágkorában, az i. e. 5. században is. 

Az archaikus kor kultúrája 

A dór vándorlás lezárulta után az írás megjelenésével megszületett az írott 
görög kultúra. Költők, írók, tudósok, filozófusok már pontosan 


rögzíthették műveiket, így ezek nem a szájhagyomány révén öröklődtek a 
későbbi nemzedékekre. Fennmaradt az alkotók neve is, személyüket már 
nem borítja homály, mint korábban Homéroszét. Ebben a korban született 
meg a sajátosan görög tudomány, ,,a bölcsesség szeretete", azaz a filozófia. 
A képzőművészet terén az archaikus korban jelent meg a fekete- és a 
vörösalakos vázafestési stílus, a szobrászok ekkor faragták ki az első 
monumentális kőszobrokat, amelyek még a keleti, frontális ábrázolást 
követték. Az építészetben pedig kialakultak a klasszikus korra jellemző 
alaprajzok, szerkezeti és díszítőelemek 

Az irodalom 

A görög irodalom kezdetét jelentő homéroszi eposzok az archaikus korban 
az egész görögség szellemi kincsévé váltak. Keletkezési helyüktől, Ióniától 
a nyugati gyarmatokig mindenhol ismerték őket. A nagyobb ünnepek 
közönsége előtt hivatásos szavalók, rhapszódoszok adtak elő egyes 
részleteket belőlük. Szintén a rhapszódoszok énekelték a később ugyancsak 
Homérosznak tulajdonított Himnuszokat, amelyek egyes istenek 
tiszteletére íródtak. De megszületett Homérosz paródiája is, a Béka-egér- 
harc, amelyben az eposzok hőseit vitéz békák és hős egerek 
helyettesítették. 

Az epikus költészet nem zárult le a homéroszi korban. Az Iliász nyomán 
számos eposz keletkezett, amelyek részben a trójai mondakör további 
elemeit dolgozták fel, részben egyéb mondai anyagból merítettek. Csak 
néhány töredékük vagy tartalmi kivonatuk maradt fenn. 

Hésziodosz volt az első görög költő, aki műveiben a saját életét is 
bemutatta. Bár igyekezett utánozni Homéroszt, személyes hangvétele már 
egy új korszak kezdetét jelzi. A Munkák és napok (Erga kai hémerai) című 
tankölteményében megnevezte testvérét, Perszészt, akivel az apai örökség 
elosztásánál vitába keveredett, s a bíróság részrehajlóan Hésziodosz kárára 
ítélt. Ahogy a mű címe is elárulja, hőse a munka. s a munkálkodó ember, 
akinek részletes tanácsokat igyekszik adni. Nemcsak a földművelés és 
pásztorkodás természetadta rendjét írja le, hanem bemutatja például a 
barátság megőrzésének vagy a feleség helyes megválasztásának módját is. 
Saját sorsa, a perében hozott igazságtalan ítélet számos helyen megjelenik, 
óvatosságra int a harácsolókkal szemben, elítéli a jogtalan eszközökkel 
meggazdagodókat, s szorgalmas, becsületes munkára buzdít: 

, Mert ínség az örök vendég annál, aki tétlen. 


Arra az istenek is meg az emberek is haragusznak, 

kit soha nem látnak dolgozni, akár a heréket, 

kik csak a dolgos méhek munkáján csemegézve 

élősködnek. Végezd mindig kedvvel a munkád, 

évről évre hogy élettel teljék meg a csűröd. 

Gazdaggá tesz a munka, a nyájat is az gyarapítja, 

dolgozzál, s jobban kedvelnek az istenek akkor, 

és a halandók is, de a lustától iszonyodnak. 

Nem szégyen dolgozni, de szégyen tétlenül élni." 

Másik művét, a Theogoniát a görög vallásról szóló fejezetben ismertettük. 
Az archaikus korban született meg a líra műfaja. Első képviselői politikai 
eszmékről. életbölcsességekről írtak vagy harcra buzdítottak. Közéjük 
tartozik a már említett Türtaiosz, akit a monda szerint az athéniek küldtek 
Spártába, amikor a spártaiak segítséget kértek tőlük. A vitéz harcosok 
biztosan meglepődtek, amikor a várt hadsereg helyett egy sánta tanító 
érkezett, hamarosan azonban felismerték verseinek hatását, s annyira 
tisztelték, hogy minden csata előtt meghallgatták bátorságra tüzelő 
költeményeit. 

A lírai költészet azonban idővel eltávolodott ezektől a témáktól. A 
személyes érzelmek kifejezését szolgáló művek az aiol törzs körében 
születtek meg. Legnagyobb képviselőik Leszbosz szigetén éltek: Alkaiosz 
és Szapphó, a költőnő. Műveikből kevés maradt fenn, hatásuk azonban 
tanítványaikban, követőikben tovább élt. A dalt versszakokra bontották, 
mindkettőjük emlékét a róluk elnevezett strófa is őrzi. A teoszi Anakreónt 
, a szerelem és a bor vidám énekesének" nevezték, bár fennmaradt versei 
inkább szomorkásak, főleg azok amelyekben az elmúlt ifjúságot siratja. 
Hatása óriási volt a későbbi korok költészetére, sokan írtak ún. , anakreóni 
dalokat", amelyek azonban ritkán érték el mintaképük színvonalát. 

A görög líra csúcspontjának a maga korában a kardalokat tartották. A 
műfaj alkotói időben inkább a klasszikus korhoz tartoznak, műveik azonban 
az archaikus korhoz kapcsolják őket. Arisztokratikus szemléletű volt 
költészetük, megrendelésre, ünnepi alkalmakra írtak. Legjelentősebb 
képviselőik: Alkman, Szimónidész és Pindarosz. Ez utóbbinak az ókorban 
szinte vallásos tisztelet jutott. Állítólag Nagy Sándor Thébai elfoglalásakor 
egyedül azt a házat nem romboltatta le, amelyben Pindarosz született. 
Megalaphónotatosznak, a legnagyobb hangúnak is nevezték, s a latin 
Horatius szerint: aki Pindaroszt akarja követni, úgy jár, mint Ikarosz. 


(Ikarosz a monda szerint a krétai labürinthosz építőjének, Daidalosznak a 
fia volt, aki az apja által szerkesztett szárnyakkal egészen a nap közelébe 
repült. Mivel azonban a szárnytollakat viasszal ragasztotta össze az 
ezermester építész, ez a nap tüzétől megolvadt, Ikarosz lezuhant és 
szörnyethalt. Így vált a görögök szemében az elérhetetlenre törekvő és 
közben elpusztuló ember szimbólumává.) 

A klasszikus kor egyik legjelentősebb műfaja, a dráma, szintén az 
archaikus korban született meg. Gyökereit a kardalköltészetben és az 
istentiszteleti táncokban találhatjuk meg. Az i. e. 7. században terjedt el — 
mint korábban láttuk — Dionüszosz isten kultusza. Az ő tiszteletére 
rendezett ünnepségek kardalaiból és táncaiból fejlődött ki a színjátszás, a 
drámairodalom. 

A próza műfajában az archaikus korban születtek meg az első mesék. A 
hagyomány szerint ezek egy púpos fríg rabszolga, Aiszóposz nevéhez 
fűződnek. A mesék hősei állatok és egyszerű emberek voltak, a történet 
végén pedig megfogalmazódott a tanulság. A prózai irodalomhoz 
számíthatjuk ennek a kornak a történetírását is, amelynek legjelentősebb 
képviselője a milétoszi Hekataiosz volt. Genealógiák című munkája, amely 
térképekkel kiegészített leírás az akkor ismert világról, nemcsak a 
történetírás, hanem a földrajztudomány kezdetét is jelenti. 

A görög filozófia 

A filozófia görög szó, jelentése: a bölcsesség szeretete. Művelői a világ — a 
természet és az ember — keletkezésének és fennállásának magyarázatát, a 
gondolkodás törvényszerűségeit keresték. A filozófia a világtörténelem 
számára nem görög földön született, az európai bölcselet gyökere azonban 
itt található meg. 

A világ és az ember keletkezésének és létének problémáival nem a filozófia 
foglalkozott először. A keletkezés és elmúlás, a lét problémája 
fogalmazódott meg a mitológiában is. A mítoszok az ősöktől 
hagyományozott, az ő tekintélyükkel megerősített történetek, amelyek a 
világ és az istenek keletkezésére, az élet hiábavalóságára, a rossz és a bűn 
eredetére és a halál utáni élet problémájára kerestek magyarázatot. A 
mítoszok a világ és az élet nagy kérdéseit az istenekkel értelmezték. A 
görög filozófia akkor keletkezett, amikor a mítoszok addig mindenki által 
elfogadott megoldásait először vonták kétségbe, először kritizálták meg s 
új, eddig fel sem vetett problémák jelentek meg. A filozófiát a mítosztól a 
kétkedés, az érvelés és a bizonyítás különbözteti meg elsősorban. 


A görög bölcselet egyik központi gondolata az értelmes szó, az okos 
beszéd: a logosz. Mesterei voltak a hatásos beszédnek, ők találták föl a 
beszéd művészetét és mesterségét: a szónoklattant (rhétorikát). Görög 
földön született meg a párbeszéd, azaz a dialógus, valamint az érvelés és a 
vita, azaz a dialektika. A világos beszéd elemzéséből keletkezett a 
következetes gondolkodás elmélete, a logika. A logosz mellett a másik 
jelentős elem a kép, az alak, azaz az eidosz. A kettő szoros egységet 
alkotott a görög filozófiában: a kép kifejeződött a szóban, a szó megjelent a 
képben. A név és az alak együtt alkotta a dolgok lényegét. 

A görög filozófia az i. e. 7. században született meg a kis-ázsiai ión 
városokban (Milétosz, Klazomenai, Kolophón, Szamosz, Epheszosz), 
valamint Dél-Itáliában. Az ún. milétoszi iskolát Thálész (i. e. 624-546) 
alapította meg. Az ő véleménye szerint az, , amiből minden dolog van és 
amiből eredetileg keletkezik, amibe végül megromlásakor visszatér", a víz. 
A víz tehát minden létezés eredete, ún. őselve. Szerinte minden dolognak 
van lelke, ami élteti — ezt a mágnes vonzóerejével támasztotta alá. 

Az ő tanítványa volt Anaximandrosz (i. e. 610-545), aki az első filozófiai 
művet írta Peri phüszeósz (A természetről) címmel. Ő használta elsőként az 
,arkhé? (az őselv) kifejezést minden létező dolog eredetére, s a 
meghatározhatatlan és végtelen , apeiront" tartotta arikhénak. Ebből váltak le 
az idők folyamán a különböző ellentétpárok, elsőként a hideg és a meleg. 
Ami elpusztul, az visszatér az apeironba. 

A milétoszi iskola utolsó nagy képviselője volt Anaximenész, aki a levegőt 
tartotta őselvnek. A dolgokat a levegő sűrűsödése és ritkulása hozza létre 
szerinte. , A ritkult levegőből lesz a tűz, a sűrűből a szél, majd felhő, s még 
nagyobb sűrűsödés útján víz, majd föld, majd kő; minden egyéb pedig 
ezekből létesül." 

A dél-itáliai filozófia kezdetét Püthagorasz jelentette. Ő i. e. 530 körül 
vándorolt ki Szamosz szigetéről Krotón városába, ahol tanítványaiból titkos 
és zárt közösséget alkotott. Hitt a lélekvándorlásban, önmagát istennek 
tartotta, aki csak átmenetileg él emberi testben. Szerinte a test a lélek 
sírverme, büntetésből került bele, kiszabadulásának útja az önmegtartóztató 
élet (aszkézis) és a szellemi tevékenység: a filozófia, a matematika és a 
zene. Ez utóbbit nem a szép hangzás, hanem a harmónia miatt tartotta 
fontosnak. Véleménye szerint az apeiron szükségképpeni kiegészítője az 
arányt, a kiterjedést és az alakot meghatározó szám. , A számok minden 
létező valóságnak is elemei, és az egész égi világrend harmónia és szám." A 


világrend, azaz a koszmosz alapelve a körforgás, minden dolog oda tér 
vissza, ahonnan elindult. 

A görög filozófusok vizsgálódásaik közepette konkrét 
természettudományos eredményekre is jutottak. Biztosan ismerték az ókori 
Kelet geometriai és csillagászati eredményeit. Thálész és Püthagorasz 
tételeit a matematikusok ma is használják. 

Az archaikus kor végén működött az epheszoszi Hérakleitosz (i. e. 544- 
484), az ókori dialektika legkiválóbb képviselője. A természetről írott 
művének kb. 130 töredéke maradt fenn. Filozófiájának alapgondolata az 
volt, hogy a világon minden harc: , Háború mindenek atyja és mindenek 
királya. És egyeseket istenekké tett meg, másokat emberekké, egyeseket 
rabszolgákká tett, másokat szabadokká." A látható világban minden dolog 
az ellentétek láthatatlan harcának eredménye. Ennek a küzdelemnek az 
eredménye az örökös változás, ami a világ lényege. , Nem léphetünk kétszer 
ugyanabba a folyóba." A változás folyamata a lényeg Hérakleitosznál, ez az 
őselv, s ezt jelképezi a tűz: ,Ezt a kozmoszt itt, amely ugyanaz 
mindenkinek, nem alkotta sem isten, sem ember, hanem volt mindig és van 
és lesz örökké élő tűz, amely fellobban mértékre és kialszik mértékre." 
Ugyancsak az archaikus kor végén kezdte meg működését Dél-Itáliában az 
eleai filozófiai iskola. Ide tartozott Xenophanész (i. e. 540-470), valamint 
Parmenidész (515-445). Legjelentősebb képviselője, Zénón (i. e. 460 
körül) azonban már a klasszikus kor filozófusa volt. Hérakleitosszal 
szemben ők a mozdulatlanságot, a változatlanságot hangsúlyozták. 
Szerintük a lét egy és oszthatatlan, s ennek megfelelően változatlan is. A 
sokaság és a változás az érzékek csalódása csupán. 

A görög vallás fejlődése az archaikus korban 

A filozófiai gondolkodás teremtette meg a vallás kritikus vizsgálatát is. A 
már említett eleai Xenophanész ismerte fel, hogy az ember alakú istenvilág 
az emberek világának a mintájára jött létre. 

, Lám, míg a négernek fekete, s lapos orrú az isten, 

addig a thrákoknál íme kékszemű, rőt valamennyi." 

A filozófia valláskritikája a szélesebb közvéleményhez nem jutott ugyan el, 
de a homéroszi vallás az archaikus korban jelentősen megváltozott. A 
homéroszi hősök életét az erkölcstől, egyéni jó és rossz cselekedeteiktől 
függetlenül a végzet irányította. A halál utáni léttel nem törődtek 
különösebben, azt csak tengődésnek tekintették a földi élethez képest. Erre 


vall az Odüsszeia azon részlete, ahol Odüsszeusz találkozik Akhilleusz 
szellemével: 

, Napszámban szivesebben túrnám másnak a földjét, 

egy nyomorultét is, kire nem száll gazdag örökség, 

mint hogy az összes erőtlen holt fejedelme maradjak." 

Az archaikus kor emberei a földi élet fáradalmaiért, igazságtalanságaiért 
egyre inkább a túlvilágon reméltek kárpótlást. Ennek tulajdonítható a 
misztériumok népszerűsége, s a legendás thrák dalnokról, Orpheuszról 
elnevezett irányzat, az orphika terjedése. Az orphika Dionüszosz 
kultuszához kapcsolódik. Orpheusz személyéhez ellentmondó történetek 
fűződtek, ezek szerint elbájoló hangú énekes volt, aki dalával az alvilág urát 
is képes volt meghatni. Hádész megengedte, hogy Orpheusz elhunyt 
felesége, Eurüdiké visszatérjen az emberek világába, csak annyi feltételt 
szabott, hogy az alvilágból kivezető úton Orpheusznak nem szabad 
hátranézni. A dalnok nem tudta kiállni a próbát, így másodszor is 
elvesztette imádott hitvesét. Egy másik történet szerint Orpheusz nem volt 
hajlandó tisztelni Dionüszoszt, aki ezért ellene uszította a kíséretében lévő 
bakkhánsnőket, s ezek darabokra tépték a dalnokot. Tagjait a Múzsák, 
Apollón művészeteket pártfogoló leányai szedték össze és temették el. 
Maga az orphika irányzata azonban erről az ellentétről nem tudott. 
Központi gondolata a Zeusz ellenségei, a titánok által megölt, majd a 
főisten által feltámasztott Dionüszosz isten volt. Orpheusz ennek a 
meghaló, majd feltámadó istennek a legfőbb papja volt. Az orphika hívei 
szerint az ember kettős lény, földi lényege szerint halandó, isteni lényege 
pedig halhatatlan. S míg a korai Dionüszosz-hívők az istennel való 
azonosulást kicsapongó, vad mulatozások, orgiák eksztázisában keresték, 
addig az orphikusok tisztító és avató szertartásokban és az önmegtartóztató 
életmódban. 

Az archaikus korban alakultak ki azok a vallási szokások, amelyek a 
számtalan kis politikai egységben, a  poliszokban élő görögség 
összetartozását fejezték ki a barbár világgal szemben. Ezek közé tartoztak 
az egyes területek poliszai között létrejött vallási szövetségek, valamint a 
különböző pánhellén (összgörög) ünnepi játékok. Ezek közül a 
legismertebb az olümpiai Zeusz tiszteletére rendezett sportverseny volt, 
amelyre 4 évenként került sor. Az itteni győztesek nevét i. e. 776-ban 
jegyezték fel először, s ez a dátum vált a görög időszámítás kezdőpontjává. 
A versenyek idejére a poliszok közötti konfliktusokat le kellett zárni, 


általános fegyvernyugvást hirdettek. Kezdetben csak futóversenyeket 
rendeztek, később egyéb atlétikai versenyszámokkal, valamint birkózással, 
ökölvívással és kocsiversenyekkel bővült a sor. A győzteseket olajágból 
font koszorúval jutalmazták, később előfordult valós értékű jutalomtárgy is. 
Poliszukban különleges tiszteletben részesítették őket, szobrokat állítottak 
nekik, dicsőségükről megemlékeztek a költők is. A görögök a szellemi és a 
testi fejlődést egyaránt fontosnak tartották, ezt a harmóniát jelentette a 
s kalokagathia? kifejezés. 

A képzőművészetek 

A görög építészet legfontosabb alkotásai a templomok voltak, az egyéb 
építmények (vízvezetékek, kikötők stb.) nem művészi kivitelben készültek 
az archaikus korban. A templomokat az istenek lakóházának fogták fel, és 
nem tömeges istentisztelet céljára épültek. Legfontosabb részük a , lakás" 
(naosz) volt, a középső terem, ahol az isten szobrát helyezték el. Előtte volt 
az előcsarnok (pronaosz), mögötte pedig az opiszthodomosz. A lapos 
gerendamennyezet fölé nyeregtető került, ennek háromszögletű 
homloknyílását zárta le a tümpanon. A tümpanont először festett, majd 
faragott díszítéssel látták el. Később a templomot nyílt oszlopcsarnokkal 
vették körül, a födém súlyának egy része ezeken az oszlopokon pihent. Az 
i. e. 7. században a templomok még vályogból és fából épültek, az i. e. 6. 
században az építőanyag már a mészkő illetve a márvány volt. A 
kőépületek gondosabb alapozást kívántak, két vagy három lépcsőre osztott 
teraszra húzták fel a falakat. Megnőtt az oszlopok szerepe is. Az 
oszloprendeket az oszlopfő kialakítása és az oszloptörzs vonala és 
díszítése szerint különíthetjük el. A legegyszerűbb a legkorábbi dór 
oszloprend volt, a díszesebb és kecsesebb ión oszlop az archaikus kor 
végén alakult ki. 

A festészet az ókorban mindenütt díszítőművészet volt, önálló művészeti 
ágat nem jelentett. A templomok falait díszítő nagyméretű freskók közül az 
archaikus korból kevés maradt fenn, a festészet emlékei elsősorban a 
vázákon csodálhatók meg. A sok ezer vázakép fontos a görögség 
mindennapjainak szempontjából is, istenek és hősök mellett hétköznapi 
jeleneteket, iparosműhelyeket, munkavégző embereket, sportolókat is 
megüörökítettek. A korábbi geometrikus stílust az archaikus korban váltotta 
fel az ún. feketealakos vázafestés. Ebben az esetben az edény legszélesebb 
sávjában az agyagszínű háttérre feketével festették fel az alakokat, a 
fontosabb belső vonalakat visszakaparták. Az archaikus kor végén új 


eljárással készültek a vázaképek. Ekkor már az egész edényt feketére 
festették, s az alakok maradtak meg az agyag vörös színében, belső 
részleteiket vékony ecsettel, finom vonalakkal rajzolták meg. Ez volt az ún. 
vörösalakos vázafestési stílus. 

A szobrászat alapanyaga kezdetben minden bizonnyal a fa volt. Ezekből a 
művekből nem maradt ránk egy sem, létezésükről későbbi, már kőből 
készült másolataikból tudunk. Az első kőszobrok az i. e. 7. században 
készültek. Ezek kialakítása sokban hasonlít az egyiptomi alkotásokra, 
jellemző rájuk a frontalitás, a merev testtartás, a sematikusan kialakított 
ruharedőzet. A fejet parókaszerű hajfürtök övezték, az arcot az ún. 
archaikus mosoly jellemezte 

— ez felfelé görbített szájszögleteket jelent. A késői archaikus kor szobrai 
sok szempontból hasonlítottak elődeikhez, de az alakok plasztikusabbak, 
kidolgozottabbak, könnyedebbek voltak. Ennek példája az ún. teneai 
Apollón szobra. A kor domborművei hasonló jellegzetességeket mutattak, a 
kőlapra rajzolt alakok körül kimélyítették a hátteret, az összes kiemelkedő 
rész egy síkban maradt. A lábakat profilban, a fejet és a törzset szemben 
ábrázolták, az arcokon itt is látható a jellegzetes mosoly. Az i. e. 6. század 
végén  Attikában keletkezett domborművek jelentős fejlődésről 
tanúskodnak, alkotóik törekedtek a térbeli ábrázolásra, a távolabbi alakokat 
rövidüléssel érzékeltették. 


Itália korai története 


A régészeti és nyelvészeti kutatások Itália legkorábbi történetéről igen tarka 
képet rajzoltak meg. A félszigeten a neolitikumtól kezdve különböző 
kultúrát és különböző nyelvet hordozó csoportok telepedtek meg. Ezen 
csoportok eredetével kapcsolatban a kutatók véleménye két, egymással 
ellentétes csoportra osztható. Az egyik elmélet szerint Itáliába folyamatosan 
új és új népek telepedtek be észak felől, s minden újabb kultúra egy új nép 
megjelenésével függ össze. A másik elmélet szerint az új betelepülők nem 
voltak különösebb hatással Itália történetére, a döntő a helyben lévő 
kultúrák belső fejlődése volt. Az első tehát a vándorlás (a migráció), a 
második a helyben keletkezés (az autokhtónia) elvét hangsúlyozza. 
Mindkét elmélet képviselői figyelmen kívül hagyták a véleményükkel nem 
összeegyeztethető jelenségeket. Az újabb kutatások a korábbi elméleteknél 
jóval összetettebb valóságra utaló adatokat hoztak napvilágra. Valószínű, 


hogy Itália legkorábbi történetét helyi és bevándorolt népek bonyolult 
kulturális és nyelvi kölcsönhatása alakította. 

A korai időszak történetében a neolitikus előzmények után a fémet használó 
kultúrák szerepe jelentősebb. Az itáliai bronzkor az i. e. II. évezredben 
három jól elkülöníthető körben alakult ki. A Pó-síkságon jött létre a 
terramara kultúra, amelynek mintegy 60 települését tárták fel. Lakói 
cölöpökre épített házaikról (terramaricoli -— cölöpházlakók) kapták a 
nevüket. — Halottaikat elhamvasztották, — a települések szabályos 
elrendezésben épültek fel. Az Appenninek vidékén virágzott az appennini 
kultúra, amelyre a földeléses temetés volt jellemző. A halottakat 
zsugorított testhelyzetben mesterséges barlangokba vagy négyszögletes 
gödrökbe, ún. fossa-sírokba temették. Az urnasírok kultúrája Apuliában 
jött létre az i. e. 12-9. században. Az itteni temetkezési mód — a halottak 
elhamvasztása, majd az urnák eltemetése — egész Nyugat- és Közép- 
Európában elterjedt volt. 

A bronzkorból a vaskorba való átmenetet jelenti a villanovai kultúra, 
amely a mai Toscana területén és Bologna környékén alakult ki. Egészen 
korai szakaszában, az i. e. 11-10. században a bronzhasználat volt az 
uralkodó, halottaikat pedig hamvasztották. A későbbi szakaszban, az i. e. 
10-8. században jelentek meg a vaseszközök, a temetkezésre a földelés a 
jellemző, kerámiájuk már koronggal készült. 

A vaskorban az északi kultúrák elsősorban a hamvasztásos temetkezést 
alkalmazták, míg a déli részeken a földeléses temetkezés volt az uralkodó. 
Az i. e. 10. századtól a legjelentősebb a latiumi kultúra, ahol a kezdeti 
hamvasztás után áttértek a földelés szokására. 

Nyelvi szempontból szintén tarka képet mutat az ókori Itália. A történeti 
szempontból legfontosabb latin nyelv az indoeurópai italicus nyelvek közé 
tartozik, legközelebbi rokonai a faliscus és az umber-szabell nyelvek. 
Emellett azonban, elsősorban a félsziget nyugati oldalán megtalálható 
számos nem indoeurópai nyelv nyoma is. Ezeket a nyelvészek a lakosság 
korábbi, ún. preindoeurópai rétegéhez kapcsolták. Feltételezésük szerint az 
indoeurópai hatás keletnyugat irányban terjedt a félszigeten, szemben a 
korábbi véleményekkel, amelyek az indoeurópai népek északról való 
bevándorlását tartották valószínűnek. Tovább bővítette a nyelvi térképet a 
görög és föníciai gyarmatosok megjelenése délen, illetve a kelta gallok 
bevándorlása északon. 

Az etruszkok 


Külön említést érdemel az ősi Itália , rejtélyes népe? — az etruszk. 
Települési területük a félsziget nyugati oldalán, az Arno és a Tevere folyók 
között, a mai Toscanában volt. Legkorábbi nyomukat az i. e. 800 körüli 
évekre tehetjük. Az i. e. 7. századra olyan mértékben megerősödtek, hogy 
jelentős területek meghódítására vállalkozhattak. Befolyásukat egyaránt 
kiterjesztették a szárazföldön északi és déli irányba, valamint nyugat felé a 
tengeren Korzika szigetéig. Róma feletti uralmukról megemlékezett a latin 
mondai hagyomány is. Virágkoruk, s egyben legerősebb kulturális hatásuk 
Itáliára az i. e. 7-6. századra esett, ezt követően a terület hanyatlásnak 
indult, s az i. e. 4-3. század folyamatos háborúi során a felemelkedő Róma 
fennhatósága alá került. 

Az etruszkok eredetének kérdése 

Ez a probléma már az ókori történetírókat is élénken foglalkoztatta, erre 
vonatkozó felvetéseiket a modern történeti kutatás is átvette. Az i. e. 1. 
században élt halikarnasszoszi Dionüsziosz Római régiségek című 
munkájának öt fejezetén keresztül tárgyalta az etruszkok eredetéről szóló 
elméleteket. Ezek három különböző álláspont körül csoportosultak: az 
egyik az etruszkokat keleti eredetűnek tartotta, a másik szerint észak felől 
vándoroltak be, a harmadik vélemény pedig ősi, itáliai eredetük mellett 
kardoskodott. 

A keleti eredettel kapcsolatos történetek szerint az etruszkok Lüdiából 
vándoroltak ki Atüsz király fiának, Türrhénosznak a vezetésével, a 
népnevet is ennek a királyfinak a nevéből eredeztették (türszénoi — etruszk). 
Más vélemények szerint az etruszkok magukat a rasenna névvel nevezték, s 
ez a mai Svájc területén az ókorban élt raetusok nevéből származik. 

A modern történeti kutatás lényegében ezeket az ókori elméleteket 
fejlesztette tovább, újabb bizonyítékokat keresve az egyes ókori szerzők 
mellett. A keleti eredet hívei bizonyítékot láttak az etruszk kultúra 
orientális vonásaiban (pl. írásirány jobbról balra, művészetükben keleti 
jelleg mutatkozott, vallásukban fontos szerepe volt a májból való jóslásnak 
stb.). Nagy jelentőséget tulajdonítottak a 12 etruszk város által létrehozott 
szövetségnek. Ha az egyik város kiesett a szövetségből, a helyébe újat 
választottak, ez arra utal, hogy a tizenkettes számot szentnek tartották. 
Párhuzamait a keleti eredetet valló történészek a kis-ázsiai ión városok 
szövetségeiben, vagy a 12 héber törzsnél vélték felfedezni. Az i. e. 13-12. 
századi egyiptomi források a tengeri népek támadásai kapcsán említenek 
egy általuk twrws.w néven leírt csoportot. Ennek turusu — etruszk népként 


való értelmezése újabb bizonyíték lenne a keleti eredet mellett, azaz a Kis- 
Azsiából Egyiptomra törő népek közül a turusu nép nyugat felé folytatta 
volna útját. Problémát jelent azonban a népnév azonosítása mellett, hogy 
Itáliában csak jóval később jelent meg az etruszk nép. További érvet 
jelentett a keleti eredet hívei számára egy felirat, amelyet az Égei tenger 
egyik szigetén, Lémnoszon találtak, s amelynek nyelve rokon vonásokat 
mutat az etruszk feliratok nyelvével. 

Ugyanakkor azonban vannak olyan jelenségek, amelyek inkább az 
etruszkok villanovai kultúrával való kapcsolatát támasztják alá. Erre utal 
mindenekelőtt a földrajzi folytonosság, az a tény, hogy a villanovai 
temetők törés nélkül folytatódtak az etruszk korban, a legfontosabb etruszk 
városok a villanovai központok helyén alakultak ki. A korai etruszk tárgyi 
emlékek formája, kiképzése feltűnő hasonlatosságot mutat a villanovai 
leletekkel. 

Mindazok az elméletek, amelyek az etruszkok eredetét valamely 
meghatározott helyhez akarják kötni, kénytelenek egy sor, feltevésüknek 
ellentmondó tényt figyelmen kívül hagyni. A legújabb vélemények ezért az 
eredet kérdése helyett inkább azt hangsúlyozzák, hogy az a nép, amely az 
etruszk kultúrát létrehozta, az i. e. 8. századi Itália területén, azon belül is 
Etruriában jött létre. Kialakulásában pedig különböző eredetű elemek 
játszhattak szerepet. 

Az etruszk nyelv és írás 

Az etruszk írásjelek elolvasása napjainkban már semmiféle problémát nem 
okoz. Megfejtésük, a görög és latin ábécével való összevetésük a múlt 
század első harmadában már befejeződött. A 26 betűből álló ábécét 
valószínűleg Cumae görög telepeseitől vették át az i. e. 7. század folyamán, 
s átdolgozták saját nyelvük hangjainak lejegyzésére. Az írás a feliratok 
nagy többségén jobbról balra halad, igen ritka kivételek az ezzel ellenkező 
vagy váltakozó irányú sorok. 

Az etruszkok által használt nyelv már az ókorban holt nyelvnek számított. 
A közvéleményben ma is él a , megfejthetetlenség? hiedelme, növelve ezzel 
a körülöttük lévő rejtélyek számát. A probléma azonban nem a megfejtés 
körül van, hiszen a rendelkezésre álló etruszk feliratok többségét a kutatók 
nehézség nélkül tudják olvasni és megérteni. A gondot az okozza, hogy 
ezeknek a szövegeknek a szókincse igen szűk, többnyire személyneveket, 
családi — kapcsolatokra utaló kifejezéseket, rangok megnevezését 
tartalmazzák. Elsősorban sírfeliratok, illetve vallási felajánlások, ún. 


fogadalmi feliratok szövegei kerültek elő. Ennek következtében tehát 
kevés etruszk szót ismerünk, de ennek oka, mint láttuk, nem a 
, megfejthetetlenség?. A kutatók az etruszk nyelvtan alapelemeit is 
felderítették, de jelenleg még nem dőlt el a kérdés, hogy ennek alapján az 
indoeurópai nyelvek közé sorolható-e vagy sem. 

Mit tudunk az etruszkokról? 

Etruria vidéke az i. e. 8-7. században Itália legfejlettebb területe volt. 
Gazdaságát fejlett földművelés, bányászat és ezen alapuló kézművesipar 
jellemezte. Termőföldjeik bővítését a mocsarak lecsapolásával, illetve 
csatornázással, öntözéssel érték el, ismerték a trágyázás módszerét is. A 
bányászat elsősorban Elba szigetén folyt, amely Ciprus mellett az ókor 
egyik legfontosabb fémlelőhelye volt. Az itteni vas-, réz- és ólomkincsre 
alapozódott az etruszk fémművesség, és a szigettel szemben fekvő 
Populonia városa volt a vaskohászat központja. 

Ezen a gazdasági alapon jött létre Itália első városi jellegű kultúrája. Az 
etruszkok legfontosabb települései városok voltak, ezek kezdetben önálló 
életet éltek, s csak az i. e. 6. századtól figyelhető meg nagyobb szövetség 
kialakulása. Ezt, mint már korábban említettük, mindig 12 etruszk város 
alkotta. A legfontosabb települések a következők voltak: Caere, Veii, 
Targuinii, Clusium, Populonia, Vetulonia, Volsinii stb. A szövetséget alkotó 
12 város királyai évenként választották meg a szövetség vezetőjét. A 
szövetség léte nem korlátozta az egyes városok önállóságát, ezeknek élén 
királyok, ún. lucumók álltak. 

Az etruszkok társadalmáról csak hozzávetőleges, pontatlan adataink 
vannak, elsősorban római szerzőktől, akik a saját szakkifejezéseiket 
használták az etruszkokra vonatkozó híradásaikban is. Az valószínű, hogy 
igen erős volt az etruszk arisztokrácia. Erre utalnak a kőből épített családi 
sírboltok, amelyeket gazdagon díszítettek freskókkal, s bőségesen került elő 
belőlük tárgyi anyag is. A rómaiak által senatusnak nevezett nemzetségi 
tanácsot valószínűleg szintén az arisztokrata családok alkották. Az idők 
folyamán a nemzetségi arisztokrácia korlátozta a királyi hatalmat, s a 
városok élére választott tisztségviselők kerültek. Az etruszk feliratokból 
ismert , zilath? tisztséget, aki igazságügyi méltóság lehetett, a latin források 
praetor néven említették. Másik fontos tisztség lehetett a , maru", 
amelynek mibenléte bizonytalan, lehetett papi cím, vagy a városi rendért 
felelős tisztviselő elnevezése. A sírfeliratokon a címek mellett rendszerint 


jelölték, hogy a sír birtokosa hányszor viselte az adott tisztséget, ami arra 
utal, hogy időben korlátozottak voltak ezek. 

A társadalom alacsonyabb rétegeiről szintén római szerzők híradásaiból 
értesülünk. Ezek szerint három nagyobb csoportot különböztethetünk meg: 
rabszolgákat, felszabadított rabszolgákat s az előkelő nemzetségek 
lecsúszott, elszegényedett családjainak tagjait. (A latin terminológia szerint: 
servi, liberti, clientes.) Ezeket a rétegeket azonban nem lehet minden 
további nélkül azonosítani a római társadalom azonos nevű csoportjaival. A 
mezőgazdaságban dolgozó etruszk rabszolgáknak például lehetett saját 
földjük, míg a kézművesek műhelyeiben vagy a bányákban dolgozók 
helyzete inkább megfelelt a rabszolgaság római fogalmának. 

Az i. e. 6. század folyamán az etruszk arisztokrácia nagyszabású hódító 
vállalkozásokba kezdett. A század elején a terjeszkedés fő iránya dél volt, 
ennek során az etruszkok ellenőrzésük alá vonták Latiumot és a campaniai 
síkságot. Itt kerültek kapcsolatba a görög gyarmatvárosokkal. A Róma 
feletti etruszk uralomról a római történeti hagyomány is megemlékezett, 
részben a Targuinius nevű királyi dinasztia kapcsán, részben pedig a 
Servius Tulliusszal azonosított Mastarnáról szóló és a Porsenna király 
tetteire vonatkozó mondákban. Az i. e. 6. század második felében az etruszk 
terjeszkedés észak felé, a Pó-síkság irányába fordult. A hódítások azonban 
nem közös vállalkozások voltak, hanem egyes városok önálló akciói, így 
nem jött létre egységes etruszk birodalom sem. Az i. e. 6. század végén 
délen és északon is visszaszorították az etruszk hódítókat. 

Az etruszk kultúra 

Az antik írók leggyakrabban visszatérő megállapítása az etruszkokról, hogy 
mélyen vallásosak. Egyesek szerint minden más népet felülmúltak 
buzgóságban, mások Etruriát a babonák szülőanyjának nevezik. Feltűnően 
sok, aprólékosan pontos szabály vonatkozott a vallási szertartások rendjére, 
az emberek aggályosan alkalmazkodtak az istenek akaratához. Az az érzet 
uralkodott, hogy az emberi egyéniség semmi az isteni természet erejével 
szemben. Az eredeti etruszk elképzelésekben az istenség (vagy istenségek) 
tisztán szellemi természetűek lehettek. Minden bizonnyal görög hatásnak 
tulajdonítható az ember alakú (antropomorf) istenek elképzelésének 
megjelenése. Ugyanakkor az etruszk vallás nagyon komoly hatással volt 
Latium területének vallási fejlődésére. Feltűnő hasonlóság van például az 
Uni — Juno, Menerva — Minerva, Selvan — Silvanus, Satre — Saturnus, Maris 
— Mars istennevek között. 


Az isteni hatalom súlyának nagyra értékelésével függött össze az a 
törekvés, hogy igyekeztek a lehető legtöbbet megtudni az istenek 
akaratáról. Ezt szolgálta a jóslás, amely az etruszkoknál elsősorban az 
áldozati állatok belső szerveiből, főleg a májból történt. Ezt a jóslási 
módszert Mezopotámiában is ismerték. Az Etruria területén előkerült bronz 
májmodell, amely egy ,jósképző iskola?" szemléltető eszköze lehetett, 
hasonlít a mezopotámiai agyagmodellekhez. Alkalmasak voltak a jövő 
felderítésére az égen mutatkozó jelek is, a villámok, a madarak röpte s 
egyéb jelenségek. 

A görög természettudomány ésszerűségével (racionalitásával) szemben az 
etruszkok a természeti jelenségeket logikátlanul, misztikusan értelmezték. 
Nagyon jellemző az i. sz. 1. századi római filozófus, Seneca megállapítása. 
, Köztünk és az etruszkok között az a különbség, hogy mi azt tartjuk: a 
villámok azért keletkeznek, mert a felhők összeütköztek, ők pedig úgy 
vélik, a felhők azért ütköznek össze, hogy villámok keletkezzenek; 
minthogy ugyanis mindent az istenségre vezetnek vissza, az a felfogásuk, 
hogy nem azért jelentenek valamit, mert létrejöttek, hanem azért jöttek 
létre, hogy jelentsenek valamit." 

Az égi és a földi világ szoros egységben volt az etruszkok gondolkodása 
szerint, s ugyanez vonatkozott az alvilágra is, ahol a holtak birodalma volt. 
Az etruszk sírok arra utalnak, hogy elképzelésük szerint a halott lelke 
valamiképpen együtt marad a testtel azon a helyen, ahol eltemették. A 
hátramaradottak alapvető kötelessége volt, részben szeretetből, részben 
félelemből annak biztosítása, hogy az elhunyt jól érezze magát sírjában. Az 
etruszk sírok ház formában készültek, telve használati tárgyakkal, étellel- 
itallal, a családtagok kis szobraival, s a halott képmásával, amelyet a 
testével ellentétben nem veszélyeztetett a bomlás. 

Fontos szerepük volt az etruszk társadalomban a papoknak, a feliratokon 
gyakran fordul elő a , cepen" szó, ami papot jelentett. Ezt kiegészítették a 
pap sajátos feladatát megjelölő szóval. Eszerint voltak temetési szertartást 
végző papok, jóspapok, , a végzendő szertartások gondnokai" stb. 

Arra vonatkozólag, hogy volt-e az etruszkoknak irodalma, bizonytalanság 
van a történeti kutatásban. Ennek oka az a már említett tény, hogy nyelvük 
már az ókorban holt nyelvnek számított. Irodalmi alkotásaikat, ha voltak 
ilyenek, nem volt érdemes lemásolni, megőrizni az utókor számára, hiszen 
egy-két tudóst leszámítva senki nem értette őket. Ezzel szemben a 
képzőművészet és az építészet területéről bőséges, közvetlen információt 


kapunk a régészeti feltárások következtében. Az etruszkok életmódjáról a 
sírokban talált eszközök, dísztárgyak, ékszerek stb. árulkodnak. 

Róma korai történelme i. e. 753-510 

, Nem ok nélkül szemelték ki ezt a helyet az istenek és emberek a Város 
megalapítására: a halmok vidéke rendkívül egészséges, a folyó a legjobb 
helyen folyik keresztül, hogy a belső vidékek terményeit elszállítsa, s e föld 
a tenger felől is jól megközelíthető; a tenger itt van a szomszédunkban, 
kihasználhatjuk minden előnyét, de nincs túlságosan közel ahhoz, hogy 
idegen hajóhad veszélyt jelentsen; egyszóval ez az Itália közepén fekvő táj 
páratlanul alkalmas rá, hogy Városunkat hatalmassá növelje." 

(Livius 5.54.4., Muraközy Gyula fordítása) 

A sorok, melyek az i. e. 1. századi római történetíró, Titus Livius Ab Urbe 
condita (A Város alapításától) című művéből valók, teljes mértékben, 
megfelelnek a valóságnak. Az a terület, amelyen a későbbi világbirodalom 
fővárosa kialakult, valóban igen kedvező adottságokkal rendelkezett. 

Az első településeket a későbbi város helyén a latinok hozták létre, akik az 
i. e. II. évezred végén több hullámban bevándorló italicus népek első 
csoportjába tartoztak. A Tiberis alsó folyásánál lévő mocsarakból 
kiemelkedő dombokon jöttek létre az első falvak. Róma szerény kezdeteire 
a későbbi Forum Boarium (marhapiac) helyén és a Palatinus dombon 
bukkantak a régészek. A város alapítását az ókori történetírók több 
dátumhoz is kötötték, általánosan elfogadottá azonban az i. e. 753. év vált. 
A rómaiak ettől az időponttól számították az időt. A település kialakulása 
minden bizonnyal nem egy konkrét alapítási aktusnak köszönhető, hanem a 
különböző dombokon lévő falvak fokozatos összeolvadásáról lehetett szó. 
Ez valószínűleg az i. e. 8. század folyamán ment végbe. A latinok mellett 
Róma legkorábbi lakói közé tartoztak a szabinok, a várossá fejlődésben 
pedig az etruszkoknak volt oroszlánrésze. A római történelem első 
szakasza a királyok kora volt, ez i. e. 510-509 körül ért véget. A mondai 
hagyomány szerint ez alatt az idő alatt hét király követte egymást a város 
élén. A királyság korának utolsó szakaszában a város etruszk uralom alá 
került, ezt a tényt őrizték meg a mondák az utolsó római királyok etruszk 
származásával kapcsolatos híradásai. 

Mondák a város alapításáról 

Róma alapítása és korai története már a görög történetírókat is 
foglalkoztatta, akik az i. e. 5. században az Aeneas (Aineiasz) trójai hős 
által alapított városok között említették. Aeneas, aki a monda szerint Venus 


istennő fia volt, Irója pusztulásakor az álmában megjelenő Hektór 
szellemétől kapott parancsot a menekülésre, s arra, hogy új hazát keressen 
Irója házi isteneinek. Hosszú, kalandos utazás várt rá, melynek során Juno 
haragja üldözte (az istennő azonos Hérával, aki Párisz ítélete miatt neheztelt 
minden trójaira), s anyja, Venus segítette. Bolyongásai közben eljutott 
Karthágóba is, ahol a szépséges Dido királynő szerelme majdnem eltérítette 
az álmában kapott parancs teljesítésétől. A legfőbb isten, Juppiter üzenetére 
azonban, Dido fájdalmával sem törődve, folytatta útját. Szicíliában ért 
partot, ahol újabb álombéli utasítást kapott, ezúttal atyja szellemétől: 
keresse fel Cumae-ben Sibyllát, s kérjen tőle jóslatot. Apollo agg papnője 
hosszú, véres háborúkat jósolt Aeneasnak, de biztosította arról, hogy végül 
eléri célját. 

Latiumba érve a trójai hős szövetségest keresett, ezért feleségül kérte 
Latinus király leányát, Laviniát. Hosszú harcok után legyőzte a szomszédos 
rutulusok népét, s így sikerült teljesítenie küldetését. Egy ideig még 
békében kormányozta népét, majd villámlás és mennydörgés közepette 
eltűnt, az istenek maguk közé fogadták az Olümposz hegyén. Egyik utóda, 
Silvius alapította Alba Longa városát. 

Kétséges, hogy ennek a történetnek valóságos alapja volt, legfeljebb 
azoknak a kapcsolatoknak a homályos emléke élhet benne, amelyek a 
mükénéi korban összekötötték az égei világot és Itáliát. Semmi nem utal 
arra, hogy Alba Longa Rómánál korábban keletkezett volna, Latium 
jelentős települései nagyjából egy időben jöttek létre. A trójai hagyomány 
és Róma alapításának i. e. 8. századi időpontja közötti időt kellett kitölteni 
Alba Longa történetével. A görögség körében Aeneas története igen 
népszerű volt, később, pontosan nem ismert időben, a rómaiak átvették, s 
beolvasztották saját hagyományukba. 

A város alapítására vonatkozó legkorábbi történeteket csak az i. e. 200 
körüli időkben foglalta írásba egy előkelő senator, 0. Fabius Pictor. 
Eszerint Rómát egy ikerpár, Romulus és Remus alapította. Az ő 
elbeszélését később római történetírók és költők egész sora dolgozta fel, s 
miután a trójai történetet hozzákapcsolták, az ikerpár születési helye Alba 
Longa lett. A monda szerint Alba Longa királya Numitor volt, aki bölcsen 
és igazságosan uralkodott mindaddig, amíg gonosz öccse, Amulius meg 
nem fosztotta hatalmától. Ezután Rea Silviát, Numitor leányát Vesta istennő 
papnőjének szenteltette, hogy ne mehessen férjhez, ne lehessenek 
gyermekei. A szép királyleányt azonban maga Mars hadisten szerette meg, 


s ennek a szerelemnek a gyümölcseként született meg Romulus és Remus. 
Amulius ekkor újabb gaztettel tetézte eddigi gonoszságait: parancsot adott, 
hogy a két fiúcskát dobják a Tiberisbe. Szolgái azonban megsajnálták a 
gyermekeket, ezért nem a vízbe vetették, hanem egy fateknőben a sorsukra 
és az istenekre bízták őket. Az áradó folyó a partra sodorta a fateknőt, s itt 
Mars isten szent állatai, egy anyafarkas és egy harkály gondozta a 
csecsemőket. Itt talált rájuk a király egyik pásztora, aki magához vette és 
felnevelte őket. Mikor felnövekedtek, véletlenül fény derült származásukra. 
Ekkor Amulius ismét megpróbálta megöletni a fiúkat, az ikrek azonban 
felfegyverzett pásztorok segítségével megdöntötték hatalmát, őt magát 
megölték, s a trónra visszaültették nagyapjukat, Numitort. 

Mivel azonban Alba KLonga lakossága az idők folyamán igen 
megnövekedett, Romulus és Remus elhatározták, hogy azon a helyen, ahol 
csecsemőként az anyafarkas táplálta őket, új várost alapítanak. Hogy 
melyikük legyen az alapítandó város királya, madárjóslattal döntötték el. Az 
istenek Remus dombja fölé hat, Romulus dombja fölé viszont tizenkét sast 
küldtek, elárulván ezzel, hogy neki kedveznek. Ezután megfelelő 
szertartások keretében megalapították Rómát, s megkezdték falainak 
felépítését. Remus, aki nyilván nem tudta elfojtani féltékenységét, 
gúnyolódni kezdett, s átugrotta a földből még alig kiemelkedő építményt. A 
történet egyik változata szerint maga Romulus, a másik változat szerint az ő 
parancsára egyik embere agyonütötte Remust. 

Romulus volt tehát a monda szerint Róma első királya, s ő a főszereplője a 
szabin nők elrablásáról szóló történetnek is. Eszerint Róma kezdetben 
menedéket — asylumot — biztosított minden ártatlanul üldözött számára. 
Sokan érkeztek a környékről, de csak férfiak, s annak idején Romulust is 
csak férfiak kísérték el Alba Longából. Mivel Róma lakói családot szerettek 
volna maguknak, először követeket küldtek lánykérőbe szomszédaikhoz, de 
mindenhol kosarat kaptak. Ekkor egy fényes ünnepséget rendeztek, amelyre 
meghívták a szomszédokat. A szabinok családjukkal együtt érkeztek. Az 
ünnepség tetőpontján Romulus jeladására a rómaiak megrohanták a 
vendégeket, s mindegyikük elrabolt egy leányt. A szabin lányok először 
nagyon kétségbe voltak esve, később azonban beletörődtek sorsukba, 
megszerették férjeiket, s gyermekeket szültek nekik. A szabin férfiak 
azonban bosszúra készülődtek, seregeiket Romulus csak hosszú harcok után 
tudta legyőzni. A legerősebb sereg élén Titus Tatius király állt, aki 
váratlanul, hadüzenet nélkül támadta meg Rómát. A döntő ütközet előtt 


azonban az azóta római asszonnyá lett szabin lányok közbeavatkoztak, 
gyermekeikkel a karjukban a két sereg közé álltak, s így akadályozták meg, 
hogy férjeik és apáik megütközzenek. A békekötés után egyesítették a 
szabin és a római királyságot, s Titus Iatius haláláig együtt uralkodott 
Romulusszal. A történet, a mesés részletek ellenére, tanúsítja, hogy a 
szabinok a korai időkben Róma lakosságának fontos csoportját alkották, a 
latin nyelvben is számos nyomát találjuk a szabin hatásnak (pl. bos — ökör, 
scrofa — koca, popina — konyha szavak). 

Romulus a hagyomány szerint Aeneashoz hasonlóan égzengés és villámlás 
közepette tűnt el népe köréből, s Ouirinus néven a halhatatlan istenek közé 
emelkedett. 

A korai Róma társadalma 

A római névadási szokások a társadalom felépítésének igen fontos vonására 
utalnak. Minden római névben volt egy ius végű elem, amely az illető 
nemzetségének neve volt. Az egyes nemzetségeken belül a tagokat a 
személynév, az ún. praeanomen különböztette meg. A személynevek terén a 
rómaiak igen fantáziátlanok voltak, legtöbbször a gyermek születésére utaló 
kifejezéseket használtak. Ilyenek voltak pl. a sorszámnevek (Ouintus, 
Sextus, Decimus), amelyek azt jelezték, hogy hányadik gyermek volt az 
illető a családban, vagy a napszakra utaló nevek, amelyek az időpontot 
adták meg, amikor megszületett (Lucius, azaz reggeli). A személyek 
megjelölésében tehát a döntő elem az volt, hogy melyik nemzetségbe 
tartozott. A legkorábbi időkből közel nyolcvan nemzetségnevet ismerünk. 
A nemzetségekbe tartozó családok vezetői voltak az atyák, latin nyelven 
patres, az ő környezetükbe tartozó családtagok voltak a patriciusok. Az 
előkelő nemzetségek hatalma és befolyása részben a nagyszámú, tőlük 
függő kliens (clientes) támogatásán alapult. A kliens úgy határozható meg, 
mint az a szabad ember, aki egy másik ember (patronus) védelmére bízta 
magát, s e védelemért tisztelettel és meghatározott szolgálatokkal tartozott. 
Kettőjük kapcsolata a fides, azaz a hűség. A kliensek függő helyzetük 
ellenére beletartoztak a nemzetségi szervezetbe. 

Később a személynév és a nemzetségnév után megjelent a család neve is, ez 
volt az ún. cognomen. Az új névelem arra utal, hogy a közös nemzetségi 
földtulajdon bomlásnak indult, s megjelent a familia, mint önállóan 
gazdálkodó egység. A familia — a nagycsalád — három nemzedéket jelentett 
általában. Voltak beleszületett és befogadott tagjai, ezek alacsonyabb 
rendűek voltak (famulus — szolga). A familia élén a legidősebb férfi állt, ő 


volt a pater familias. A családon belül korlátlan hatalommal (patria 
potestas) rendelkezett. Gyámsága alá tartoztak a nők, a megszületett 
gyermeket a lába elé helyezték, s csak akkor vált családtaggá, ha karjába 
emelte. Az ő joga volt a lányok férjhez adása, de gyerekeit rabszolgának is 
eladhatta. Felnőtt fiának ő engedélyezte a hivatalviselést, de ezt meg is 
tagadhatta tőle. 

A nemzetségek (gensek) nagyobb egységekbe, ún. curiákba tartoztak, 
amelyből harminc volt. A curia szó eredete homályos, talán férfiak 
társaságát  jeleníthette  (co-  viria). Megszervezését a hagyomány 
Romulusnak tulajdonította, csakúgy, mint a három törzs (tribus) kialakítását 
is. A tribunok elnevezésére — Ramnes, Ticies, Luceres — már az ókorban 
bizonytalan magyarázatok születtek. A három tribus népe együtt alkotta a 
Populus Romanust, azaz a város teljes jogú lakosságának összességét. 

A korai római társadalomban a nemzetségekbe tartozók két nagy csoportja 
tehát az előkelők, a patriciusok és a függésbe kerültek, a kliensek voltak. A 
nemzetségen kívüli lakosok alkották a plebejusok rétegét, ők a város 
kialakulását követően  települhettek be. Mivel nem tartoztak a 
nemzetségekbe, nem kötődtek a nemzetségi földtulajdonhoz, nem voltak 
kötelezettségeik az állammal szemben, de nem voltak jogaik sem. Nem 
lehettek tagjai a hadseregnek, nem vehettek részt a vallási szertartásokon s 
nem rendelkeztek politikai jogokkal. 

Róma gazdasága kezdetben döntően agrár jellegű volt, lakói 
pásztorkodással és földműveléssel foglalkoztak. Az iparosok és kereskedők 
a később betelepült vagy betelepített plebejusok közül kerültek ki. E két 
utóbbi gazdasági ág fejlődése etruszk hatásra lendült fel, ennek köszönhető 
Róma valódi várossá alakulása is. 

A római királyság 

, Róma városát kezdetben királyok kormányozták." (Urbem Romam a 
principio reges habuere.) — Így kezdte Évkönyvek (Annales) című munkáját 
az i. sz. 1. század végének nagy római történetírója, Tacitus. 

A római mondák hét király nevét őrizték meg számunkra. Ők valószínűleg 
történelmi személyek voltak, bár a mondai hagyomány elfedte valóságos 
alakjukat. Leginkább érvényes ez Romulusra, de minden bizonnyal a hetes 
szám is mondai elem, ennél több királya lehetett a korai Rómának. 
Szembetűnő a királyok jellemének szabályos váltakozása is, egy harcias 
vagy kegyetlen uralkodót mindig egy szelíd, békeszerző törvényhozó követ. 


A ránk maradt királynévsor a következő: Romulus, Numa Pompilius, Tullus 
Hostilius, Ancus Marcius, Targuinius Priscus, Servius Tullius és Targuinius 
Superbus. 

Első olvasásra feltűnő az ötödik és a hetedik királynak a neve, ezek 
Targuinii etruriai városra utalnak. A közéjük került Servius Tullius 
személyére nézve bizonytalan adataink vannak. Bizonyosan nem tartozott a 
Targuinius családhoz, de egyes ókori történetíróknál szerepelt egy Mastama 
nevű uralkodó, akit egyesek ővele azonosítottak. Az elnevezés feltűnik az 
etruszk sírfeliratokon, mint hivatali cím. Ezek a hagyományok megfelelnek 
a régészeti kutatások eredményeinek, amelyek meglehetősen pontosan 
kirajzolják az i. e. 7-6. századi etruszk terjeszkedés határait. Ebben az 
időszakban jelentek meg Rómában a latin feliratok mellett az etruszk 
nyelvűek, tehát a város minden bizonnyal etruszk fennhatóság alá került. 
Még inkább megerősíti mindezt az a tény, hogy a királysággal kapcsolatos 
szavak latin eredetűek, ugyanakkor a hatalmi jelvények, amelyek jelentős 
része a köztársasági Rómában is fennmaradt, Etruriából kerültek Latiumba. 
Ezek közé tartozott a bíbortóga, a vesszőnyaláb a bárddal (fasces) és a 
trónszék (sella curulis). 

A királyi hatalom Rómában nem volt olyan erős, mint a mükénéi 
Görögországban. A király választott méltóság volt, hatalmát nem 
örökíthette utódaira. Nem találtak a régészek gazdag uralkodói sírboltokat, 
sem királyi palota maradványait. Ugyanakkor a megválasztott király 
jogköre meglehetősen széles volt, törvényeket hozhatott, bíráskodhatott, ő 
volt a legfőbb hadvezér és az állam főpapja. Mindezeket a jogokat azonban 
a populus Romanustól kapta, s halálával visszaszálltak a népre. A királyi 
hatalom — az imperium -— isteni jellegű megerősítésére a választáskor kért 
jóslatok szolgáltak. 

Az uralkodó mellett állt a szenátus (senatus, senex latinul öreget jelent). 
Létrehozása a monda szerint Romulus nevéhez fűződött. Tagjai a 
nemzetségek vezető képviselői voltak, számuk kezdetben 100 volt, ami 
később 300-ra nőtt. A királyság korában a szenátus tanácsadó testületként 
működött. Az uralkodó halálakor a szenátus tagjai közül választott , köztes 
királyok", ún. interrexek gyakorolták a hatalmat, ötnaponként váltva 
egymást az új király megválasztásáig. 

A népgyűlésen, azaz a comitián a populus Romanus minden felnőtt, 
curiába sorolt férfiának joga volt részt venni. A királyság korában 


törvényhozó jogköre nem volt, de itt szavaztak a király személyéről, a 
megválasztott uralkodót a népgyűlés ruházta fel az imperiummal. 

Servius Tullius ,, alkotmánya" 

A Servius Tullius személyével kapcsolatos hagyományok meglehetősen 
homályosak. A két Targuinius nevű király között szerepel a római 
hagyományban, valószínű, hogy erőszakos úton ragadta magához a 
hatalmat. A neki tulajdonított  , alkotmányreform?" legfontosabb 
jellegzetessége az, hogy a korábbi származási elv helyett a lakosság 
vagyoni helyzete és lakóhelye szerint alakított ki csoportokat. 

A Romulusnak tulajdonított három tribus helyett négyet hozott létre 
(Palatina, Collina, Suburana, Esguilina), s ezekbe a teljes lakosságot 
beosztotta lakóhelyük szerint. A vagyoni helyzet alapján öt osztályba, ún. 
classisokba sorolta Róma népét, a plebejusokat is beleértve. Az osztályozás 
a katonai szolgálat alapját is jelentette, mivel a vagyonosabbak jobb 
fegyverekkel tudták felszerelni magukat. A leggazdagabbak, akik lovat is 
tudtak tartani, a classisok felett álltak, a legszegényebbeket, akik csak 
utódokat (proles) tudtak létrehozni, kizárta a katonai szolgálatból. A 
classisokat különböző számú századra (centuriára) osztotta, összesen 193 
centuria jött létre így. A pontos számok valószínűleg későbben alakultak 
így, maga a rendszer azonban minden bizonnyal Servius Tullius korában 
létrejött. A köztársaság idején ennek alapján hívták össze a népgyűléseket 
is. 

Az etruszk uralom hatása Rómára 

A római források gyűlölettel emlegetik az etruszk uralmat, az utolsó király 
a Superbus (gőgös) melléknevet kapta. A mondák szerint az erényes római 
hölgy, Lucretia megbecstelenítése miatt űzték el Rómából Lucretia férjének, 
Junius Brutusnak a vezetésével. Ő azonban nem törődött bele hatalma 
elvesztésébe, s Clusium királyának, Porsennának a segítségével akarta 
visszaszerezni trónját. Porsenna Róma ellen vezetett hadjáratához 
kapcsolódik Horatius Cocles és Mucius Scaevola mondája. (Horatius 
Cocles a Tiberis hídját védte egyedül a támadók elől, miközben társai a háta 
mögött lebontották azt. Mucius Scaevola pedig Porsenna fogságába esvén, 
karját a tűzbe tartotta, bizonyítván ezzel, hogy nem fél a kínhaláltól.) 

A valóságban az etruszk időszak komoly fejlődést hozott Róma életébe. 
Jelentős építkezések folytak, ekkor készült Róma legrégibb csatornája, a 
Cloaca Maxima. A fejlett etruszk városi civilizáció hatása jelentős szerepet 
játszott a várossá alakulásban. A hatalmi szimbólumok etruszk eredetéről 


már volt szó, kimutathatóak etruszk elemek a kultúra szinte minden 
területén, a kézművességben éppúgy, mint a vallási élet terén. 

Róma az etruszk korszakban is önálló város volt, lakóinak többsége latinul 
beszélt. Ugyanakkor a köztársaság első éveiben a tisztségviselők között 
bőven találunk etruszk neveket. Mindez arra utal, hogy ez az uralom nem 
lehetett nyomasztó, elviselhetetlen idegen zsarnokság, s nem egyetlen 
, forradalmi akció" döntötte meg. 

A korai római vallás 

, luppitert nem azért nevezzük a Legjóságosabbnak és a Legnagyobbnak, 
mintha igazságossá, mértéktartóvá és bölccsé tehetne bennünket, hanem 
azért, mert egészséget, épséget, vagyont és jólétet nyújt." 

(Cicero) 

Az i. e. 1. századi filozófus-szónok ezekkel a szavaival a római vallás egyik 
leglényegesebb vonását tárta fel. A római ember isteneitől egy dolgot várt 
el; a sikert. 

A legkorábbi római vallási képzetek szerint minden egyéni és közösségi 
emberi tevékenységnek megvolt a maga természetfeletti pártfogója. Ahhoz, 
hogy az ember sikerrel járjon, ezeket a patrónusokat kellett megismerni és 
megnyerni. Ilyen módon az ,isteni erők" megszámlálhatatlan sokaságát 
teremtették meg. 

A tevékenységeket különböző szakaszokra bontották, az egyes fázisokat 
védő, segítő isteneket nevezték numeneknek. A mezőgazdasági munkákat 
például a következő numenek védelmezték: Vervactor (az ugar feltörője), 
Redarator (a rögök felaprózója), Imporcitor ( a barázdavonó), Insitor (a 
magvető),  Obarator  (talajegyengető),  Occator  (boronáló),  Sarritor 
(gyomláló), Subruncinator (útógyomláló), Messor (arató), Convector 
(terményszállító), Conditor (raktározó), Promitor (aki a terményt a raktárból 
előhozza). 

A tevékenységeken kívül isteni erők hatottak az egyes személyekre, 
közösségek egészére vagy egy adott területre. Minden férfinek megvolt a 
maga egyéni védőistene, ez volt a Genius. A nőknek, mivel az apa vagy a 
férj irányította sorsukat, eredetileg nem volt Geniusuk. A családi vagyont a 
Penates istenek védték, míg a Lar istenek az ősök szellemét jelentették, 
akik a családtagok egészségéről gondoskodtak. Ezek szobrai, jelképei 
minden római ház bejáratánál megtalálhatók voltak. Ugyancsak voltak 
védőisteneik a nemzetségeknek, törzseknek és településeknek. 

Ezeken a korlátozott hatáskörű isteni lényeken kívül voltak olyan 


, nagyobb" istenek és istennők, akiket a deus illetve a dea szóval jelöltek. 
Ők az emberi lét szélesebb területét ellenőrizték, ezért rendezett kultusz 
illette meg őket, míg a numeneket alkalomszerűen, ráolvasás vagy 
varázslóformula keretében említették. Az ősi Róma legkorábbi istenei azok 
voltak, akik az i. e. 8-7. században kialakult naptárban ünnepet kaptak, s 
akik flamennel rendelkeztek. Flamennek nevezték a legkorábban kialakult 
papi csoport tagjait. Az így rekonstruálható istenek köréből még hiányzott a 
tudományokat védelmező Minerva, a művészeteket védelmező Apollo és a 
kereskedelemért felelős Mercurius. 

Folyamatos belső fejlődés következtében az ősi istenalakok módosultak, az 
állam megszerveződésének időszakában kiemelkedett közülük három isten, 
akik az egész római népnek, a populus Romanusnak a patrónusai voltak. 
Őket nevezzük , archaikus háromságnak? (triász). Iuppiter, Mars és 
Ouirinus tartoztak ide. A legkorábbi vallásban tisztelt alakjuk az idők 
folyamán elhomályosult, új meg új vonásokkal egészült ki. Az ősi 
hagyományból nagyjából annyi állapítható meg, hogy Iuppiter a nemzetségi 
közösség legfőbb ügyeinek s törvényeinek őre, Mars a harc istene, valamint 
a termés őre, a kívülről jövő támadások elhárítója, Ouirinus pedig a 
nemzetségek összetartozásának védelmezője volt. (A római polgárok neve, 
a Ouirites, valószínűleg a férfiszövetség — co-virites — szóból származik.) 

